
Tad, VIEŠPATIE, maldauju atimti man gyvybę, 
nes geriau man mirti, negu gyventi.“ 
O VIEŠPATS tarė jam: „Ar dera tau taip širsti?“ 


JON 4, 4-5 


Netikėjimas daug atsparesnis už tikėjimą, 
nes jis jutimų ugdomas. 


(GABRIEL GARCIA MAROUEZ 
„Apie meilę ir kitus demonus“ 


VELNIAI, GALVOJA AHMADAS. Šitie velniai nori pasiglemžt 
mano Dievą. Centro vidurinėje merginos visą dieną kraiposi 
ir vaiposi, demonstruoja švelnius kūnus ir viliojančius plau- 
kus. Jų apnuoginti pilvai blizgančiais žibukais papuoštomis 
bambomis ir tamsraudonėmis tatuiruotėmis žemėliau klausia: 
O ką dar galima pamatyti? Vaikinai slankioja, šlaistosi aplink, 
žvelgia negyvom akim, dirgliais žudikų judesiais ir nerūpes- 
tingu niekinamu juoku siekia parodyti, kad šis pasaulis toks ir 
yra - triukšmingas išblizgintas koridorius su išrikiuotomis me- 
talinėmis spintelėmis. Jo gale - plyna siena, išterliota grafičiais 
ir perdažoma taip dažnai, kad, regis, matai, kaip milimetras po 
milimetro artėja. 

Mokytojai, silpnavaliai krikščionys ir tikėjimo nesilaikantys 
žydai, neriasi iš kailio, mokydami dorybių ir tikrojo susitvardymo, 
tačiau šmaižančios akys ir nenuoširdūs balsai išduoda tikėjimo 
trūkumą. Už tokias jų kalbas moka Naujojo Prospekto miestas 
ir Naujojo Džersio valstija. Jie neturi tikrojo tikėjimo, nežengia 
Tiesiuoju Keliu, jie - nešvarūs. Ahmadas ir dar du tūkstančiai 
moksleivių mato juos po pamokų, skuodžiančius prie savo au- 
tomobilių suskeldėjusioje, šiukšlinoje stovėjimo aikštelėje tarsi 
blyškius ar tamsius krabus prie savo kiaukutų; jie niekuo nesi- 

skiria nuo kitų vyrų ir moterų, jie kupini geismo, baimės ir su- 
sižavėjimo neįperkamais dalykais. Bedieviai, jie mano būsiantys 
saugūs, kaupdami šio pasaulio daiktus, pasiduodami tvirkinan- 
čiai televizijos apgaulei. Vaizdų, melagingų laimės ir prabangos 
vaizdų vergai. Tačiau net teisingi vaizdai tėra nuodėmingas Die- 
vo, vienintelio Kūrėjo, mėgdžiojimas. Apimti palengvėjimo, kad 
ir šiandien ištrūko iš moksleivių nagų gyvi ir sveiki, mokytojai 
atsisveikindami pernelyg garsiai tauškia koridoriuose ir stovėji- 
mo aikštelėje su didėjančiu jauduliu lyg lengvai įkaušę. Mokyto- 
jai džiūgauja, pasprukę iš mokyklos. Kai kurių vokai pabrinkę, 
kūnai išpurtę, jiems iš burnos dvokia, kaip nuolat padauginan- 
tiems išgerti žmonėms. Vieni jų skiriasi; kiti gyvena susimetę. Jų 
gyvenimas už mokyklos ribų palaidas, netvarkingas, savanau- 
diškas. Valstijos valdžia Trentone ir Šėtono vyriausybė aukščiau, 
Vašingtone, moka jiems, kad diegtų dorybes ir demokratines 
vertybes, bet jie tiki bedievyste: biologija, chemija ir fizika. Jų 
apgaulingi balsai tvirtai remiasi faktais ir formulėm, aidi klasėse. 
Jie sako, kad visa kilę iš aklų negailestingų atomų, kad atomai - 
šaltos geležies svorio, stiklo skaidrumo, molio ramybės ir kūno 
judrumo tikroji priežastis. Elektronai plūsta varinėmis vielomis, 
kompiuterių jungtimis ir oru, skrodžiamu vandens lašelių sąvei- 
kos sukelto žaibo. Tik tai, ką išmatuojame ir ką galime suvokti 
pamatavę, yra tiesa. O visa kita - blėstantis sapnas, vadinamas 
mūsų esybe. 

Ahmadui - aštuoniolika. Ankstyvas balandis: žaluma vėl sė- 
lina, daigas po daigo, į nykias miesto ertmes. Ahmadas žvelgia 
iš naujos savo ūgio aukštumos ir mąsto, kad žolėje knibždan- 
tiems vabzdžiams jis būtų, jei tik jie turėtų panašią į jo sąmonę, 
dievas. Per praėjusius metus jis paaugo trimis coliais ir siekia 
jau šešias pėdas - nematomų materialistinių jėgų, primetančių 
jam savo valią, darbas. Jis daugiau nebeaugs, mąsto Ahmadas, 

nei šiame, nei kitame gyvenime. Jei kitas gyvenimas egzistuo- 
ja, šnabžda viduje tupintis nelabasis. Kas, išskyrus ugningus ir 
Dievo įkvėptus Pranašo žodžius, įrodo, kad esama kito gyve- 
nimo? Kur jis slypi? Kas kursto amžinuosius Pragaro katilus? 
Koks neišsenkantis energijos šaltinis maitina vešliuosius Rojaus 
sodus, peni tamsiaakes hurijas, nokina gausius vaisius, pripildo 
upokšnius ir trykštančius fontanus, iš kurių Dievas, kaip apra- 
šyta devintojoje Korano suroje, semiasi amžino malonumo? O 
ką pasakytumėt apie antrąjį termodinamikos dėsnį? 

Vabzdžių ir kirminų mirtis, jų kūnai, taip greit praryjami 
žemės, piktžolių, kelio dangos, it nelabieji stengiasi pasakyti 
Ahmadui, kad ir jo mirtis bus tokia pat nežymi ir neatšaukia- 
ma. Eidamas į mokyklą jis pastebėjo ženklą, spiralę, nubrėžtą 
ant šaligatvio švytinčiomis išskyromis, angeliškomis menkiau 
išsivysčiusio padaro, sraigės ar kirmino, paliekančio tik tokį 
pėdsaką, gleivėmis. Kur šliaužė tas padaras, kodėl jo kelias be 
jokio tikslo sukosi spirale į vidų? Jei norėjo nušliaužti nuo karš- 
to, mirtinai deginančio, plieskiančios saulės įkaitinto šaligatvio, 
jam nepavyko, jis judėjo pražūtingu ratu. Tačiau spiralės centre 
nesimatė jokio kirmino kūnelio. 

Tad kur nuskriejo tas kūnas? Galbūt jį pačiupo Dievas ir 
pasiėmė tiesiai į dangų? Ahmado mokytojas, šeichas Rašidas, 
mečetės, esančios Vakarų Pagrindinės gatvės 278114 numeriu 
pažymėto namo antrame aukšte, imamas, tvirtina, kad, pasak 
šventosios chadisų* tradicijos, tokie dalykai nutinka: Pranašą, 
jojusį ant balto sparnuoto žirgo Burako, per septynis dangus 
lydėjo angelas Gabrielius. Prieš grįždamas į Žemę ir tapdamas 
paskutiniuoju - didžiuoju - Pranašu, jis Rojuje meldėsi su Jėzu- 


* Chadisai - pranašo Mahometo posakiai, pamokymai, pamokslai, darbai, kurių 
visuma sudaro Suną. (Čia ir kitur - vertėjo pastabos.) 

mi, Moze ir Abraomu. Pranašo tos dienos nuotykiai patvirtinti 
kanopos atspaudu, ryškiu ir aiškiu, jį Burakas paliko ant Uolos 
po šventuoju Kupolu, al Kudso, netikėlių ir sionistų vadinamo 
Jeruzale, centre. Tų netikėlių kančios džahanamo* žaizdruose 
puikiai aprašytos septintojoje, vienuoliktojoje ir penkiasdešim- 
tojoje Knygų knygos surose. 

Šeichas Rašidas nuostabiai gražiai cituoja šimtas ketvirtąją 
surą apie Hutamą, visa triuškinančią Ugnį: 


O kas tau galėjo atskleisti, kas ta Triuškinanti ugnis? 
Dievo įplieksta ugnis, 

liepsnojanti viršum širdžių! 

Jinai iškelta virš jų kaip skliautas, 

ant ištemptų kolonų.** 


Kai Ahmadas Korano arabiškuose vaizduose - ištemptose 
kolonose, fi amadin mumadati, ir skliaute, pakilusiame viršum 
širdžių, susigūžusių iš siaubo ir siekiančių įžvelgti pro iki bal- 
tumo įkaitusią miglą, naru alahi al-mukadatun, - ieško nors 
užuominos, kad Gailestingasis parodys malonę ir atšauks Hu- 
tamą, imamas nuleidžia neįprastai šviesiai pilkas akis, balsvas, 
vengiančias žvilgsnio tarsi netikėlių moters, ir sako, kad šie 
vaizdingi Pranašo aprašymai turi perkeltinę prasmę. Iš tiesų jie 
pasakoja apie liepsningą atsiskyrimo nuo Dievo kančią ir de- 
ginančią nusižengusiųjų Jo priesakams atgailą. Bet Ahmadui 
nepatinka šeicho Rašido balsas, kai jis tai aiškina. Jis primena 
neįtikinančius Centro mokyklos mokytojų balsus. Ahmadas 
girdi jame Šėtono gaidelę, neigimo skambesį teigiančiame bal- 


* Džahanam (arab.) - pragaras. 
** Koranas, 104:5-9. 

se. Šaukdamasis negailestingosios ugnies, Pranašas turėjo ome- 
nyje tikrą ugnį; Mahometas negalėjo skelbti apie amžinąją ugnį 
pernelyg dažnai. 

Šeichas Rašidas vyresnis už Ahmadą - galbūt dešimčia ar 
dvidešimčia metų. Balta jo veido oda mažai raukšlėta. Judesiai 
drovūs, tačiau tikslūs. Per tuos metus, kol jis tapo vyresnis, pa- 
saulis nualino jį. Kai graužiančių iš vidaus nelabųjų murmesys 
iškreipia imamo balsą, Ahamadas pajunta troškimą pakilti ir 
sunaikinti jį taip, kaip Dievas iškepė tą vargšą kirminą spiralės 
centre. Mokinio tikėjimas pranoksta mokytojo; šeichas Rašidas 
bijosi joti baltu sparnuotu islamo žirgu, jį gąsdina nesustabdo- 
mas ristūno lėkimas. Jis stengiasi sušvelninti Pranašo žodžius, 
atskiesti juos žmogišku protu, tačiau šie žodžiai tam neskirti: 
jie sminga į mūsų švelnumą it kardas. Didis Alachas aukščiau 
visų šių smulkmenų. Nėra kito Dievo tik Jis, Amžinai Gyvas, 
Visur esantis, Jis - šviesa, užtemdanti saulę. Jo negalima atskies- 
ti žmogišku protu, mūsų protas jam lenkiasi, kakta braukdamas 
dulkes, ir tarsi Kainas nešioja tų dulkių žymę. Mahometas buvo 
mirtingasis, bet lankėsi Rojuje ir įsitikino jo tikrumu. Mūsų 
darbai ir mintys buvo įrašyti į Pranašo sąmonę aukso raidėmis, 
lyg liepsnojantys, iš elektronų sudaryti žodžiai, kuriuos kom- 
piuteris, mums liečiant klaviatūrą, sukuria iš pikselių. 


Mokyklos koridoriuose tvyro kvepalų ir kūno iškvėptų kram- 
tomosios gumos, nešvaraus valgyklos maisto ir audinio - med- 
vilnės, vilnos, sintetinės sportinių batelių medžiagos, sušildytos 
jauno kūno, kvapas. Per pertraukas aidi dundesys, triukšmas 
prastai pridengia po juo slypintį vos suvaldomą smurtą. Kartais, 
ramybės valandėlę, stojusią pamokoms pasibaigus, kai džiugus 
ir kupinas pašaipų klegesys nurimsta ir didžiuliame pastate lie- 

ka tik užmokykline veikla užsiimantys mokiniai, prie Ahmado 
spintelės prieina Džorilyna Grant. Jis lanko lengvąją atletiką, ji 
dainuoja mergaičių chore. Pasak Centro mokyklos mokinių, 
jie - „geručiai“. Tikėjimas apsaugo jį nuo narkotikų ir nuodė- 
mių, nors dėl tikėjimo jis ganėtinai nutolo nuo bendraklasių ir 
gerokai atsiliko nuo mokymo programos. Ji neaukšta, apvalai- 
na, puikiai atsakinėja per pamokas, džiugindama mokytojus. 
Jos rudi it kakava apvalumai su žaviu pasitikėjimu užpildo dra- 
bužius. Šiandien tai sulopyti ir blizgučiais nusagstyti ant užpa- 
kalio išblukę džinsai ir rumbuota rusva palaidinukė trumpesnė 
ir gilesne iškirpte, nei derėtų. Melsvi plastikiniai segtukai ištem- 
pia jos blizgius plaukus taip lygiai, kaip tik įmanoma, į putlios 
dešinės ausies pakraštėlį eilute įsegti keli sidabro žiedeliai. Per 
mokyklos susirinkimą ji dainuoja apie Jėzų ar geidulingą ilgesį, 
šių temų Ahmadas negali pakęsti. Bet jam malonu, kad ji paste- 
bi jį, retkarčiais prieina, tarsi liežuviu baksnotų skaudamą dantį. 

- Pralinksmėk, Ahmadai, - erzina ji. - Juk viskas negali būti 
taip blogai. 

Ji pajudina savo pusiau apnuogintą petį, pakelia, tarsi norė- 
dama gūžtelti, parodo nusiteikusi žaismingai. 

- Ir nėra blogai, - atsako jis. - Aš neliūdžiu. 

Jo liekną kūną dilgčioja po drabužiais - baltais marškiniais, 
siaurais juodais džinsais - baigęs treniruotę jis prausėsi po dušu. 

— Atrodai labai rimtas, - sako ji. - Tau derėtų dažniau šyp- 
sotis. 

— Kodėl? Kodėl turėčiau šypsotis, Džorilyna? 

— Labiau patiktum žmonėms. 

— Man tai nerūpi. Aš nenoriu niekam patikti. 

— Rūpi, - sako ji. - Visiems rūpi. 

— Tau tikrai rūpi, - pašaipiai atšauna jis, žvelgdamas iš savo 
naujojo ūgio aukštumos. Jos krūtys tarsi didžiulės pūslės sprau- 

džiasi iš nepadorių marškinėlių iškirptės, apačioje marškinėliai 
apnuogina putlų pilvą ir gilios bambos apybrėžą. Ahmadas įsi- 
vaizduoja, kaip jos kūnas, tamsesnis už karamelę, bet šviesesnis 
už pienišką šokoladą, skrunda požemių liepsnose, pasidengia 
pūslėmis; jo kūną supurto užuojautos drebulys, nes ji stengiasi 
būti jam miela, remdamasi savo supratimu. 

— Mažoji panelė Populiarioji, - su panieka sako jis. 

Tai ją įskaudina, Džorilyna nusisuka, storas knygas, kurias 
nešasi namo, spaudžia prie krūtų, jų griovelis tampa dar gilesnis. 

— Eik tu šikt, Ahmadai, - atsako ji vis dar švelniai, nedrąsiai, 
apatinė lūpa nuo švelnaus savo svorio trupučiuką atvipusi. Seilės 
ant dantenų sužvilga atspindėdamos virš galvos kabančių ir pati- 
kimai apšviečiančių koridorių lempų šviesas. Norėdama išgelbėti 
pokalbį, nors pati nusisuko ir ketino jį baigti, Džorilyna priduria: 

— Jei tau nerūpėtų, nesipuikuotum kasdien švariais baltais 
marškiniais, kaip koks pamokslininkas. Ir kaip tavo motina iš- 
tveria tiek lyginti? 

Jis nesivargina paaiškinti, kad toks apgalvotas drabužis tam- 
pa žinia, jog jis nepriklauso nė vienai kovojančių šaliai: vengia 
tiek mėlynos, Maištininkų, Centro vidurinės afroamerikiečių 
gaujos, spalvos, tiek Velnių, ispanakalbių gaujos, galvos raiš- 
čiuose ir diržuose švytinčios raudonos. Neatskleidžia ir to, kad 
jo motina retai lygina, nes dirba slauge Šventojo Pranciškaus li- 
goninėje, o laisvu laiku tapo, todėl sūnų mato valandą per parą. 
Užtemptus ant kartono marškinius jam atneša iš skalbyklos, už 
jos paslaugas jis moka Dešimtojoje gatvėje esančioje krautuvėje 
„Sekundėlė“ uždirbtais pinigais - ten Ahmadas dirba du vaka- 
rus per savaitę šiokiadieniais, savaitgaliais ir per krikščioniškas 
šventes, kai kiti jo amžiaus vaikėzai šlaistosi gatvėmis, ieškoda- 
mi sau bėdos. Tačiau jis žino jo aprangoje slypint tuštybę, Žei- 
džiančią Visagalio tyrumą. 

Ahmadas pajunta, kad Džorilyna ne tik bando būti maloni - 
jis žadina jos smalsumą. Ji nori suartėti su juo, perprasti, nors ir 
turi draugą, liūdnai pagarsėjusį „blogiuką“. Moterys - kaip gyvu- 
liai, lengvai išklysta iš kelio, perspėjo jį šeichas Rašidas, ir jis pats 
mato, kad tiek mokykloje, tiek už jos ribų žmonės glaudžiasi vie- 
nas prie kito - tarsi akli bandos gyvuliai trinasi šonais, ieškodami 
juos paguosiančio kvapo. Bet Korane pasakyta, kad paguosti bus 
tik tie, kas tiki neregėtu Rojumi, laikosi priesako melstis penkis- 
kart per dieną, - tą priesaką Pranašas parnešė į Žemę, visą naktį 
šuoliavęs raitas ant plačios, akinamai baltos Burako nugaros. 

Džorilyna nesitraukia - tebestovi per arti. Jos kvepalai riečia 
nosį, lomelė tarp krūtų jaudina. Ji perima sunkias knygas iš vie- 
nos rankos į kitą. Ant storiausio vadovėlio nugarėlės jis perskai- 
to tušinuku užrašytus žodžius: DŽORILYNA GRANT. Jis krūp- 
teli, kai iš jos lūpų, išdažytų metalu blizgančiu rausvu lūpdažiu, 
kad atrodytų plonesnės, pasigirsta nedrąsus, sutrikęs balsas: 

— Aš vis ketinau tavęs paklausti, - ištaria ji taip netvirtai ir 
tyliai, kad jis norėdamas išgirsti pasilenkia, - ar nenorėtum šį 
sekmadienį ateiti į bažnyčią ir pasiklausyti, kaip chore dainuo- 
ju solo? 

Jis priblokštas, jam bjauru apie tai net pagalvoti. 

— Aš nesu tavo tikėjimo, - primena rūsčiai. 

Oji atsako atsainiai, nerūpestingai: 

— Ak, nežiūriu į tai taip rimtai. Man tiesiog patinka dainuoti. 

— Dabar tikrai mane nuliūdinai, Džorilyna, - atsiliepia Ahma- 
das. - Jei nerimtai žiūri į savo religiją, tau nederėtų ten vaikščioti. 

Jis užtrenkia savo spintelės dureles, niršdamas labiau ant 
savęs, nes papriekaištavo ir atstūmė ją tada, kai jį pakvietusi ji 
tapo pažeidžiama. Išraudęs, sutrikęs, norėdamas išsiaiškinti savo 
padarytą žalą, Ahmadas nusisuka nuo užtrenktos spintelės, bet 
Džorilynos nebėra - blizgučiais nusagstytas, į nutrintus džinsus 

įspraustas jos užpakalis nerūpestingai švytruoja koridoriumi. 
Sunku gyventi šiame pasaulyje, - mąsto jis, - nes velniai čia dirba 
savo darbą, viską jaukia ir pučia miglą. 


Pastatyta praėjusiame amžiuje - dvidešimtame pagal krikščio- 
nių skaičiavimą ir keturioliktame po Pranašo persikėlimo iš 
Mekos į Mediną - ant nedidelės kalvelės, mokykla stūksojo virš 
miesto kaip pilis, kaip tiek gamyklų darbininkų, tiek jų valdyto- 
jų vaikams skirti mokslo rūmai su kolonomis, puošniais karni- 
zais ir granite iškaltu šūkiu: ŽINIOS - TAI LAISVĖ. Padabintas 
giliais rėžiais ir trupančiu asbestu, padengtas blizgiais, kietais 
švino dažais, pastatas aukštais grototais langais dabar stovi ant 
plačios griuvėsių ir nuolaužų plynės krašto - čia kažkada buvo 
tramvajų bėgiais išraizgyta miesto centro dalis. Bėgiai blizga 
senose fotografijose, greta kuplių katafalko spalvos automobi- 
lių stovi vyrai su šiaudinėmis skrybėlėmis ir kaklaraiščiais. Tais 
laikais virš šaligatvio buvo ištempta tiek drobinių stogelių, re- 
klamuojančių populiariausius Holivudo filmus, kad pliaupiant 
lietui galėjai perbėgti iš po vieno stogelio po kitu ir eidamas 
gatve nė nesušlapti. Tada veikė net požeminis viešasis tualetas: 
virš jo senovinėmis porcelianinėmis raidėmis buvo išdėliota — 
DAMOMS ir DŽENTELMENAMS; į tualetus iš Rytų Pagrindinės 
gatvės, esančios šalia Tildeno aveniu, leidosi dveji atskiri laiptai. 
Kiekviename tualete sėdėjo pagyvenęs prižiūrėtojas, palaikan- 
tis požeminių tualetų ir kriauklių švarą. Tualetai buvo uždaryti 
septintajame dešimtmetyje - jie virto dvokiančiomis narkotikų 
prekybos, homoseksualų sandorių, paleistuvystės, o retkarčiais 
ir gatvės plėšikų irštvomis. 

Miestas prieš du šimtus metų buvo pavadintas Naujuoju 
Prospektu (t. y. Naująja Perspektyva) dėl puikaus vaizdo, atsi- 

veriančio nuo aukštumų su kriokliais, taip pat dėl optimistiškai 
įsivaizduojamos jo ateities. Kai šalis dar tik kūrėsi, buvo mano- 
ma, kad per miestą tekanti upė, jos vaizdingi kriokliai ir sūku- 
riuojančios sraujymės privilios pramonininkus; laikui bėgant, 
po daugelio nevykusių pradžių ir bankrotų, taip ir nutiko - ėmė 
dygti trikotažo, šilko dažymo, odos apdirbimo įmonės, loko- 
motyvų ir savaeigių karietų gamyklos, fabrikai, gaminantys ly- 
nus daugybei per Vidurio Atlanto regiono upes ir įlankas tiesia- 
mų tiltų. Devynioliktam amžiui virtus dvidešimtuoju, prasidėjo 
ilgi, kruvini streikai, ekonomika taip ir negrįžo į tą optimistišką 
padėtį, padėjusią emigrantams iš Rytų Europos, Viduržemio 
jūros regiono ir Viduriniųjų Rytų ištverti keturiolikos valandų 
sunkaus, nuodijančio, kurtinančio, monotoniško darbo dieną. 
Gamyklos persikėlė į pietus ir vakarus, kur darbo jėga buvo pi- 
gesnė ir lengviau įbauginama, o geležies rūdą ir koksą gabenti 
buvo daug arčiau. 

Dabar miesto centrą užėmė žmonės tamsia, pačių įvairiausių 
rudų atspalvių oda. Keletas likusių šviesiaodžių (bet retai ang- 
losaksų) prekeivių sukrapšto pragyvenimui parduodami picas, 
aitriąsias paprikas, įvairų mitalą ryškiose pakuotėse, cigaretes ir 
valstijos loterijos bilietus, bet ir juos baigia išstumti indai ir ko- 
rėjiečiai, sutemus ne taip skubantys pabėgti į dar mišrius miesto 
pakraščius ir priemiesčius. Baltaveidžiai miesto centre visi nu- 
skurę ir pasalūniški. Vėlų vakarą, kai su priemiesčių klientūra 
atsisveikina keletas egzotiškų restoranėlių, prie baltaodžių pra- 
eivių stabteli policijos automobiliai, pareigūnai paprastai įtaria 
juos ieškant narkotikų arba mano, kad juos derėtų perspėti dėl 
šių vietų pavojingumo. Pats Ahmadas - vaisius raudonplaukės 
amerikietės, kilusios iš Airijos, ir egiptiečio mainų studento, 
kurio protėviai nuo faraonų laikų kepė dumblinuose Nilo užlie- 
jamuose ryžių ir linų laukuose. Šių mišrių vedybų atžalos odos 

spalva buvo pilkšvai ruda, vienu blankiu atspalviu šviesesnė už 
rusvai gelsvą; tėvą jam pakeitusio šeicho Rašido oda - vaškinė, 
blyški, paveldėta iš daugybės kruopščiai apsimuturiavusių Je- 
meno karių kartų. 

Ten, kur anksčiau it vientisa stiklo, plytų ir granito siena stūk- 
sojo šešiaaukštės universalinės parduotuvės ir viena prie kitos 
spraudėsi žydų ir protestantų išnaudotojų kontoros, dabar žio- 
ji buldozerių išgriautos kiaurymės, o vitrinos užkaltos fanera 
ir išmargintos grafičiais. Ahmado akimis, tos aptakios grafičių 
raidės, pasipūtėliškai skelbiančios priklausomybę vienai ar kitai 
gaujai, atrodo svarbios ir reikšmingos, tačiau, deja, jų autoriai tik 
į tokią užrašytą reikšmę ir gali pretenduoti. Grimztanti į bedie- 
vystės liūną prarastoji jaunoji karta praneša apie savo tapatybę 
bjaurodama nuosavybę. Tarp griuvėsių styro keletas naujų pa- 
statytų aliuminio ir melsvo stiklo dėžių - dovanėlė nuo Vakarų 
kapitalo viešpačių: tai Kalifornijoje ir Šiaurės Karolinoje įsikū- 
rusių bankų skyriai ir sionistų valdomos federalinės vyriausybės 
filialai, bedarbių pašalpomis ir verbavimu į armiją bandantys 
užkirsti kelią būsimoms skurstančiųjų riaušėms ir plėšikavimui. 

Nepaisant to, miesto centras dieną atrodo šventiškai, jame 
verda veikla: šalia Tildeno aveniu esanti Rytų Pagrindinė gatvė - 
tikras dykinėjimo festivalis, ja plūsta ryškiais drabužiais pasi- 
puošusių tamsiaodžių miestelėnų minios, šį Užgavėnių persi- 
rengėlių paradą kuria tie, kurių teisėtos valdos kažin ar plyti 
toliau nei per colį nuo jų odos, o menki turtai išstatyti visų ap- 
žiūrai. Jų džiaugsmas slypi iššūkyje. Jų klegantys, rėksmingi bal- 
sai sklidini kaimietiško draugingumo, jie pilni abipusio dėme- 
sio, kaip žmonių, neturinčių kur eiti ir ką veikti. 

Po Pilietinio karo į Naująjį Prospektą įžengė akį rėžiantis 
puošnus neskoningumas - buvo pastatyta prašmatni Rotušė: 
išdrikęs, bokšteliais nusmaigstytas maurų stiliaus statinys su 

lenktomis arkomis, kaltiniais rokoko papuošimais, vainkuota 
didžiuliu mansardos stiliaus bokštu. Nuožulnius bokšto šonus 
dengė įvairiaspalvės žuvies žvynus primenančios čerpės, ant 
kiekvieno šono švietė po apskritą baltą, vaikiško baseino dy- 
džio laikrodį. Platūs variniai laštakai ir stogvamzdžiai, savotiški 
tų laikų metalo meistrų nagingumo paminklai, amžiams bėgant 
pažaliavo. Biurokratinė veikla, kuriai buvo pastatyta ši akmenų 
krūsnis, jau kadais perkelta į ne tokius erdvius, modernesnius, 
neišvaizdžius, bet kondicionuojamus ir lengviau šildomus pas- 
tatus už Rotušės, o jai pačiai, pagaliau pavykus prastumti įstaty- 
mą, buvo suteiktas nacionalinio architektūros paminklo statu- 
sas. Ji stovi už vieno kvartalo į vakarus nuo Centro mokyklos — 
šios plačios valdos buvo stipriai apkarpytos platinant gatves ir 
su papirktų pareigūnų leidimu pardavinėjant žemės sklypus. 
Rytiniame griuvėsių plynės pakraštyje, kur nutykusias sto- 
vėjimo aikšteles keičia didelės sudaužytų plytų krūvos, stovi 
geležingos uolienos plytų bažnyčia storomis sunkią varpinę 
laikančiomis sienomis, o šalia jos - ant suskilusio skydo apdo- 
vanojimą pelniusio bažnytinio choro reklama. Šios bažnyčios 
vitražuose Dievui šventvagiškai suteiktas veidas, gestikuliuo- 
jančios rankos, sandalais apautos kojos ir spalvinga mantija - 
trumpai tariant, žmogiškas kūnas su viskuo, kas jame esama ne- 
švaraus ir varžančio, pajuodęs nuo dešimtmečiais besikaupusių 
pramonės suodžių, be to, pro vitražus saugančias vielos groteles 
išvis sunku ką nors įžvelgti. Religiniai atvaizdai dabar kelia ne- 
apykantą kaip reformacijos laikais. Šlovingosios bažnyčios die- 
nos, kai hierarchiškai sustatytuose klauptuose sėdėdavo baltieji 
biurgeriai, seniai nugrimzdo į praeitį. Dabar čia savo palaidą, 
rėksmingą tikėjimą išpažįsta afroamerikiečiai, o apdovanojimų 
pelnęs choras užlieja jų smegenis ritmo ekstaze, tokia pat ap- 
gaulinga kaip ir (šį palyginimą pašaipiai siūlo šeichas Rašidas) 

murmančių bei svyruojančių brazilų candomble* išpažinėjų pa- 
tiriamas transas. Štai čia ir dainuoja Džorilyna. 


Kitą dieną, kai Džorilyna pakvietė Ahmadą pasiklausyti, kaip 
ji dainuoja chore, koridoriuje prie Ahmado priėjo jos vaikinas, 
Tailenolis Džonsas. Jo motina, pagimdžiusi dešimties svarų kū- 
dikį, per televizorių pamatė vaistų nuo skausmo reklamą ir pa- 
vadinimas jai patiko. 

- Ei, arabe, - tarė Džonsas, - girdėjau, kabinėjiesi prie Džo- 
rilynos. 

Ahmadas bando kalbėtis su Tailenoliu jo kalba. 

— Nieko aš nesikabinėju. Pasišnekėjom, ir tiek. Ji pati prie 
manęs priėjo. 

Tailenolis atsargiai ištiesia ranką, sugniaužia liekno vaikino 
petį ir įbeda nykštį į skausmingą tašką po peties sąnariu. 

- Ji sako, kad negerbi jos tikėjimo. 

Jo pirštas sminga dar giliau, spausdamas visą gyvenimą mie- 
gojusį Ahmado nervą. Tailenolio veidas kampuotas, šlapios dė- 
mės ant riešutmedžio baldo spalvos. Jis Centro vidurinės fut- 
bolo komandos puolėjas, o žiemą praktikuoja gimnastiką ant 
žiedų, todėl rankos tvirtos it plienas. Jo nykštys raukšlėja stan- 
džiai išlygintus baltus Ahmado marškinius; aukštesnysis vaiki- 
nas nekantriai bando išsilaisvinti iš nedraugiškų gniaužtų. 

- Jos tikėjimas netikras, - pareiškia jis Tailenoliui. - Be to, ji 
pati sakė, kad į tikėjimą jai nusispjaut, jai tik patinka dainuoti 
tam kvailam chore. 

Geležinis nykštys skverbiasi į kūną, bet Ahmadas, pajutęs 


* Candomble - Brazilijoje praktikuojamas iš Afrikos kilęs tikėjimas. Jame afrikietiš- 
ki ritualai sumišę su krikščioniškomis apeigomis. 

plūstelint adrenaliną, nubloškia jį, skiausčiu delnu smogęs į sto- 
rą raumenų raizginį. 

Tailenolio veidas pajuosta ir staiga priartėja. 

— Tu man neaiškink, pats esi toks kvailas, kad visiems ant 
tavęs nusišikt, arabe. 

- Išskyrus Džorilyną, - išpyškina Ahmadas, vis dar veikia- 
mas adrenalino. Jis jaučia, kaip kaupiasi ašaros, ir spėja, kad vei- 
das gėdingai sustingo iš baimės, bet susiremti su stipresniu už 
save priešu, pajusti, kaip užlieja įniršis, - šventa palaima. Ir jis 
drąsiai tęsia: - Tikrai nepasakyčiau, kad visiems ant manęs nu- 
sišikt. Džorilyna paprasčiausiai buvo draugiška, bet tokie žmo- 
nės kaip tu nesupras to. 

— Ką reiškia — tokie kaip aš? Tokie kaip aš neturi nieko ben- 
dra su tokiais kaip tu. Štai kur teisybė, debile. Pedike tu, iškry- 
pėli. Homike. 

Jis prikiša veidą taip arti, kad Ahmadas užuodžia sūrį, ku- 
riuo mokyklos valgykloje barstomi makaronai. Jis stumteli 
Tailenolį. Koridoriuje aplink juos ima rinktis Centro mokyklos 
mokiniai - šokėjos, moksliukai, kompiuteristai, rastamanai ir 
gotai, atstumtieji ir nevykėliai, tik ir laukę įvyksiant ką nors 
įdomaus. Tailenoliui patinka minia. 

— Prie juodųjų musulmonų nelendu, bet tu ne juodasis, tu tik 
apgailėtinas šūdžius. Šūdžius, kuris niekam nerūpi, - pareiškia jis. 

Ahmadas nutaria iškęsti Tailenolio stumtelėjimą ir taip leng- 
vai išsisukti iš šio vaido, nes tuoj turėtų pasigirsti skambutis į 
pamoką. Tačiau Tailenolis taikos netrokšta - jis pasalomis smo- 
gia Ahmadui į pilvą, ir šiam užima kvapą. Apstulbęs žiopčiojan- 
tis Ahmado veidas sukelia moksleivių juoką, kvatojasi ir blyški- 
aveidžiai gotai, baltoji Centro mokyklos mažuma, besididžiuo- 
janti tuo, kad nerodo jokių jausmų, kaip ir jų nihilistai pankro- 
ko herojai. Negana to, sutilindžiuoja skambus keleto krūtingų 

rudaodžių mergaičių, panelių Populiariųjų, juokas. Joms derėtų 
parodyti daugiau užuojautos, pamano Ahmadas. Juk išauš die- 
na, kai jos taps motinomis. Ir ta diena išauš jau greitai, kekšytės. 

Jis pralaimi ir nelieka kitos išeities - tik bandyti įveikti gele- 
žines Tailenolio rankas, bandyti įlenkti tą į skydą panašią krūti- 
nę, pasiekti tą buką riešutmedžio spalvos kaukę virš jos. Grum- 
tynės virsta stumdymusi, urzgimu ir pastangomis vienas kitą 
suspausti, nes mojuodamas kumščiais gali pataikyti į spintelę ir 
sukelti tokį triukšmą, kad tučtuojau atlėks mokytojai ir apsauga. 
Tą likusią minutę prieš nuaidint skambučiui į pamoką Ahmadas 
kaltina ne tiek vaikiną - jis juk tik mėsos kalnas, robotas, kūnas, 
toks kupinas syvų ir refleksų, kad nebelieka vietos smegenims, 
kiek Džorilyną. Kodėl ji persakė savo vaikinui visą jų pokalbį? 
Kodėl merginoms būtina viską išsipasakoti? Kad atrodytų svar- 
bios - taip riebūs grafičiai atrodo svarbūs purškiantiems juos 
ant bejėgių sienų. Juk tai ji prabilo apie religiją, įžūliai pasiūlė 
užsukti į bažnyčią, sėdėti kartu su garbanotais, pragaro lieps- 
nos nusvilintais kafirais*, - taip kepsninėje apskrunda paukščio 
kulšies odelė. Jame sujunda velniai, ima murmėti - kaip Ala- 
chas leidžia daugybei groteskiškų, klaidingų, iškreiptų tikėjimų 
milijonus žmonių amžiams įvilioti į Pragarą, nors vos vienas 
Visagalio šviesos blyksnis nurodytų jiems Tiesųjį Kelią. Regis 
(taip šnabžda Ahmadui velniai, kol jiedu su Tailenoliu stumdo- 
si ir mostaguoja kumščiais, tiesa, stengdamiesi netriukšmauti), 
Gailestingajam ir Mielaširdingajam visa tai nerūpi. 

Mažoje saugančioje nuo sugadinimo dėžutėje, kabančioje 
aukštai ant garstyčių spalvos sienos, suskamba skambutis. Ne- 
toliese atsilapoja matinio stiklo durys, pasirodo ponas Levis, 


* Kafir (arab.) - kafras, kafiras. Taip islamo išpažinėjai vadina netikinčiuosius, be- 
dievius, klaidatikius. 

mokytojas konsultantas. Jo švarkas nedera prie kelnių, lyg savo 
suglamžytą kostiumą būtų vilkęsis aklai. Jo išsiblaškęs žvilgsnis 
tampa įdėmus, kai pamato įtartinai besibūriuojančius moki- 
nius. Susirinkusieji tučtuojau nutyla ir sustingsta, o Ahmadas 
su Tailenoliu, užgniaužę priešiškumą, atsitraukia vienas nuo 
kito. Ponas Levis, žydas, visą amžių praleidęs mokykloje, atrodo 
senas ir pavargęs, po akimis - padribos, reti, nešukuoti plau- 
kai viršugalvyje pasišiaušę. Jam staiga pasirodžius Ahmadas 
krūpteli it pajutęs sąžinės graužimą: šią savaitę jam paskirtas 
susitikimas su ponu Leviu, jiedu turėtų aptarti jo ateitį baigus 
mokyklą. Ahmadas žino, kad privalo turėti kokią nors ateitį, bet 
ji atrodo sunkiai įsivaizduojama ir nekelia susidomėjimo. Vie- 
nintelis vedlys, sako trečioji sura, yra Alachas. 

Tailenolis ir jo gauja dabar jo tykos. Kai buvo priverstas 
baigti beveik lygiosiomis, mušeika su geležiniais nykščiais nu- 
siramins tik pamušęs savo priešininkui akį, nuskėlęs dantį ar 
sulaužęs pirštą - palikęs aiškiai matomą žymę. Ahmadas žino, 
didžiuotis savo išvaizda - nuodėmė: savimyla - savotiškas var- 
žymasis su Dievu, o to Jis negali pakęsti. Tačiau kaip jaunuolis 
gali nesidžiaugti savo subrendusiu vyriškumu, ištysusiomis ga- 
lūnėmis, tankiais, garbanotais plaukais, nepriekaištinga rusva 
oda, šviesesne nei tėvo, bet ne strazdanota, ne išmėtyta rausvo- 
mis dėmėmis, kaip raudonplaukės motinos ar tų dažytų šviesia- 
plaukių, kurios baltaodžių Amerikoje laikomos grožio etalonu. 
Tiesa, Ahmadas vengia susidomėjusių tamsiaodžių mokyklos 
merginų žvilgsnių, jie nuodėmingi ir nedori, o Ahmadas nenori 
sutepti savo kūno. Jis nori išsaugoti jį tokį, koks buvo sutvertas 
Kūrėjo. Tailenolio priešiškumas tapo dar viena priežastimi bėg- 
ti iš šios pragaro pilies, kurioje vaikinai priekabiauja ir skaudina 
vien dėl malonumo, o bedievės merginos mūvi tokius ankštus 
ir žemu liemeniu džinsus, kad, regis, tuoj pamatysi - jo ver- 

tinimu, apytikriai tik per pirštą žemiau - raitytų gaktos plau- 
kų kraštelį. Pačios blogiausios merginos, žemiausiai puolusios, 
nešioja tatuiruotes tokiose vietose, kur jas gali pamatyti tik jų 
draugužiai, - tatuiruočių meistras savo adata turėjo ten badyti 
labai atsargiai. Jei tik žmogus pasijunta galįs varžytis su Dievu ir 
pats kurti save, velniškiems iškrypimams nematyti galo. 

Jam liko mokytis tik du mėnesiai. Už mūro sienų ir aukštų 
grototų langų justi pavasaris. „Sekundėlės“ klientai savo apgai- 
lėtinus, nuodingus pirkinius palydi naujais pokštais, šviežiais 
paistalais. Ahmado kojos skrieja senu, šlaku grįstu mokyklos 
takeliu, tarsi po kiekvienu jo žingsniu būtų pakišta pagalvėlė. 
Kai jis stabtelėjo ant šaligatvio ir sutrikęs žvelgė į pėdsakų spi- 
ralę, paliktą saulės spinduliuose iškepusio ir pradingusio šliužo, 
aplinkui stiepėsi švieži žali ūgliai - laukinis česnakas, pienės, 
dobiliukai, nušvitusi žiemos nudrengta veja, o paukščiai greitais 
puslankiais tyrė nematomą jų gyvenimą palaikančią terpę. 


Džekui Leviui šešiasdešimt treji ir jis prabunda tarp trečios ir 
ketvirtos ryto su baimės skoniu burnoje, perdžiūvusioje, nes 
miegodamas per ją kvėpavo. Jo sapnai grėsmingi, persmelkti pa- 
saulio kančios. Jis skaito merdėjantį, reklamos netenkantį vietinį 
dienraštį „Naujojo Prospekto perspektyvos“, skaito „New York 
Times“ ir „Post“, kai randa paliktus mokytojų kambaryje, ir tarsi 
nepakaktų Bušo, Irako, buitinių žudynių Kvinse ir Ist Orindže — 
žudomi net dvejų, ketverių, šešerių metų vaikai, tokie maži, kad 
priešintis savo žudikams tėvams jiems atrodo tikra šventvagys- 
tė, kaip Izaokas laikė šventvagyste priešintis Abraomui, - Levis 
vakare, tarp šeštos ir septintos valandos, kol jo kūninga žmona 
perkelia vakarienę iš šaldytuvo į mikrobangų krosnelę ir nuolat 
vaikšto priešais mažytį virtuvėje stovinčio televizoriaus ekraną, 

įsijungia miesto žinių kanalą ir pokalbių šou; žiūri, kol reklamos, 
visos matytos ne kartą, taip jį suerzina, kad tučtuojau išjungia tą 
idiotišką aparatą. Be žinių, Džekas turi ir asmeninę bėdą - „pro- 
blemą“, kaip dabar priimta sakyti, - ateisiančios, iš šios tamsos 
išaušiančios dienos sunkybę. Jis guli, negalėdamas užmigti, o 
viduje, tarsi prastos vakarienės restorane likučiai - dabar resto- 
ranuose atneša dvigubai daugiau maisto - vartosi baimė ir ne- 
apykanta. Baimė - kas dieną gilėjantis suvokimas, kad šioje že- 
mėje tavo kūnui teliko ruoštis mirčiai, - užtrenkia duris į miegą. 
Jis jau merginosi ir poravosi, tapo tėvu, dirbo, kad pamaitintų 
vaiką, jautrųjį mažylį Marką droviomis pasimiglojusiomis aki- 
mis ir drėgna apatine lūpa, ir aprūpintų jį visu pigiu, neskoningu 
šlamštu, kurį to meto kultūra vertė turėti, kad pritaptum prie 
bendraamžių. Dabar Džekui Leviui teliko vienintelė užduotis — 
numirti ir palikti sausakimšoje planetoje šiek tiek laisvos vietos, 
mažytę erdvę kvėpuoti. Ši užduotis kybo virš nemigos kankina- 
mo jo veido it voratinklis su viduryje sustingusiu voru. 

Jo žmona Betė, moteris-banginis, tvoskianti karščiu per savo 
storumą, šniokštuoja šalimais, jos neslūgstantis parpimas pasą- 
monėje pratęsia kasdienį monologą, nesiliaujančius tauškalus. 
Kai jis, gniauždamas įsiūtį, baksteli ją alkūne, keliu arba švelniai 
delnu suima iš naktinių marškinių išlindusį sėdmenį, ji paklus- 
niai nutyla, o jis išsigąsta ją pažadinęs, pažeidęs nebylius įža- 
dus, prisiimtus dviejų žmonių, nusprendusių, kad ir kaip seniai 
tai būtų įvykę, miegoti kartu. Jis tenori kilstelti ją į tą miego 
lygmenį, kai iškvepiamas oras liaujasi vibravęs šnervėse. Tarsi 
derintų smuiką, kuriuo vaikystėje griežė. Dar vienas Heifecas, 
kitas Aizekas Šternas* - ar ne to troško jo tėvai? Jis nuvylė juos — 
štai čia jo ir pasaulio kančia sutapo. Jo tėvus apėmė sielvartas. 


* Isaac Stern, Jascha Heifetz, garsūs smuikininkai. 

Jis įžūliai pareiškė jiems pamokų daugiau nelankysiantis. Jam 
daug svarbesnis knygose aprašomas ir gatvėse verdantis gyve- 
nimas. Tokią poziciją užėmė būdamas vos vienuolikos, galbūt 
dvylikos, ir niekada daugiau nebepaėmė smuiko į rankas, nors 
kartais, per automobilio radiją išgirdęs Bethoveno, Mocarto 
koncertų fragmentus ar Dvoržako „Čigonų dainas“, kurias ka- 
daise mokėsi griežti, savo nuostabai, pajusdavo, kaip vėl atgyja 
kairės rankos pirštai, trūkčiodami ant vairo it dūstanti žuvis. 
Tačiau kam save kamuoti? Jam sekėsi neblogai, netgi puikiai: 
1959-aisiais medaliu baigė Centro mokyklą - ji tuomet dar ne- 
priminė kalėjimo, joje dar buvo galima mokytis ir didžiuotis 
mokytojų pagyrimu; stropiai kasdien traukiniu važinėjo į Niu- 
jorko universitetą, vėliau persikėlė į Sohą, dalijosi butu su dviem 
vaikinais ir mergina, nuolat keitusia savo simpatijas; baigęs 
mokslus dvejus metus tarnavo armijoje - dar prieš įsiplieskiant 
Vietnamui: mokymai Fort Dikse, darbas kanceliarijoje Fort 
Mide, Merilando valstijoje, gerokai nutolusiame į pietus nuo 
Meisono-Diksono linijos, todėl pilname antisemitų pietiečių; 
antrus metus tarnavo El Pase esančiame Fort Blise, vadinamaja- 
me žmogiškųjų išteklių skyriuje, rinko žmones užduotims - tai 
ir pastūmėjo jį dirbti su paaugliais; vėliau, pasinaudojęs buvusių 
karių priėmimo į universitetą įstatymu, įstojo į Ratgersą, gavo 
magistro laipsnį; paskui trisdešimt metų mokykloje mokė isto- 
rijos ir socialinių mokslų, o pastaruosius šešerius metus dirbo 
mokytoju konsultantu. Jis jautėsi prislėgtas šių nuogų gyvenimo 
faktų, įspraustas į curriculum vitae kaip į karstą. Tamsiu kambario 
oru darėsi sunku kvėpuoti, Levis vogčiomis persivertė nuo šono 
ant nugaros ir gulėjo it pašarvotas, apžiūrai išstatytas katalikas. 
Kaip triukšmingai gali šlamėti paklodės! Tarsi bangos dužtų 
prie pat ausies. O jis nenori pažadinti Betės. Tačiau dusdamas jis 
negali jos pakęsti. Akimirką - tarsi nurijus pirmą viskio gurkšnį, 

kol tirpstantis ledas jo dar neatskiedė, - atsigulus ant nugaros 
palengvėja. Taip gulėdamas jis įgauna numirėlio ramybės, tik 
prieš pat nosį neužvožtas karsto dangtis. Pasaulyje tvyro tyla: į 
darbą važiuoti dar anksti, o naktiniai bastūnai sugedusiais dus- 
lintuvais pagaliau sušliaužė į savo lovas. Jis girdi, kaip už kvar- 
talo ties mirksinčiu šviesoforu perjungia bėgį sunkvežimis, o 
už dviejų kambarių nenuilsdama ant minkštų letenėlių šokčio- 
ja Karmela - sterilizuota, išluptais nagais Levių katė. Kadangi 
nagai išlupti, jos negalima leisti lauk, nes kiti katinai - naguoti, 
ją papjaus. Uždaryta namuose ji didžiąją dalį dienos pramiega 
po sofa, o naktį nutykūsiame name jai prasideda haliucinacijos: 
vaidenasi mirtinai pavojingi nuotykiai, pjautynės ir pabėgimai — 
viskas, ko — pačios labui - ji niekada nepatirs. Šios priešaušrio 
valandos taip stokoja garsų, o Džekas Levis jaučiasi toks vieni- 
šas, kad sterilizuotos, paklaikusios katės iš netyčių sukelto šur- 
mulio pakanka nuraminti jo protui, išvaduoti jį nuo būtinybės 
budėti ir vėl nugramzdinti į snaudulį. 

Bet maudžiančios šlapimo pūslės priverstas būdrauti, jis tyso, 
tarsi švitinamas šleikštulį keliančiais radioaktyviais spinduliais, 
suvokdamas, kad jo gyvenimas - niekam nereikalingas juodu- 
lys, lopas, užsitęsusi klaida ant nepriekaištingai tyro šios siau- 
bingai ankstyvos valandos paviršiaus. Tamsioje pasaulio tank- 
mėje jis pražiopsojo tinkamą kelią. Bet ar jo esama? Ar klaida 
vien tai, kad esi gyvas? Supaprastintoje istorijos versijoje, kurią 
jis pateikdavo mokiniams, sunkiai galintiems patikėti, kad pa- 
saulis prasidėjo ne jiems gimus ir atsiradus kompiuteriniams 
žaidimams, net iš didingiausių asmenybių nelikdavo nieko, tik 
kapas, jie taip ir neįkūnydavo savo svajonių: tiek Karolis Didy- 
sis, tiek Karolis V, tiek Napoleonas ar tas neapsakomai pasibjau- 
rėtinas, tačiau susilaukęs tam tikro pasisekimo ir vis dar, bent 
arabų gyvenamame pasaulyje, garbinamas Adolfas Hitleris. Is- 

torija - tai mašina, nuolat malanti žmoniją į dulkes. Patarimai 
mokiniams ir konsultacijos sukasi Džeko Levio galvoje, gaudžia 
nesusikalbėjimų kakofonija. Jis mato save - apgailėtiną, senyvą 
vyriškį, stovintį ant kranto ir šaukiantį flotilei jaunų žmonių, 
slystančių tiesiai į pražūtingą pasaulio liūną: pasaulio ištekliai 
senka, laisvės mąžta, o negailestinga reklama įkinko į bepras- 
mišką populiariąją kultūrą su netylančia muzika, nesibaigian- 
čiu alumi ir neįmanomai liesomis, bet sveikomis merginomis. 

O gal dauguma merginų, net Betė, kadaise buvo tokios pat 
liesos kaip tos iš alaus ir kokakolos reklamų? Be abejonės, ji 
tokia buvo, bet vargu ar jis tai pamena: prisiminimai mirga it 
televizoriaus ekranas, pro kurį pirmyn atgal ruošdama pietus 
krypuoja Betė. Jie susipažino per tuos pusantrų metų, kai jis 
mokėsi Ratgerse. Ji buvo kilusi iš Pensilvanijos, šiaurės vakarų 
Filadelfijoje esančio Ist Mount Erio rajono, mokėsi biblioteki- 
ninkystės. Jį patraukė jos nerūpestingumas, skambus juokas, 
tai, kaip šmaikščiai ir lengvai ji paversdavo viską pokštu, netgi 
jų santykius. Kaip manai, kokie mums gims berniukai? Pusiau 
apipjaustyti? Ji buvo Amerikos vokietė, vardu Elizabetė Vogel, 
ir turėjo daug santūresnę ir ne tokią mielą vyresniąją seserį 
Hermioną. O jis buvo žydas. Tačiau ne išdidus, Senuoju Testa- 
mentu apsišarvavęs žydas. Jo senelis Naujajame pasaulyje atme- 
tė religiją ir įtikėjo revoliucine visuomene, pasauliu, kuriame 
galingieji daugiau negalės valdyti pasitelkę prietarus, kur mais- 
tas ant stalo, padorus būstas ir prieglobstis pakeis nepatikimus 
nematomo Dievo pažadus. 

Tiesa, žydų Dievas niekada nebuvo dosnus pažadų - sudau- 
Žyta taurė per vestuves, skubios laidotuvės suvyniojus į įkapes, 
jokių šventųjų, jokio gyvenimo po mirties - tik visą gyvenimą 
nuobodžiai laikykis ištikimybės tironui, paprašiusiam Abrao- 
mo paaukoti savo sūnų. Vargšas Izaokas, patiklus kvėša, kurio 

vos nenužudė jo paties tėvas, senatvėje apako, buvo savo sūnaus 
Jokūbo ir žmonos Rebekos, kurią uždengtu veidu jam atvedė 
iš Padanaramo, apgautas ir neteko palaiminimo. O dar vėliau 
senajame žemyne, jei laikydavaisi visų taisyklių - o žydų orto- 
doksų taisyklių sąrašas buvo ilgas, - gaudavai geltoną žvaigždę 
ir bilietą į dujų kamerą. Ačiū, ne: užsispyręs Džekas Levis nu- 
sprendė tapti tuo, kas atkakliai sako „ne“ judaizmui. Jis skatino 
visus vadinti jį Džeku, o ne Džeikobu, priešinosi sūnaus api- 
pjaustymui, nors mitrus ligoninės gydytojas anglosaksas įkal- 
bėjo Betę sutikti su apipjaustymu „higienos sumetimais“, tvir- 
tindamas, kad, pasak mokslinių tyrimų, taip sumažėja rizika 
Markui apsikrėsti venerinėmis ligomis, o jo partnerei - susirgti 
gimdos kaklelio vėžiu. Kūdikiui buvo vos savaitė, maža jo pim- 
paliuko sagutė ilsėjosi ant raukšlėtos sėklidžių pagalvėlės, o jie 
jau rūpinosi, kaip pagerinti jo lytinį gyvenimą ir išgelbėti dar 
negimusį moteriškos lyties kūdikį. 

Betė buvo liuteronė, priklausė sveikai ir entuziastingai krikš- 
čionių atšakai, tikėjimą vertinusiai labiau nei darbą, o alų labiau 
nei vyną. Džekas manė, kad ji sušvelnins jo užsispyrėliškas žy- 
diškas dorybes, tą beviltišką požiūrį, kurio vis dar tvirtai laiko- 
masi Vakarų pasaulyje. Net jo senelio tikėjimas socializmu ap- 
karto ir suplėko, pamačius, kaip praktiškai veikia komunizmas. 
Jų su Bete vestuves juokingos Naujojo Prospekto Rotušės ant- 
rajame aukšte, dalyvaujant tik jos seseriai ir jo tėvams, Džekas 
laikė drąsia netinkama santuoka, truputėliu purvo, įtėkšto is- 
torijai į akį, kaip ir daugelį dalykų, vykusių 1968-aisiais. Tačiau 
per trisdešimt šešerius šiauriniame Naujajame Džersyje kartu 
praleistus metus gyvenimas juos, skirtingų tikėjimų ir etni- 
nių grupių narius, sumalė į tas pačias pilkšvas dulkes. Jie tapo 
pora, savaitgaliais apsiperkančia pigiuose prekybos centruose ir 
manančia, kad smagiausiai praleisti laiką galima susėdus prie 

dviejų stalų lošti bridžo dar su trimis poromis iš mokyklos arba 
Kliftono viešosios bibliotekos, kurioje Betė dirba keturias die- 
nas per savaitę. Retkarčiais, penktadienio ar šeštadienio vakarą, 
jie stengiasi prasiblaškyti vakarieniaudami dažnai lankomuose 
kinų ar italų restoranėliuose, ir metrdotelis nuolankiai šypso- 
damasis veda juos prie kampinio staliuko, kur Betė galėtų įsi- 
sprausti, - jų niekada nesodina į kabiną. Arba važiuoja į kokį 
nors nutriušusį kino teatrą lipniomis grindimis ir vidutine spra- 
gėsių porcija už septynis dolerius, žinoma, jei tik randa filmą, 
kuriame nėra per daug smurto ar sekso ir kuris pernelyg aki- 
vaizdžiai neskirtas vidutinio mokyklinio amžiaus vaikėzams. Jų 
draugystė ir ankstyvos vestuvės sutapo su didžiųjų studijų kra- 
chu, tuo metu pasirodė daugybė nuostabių sukrečiančių filmų - 
„Vidurnakčio kaubojus“, „Nerūpestingas keliautojas, „Bobas ir 
Kerolė, Tedas ir Alisa“, „Laukinė gauja“, „Prisukamas apelsinas“, 
„Purvinasis Haris“, „Lytiniai santykiai , „Paskutinis tango Pa- 
ryžiuje“, pirmoji „Krikštatėvio dalis, „Paskutinis kino seansas, 
„Amerikos grafičiai, - ką jau kalbėti apie naujausius Bergmano 
filmus ar prancūzų ir italų kiną, aštrų, kupiną nerimo ir nacio- 
nalinio savitumo. Tai buvo puikūs filmai, vertę hipių porelę pa- 
sukti smegenis. Ore vis dar tvyrojo nuo 1968-ųjų užsilikęs jaus- 
mas, kad jaunimas gali pakeisti pasaulį. Jausmingai prisiminda- 
mas šiuos bendrus pojūčius ir atradimus, kai susituokę jie dar 
tik pratinosi dalytis mintimis, Džekas net ir dabar žiūrėdamas 
filmą vogčiomis ištiesia ranką ir paima švelnų, putnų žmonos 
delną, tuo tarpu jų veidus užlieja sprogimų atšvaitai iš kokio 
naujo buko trilerio, kuriame tiksliai atseikėtais paaugliško sce- 
narijaus siaubais tyčiojamasi iš jų senyvo amžiaus. 
Kamuojamas nemigos, apimtas nevilties, Džekas panūsta su- 
sirasti Betės delną, tačiau bandydamas apčiuopti jį tarp jos snau- 
džiančio kūno kauburių, jis gali sutrikdyti Betės ramybę ir paža- 

dinti nuolat ko nors reikalaujantį, netylantį, vis dar mergaitišką 
jos balsą. Atsargiai it nusikaltėlis jis iškelia kojas ant antklodės, 
patraukia ją ir bėga iš vedybinio guolio. Pastatęs kojas šalia kili- 
mėlio basomis pėdomis pajunta balandžio vėsą. Termostatas dar 
nustatytas naktiniu režimu. Džekas atsistoja prie lango, uždeng- 
to nuo saulės pageltusiom nertinėm užuolaidom, ir pilkoje gyv- 
sidabriškų lempų šviesoje apžvelgia apylinkes. Vienintelė ryški 
dėmė priešaušrio ore - oranžinis visą parą veikiančios Gulf de- 
galinės ženklas. Šen bei ten blausi lempelė apšviečia vaiko kam- 
barį ar laiptus. Prieblandoje, po glotniu tamsos kupolu, grau- 
žiamu miesto šviesų puvėsio, mažėdami tolsta į begalybę aštrūs 
čerpėmis dengtų stogų ir lentelėmis apkaltų sienų kontūrai. 
Gyvenamieji būstai, mąsto Levis. Namai virto gyvenamai- 
siais būstais, jie spaudžiasi vienas prie kito dėl augančių žemės 
kainų ir jos dalijimo į vis mažesnius sklypus. Jo atmintyje iškyla 
kiemai su šalia namų arba už jų žydinčiais medžiais, daržais, 
nutiestomis virvėmis skalbiniams džiauti, sūpynėmis... Dabar- 
tiniuose kiemuose vos du ar trys nususę krūmai grumiasi dėl 
anglies dvideginio ir drėgnos dirvos, įspraustos tarp betoninių 
takelių ir asfaltu užlietos stovėjimo aikštelės, užgrobusios ža- 
liuojančią veją. Viskas pritaikyta automobilio reikmėms. Palei 
kelkraštį pasodintos baltosios akacijos, ailantai, tučtuojau įsi- 
šakniję prie tvorų ir namų sienų, keletas paprastųjų kaštonų, 
išlikusių nuo ledų vežimėlių ir anglį vežiojusių sunkvežimių 
laikų, - visi šie medžiai su pumpurais ir gležnais jaunais lape- 
liais, lempų šviesoje panašiais į sidabru spindinčius želmenis, 
gali būti išrauti eilinį kartą platinant gatvę. Jau dabar paprasti, 
bendrą sieną turintys ketvirtojo dešimtmečio statybos namai 
ir kolonijinio stiliaus vienaukščiai apaugo mansardomis, viena 
ant kitos užgriozdintomis verandomis, išklibusiais lauko laip- 
tais, vedančiais į teisėtus vieno kambario butukus, perdarytus iš 

kažkada buvusių atliekamų kambarių. Laisva gyvenamoji erdvė 
mąžta kaip lankstomas popierius. Po skyrybų palikti sutuokti- 
niai, nykstančių profesijų atstovai, sunkiai dirbantys spalvotieji, 
siekiantys išsiveržti iš lūšnynų, čiumpa jiems pasitaikiusią pro- 
gą, persikrausto į šiuos rajonus, o vėliau nebegali sau leisti iš jų 
išsikraustyti. Žvitrios jaunos porelės susiremontuoja apšepusius 
namus ir palieka savo žymę, nudažydamos prieangį, stoglan- 
gius ir langų rėmus neįprastomis spalvomis - ryškiai alyvine, 
aitriai žalia — šį spalvų siautulį kvartalo senbuviai priima kaip 
įžeidimą, panieką, negražius žaidimus. Gatvių kampuose įsikū- 
rusios maisto krautuvėlės viena po kitos išnyko, užleisdamos 
vietą prekybos tinklams, kurių pavadinimai ir vitrinos tokie pat 
rėksmingai linksmi ir neskoningi, kaip ir jų milžiniški spalvoti 
tukinančio mitalo vaizdai. Džeko Levio manymu, visa Ameri- 
ka išklota taukais ir klampiu gudronu nuo vienos pakrantės iki 
kitos, o mes visi prie jos prilipę. Net mūsų išliaupsintąja laisve 
nebėra ko didžiuotis - komunistams jau viskas baigta, o tero- 
ristams tapo lengviau keliauti: jie nuomojasi lėktuvus, furgonus 
ir kuria savo puslapius internete. Religiniai fanatikai ir kompiu- 
terių maniakai - toks derinys jo senamadiškai proto ir tikėjimo 
takoskyrai atrodo keistas. Bepročiai, lėktuvais įsirėžę į Pasaulio 
prekybos centrą, turėjo puikų techninį išsilavinimą. Vadeiva 
Vokietijoje buvo gavęs urbanistikos diplomą - štai kam reikėjo 
perstatyti Naująjį Prospektą. 

Žvalesnis ir geriau nusiteikęs žmogus, mąsto Džekas, būtų 
daug vaisingiau praleidęs šias valandas, kol žmona dar miega, 
„Perspektyva“ dar nenumesta prieangyje, o žvaigždėtas dangus 
virš stogų blėsta į drumstą pilkšvumą. Jis galėjo nulipti žemyn ir 
susirasti knygą, kurios įveikė tik trisdešimt puslapių, arba išsivirti 
kavos, arba pažiūrėti per televizorių, kaip ankstyvųjų žinių ko- 
manda pokštauja ir bando pravalyti kvarkiančius po nakties bal- 

sus. Bet jam labiau patinka stovėti prie lango ir ilsinti tuščią, pa- 
vargusią sapnuoti galvą mėnulio nušviestais savo rajono vaizdais. 

Raina katė - o gal nedidukas meškėnas? - nubidzena sker- 
sai tuščią gatvę ir dingsta po stovinčiu automobiliu. Šiais laikais 
visi automobiliai vienodi - nėra didelių sparnų ir iššieptų chro- 
muotų radiatoriaus grotelių, kokias turėjo automobiliai jo vai- 
kystėje, nėra netikrų Buick Riviera iliuminatorių, nematyti kul- 
ką primenančio studebekerio priekio, ilgų šeštojo dešimtmečio 
kadilakų - viskas tapo aerodinamiška. Dėl aerodinamikos ir 
taupant degalus visi automobiliai dabar kresni, žemi, neaiškios 
spalvos, kad nesimatytų purvo. Visi - nuo mersedeso iki hon- 
dos. Didžiulės stovėjimo aikštelės virto košmaru: automobilio 
nerastum niekuomet, jei neturėtum mažyčio prie raktų prika- 
binto daikčiuko, kurį paspaudus blyksteli šviesos arba galiausiai 
bent jau pasigirsta signalas. 

Varna, prakrapščiusi žalią, dar vakar išvežti pastatytą šiukš- 
lių maišą, suspaudusi snape kažką ilgą ir blyškų, tingiai pakyla ir 
nuskrenda. Kostiumuotas vyriškis nubėga vieno iš namų prie- 
angio laiptais, sėda į automobilį, drūtą degalus ryjantį visureigį, 
ir riaumodamas nurūksta, nė nepagalvojęs, kad pažadins kai- 
mynus. Ankstyvas skrydis iš Niuarko, pamano Džekas. Jis stovi, 
spokso pro šalčiu dvelkiantį lango stiklą ir galvoja: Toks gyve- 
nimas. Toks gyvenimas: gyveni priemiestyje, ryji riebalus, sku- 
tiesi rytais, prausiesi po dušu, kad pasitarimo metu nesukeltum 
kitiems pasibjaurėjimo savo feromonais. Džekui Leviui prireikė 
viso gyvenimo, kol suvokė, kad žmonės dvokia. Būdamas jau- 
nesnis Džekas niekada neužuodė savo kvapo, niekada nepajuto 
to troškaus smarso, kurį skleidžia dabar net ramiai leisdamas 
dieną, net neprakaituodamas. 

Na, jis dar gyvas, ir mato tai, ką mato. Turbūt tai gerai, tačiau 
reikalauja pastangų. Kuo vardu buvo tas graikas iš Kamiu kny- 

gos, dėl kurios jie visi kraustėsi iš proto Niujorko universitete? 
O gal tai buvo Ratgerse per magistrantūros studijas? Sizifas. Stū- 
męs į kalną akmenį. O tas vis nusirisdavo žemyn. Jis stovi, nieko 
nematydamas, tačiau suvokdamas, kad vieną dieną jam visa tai 
išnyks. Ekranas galvoje užges, tačiau viskas ir toliau tęsis be jo — 
auš rytas, užsives automobiliai ir laukiniai žvėrys ieškos maisto 
žmogaus apnuodytoje žemėje. Karmela tyliai užtipeno laiptais ir 
garsiai murkdama trinasi į jo plikas kulkšnis, viliasi, kad ją pašers 
anksčiau. Tai irgi gyvenimas - vienas gyvenimas, susijęs su kitu. 

Džeko vokai sunkūs, akys lyg smėlio pripiltos. Nereikėjo 
man lipti iš lovos, galvoja jis, prie plataus šilto žmonos šono 
būčiau dar valandėlę nusnaudęs. O dabar visą ilgą ir kruopščiai 
suplanuotą dieną teks kovoti su nuovargiu, ir žmonės kreipsis 
į jį kas minutę. Jis girdi, kaip sugirgžda lova - tai Betė sujudo, 
išlaisvino čiužinį nuo savo svorio. Vonios durys atsidaro ir už- 
sidaro, užraktas trakšteli ir vėl jį siutindamas atsirakina. Jau- 
nystėje būtų bandęs jį pataisyti, tačiau Markas persikėlė į Nau- 
jąją Meksiką ir apsilanko vos vienąkart per metus, tad ypatingo 
reikalo užsirakinti nėra. Betė turškiasi - vanduo gurguliuoja, 
visame name dreba vamzdžiai. 

Nuo naktinio stalelio drioksteli vyriškas balsas - greitakal- 
bė muzikos fone. Jo žmona vos prabudusi įjungia tą prakeiktą 
daiktą, o pati išeina. Ji bando susisiekti su aplinka padedama 
elektronikos, tuo tarpu fiziškai jie tolsta vis labiau - pagyvenu- 
si pora, kurių vienintelis vaikas jau paliko šeimos lizdą, užsii- 
manti kasdieniais reikalais, iš visų pusių apsupta nerūpestingos 
jaunuomenės. Betė bibliotekoje buvo priversta išmokti darbo 
su kompiuteriu pagrindų, ieškoti informacijos, spausdinti ją ir 
dalyti vaikams, per bukiems ir tingiems, kad patys susirastų ją 
knygose, jei dar esama tokių knygų. Džekas bandė ignoruoti 
įvykusią revoliuciją ir užsispyręs, kaip ir daugelį metų, saugojo 

ranka pakeverzotus susitikimų su mokiniais užrašus, nepaisy- 
damas reikalavimų suvesti savo išvadas į Centro mokyklos duo- 
menų banką, talpinantį dviejų tūkstančių mokinių bylas. Bend- 
radarbiai (o jų skaičius per trisdešimt metų išaugo trigubai) jam 
nuolat prikaišiojo šią nesėkmę ar apsileidimą, ypač atkakli buvo 
Konė Kim, smulkutė korėjiečių kilmės amerikietė, dirbanti su 
nedrausmingomis, pamokas praleidinėjančiomis spalvotosio- 
mis mergaitėmis, ir Veslis Rėjus Džeimsas, pareigingas ir stro- 
pus juodaodis. Praeityje jam sekėsi sportuoti - jis vis dar liesas 
kaip šakalys, - todėl lengvai rasdavo bendrą kalbą su berniukais. 
Džekas nuolat žada sugaišti porą valandų ir suvesti tuos duome- 
nis, tačiau bėga savaitės, o laiko jis taip ir neranda. Konfidenci- 
alumo sumetimais jis vis dar vengia perduoti privačiai gautus 
duomenis elektroniniam tinklui, kuriuo naudojasi visa mokykla. 

O štai Betė šiuolaikiškesnė, nuolankesnė, noriau linkusi keis- 
tis. Ji sutiko susituokti Rotušėje, nors rausdama prisipažino Dže- 
kui, kad atsisakius tuoktis bažnyčioje užduos tėvams širdį. Apie 
savo širdį ji nutylėjo, ir jis pasakė: „Tuokimės paprastai. Be jo- 
kių išsidirbinėjimų.“ Tikėjimas jam nieko nereiškė, o jiems vis 
labiau pritampant vienas prie kito, mažai tereiškė ir jai. Dabar 
jis svarsto, ar tik neatėmė iš jos kažko, galbūt absurdiško, ir ji 
kompensuoja tai nuolat tauškėdama ir persivalgydama. Gyventi 
santuokoje su tokiu užsispyrėliu žydu nelengva. 

Betė išniro iš vonios susivyniojusi į neaprėpiamą chalatą ir 
pamačiusi jį tylomis stovintį viršuje prie lango išsigandusi su- 
šuko: 

— Džekai! Kas nutiko? 

Apimtas tam tikro mylinčio sutuoktinio sadizmo jis nutyli 
savo rūškaną nuotaiką, iš dalies slepia ją nuo Betės. Jis nori, kad 
Betė pasijustų esanti kalta dėl jo nusiteikimo, nors sveikas pro- 
tas sako, kad taip nėra. 

— Nieko naujo, - atsiliepia jis. - Vėl per anksti atsibudau. Ir 
niekaip negalėjau užmigti. 

— Neseniai per televiziją sakė, kad tai depresijos požymis. 
Opros šou dalyvavo moteris, apie tai parašiusi knygą. Gal tau 
reikėtų apsilankyti... Ką aš žinau, žodis „psichiatras“ gąsdina vi- 
sus, turinčius mažai pinigų... Gal vertėtų apsilankyti pas kokį 
specialistą, jei jautiesi taip prastai. 

— Pas Weltschmerz specialistą, - Džekas atsisuka ir nusišypso 
žmonai. 

Nors jai taip pat per šešiasdešimt - šešiasdešimt vieneri, o 
jam šešiasdešimt treji, - veide nė raukšlelės: ten, kur lieknos mo- 
ters veidą vagotų gilios raukšlės, jos apvaliame veidelyje raukšlės 
vos įbrėžtos, poodinių riebalų išlygintos iki vaikiško švelnumo. 

— Ne, ačiū, mieloji, - atsisako jis. - Visą dieną daliju gilia- 
minčius patarimus, todėl pats jų tiesiog negaliu pakęsti. Per 
daug antikūnų. 

Per daugelį metų jis suprato, kad nukreipta nuo kokios nors 
temos ji, nenorėdama prarasti jo dėmesio, greit pereina prie kitos. 

- Beje, apie antikūnus. Hermė vakar telefonu pasakojo - tai 
labai slapta, Džekai, net aš neturėčiau žinoti, pažadėk, kad nie- 
kam nesakysi... 

— Pažadu. 

— Ji pasakoja man tokius dalykus, nes jai reikia išsikalbėti, 
o aš tam ratui nepriklausau... Taigi, ji sakė, kad jos viršininkas 
ketina padidinti terorizmo grėsmės šiam regionui lygį nuo gel- 
tono iki oranžinio. Maniau, tai paskelbs per radiją, bet nepa- 
skelbė. Kaip manai, ką tai reiškia? 

Hermionos viršininkas Vašingtone - Nacionalinio saugumo 
departamento vadovas, tikėjimą atradęs dešiniųjų statytinis vo- 
kiška Hafenreferio pavarde. 

- Jie nori, kad negalvotume, jog jie tik sėdi ant mokesčių 

mokėtojų pinigų krūvos ir nieko neveikia. Jie nori, kad galvotu- 
me, jog jie valdo padėtį. Tačiau taip toli gražu nėra. 

- Ir tai neduoda tau ramybės, dėl to nerimauji? 

— Ne, mieloji. Tai net neatėjo man į galvą, tiesą sakant. Kas 
bus, tas. Žiūrėdamas pro langą kaip tik svarsčiau, kad šiam ra- 
jonui reikėtų vienos geros bombos. 

— Ak, Džekai, neturėtum taip juokauti - tiek jaunų žmonių 
viršutiniuose aukštuose skambino savo žmonoms ir sakė, kad 
jas myli. 

- Žinau, žinau. Nederėjo man taip juokauti. 

— Markas vis šneka, kad mums reikėtų persikelti arčiau jo, į 
Albukerkę. 

- Jis taip šneka, brangute, bet visai to nenori. Jis tikrai ne- 
trokšta, kad persikeltume pas jį, - ir išsigandęs, kad ištaręs šią 
tiesą įžeis vaikino mamą, pajuokauja: - Niekaip negaliu suprasti 
kodėl. Juk niekada jo nemušėm ir neuždarydavom spintoj. 

- Jie niekada nemestų bombų į dykumą, - svariai sako Betė, 
lyg jie jau būtų nusprendę kraustytis į Albukerkę. 

— Teisingai: jie, kaip tu vadini, tiesiog dievina dykumas. 

Su palengvėjimu ir gailesčiu jis pastebi, kad šis sarkazmas ją 
įžeidė ir daugiau ji apie tai nekalbės. Ji išdidžiai, senamadiškai 
kilsteli galvą ir sako: 

— Turbūt nuostabu visiškai negalvoti apie tai, kas rūpi vi- 
siems aplinkui, - ir grįžta į miegamąjį kloti lovų ir su tokia pačia 
įstanga rengtis į darbą bibliotekoje. 

Kuo aš nusipelniau, klausia jis savęs, tokios ištikimybės, tokio 
žmonos pasitikėjimo? 

Jis šiek tiek nusivylęs, kad ji taip ramiai priėmė šiurkščią pa- 
stabą, jog jų sūnus, klestintis oftalmologas, turintis tris saulės 
nubučiuotus, mielus, klusnius akiniuotus vaikučius ir dažytą 
blondinę žmoną iš Šort Hilso, grynakrauję žydę, apsimestinai 

draugišką, bet iš tikrųjų atšiaurią, nenori, kad jo tėvai gyventų 
šalia. Jie su Bete turi susikūrę savų mitų ir, pasak vieno, Markas 
myli juos taip pat, kaip jie - bejėgiškai, nes lizdelyje tik vienas 
kiaušinis - myli jį. Tiesą sakant, Džekas mielai atsisveikintų su 
šia vieta — jis visą gyvenimą nugyveno sename pramoninia- 
me merdėjančiame mieste, lėtai virstančiame trečiojo pasaulio 
džiunglėmis, tad persikėlęs į Saulės juostą pasijustų geriau. Betė 
taip pat. Praėjusi Žiema jų regione buvo žiauri, ir tamsiuose už- 
kaboriuose tarp ankštai sustatytų kaimynų namų dar guli pa- 
juodusio nuo purvo sniego krūvelės. 


Centro mokykloje jis užima vieną iš mažiausių kambarėlių — 
buvusį sandėliuką su išlikusiomis pilkomis metalinėmis lenty- 
nomis, prigrūstomis universitetų katalogų, telefono abonentų 
knygų, psichologijos vadovėlių, pigių brošiūrų ir leidinių - to- 
kių, kaip „Nation“ žurnalo formato savaitraštis „Miesto darbo 
rinka“, rašančio apie regiono darbo jėgos reikmes ir techninio 
mokymo įstaigas. Kai prieš aštuoniasdešimt metų buvo stato- 
mi šie rūmai, atskiros patalpos konsultantams nebuvo būtinos: 
konsultavo visi - mylintys tėvai šeimoje, moralistinė popu- 
liarioji kultūra už jos ribų, ir šiaip patarimų niekas negailėjo. 
Vaikas gaudavo daugiau patarimų, nei sugebėdavo suvokti. O 
dabar Džekui Leviui paprastai tenka kalbėtis su vaikais, regis, 
neturinčiais tėvų iš kūno ir kraujo, - gyvenimo instrukcijas jie 
gauna iš elektroninių vaiduoklių, siunčiančių signalus per pil- 
ną žmonių kambarį ar dunksinčių juodose porolono ausinėse, 
arba užkoduotas painiose žaidimų programose, kurių figūrėlės 
mėšlungiškai trūkčioja sprogimų ritmu. Mokiniai konsultantui 
atrodo it rinkinys kompaktinių plokštelių, jų blizgus paviršius 
neatskleidžia jokio turinio - reikalinga speciali aparatūra. 

Šis abiturientas - penktas pusvalandžio trukmės pokalbis šį 
ilgą varginantį rytą - aukštas, lieknas, rusvaodis vaikinas juo- 
dais džinsais ir akinamai baltais marškiniais. Baltuma žilpina 
Džekui Leviui akis, taip anksti atsibudus jam maudžia galvą. Ant 
aplanko su vaikino pažymiais užrašyta AHMADAS (AŠMAVIS) 
MALOJUS. 

- Įdomus jūsų vardas, - sako Levis jaunuoliui. 

Leviui šis vaikis kažkuo patinka: nemirksinčiomis rimtomis 
akimis, atsargiu mandagumu, slypinčiu putlių, minkštų lūpų iš- 
linkime, kruopščiai nukirptais ir sušukuotais plaukais - tiesiu 
nuo kaktos kylančių vielučių kuodu. 

— Kas tas Ašmavis? - klausia konsultantas. 

— Ar galiu paaiškinti, sere? 

— Taip, prašau. 

Jaunuolis kalba su skausmingu išdidumu, mėgdžiodamas, 
Levis jaučia, pažįstamą suaugusįjį, kalbantį ceremoningai ir 
sklandžiai: 

— Aš esu baltosios amerikietės ir egiptiečio studento vaisius. 
Jie susipažino Naujojo Džersio universitete Naujajame Prospek- 
te. Mano motina, šiuo metu dirbanti slauge, studijavo dailę. Lai- 
valaikiu ji tapo ir kuria papuošalus, jai neblogai sekasi, tačiau 
mūsų pragyvenimui to nepakanka. O jis... - vaikinas užsikerta, 
lyg būtų kuo paspringęs. 

- Jūsų tėvas, - primena Levis. 

- Būtent. Jis tikėjosi, kaip sakė motina, perimti amerikietiško 
verslo ir vadybos žinias. Tai nebuvo taip lengva, kaip jam pasa- 
kojo. Jo vardas buvo - yra; jaučiu jį dar esant gyvą - Omaras Aš- 
mavis, o ji vardu Tereza Maloj. Ji airių kilmės amerikietė. Jie susi- 
tuokė gerokai prieš man gimstant. Taigi, esu teisėtai gimęs vaikas. 

— Puiku. Nė kiek tuo neabejojau. Tačiau tai nesvarbu. Netei- 
sėtas ne vaikas, jei supranti, ką turiu omenyje. 

— Taip, sere. Dėkoju. Mano tėvas puikiai žinojo, jog vedęs Vals- 
tijų pilietę, kad ir kokia pasileidusi ir niekam tikusi ji būtų, įgis 
Amerikos pilietybę - taip ir nutiko. Tačiau jis neįgijo nei ameri- 
kietiško sumanumo, nei ryšių, vedančių į amerikietišką klestė- 
jimą. Netekęs vilties užsidirbti daugiau nei varganam pragyve- 
nimui, jis, kai man buvo treji, susirinko skudurus. Ar tai tinka- 
mas posakis? Radau jį Henrio Milerio prisiminimuose, kuriuos 
panelė Makenzi liepė mums perskaityti anglų kalbos pamokai. 

— Ji liepė tai perskaityti? Vajetau, Ahmadai, kaip keičiasi lai- 
kai! Anksčiau Milerį buvo galima gauti tik iš po skverno. Žinai 
tokį posakį? 

— Taip. Aš ne užsienietis. Niekada nebuvau užsienyje. 

— Tu paklausei, ar teisingai pavadinai tai „susirinko skudu- 
rus“. Tai senas posakis, bet dauguma amerikiečių žino, ką jis 
reiškia. Iš pradžių jis reiškė - „išvykti iš karinės stovyklos“. 

— Manau, ponas Mileris pavartojo šį posakį jį palikusiai 
žmonai apibūdinti. 

— O, taip. Nieko nuostabaus. Na, nenuostabu, kad ji „susirin- 
ko skudurus“. Mileris nebuvo itin sugyvenamas vyras. 

Ak, tie trys santykiavimo su žmona būdai „Seksuse“. Ar 
anglų literatūros pamokose jiems reikia skaityti „Seksusą'? Ne- 
jau nieko nepasaugoma brandžiam amžiui? 

Jaunuolis netikėtai nukrypsta nuo keistų konsultanto pastabų. 

— Mama įsitikinusi, kad neprisimenu tėvo, - sako jis. - Bet 
aš prisimenu. 

— Ką gi, tau buvo treji. Tavo išsivystymo lygis galėjo tau leisti 
išsaugoti keletą prisiminimų. 

Džekas Levis visai ne apie tai ketino kalbėtis. 

- Šiltas, tamsus šešėlis, - staiga pasilenkdamas nuoširdžiai 
sako Ahmadas. - Labai balti, platūs dantys. Maži, tvarkingi 
ūsiukai. Esu įsitikinęs, kad tvarkingumą paveldėjau iš jo. Dar 

prisimenu saldoką kvapą, galbūt losjono po skutimosi, jame 
justi kažkokio prieskonio aitrumas, turbūt tėvas ką tik suvalgė 
kokį Viduriniųjų rytų patiekalą. Jis tamsus, tamsesnis už mane, 
tačiau dailus, smulkių veido bruožų. Plaukus skirdavo beveik 
per vidurį. 

Šis tyčinis nukrypimas nesmagiai nuteikia Levį. Vaikinas 
kažką slepia... Tačiau ką? 

— Galbūt painioji prisiminimus su nuotrauka, - sako Džekas, 
norėdamas jį nuraminti. 

— Aš teturiu vieną ar dvi nuotraukas. Mama galbūt turi ir dau- 
giau, bet nuo manęs slepia. Kai buvau mažas ir dar nieko nesu- 
pratau, ji neatsakė į daugybę mano klausimų apie tėvą. Manau, 
jam pabėgus, labai įniršo. Norėčiau kada nors jį susirasti. Nepa- 
teikčiau jokių reikalavimų, niekuo nekaltinčiau, tiesiog pasikal- 
bėtume kaip du musulmonai. 

— Hm, ponaiti... Kaip norėtum, kad tave vadinčiau? Maloju- 
mi ar... - jis žvilgteli į aplanką, - Ašmaviu? 

— Mamos pavardė įrašyta mano socialinio draudimo kor- 
telėje ir vairuotojo pažymėjime, aš gyvenu jos bute. Tačiau 
baigęs mokyklą ir tapęs nepriklausomas vadinsiuosi Ahmadu 
Ašmaviu. 

Levis nepakelia akių nuo aplanko. 

- Ir kaip tu ketini išlikti nepriklausomas? Tavo pažymiai 
buvo geri, ponaiti Malojau, tiek chemijos, tiek anglų, bet, ma- 
tau, pernai perėjai į profesinį mokymą. Kas tau patarė? 

Jaunuolis nuleidžia akis - du rimtus juodus žibintus ilgomis 
blakstienomis — ir pasitrina paausį, lyg būtų įgėlęs mašalas. 

— Mokytojas, - atsako. 

— Koks mokytojas? Perėjimas į kitą mokymosi programą tu- 
rėjo būti suderintas su manimi. Mes galėjome pasikalbėti, nors 
ir nesame du musulmonai. 

— Mokytojas ne iš čia. Iš mečetės. Šeichas Rašidas, imamas. 
Mes kartu studijuojame šventąjį Koraną. 

Levis, bandydamas suvaldyti savo antipatiją, sako: 

- Taip. Ar aš žinau, kur ta mečetė? Bijau, ne. Žinau tik tą di- 
džiulę mečetę Tildeno gatvėje, kurią juodaodžiai musulmonai 
po septintojo dešimtmečio riaušių pastatė griuvėsiuose. Ar ją 
turėjai omenyje? 

Jis pats to nenorėdamas kalba šiurkščiai. Juk ne šis vaikis pa- 
žadino jį ketvirtą ryto, užteršė smegenis mintimis apie mirtį ar 
pavertė Betę pasibaisėtinai stora. 

— Tai mečetė Vakarų Pagrindinėje gatvėje, sere, už šešių 
kvartalų nuo Liepų alėjos. 

— Reigano alėjos. Ją pervadino pernai, - sako Levis, neprita- 
riamai čiaupydamas lūpas. 

Tačiau vaikinas neužkimba. Šiems paaugliams politika — 
tamsus įžymybių rojaus užkampis. Pasak apklausų, jie laiko Ke- 
nedį geriausiu prezidentu po Linkolno, nes jis turėjo garsenybės 
bruožų, be to, jie nežino jokių kitų - net Karterio su Fordu, ne- 
bent Klintoną ir Bušus, jei sugeba šiuos vieną nuo kito atskirti. 
Jaunasis Malojus - kita pavardė vis užstringa Levio atmintyje - 
tuo metu sako: 

— Ta mečetė - pilnoje krautuvėlių gatvėje virš grožio salono 
ir vietos, kur apmoka čekius. Ją nelengva rasti, ypač pirmą kartą. 

- Ir tos sunkiai surandamos vietos imamas liepė tau pereiti į 
profesinį mokymą. 

Vaikinas vėl dvejoja, gindamas tai, ką gina, ir drąsiai žvelg- 
damas didžiulėmis juodomis akimis, kurių rainelę sunku at- 
skirti nuo lėliukės, taria: 

- Jis sako, kad pasiruošimo universitetui programa daro man 
tvirkinamą įtaką, - netinkama filosofija ir netinkama literatūra. 
Vakarų kultūra neteko Dievo. 

Džekas Levis atsilošia senoje girgždančioje kėdėje ant ratukų 
ir atsidūsta: 

— Norėčiau, kad taip būtų, - ir išsigandęs bėdų su mokyklos 
taryba ir skandalo laikraščiuose, jei jie nugirstų, ką pasakė mo- 
kiniui, susigriebia: - Netyčia išsprūdo. Tie krikščionys evange- 
likai įsipyko iki gyvo kaulo: kaltina Darviną, kad Dievas prastai 
atliko savo darbą kurdamas visatą. 

Tačiau vaikis neklauso, toliau lenkia savo: 

— Kadangi Vakarai neteko Dievo, jie apsėsti sekso ir praban- 
gos dalykų. Pažiūrėkite televizorių, pone Levi, jie visada naudo- 
jasi seksu, kad parduotų jums tai, kas nereikalinga. Pažvelkite 
į mokykloje dėstomą istoriją - grynas kolonializmas. Juk ma- 
tote, kaip krikščionys išskerdė vietinius amerikiečius, pažabojo 
ir engia Aziją ir Afriką, o dabar ėmėsi islamo - žydų valdomo 
Vašingtono galybė nori atimti Palestiną. 

— Oho! - nusistebi Džekas, galvodamas, ar vaikinas supranta, 
kad kalbasi su žydu. - Neblogas sąrašas dalykų, skirtų atkalbėti 
nuo universiteto programos. 

Kai Ahmadas, žvelgdamas į tokią savo minėtą neteisybę, iš- 
plečia akis, Džekas pastebi, kad jo akių rainelės ne visai juodos, 
tamsiai rudos su žaliu atspalviu, su trupinėliu Malojaus. 

— Ar imamas kada nors minėjo, - leisdamas kėdės atramai 
nelyginant susimokius jį palenkti prie stalo, klausia Džekas, — 
kad toks protingas vaikinas, gyvenantis mūsų įvairiapusėje ir 
pakančioje visuomenėje, turėtų susipažinti su skirtingais požiū- 
riais ir nuomonėmis? 

— Ne, - netikėtai atžariai atsako Ahmadas, iššaukiamai papū- 
tęs putlias lūpas. - Šeichas Rašidas to nesiūlė, sere. Jo manymu, 
toks reliatyvistinis požiūris žemina religiją, leidžia suprasti, kad 
religija nesvarbi. Jūs tikite tuo, aš tikiu anuo, mes sutariam tar- 
pusavy - toks amerikiečių būdas. 

— Aišku. O jam amerikiečių būdas nepatinka? 

- Jis to pakęst negali. 

Džekas Levis, vis dar palinkęs, sudeda alkūnes ant stalo ir 
susimąstęs įremia smakrą į sunertus pirštus. 

— O tu, pone Malojau? Taip pat negali jo pakęsti? 

Vaikinas vėl droviai nuleidžia akis. 

— Aš, žinoma, nejaučiu neapykantos visiems amerikiečiams. 
Tačiau Amerikos būdas - bedievių būdas. Jis veda į siaubingą 
pražūtį. 

Jis nesako: Amerika nori pasiglemžt mano Dievą. Jis gina 
savo Dievą nuo šio įtaraus, apsileidusio, nepatiklaus seno žydo 
ir giliai širdyje saugo įtarimą, kad šeichas Rašidas taip pasiutu- 
siai besąlygiškai laikosi savo dogmų todėl, kad Dievas slapčia 
pabėgo iš jo blyškių jemeniečio akių - pilkšvai melsvų sunkiai 
perprantamų kafirės moters akių. Ahmadas, augęs be tėvo su 
nerūpestinga netikinčia motina, priprato būti vieninteliu Dievo 
patikėtiniu, žmogumi, kuriam Dievas tapo nematomu, bet jun- 
tamu palydovu. Dievas visada su juo. Kaip sakoma devintojoje 
suroje: Nėra kito globėjo ar pagalbininko, tik Dievas.* Dievas - 
jam artimiausias asmuo, Siamo dvynys, sujungtas su visomis jo 
kūno dalimis - tiek viduje, tiek išorėje, į jį bet kurią akimirką 
galima kreiptis malda. Dievas yra jo džiaugsmas ir laimė. O šis 
senas žydų velnias, prisidengdamas sukta išmintimi ir apsimes- 
tinai tėviškomis manieromis, ketina išardyti šią svarbiausiąją 
sąjungą ir atimti iš jo Gailestingąjį ir Gyvybę Teikiantįjį. 

Džekas Levis vėl atsidūsta ir ima galvoti apie kitą susitiki- 
mą — apie dar vieną vargstantį, paniurusį, suklaidintą paauglį, 
ketinantį klimpti į pasaulio liūną. 

— Na, gal ir nederėtų to sakyti, Ahmadai, bet turėdamas 


* Koranas, 9:16. 

omenyje tavo pažymius, testų rezultatus, išskirtinę savitvardą, 
laikyseną ir rimtumą, manau, kad tavo - kaip jis ten? - imamas 
padėjo tau iššvaistyti baigiamosios klasės metus. Gaila, kad ne- 
likai pasiruošimo universitetui programoje. 

Ahmadas skuba apginti šeichą Rašidą: 

- Sere, mes neturime lėšų susimokėti už universitetą. Moti- 
na įsivaizduoja esanti dailininkė ir, užuot dar dvejus metus mo- 
kiusis, kol nėjau į mokyklą, ji metė mokslus ir tapo slauge. 

Levis sušiaušia retus ir taip ištaršytus plaukus. 

— Aišku, supratau. Sunkūs atėjo laikai - saugumas sustiprin- 
tas, o Bušo karas suryja visą perviršį. Tačiau, pripažinkime, 
esama daugybės stipendijų protingiems ir atsakingiems spal- 
votųjų vaikams. Esu įsitikinęs, galėtume tau ją gauti. Ne Prins- 
tone, ir greičiausiai ne Ratgerse, bet Blumfilde, Seton Hole, 
Ferlei Dikinsone ar Kyne būtų puiku. Bet dabar tai tuščios 
šnekos. Gailiuosi, kad anksčiau nesiėmiau tavo bylos. Gauk 
mokyklos baigimo atestatą ir pažiūrėsim, ką manysi apie uni- 
versitetą po metų ar dvejų. Žinai, kur mane rasti, aš pagelbėsiu, 
kuo galėsiu. O kuo, leiskite paklausti, užsiimsi baigęs mokyklą? 
Jei neturi nusižiūrėjęs jokio darbo, siūlyčiau stoti į armiją. Tai 
dabar nėra mėgstamiausia vieta, tačiau siūlo vis dar nemažai — 
išmoko tam tikrų įgūdžių, o vėliau padeda įsigyti išsilavinimą. 
Man padėjo. O jei nors truputį moki arabiškai, tikrai priims 
išskėstom rankom. 

Ahmado veidas sustingsta. 

— Armija pasiųs mane kautis prieš savo brolius. 

— Arba kautis už tavo brolius - gali būti ir taip. Ne visi irakie- 
čiai - maištininkai. Dauguma jų ne tokie. Jie tik nori užsiimti 
savo reikalais. Juk ten prasidėjo civilizacija. Prieš pasirodant Sa- 
damui tai buvo daug žadanti maža šalis. 

Berniukas rūsčiai suraukia antakius, tankius ir plačius kaip 

suaugusiojo, nors plaukeliai ir plonesni. Ahmadas atsistoja, ke- 
tindamas eiti, tačiau Levis dar nepasirengęs jo paleisti. 

— Aš klausiau, - neatlyžta jis, - ar turi nusižiūrėjęs kokį darbą? 

Atsakymas ištariamas nenoriai: 

— Mokytojas mano, kad turėčiau vairuoti sunkvežimį. 

- Vairuoti sunkvežimį? Kokį sunkvežimį? Jų yra įvairiausių. 
Tau tik aštuoniolika, ir aš atsitiktinai žinau, kad dar trejus metus 
negalėsi vairuoti nei vilkiko, nei benzinvežio, netgi mokyklinio 
autobuso. Egzaminas tokioms teisėms įgyti labai sunkus. Kol 
tau nesukaks dvidešimt vieneri, negalėsi išvažiuoti už valstijos 
ribų. Negalėsi vežti pavojingų medžiagų. 

— Negalėsiu? 

— Kiek pamenu, ne. Pas mane ir anksčiau ateidavo vaikinų, 
susidomėjusių tokiu darbu, bet daugelį išgąsdino techninė šio 
reikalo tvarka ir daugybė taisyklių. Tau tektų stoti į sunkveži- 
mių vairuotojų profsąjungą. Krovinių vežimo darbe daugybė 
sunkumų. Ir nemažai banditų. 

Ahmadas gūžteli pečiais; Levis mato jau išeikvojęs jaunuolio 
kantrybės ir malonaus elgesio atsargas. Vaikinas užsisklendė. 
Gerai, taip pasielgs ir Džekas Levis. Džersyje jis gyvena ilgiau 
nei šis pretenzingas vaikis. Jis tikisi, kad mažiau patyręs vyras 
pasiduos ir nutrauks tylą. 

Ahmadas jaučiasi priverstas teisintis šiam nelaimingam žy- 
dui. Nuo pono Levio sklinda nelaimėlio kvapas, jis kartais sklin- 
da ir nuo Ahmado motinos, kai šią palieka vienas meilužis, o 
kitas dar būna neatsiradęs, ir jei per keletą mėnesių nepavyksta 
parduoti nė vieno paveikslo. 

—- Mano mokytojas pažįsta žmonių, kuriems gali prireikti 
vairuotojo. Kas nors mane išmokys visų gudrybių, - paaiškina 
jis. - Už tai gerai moka, - priduria. 

- Ir dirbti tenka ilgai, - taria konsultantas, garsiai užvožda- 

mas aplanką, ir ant pirmo puslapio pakeverzoja „žr“ ir „jk“, san- 
trumpas, reiškiančias „žlugęs reikalas“ ir „jokios karjeros. - Pa- 
sakyk man štai ką, Malojau. Tavo tikėjimas - ar jis tau svarbus? 

— Taip. 

Vaikis kažką gina, kažką nutyli, Džekas tai uoste užuodžia. 

— Dievas - Alachas - tau atrodo tikras ir gyvas? 

Ahmadas atsako lėtai, lyg būtų apimtas transo ar cituotų ką 
nors išmokta atmintinai: 

— Jis yra manyje ir šalia manęs. 

— Gerai. Puiku. Džiaugiuosi girdėdamas. Taip ir toliau. Bu- 
vau šiek tiek paveiktas religijos, motina per Chanuką žibindavo 
žvakes, bet tėvas buvo pašaipūnas, cinikas, aš pasekiau jo pėdo- 
mis ir neišsaugojau tikėjimo. Tiesa, neturėjau ką ir prarasti. „Iš 
dulkių į dulkes“, tiek tos prasmės. Atleisk. 

Vaikinas sumirksi ir linkteli, truputėlį nugąsdintas tokio 
prisipažinimo. Jo akys lyg apvalūs juodi žibintai virš švytinčių 
baltų marškinių; jos tarsi išdegintos Levio atmintyje ir kartais 
sugrįžta kaip besileidžiančios saulės ar fotoaparato blykstės lie- 
kamasis vaizdas, - fotoaparato, kuriam paklusniai pozuoji, ban- 
dydamas atrodyti įprastai, tik staiga tvyksteli blykstė. 

Levis tęsia, ką pradėjęs: 

— Kiek tau buvo metų, kai tu... kai atradai tikėjimą? 

— Vienuolika, sere. 

— Įdomu... Aš tokio amžiaus pareiškiau, kad atsisakau griežti 
smuiku. Mečiau iššūkį tėvams. Įrodžiau savo teises. Ir tegul eina 
visi velniop. 

Vaikis vis dar spokso, atsisakydamas siūlomų saitų. 

— Na, gerai, - nusileidžia Levis, - noriu dar truputį apie tave 
pagalvoti. Turbūt norėsiu su tavimi dar susitikti, prieš baigiant 
mokyklą duosiu svarbios medžiagos. 

Jis atsistoja ir sau netikėtai paspaudžia aukšto, liauno, pa- 

žiūrėjus trapaus jaunuolio ranką, o taip pasibaigus pokalbiui su 
berniukais jis paprastai nesielgia, su mergaitėmis taip nesielgtų 
niekada - menkiausias prisilietimas gali tapti skundo priežasti- 
mi. Kai kurios iš tų mažų karštų šliundrelių mėgsta fantazuoti. 
Ahmado ranka tokia glebni ir drėgna, kad Džekas apstulbsta: jis 
tik drovus vaikis, dar ne vyras. 

— Na, ojei nesusitiksim, - baigia pokalbį konsultantas, - te- 
gul tavo gyvenimas būna puikus, bičiuli. 


Sekmadienio rytą, kai dauguma amerikiečių dar guli lovose, 
nors kai kurie jau skuba į ankstyvąsias mišias ar žaisti golfo 
rasotuose laukuose, Nacionalinio saugumo departamento va- 
dovas pakelia teroro grėsmės lygmenį nuo geltono, reiškiančio 
„aukštesnis“, į oranžinį, reiškiantį „aukštas“. Tai bloga žinia. 
Gera žinia ta, kad šis lygmuo taikomas tik tam tikroms Vašing- 
tono, Niujorko ir šiaurinio Naujojo Džersio sritims. Kitai šalies 
daliai lieka galioti geltonasis lygmuo. 

Departamento vadovas beveik nepriekaištingu Pensilvanijos 
akcentu praneša tautai, kad, pasak „naujausių detalių ir nerimą 
keliančių“ žvalgybos duomenų, šiuose Rytų pakrantės didmies- 
čių rajonuose galima laukti pasikėsinimų į tam tikrus objektus, 
kuriuos „laisvės priešai ištyrė sudėtingiausiomis žvalgymo prie- 
monėmis“. Finansų centrai, stadionai, tiltai, tuneliai, metro — 
virš jų visų pakibusi grėsmė. 

- Jūs tikriausiai pamatysite, - sako jis televizijos kameros 
akiai, panašiai į stiklinį metalo spalvos iliuminatorių, už kurio 
banguoja patiklių susirūpinusių piliečių jūra, - specialias bufe- 
rines zonas, įrengtas palei išorines pastatų ribas, kad ten niekas 
nepastatytų neturinčio leidimo automobilio ar sunkvežimio; 
bus įvesti naudojimosi požeminėmis stovėjimo aikštelėmis ap- 

ribojimai; apsauga, seginti ženklelius su nuotrauka, registruos 
visus įeinančius ir išeinančius iš pastatų; bus padidintas įstaty- 
mo sergėtojų skaičius; transporto priemonių, siuntinių ir įvai- 
rių paketų patikra taip pat bus sustiprinta. 

Jis su pasimėgavimu pabrėžia žodžius „patikra bus sustip- 
rinta“. Vaizduotėje iškyla žaliūkai žalsvais ir melsvai pilkais 
kombinezonais, ardantys automobilius ir plėšantys siuntinius, 
savo uoliomis pastangomis pateisinantys kasdienį departa- 
mento vadovo nusivylimą atliekamo darbo sudėtingumu. Jo 
uždavinys - į nieką neatsižvelgiant apginti beveik tris šimtus 
milijonų į anarchiją linkusių sielų. Milijonai impulsyvių, ne- 
protingų šių sielų paskatų ir savanaudiškų veiksmų šmėkš- 
čioja kaip tik stebėjimo aparatūros sekamos erdvės paribyje. 
Šioje minioje esančios dėmesio spragos, jos ydos sukuria ide- 
alų lauką, kuriame priešas gali netrukdomas pinti savo platų 
ir raizgų tinklą. Griauti, dažnai pagalvodavo vadovas, daug 
lengviau nei statyti, sukelti suirutę - paprasčiau, nei atkurti 
tvarką, todėl visuomenės ramsčiai visuomet velkasi iš paskos 
jos griovėjams, kaip (jaunystėje jis žaidė futbolą Lihajaus uni- 
versiteto komandoje) greitakojis puolėjas visąlaik žingsniu 
lenks krašto gynėją. 

— Ir laimink Dieve Ameriką, - baigia kalbą vadovas. 

Raudona lemputė virš mažo liuko užgęsta. Jis staiga susi- 
traukia, dabar jo žodžius girdės tik grupelė televizijos techni- 
kų ir ištikimi bendradarbiai, kartu su juo susigrūdę į ankštą 
žiniasklaidai skirtą bunkerį, esantį šimto pėdų gylyje po Pen- 
silvanijos bulvaru. Kiti vyriausybės nariai gauna marmuro ir 
kalkakmenio pastatus, kiekvienas turi savo vaizdą pro langą, o 
jis priverstas spaustis mažoje belangėje Baltųjų rūmų rūsyje. Su 
heraklišku nuovargio atodūsiu jis nusisuka nuo televizijos ka- 
merų. 

Vadovas - stambus vyras su storu raumenų sluoksniu ant nu- 
garos, tai sukelia jo tamsiai mėlynus kostiumus siuvantiems siu- 
vėjams papildomų sunkumų. Burna jo masyvioje galvoje atrodo 
maža, lūpos piktai sučiauptos. Regis, ir plaukų ant tos galvos per 
mažai, jie atrodo it užtempta svetima kepurė. Jo Pensilvanijos 
akcentas skamba ne kaip garsus Li Jakokos* urzgesys nuryjant 
skiemenis ir ne kaip skardus Arnoldo Palmerio** gagenimas, - jis 
priklauso jaunesnei kartai, kalba neutralia, žiniasklaidai priimti- 
na anglų kalba, ir tik jos įtampa, iškilmingumas ir tam tikra bal- 
sių tartis išduoda valstiją, garsėjančią rimtumu, nuoširdžiomis 
pastangomis, stoišku paklusnumu, taipogi kvakeriais, angliaka- 
siais, ūkininkais amišais*** ir dievobaimingais presbiterionais — 
plieno magnatais. 

— Ką manai? - klausia jis padėjėjos, lieknos, paraudusiomis 
akimis, šešiasdešimt ketverių metų, bet vis dar nekaltos kraštie- 
tės Hermionos Vogel. 

Hermionos permatoma oda, baikščios ir drovios manieros 
atspindi instinktyvų mažo žmogelio troškimą tapti visai nema- 
tomu. Apimtas to paties gremėzdiško linksmumo, reiškiančio 
palankumą ir pasitikėjimą, jis atsivežė ją iš Harisbergo ir suteikė 
neoficialų titulą: pavaduotoja moterų rankinėms. O ši problema 
iš tikrųjų rimta: moterų rankinės buvo tarsi šiukšlių duobės — 
maišalynė ir storas įvairiausio gero sluoksnis. Jų gelmėse galima 
buvo paslėpti kokį nori nedidelį teroristo įnagį: maketavimo 
peiliuką, sprogius zarino žirnelius, lūpdažio pavidalo elektrošo- 


* Lee Iacocca (g. 1924) - vienas garsiausių JAV verslininkų, buvęs Chrysler korpo- 
racijos vadovas. 

** Arnold Daniel Palmer (g. 1929) - vienas garsiausių profesionalių JAV golfo žaidėjų. 
*** Amišai - anabaptistų krikščionių denominacija, atsiradusi Europoje reformacijos 
metu. Gelbėdamasi nuo persekiojimų, pasitraukė į JAV ir Kanadą. Gausiausia ami- 
šų bendruomenė JAV - Pensilvanijos valstijoje. 

ko prietaisą. Parengti apieškos protokolus šiai svarbiai, tamsy- 
bėse skendinčiai sričiai padėjo Hermiona: ji sugalvojo naudoti 
paprastą medinę lazdelę, kuria prie įėjimo stovinti apsauga ga- 
lėjo rausti rankinių gelmes ir neįžeisti jų savininkių, knisdamasi 
plikomis rankomis. 

Dauguma saugos tarnybų personalo buvo samdoma iš mažu- 
mų, ir daugelis moterų, ypač vyresnės, šlykštėdavosi stebėdamos, 
kaip rudi ar gelsvi pirštai kapstosi po jų rankines. Snaudžiantis 
amerikietiškojo rasizmo milžinas, užliūliuotas dešimtmečius 
trukusių liberalių lopšinių, vėl sujudo, kai afroamerikiečiai ir 
ispanakalbiai, kurie (kaip dažnai buvo skundžiamasi) „net žmo- 
niškai nekalba angliškai , įgijo teisę apieškoti, apklausti, sulaikyti 
ir leisti arba neleisti lipti į lėktuvą. Šalyje, kurioje sparčiai dygo 
kontrolės vartai, turėjo pagausėti ir juos saugančiųjų. Gerai už- 
dirbantiems, dažnai skraidantiems lėktuvais ir besilankantiems 
griežčiau saugomuose valdžios pastatuose profesionalams ėmė 
rodytis, kad vargingoji tamsiaveidžių klasė gavo išties tironišką 
valdžią. Patogūs gyvenimai, dar prieš dešimtmetį laisvai tekėję 
privilegijų ir galimybės patekti visur kanalais, dabar - atrodė, 
kas žingsnis — atsidurdavo aklavietėje, kur siutinamai lėta ap- 
sauga ilgai studijuodavo vairuotojo pažymėjimus ir įlaipinimo 
talonus. Ten, kur anksčiau duris atverdavo pasitikėjimas savimi, 
tinkamas kostiumas ir kaklaraištis, taip pat dviejų colių pločio 
ir trijų su puse ilgio vizitinė kortelė, dabar šis raktas neveikia, 
durys lieka užtrenktos. Kaip taki, spaudimui pasiduodanti ka- 
pitalistų veikla, ką jau kalbėti apie intelektinių mainų verslą ir 
išsibarsčiusių šeimų socialinį gyvenimą, gali funkcionuoti tokia- 
me kietaširdžiame atsargumo priemonių tinkle? Priešas pasiekė 
savo tikslą: verslas ir pramogos visiškai apmirė ir sutriko. 

— Manau, viskas kaip visada buvo puiku, - atsako Hermiona 
Vogel į klausimą, kurį vadovas jau ir pamiršo. 

Jis susirūpinęs dėl nuolat susikertančių saugumo ir privatu- 
mo, saugos ir patogumo reikalavimų, tai jo duona kasdieninė, o 
kompensacijos - publikos susižavėjimo - vadovas negauna jo- 
kios, finansinis atlygis taip pat daugiau nei kuklus, vaikams jau 
tuoj metas stoti į universitetus, žmona, nuolat besisukanti tarp 
respublikoniškojo Vašingtono išrinktųjų, taip pat turi atitikti vi- 
sus jo keliamus reikalavimus. Išskyrus vienišą juodaodę, akade- 
mikę poliglotę ir puikią pianistę, atsakingą už ilgalaikę pasauli- 
nę strategiją, visi vadovo kolegos gimė turtingose šeimose ir per 
aštuonerius metus trukusias atostogas nuo tarnystės visuome- 
nei - Klintono valdymą - susikrovė papildomus turtus priva- 
čiame sektoriuje. Tais turtingais metais vadovas brovėsi į viršų 
per menkai apmokamus valstybinius postus „Kertinio akmens 
valstijoje“*. Dabar visi klintoniečiai - iš jų ir patys Klintonai — 
tunka, rašydami „atvirus“ prisiminimus, o vadovas, santūrus ir 
lojalus, privalo amžiams prikąsti liežuvį. 

Ir reikalas ne tai, kad jis žino kažką, ko nežino jo arabistai. 
Jų sekamas pasaulis, tie elektroniniai tauškesiai, pratrūkstan- 
tys poetiniais eufemizmais ir tuščiomis pagyromis, jam tokie 
pat svetimi ir atstumiantys, kaip ir niekada nemieganti naktinė 
kompiuterinių maniakų karalystė, nors dauguma jų baltieji ir 
krikščioniško tikėjimo. Kai dangus skyla rytuose ir parausta it 
rožė ar dažyta oda** - į šį Korano sakinį įtrauktas Korane nesan- 
tis žodis „rytuose“, taip pat visokie sugautų žvalgų kliedesiai ir 
„prisipažinimai“ gali arba negali pateisinti padidėjusį policijos 
ir kariškių akylumą ir apsaugą, skirtą tam tikroms įspūdingai 
atrodančioms, dangų remiančioms Rytų pakrantės finansinėms 
institucijoms, tokioms patrauklioms prietaringai priešo mąsty- 


* Taip JAV kartais vadinama Pensilvanijos valstija. 
** Iškraipyta Korano, 84:1, citata. 

senai. Priešą yra apsėdusi šventų vietų idėja, ir jis, kaip ir mūsų 
senieji priešai komunistai, yra įsitikinęs, kad kapitalizmas turi 
savo štabą, būstinę, galvą, kurią galima nukirsti ir taip suteikti 
galimybę dėkingoms tikinčiųjų bandoms būt sugintoms į aske- 
tiškos ir dogmatiškos tironijos prieglobstį. 

Priešas niekaip negali patikėti, kad demokratija ir vartotojiš- 
kumas yra karštinė, krečianti kiekvieno kūną, kad tai individo 
instinktyvaus optimizmo ir laisvės troškimo išdava. Net vado- 
vui, tokiam ištikimam bažnyčios lankytojui, atrodo, kad visiš- 
kas atsidavimas Dievo valiai ir rojaus kitame pasaulyje pažadai 
nugrimzdo kartu su viduramžiais. Tie, kurie vis dar tiki šiais 
pažadais, turi bendrą juos vienijantį dalyką: jie trokšta mirti. 
Netikintieji pernelyg myli šį greit prabėgantį gyvenimą* - dar vie- 
nas nuolat interneto plepaluose išnyrantis posakis. 

- Atsiimsiu aš už šią kalbą, - niūriai prisipažįsta vadovas 
savo vadinamajai pavaduotojai. - Jei nieko nenutiks, mane ap- 
šauks panikos kėlėju. O jei nutiks - tapsiu tingia dėle, čiulpian- 
čia mokesčių mokėtojų pinigus ir leidusia žūti tūkstančiams 
žmonių. 

— Niekas taip nesakys, - ramina jį Hermiona, ir jos blyškus 
senmergės veidas užjaučiamai parausta. - Visi, net demokratai, 
žino, jog darote neįmanomą darbą, kurį vis dėlto reikia daryti, 
kad mūsų šalis išgyventų. 

- Tuo, manau, viskas ir pasakyta, - sutinka jos susižavėjimo 
objektas, ir jo burna, sutraukta sąmoningos ironijos, tampa dar 
mažesnė. 

Kartu su dviem ginkluotais sargais (vienu vyru ir viena mote- 
rimi) ir trimis pilkais kostiumais apsirengusiais bendradarbiais 
liftas švelniai pakelia juos į Baltųjų rūmų rūsį. Lauke, Virdžinijos 


* Koranas, 76:27. 

ir Merilando saulės spinduliuose, gaudžia bažnyčių varpai. Se- 
kretorius garsiai sau svarsto: 

- Tie žmonės... Kodėl jiems norisi daryti tokius siaubingus 
dalykus? Kodėl jie mūsų nekenčia? Už ką taip nekęsti? 

- Jie nekenčia šviesos, - atsako jam ištikimoji Hermiona. - 
Kaip tarakonai. Kaip šikšnosparniai. Šviesa spindi tamsoje, - ci- 
tuoja ji, žinodama, kad pensilvaniškas dievobaimingumas ras 
kelią į jo širdį, - ir tamsa jos neužgožė.* 


* Jn 1, 5. (Čia ir kitur Šventasis Raštas cituojamas iš: Šventasis Raštas, Katalikų pa- 
saulio leidiniai, Vilnius, 2009, vertė Antanas Rubšys.) 

SUODŽIAIS APAUGUSI geležingos uolienos plytų bažnyčia šalia 
griuvėsių plynės pilna pastelinių spalvų medvilninių suknelių 
ir poliesterio kostiumų stačiais pečiais. Šviesa žilpina Ahmadui 
akis, tačiau spoksojimas į vitražinius langus, kuriuose vyriškiai, 
apsirengę Viduriniųjų Rytų drabužių parodijomis, vaizduoja 
tariamo Dievo trumpo ir negarbingo gyvenimo sceneles, jų ne- 
guodžia. Garbinti Dievą, kuris buvo miręs - pati mintis veikia 
Ahmadą it sunkiai užuodžiamas dvokas, užsikimšęs vamzdy- 
nas, mirusi žiurkė sienoje. Tačiau parapijiečiai, o keletas net 
šviesesni už jį, apsirengusį švariais baltais marškiniais, maudosi 
švarutėlėje sekmadienio ryto susitikimo laimėje. Tolstančios 
susėdusių skirtingų lyčių žmonių eilės, nesuprantama, į sceną 
panaši vieta priekyje su į sieną įmontuotais įmantriais baldais 
ir aukštu aprūkusiu trigubu langu, kuriame pavaizduotas ant 
baltabarzdžio vyro tuoj nutūpsiantis balandis, lengvabūdiš- 
kai murmami pasisveikinimai, traškantys nuo sunkių sėdynių 
klauptai - visa tai Ahmadui panašiau į kino teatrą prieš prasi- 
dedant filmui, nei į šventą mečetę su storais garsą slopinančiais 
kilimais, tuščiu plytelėmis išklijuotu mihrabu* ir skaidria la ila- 


* Mihrabas - pusapvalė niša mečetės sienoje, atgręžta Kaabos šventovės, esančios 
Mekos mieste kryptimi ir nurodanti kryptį, į kurią atsisukus reikia melstis. 

ha ila Alah* melodija, skleidžiama prakvipusių penktadieniniu 
juodu darbu vyrų, ritmingoje pagarbioje santarvėje susispau- 
dusių taip ankštai, it būtų vieno ilgo kirmino segmentai. Mečetė 
yra vyrų valda, o čia dominuoja putlių, švelnių kūnų moterys 
mirguliuojančiais pavasariškais apdarais. 

Ahmadas tikėjosi, kad atvykęs skambant dešimtos valandos 
varpams nepastebimai praslys į užpakalines eiles, bet į jį tučtuo- 
jau įsikibo apkūnus vergų palikuonis persikų spalvos kostiumu 
plačiais atlapais - prie vieno iš atlapų buvo prisegta pakalnutės 
šakelė. Juodaodis paduoda Ahmadui sulankstytą spalvoto popie- 
riaus lapą ir centriniu tarpueiliu palydi priekinių klauptų link. 
Bažnyčia beveik pilna, ir tik priekinėse eilėse - matyt, mažiausiai 
trokštamose - yra tuščių vietų. Pripratęs besimeldžiančius ma- 
tyti tupinčius ar klūpinčius ant grindų ir taip pabrėžiančius virš 
jų esančio Dievo didybę, Ahmadas net atsisėdęs jaučiasi svaigi- 
namai, bedieviškai aukštas. Krikščioniškas įprotis sėdėti tingiai 
atsilošus, tarsi atėjus stebėti pramogos, sukelia mintį, kad Dievas 
jiems - pramogų teikėjas: kai Jis daugiau nebelinksmina, Jį gali- 
ma tiesiog pašalinti nuo scenos ir pradėti kitą vaidinimą. 

Ahmadas mano, kad klaupte sėdės vienas, nes jis čia sveti- 
mas ir akivaizdžiai jaudinasi, bet kitas durininkas iškilmingai 
prie jo atveda gausią juodaodžių šeimyną - mažų mergaičių 
galvytės pasišiaušusios kietai supintomis smulkiomis kasytėmis 
ir kaspinais. Ahmadas nustumiamas į klaupto galą, tad atsi- 
prašydamas už tai šeimos patriarchas virš savo mažų dukrelių 
tiesia Ahmadui plačią rudą leteną ir, blykstelėdamas auksiniu 
dantimi, plačiai nusišypso. Šeimynėlės motina, sėdinti perne- 
lyg toli nuo nepažįstamojo, džiugiai mosteli delnu ir linkteli. 


* Šahados - musulmonų tikėjimo išpažinimo „Nėra kito Dievo, išskyrus Alachą, ir 
jo pranašas yra Mahometas“ pradžia. 

O mergytės pakelia akis, parodydamos baltymų pusmėnulius. 
Tas kafirų draugiškumas... Ahmadas nežino, kaip jo atsikraty- 
ti ir kokiais dar išpuoliais gresia šios mišios. Jis jau nekenčia 
Džorilynos, įviliojusios jį į tokius kibius spąstus. Jis sulaiko kvė- 
pavimą, lyg bandydamas apsisaugoti nuo užkrato, ir įsispokso 
tiesiai priešais save - į neįprastus krikščioniško minbaro* ati- 
tikmens drožinius, po truputį suvokdamas, jog tai - sparnuoti 
angelai. Vienas iš jų, pučiantis ilgą ragą, tikriausiai Gabrielius, 
o grūstis aplinkui — ta pati Paskutiniojo teismo diena, įkvėpusi 
Mahometą kurti ekstaziškiausias eiles. Kokia klaida, mąsto Ah- 
madas, tame, kas savo struktūra primena medį, bandyti pavaiz- 
duoti nepakartojamą Dievo Kūrėjo - Khaliko - darbą. Pranašas 
žinojo: tik kalbos vaizdingumas gebės pripildyti sielą savo dva- 
sinės substancijos. Sakyk: jei susirinktų kartu žmonės ir džinai 
sukurti panašy į šį Koraną, jie panašaus nesukurty, nors vieni ir 
būtų kitų pagalbininkai.** 

Pagaliau prasideda mišios. Stoja laukimo tyla ir pasigirsta 
staiga plūstelėjęs energingas griaudesys - Ahmadas jį atpažįsta: 
panašų žaislinį skambesį buvo girdėjęs Centro mokykloje susi- 
rinkimų metu, kai grodavo elektriniai vargonėliai - apgailėti- 
nas tikrųjų vargonų, kaip spėja Ahmadas, dulkančių už krikš- 
čioniško minbaro,. pusbrolis. Visi atsistoja giedoti. Ahmadas 
taip pat pakyla, tarsi jį prie kitų rištų grandinės. Grupė žydrais 
drabužiais, choras, plūsta centriniu tarpueiliu ir sustoja į vietas 
už žemų turėklų, kur parapijiečiai, regis, nedrįsta įžengti. Dai- 
nuojami šių zandžų*** žodžiai, iškraipyti ritmo ir vangaus tono, 
pasakoja, kiek jis gali suprasti, apie tolimą kalvą ir seną grubaus 


* Minbaras - sakykla mečetėje, iš kurios imamas kreipiasi į tikinčiuosius. 

** Koranas, 17: 88. 

*** Zanj (arab.) - viduramžių arabų geografai taip vadino dalį Rytų Afrikos pakran- 
tės. Dabar šis terminas vartojamas juodaodžiui pavadinti. 

darbo kryžių*. Ryžtingai nusiteikęs tylėti, jis chore tarp gausy- 
bės moterų susiranda Džorilyną - tarp tų stambių moteriškių ji 
atrodo it jauna ir santykinai liekna mergaitė. Ji savo ruožtu pa- 
stebi viename iš pirmųjų klauptų sėdintį Ahmadą, jos šypsena 
nuvilia jį: pernelyg nedrąsi, skubota, nervinga. Ji taip pat žino, 
kad jam čia ne vieta. 

Aukštyn, žemyn, visi jo eilėje, išskyrus jį ir mažiausiąją mer- 
gytę, atsiklaupia ir vėl sėdasi. Jie visi kartu deklamuoja ir atsa- 
kinėja - jis nespėja suvokti, ką ir iš kur, nors tėtušis su auksiniu 
dantimi parodo jam eilutes psalmyno pradžioje. Mes tikime 
tuo ir anuo, padėkokime Viešpačiui už šį ir tą. O tada krikščio- 
nių imamas, griežtas kavos spalvos odos vyriškis, su akiniais 
be rėmelių, aukšta kakta ir šviečiančia plike, skaito ilgą maldą. 
Jo gergždžiantis, elektros sustiprintas balsas griaudi ir aidi tiek 
bažnyčios priekyje, tiek gale; o jis, už akinių stiklų tvirtai užmer- 
kęs akis, rausiasi vis giliau į maldos metu vidiniu žvilgsniu regi- 
mą tamsą; šen bei ten skamba sutikimą reiškiantys parapijiečių 
balsai: „Teisingai!“, „Sakykit, pastoriau!“, „Šlovinkime Viešpatį!“ 
Pritarimo šnabždesys sklinda lyg prakaitas po odą, kai, prasi- 
dedant antrajam himnui apie džiaugsmą eiti kartu su Jėzumi, 
pastorius pakyla į aukštą drožinėtais angelais puoštą minbarą. 
Dar banguotesniu tonu, tai pasukdamas galvą prie garsiakalbio, 
tai atitraukdamas, kad balsas tai sloptų, tai kiltų, tarsi jis šauk- 
tų nuo audros svaidomo laivo stiebo viršūnės, pamokslininkas 
prabyla apie Mozę, kuris išvedė išrinktąją tautą iš vergijos, ta- 
čiau jam pačiam buvo neleista įžengti į Pažadėtąją žemę. 

— Kodėl taip nutiko? — klausia jis. - Mozė buvo Dievo atsto- 


* „Ihe Old Rugged Cross“ (Senas grubaus darbo kryžius) - populiari krikščio- 
niška giesmė, 1912 m. parašyta evangeliko ir giesmių kūrėjo Georgeo Bennardo 
(1873-1958). 

vas tiek Egipte, tiek už jo ribų. Buvo jo atstovas: mūsų prezi- 
dentas Vašingtone turi atstovą, mūsų kompanijų vadovai savo 
erdviuose Manhatano ir Hjustono biuruose turi atstovus, o kar- 
tais ir atstoves, - kurias tam tikrais atvejais geriau vadinti atsto- 
vaujančiais asmenimis, ar ne, broliai? 

Pasigirdo kikenimas ir kvatojimas, leidžiantys pastoriui nu- 
krypti: 

- Laimė, mūsų mylimos seserys moka kalbėti. Dievas neap- 
dovanojo Ievos mūsų rankų ir pečių jėga, tačiau davė jai dvigu- 
bai stipresnį liežuvį. Girdžiu jus juokiantis, bet tai ne pokštas, tai 
evoliucija, jie mūsų nekaltus vaikus bando mokyti apie ją vals- 
tybinėse mokyklose. Sakau rimtai: niekas daugiau nebekalba už 
save. Per rizikinga. Per daug advokatų stebi jus ir užsirašo viską, 
kad ir ką pasakytumėt. Štai ir aš, jei turėčiau atstovą, sėdėčiau 
namie ir per televizorių žiūrėčiau Viljamo Mojerso ar Teodoro 
Kopelio pokalbių laidą, įsidėčiau į lėkštę dar gabalėlį, du ar tris 
to nuostabiai skanaus, sirupe išmirkusio skrebučio, kurį paruo- 
šia mano brangioji Tilė, nusipirkusi naują suknelę ar prašmatnią 
krokodilo odos rankinę ir jausdamasi dėl to trupučiuką kalta. 

Perrėkdamas šio atviravimo sukeltą krizenimą, pastorius 
tęsia: 

— Taip galėčiau saugoti savo balsą. Taip galėčiau garsiai jūsų 
akivaizdoje nesvarstyti, kodėl Dievas neleido Mozei įžengti į 
Pažadėtąją žemę. Galėčiau, jei tik turėčiau atstovą. 

Ahmadui regisi, kad šioje pilnoje lūkesčių, įkaitusioje tam- 
siaodžių kuffar minioje pamokslininkas staiga ėmė kalbėtis pats 
su savimi, pamiršęs, kodėl jis čia, kodėl jie visi čia susirinko, 
kai gatvėje aidi įžūlūs ir pašaipūs pravažiuojančių automobilių 
radijo garsai. Tačiau pamokslininko akys už akinių stiklų stai- 
ga tvyksteli, jis dunksteli kumščiu į didelę Bibliją auksinėmis 
briaunomis, gulinčią ant minbaro pulto, ir taria: 

- Štai priežastis, Dievas pateikia ją Pakartoto Įstatymo kny- 
goje, trisdešimt antrajame skyriuje, penkiasdešimt pirmoje 
eilutėje: „dėl to, kad judu nebuvote man ištikimi tarp izraeli- 
tų prie Meribat Kadešo vandenų Cino dykumoje, nepalaikėte 
mano šventumo izraelitų tautoje“. 

Pamokslininkas su savo melsvu apdaru plačiomis rankovė- 
mis, marškiniais ir ties kaklu kyšančiu raudonu kaklaraiščiu 
nužvelgia parapijiečius išplėstomis iš nuostabos akimis, ir Ah- 
madui rodosi, kad atkreipia žvilgsnį tiesiai į jį, galbūt todėl, kad 
jo veidas nepažįstamas. 

— Ką tai reiškia? - tyliai klausia jis. - „Nebuvote man ištiki- 
mi ? „Nepalaikėte mano šventumo“? Ką tie vargšai ilgai kentė- 
ję izraeliečiai padarė bloga prie Meribat Kadešo vandenų, toje 
Cino dykumoje? Pakelkite ranką, kas žinote. 

Netyčiomis užklupti parapijiečiai nežino, ir pamokslininkas, 
žvilgtelėjęs į Bibliją, pervertęs tarp pirštų jos puslapius iki pažy- 
mėtos vietos, skubiai tęsia: 

— Viskas yra čia, mano bičiuliai. Viskas, ką jums reikia žinoti, 
yra tiesiai prieš jus. Geroji knyga pasakoja, kaip nuo Mozės iš 
Egipto vedamų žmonių atsiskyrė žvalgybos būrys ir patraukė 
jie į Negebo dykumą ir į šiaurę, prie Jordano, ir sugrįžo, ir, pasak 
tryliktojo Skaičių knygos skyriaus, sakė, kad jų ištirtas kraštas 
„pienu ir medumi teka“, tačiau „žmonės, gyvenantys krašte, yra 
stiprūs, miestai įtvirtinti ir didžiuliai, negana to - negana to, 
pranešė jie, mes matėme „Anako palikuonis“, o jie tokie milži- 
nai, kad mes, palyginti su jais, „jautėmės kaip žiogai. Taip mes 
jiems ir atrodėme. * Jie tai suprato, mes tai supratome, broliai ir 
seserys, - palyginti su jais esame tik seni maži žiogai, - žiogai, 
gyvenantys žolėje keletą trumpų dienų, krutantys žolėje prieš ją 


* Sk 13, 24-28; Sk 13, 33. 

nupjaunant, beisbolo lauko pakraštyje, kur niekas niekada ne- 
atmuša kamuolio, o tada jie išnyksta ir jų egzoskeletus, tokius 
sudėtingus, kaip ir viskas, ką sukuria mūsų gerasis Viešpats, 
snapu lengvai sutraiško varna, kregždė, žuvėdra ar karviaganys. 

Dabar melsvos pamokslininko drabužio rankovės plevėsuo- 
ja, pulto šviesoje matyti tykštantys iš burnos seilių purslai, o po 
juo, apačioje, kartu su Džorilyna siūbuoja choras. 

- Ir Kalebas tarė: „Kilkime tučtuojau ir užimkime jį.“* „Mes 
tikrai galime jį užimti, nesvarbu, milžinai jie ar ne. Eikime ir už- 
imkime!“ - aukštas žmogus kavos spalvos oda skaito greitai, jaus- 
mingai: - „Visa bendrija ėmė aimanuoti nesavu balsu, - žmonės 
nesiliovė verkti visą tą naktį. Visi izraeliečiai murmėjo prieš Mozę 
ir Aaroną. Verčiau mes būtume mirę Egipto žemėje! - sakė jiems 
visa bendrija, - arba verčiau mes mirtume šioje dykumoje! '** 

Jis rūsčiai nužvelgia tikinčiuosius - jo akiniai tvieskia aki- 
nančios šviesos ratilais - ir pakartoja: 

— „Verčiau mes būtume mirę Egipto žemėje!“ - jis žvilgteli į 
Bibliją: - „Kodėl Viešpats veda mus į tą kraštą žūti nuo kalavijo? 
Mūsų žmonosir mūsų mažyliai taps grobiu!“*** Grobiu! Ėhė, tai 
rimta! Nagi, paraginkim savo asilus - savo jaučius ir asilus - ir 
grįžkime į Egiptą! 

Jis žvilgteli į knygą ir perskaito eilutę garsiai: - „Jie sakė vieni 
kitiems: „Pasiskirkime vadą ir grįžkime į Egiptą.'**** Tas farao- 
nasne toks jau blogas. Jis maitino mus, nors ir negausiai. Suteikė 
lūšnas miegoti šalia pelkių su uodais. Siuntė mums - gana re- 
guliariai socialinės rūpybos čekius. Duodavo darbo - skrudint 
bulvytes „makdonaldse“ už minimalų atlygį. Palyginti su tais 


* Sk 13, 30. 

** Sk 14, 1-2. 
*** Sk 14,3. 
**** Sk14, 4, 

milžinais, tais didžiuliais Anako sūnumis, faraonas buvo visai 
draugiškas. 

Jis išsitiesia, akimirką liaujasi mėgdžiojęs balsus: 

— O kaip visa tai išgirdę pasielgė Mozė ir jo brolis Aaronas? 
Štai čia, Skaičių knygoje, keturioliktam skyriuj, penktoje eilutė- 
je rašoma: „Tuomet Mozė ir Aaronas puolė kniūbsti prieš visą 
susirinkusią izraeliečių bendriją.“ Jie pasidavė. Jie pasakė tautai, 
žmonėms, kuriuos Viešpaties valia turėjo vesti: „Galbūt jūs ir 
teisūs. Mes viską išbandėme. Per ilgai ėjome iš Egipto. Ši dyku- 
ma ne mūsų jėgoms.“ 

Ir Jozuė, pamenate jį - Nūno sūnų iš Efraimo genties, jis kar- 
tu su Kalebu buvo vienas iš dvylikos žvalgiusiųjų kraštą, taigi Jo- 
zuė atsistojo ir tarė: „Palaukit. Neskubėkit, broliai. Tų kanaanie- 
čių geros žemės. Nebijokite to krašto žmonių, nes jie" - skaitau 
toliau - „mums yra tik duona! Jų apsauga paliko juos, o Viešpats 
yra su mumis. Nebijokite jų! * Lėtai, iškilmingai pastorius pa- 
kartoja: „Viešpats yra su mumis. Nebijokite jų! Ir kaip reagavo 
tie paprasti izraeliečiai, tuodviem drąsiems kariams atsistojus ir 
pasakius: „Eikime. Nebijokite tų kanaaniečių“? Jie pasakė: „Už- 
muškime juos akmenimis. Užmuškime tuos šunsnukius triukš- 
madarius.“ Bendruomenė prisirinko akmenų - o dykumoje 
mėtėsi tikrai aštraus ir bjauraus titnago gabalų - ir jau ketino su- 
knežinti Kalebui ir Jozuei galvas ir išmušti dantis, bet staiga at- 
sitiko kažkas neįtikėtina. Leiskite, perskaitysiu jums, kas nutiko: 
„Viešpaties šlovė pasirodė visiems izraeliečiams prie Susitikimo 
palapinės. Viešpats Mozei tarė: „Kaip ilgai ši tauta niekins mane? 
Kaip ilgai, nepaisydama visų ženklų, kuriuos jiems padariau, 
atsisakys pasitikėti manimi?'**** Dangiškoji mana buvo ženk- 


* Sk 14, 9. 
** Sk 14, 10-11. 

las. Vanduo, trykštantis iš Horebo uolos, buvo ženklas. Balsas 
iš liepsnojančio krūmo buvo kuo aiškiausias ženklas. Debesies 
stulpas dienos metu ir ugnies stulpas naktį buvo ženklai. Ženk- 
lai, ženklai kiaurą parą - kaip dabar priimta sakyti. 

Tačiau tauta vis vien netikėjo. Jie norėjo sugrįžti į Egiptą pas 
tą draugišką faraoną. Jiems mielesnis buvo pažįstamas velnias, 
nei nepažįstamas Dievas. Jie vis dar jautė silpnybę aukso ver- 
šiui. Jie būtų buvę nieko prieš vėl tapti vergais. Jie norėjo atsi- 
sakyti pilietinių teisių. Norėjo pamiršti vargus vartodami nar- 
kotikus ir ištvirkaudami šeštadienio vakarais. Ir gerasis Dievas 
tarė: „Negaliu pakęsti šitų žmonių. Šios Izraelio genties.“ Ir jis 
paklausė Aarono ir Mozės - tiesiog kad žinotų: „Kaip ilgai ši 
nedora bendrija murmės prieš mane*'* Jis nelaukia atsakymo, 
Jis pats atsako. Viešpats išžudo visus, ėjusius žvalgyti tą Žemę, 
išskyrus Kalebą ir Jozuę. O visiems kitiems, netikusiems tikin- 
tiesiems, jis taria: „O jūsų lavonai supus šioje dykumoje.“ Jis 
nuteisia likusiuosius - visus, kam sukako dvidešimt ir daugiau, 
visus, prieš jį murmėjusius, keturiasdešimt metų klajoti po dy- 
kumą: „Jūsų vaikai klajos po dykumą keturiasdešimt metų ir 
kentės dėl jūsų neištikimumo, kol jūs visi lig vieno atsigulsite 
negyvi dykumoje.“** Pagalvokite apie tai. Keturiasdešimt metų, 
ir jokios malonės už gerą elgesį. Jis pakartoja: „Jokios malonės 
už gerą elgesį, nes jūs buvote nedora bendrija.“ 

Vyriškas balsas iš tikinčiųjų minios sušunka: 

— Tiesa, pastoriau! Nedora! 

- Jokios malonės, - tęsia krikščionių imamas, - nes jums pri- 
trūko tikėjimo. Tikėjimo Visagaliu Dievu. Tai buvo jūsų pikty- 
bė, aš paskiemeniui ištarsiu jums šį puikų seną žodį - pik-ty-bė: 


* Sk 14527. 
** Sk 14, 32-33. 

„skiriantis bausmę už tėvų kaltę vaikams - trečiajai ir ketvirtajai 
kartai *. Mozė bando suminkštinti jo širdį - kalbėtojas, ginantis 
savo klientą: „Atleisk, maldauju, šios tautos kaltę, dėl savo ištiki- 
mos meilės didybės, kaip atleidai šiai tautai nuo Egipto iki čia. ** 

„Nieko panašaus, - atsako Viešpats. - Jau pavargau atleisti, 
kaip to iš manęs laukia. Noriu, kad mane šlovintų. Noriu jūsų 
lavonų.“ 

Pastorius nuvargęs palinksta sakykloje ir alkūnėmis atsire- 
mia į sunkią didžiulę šventą knygą paauksuota briauna. 

- Bičiuliai, - tęsia jis, - jūs suprantate, kur lenkia Mozė. Kas 
tokio baisaus, kas tokio pik-ty-biš-ko, - tęsia jis su šypsena, - kad 
kažkas nuėjo į priešo teritoriją, ištyrė padėtį, grįžo namo ir sąži- 
ningai, apdairiai viską pranešė. „Prasti reikalai. Tie kanaaniečiai 
ir milžinai tvirtai įsikibę savo pieno ir medaus. Geriau mums ten 
nė nesirodyti.“ Juk skamba kaip apdairus ir sveikas požiūris, ar 
ne? „Nenervink šeimininko. Jo rankose - akcijos ir obligacijos, 
jo rankose - botagas ir grandinės, jis rūpinasi pro-duk-ci-ja.“ 

Keletas balsų sušuko: 

— Tiesa. Protinga. Nenervink šeimininko. 

- Ir norėdamas įkalti tai į galvas, Viešpats pasiuntė jiems marą 
ir epidemijas, žmonės gedėjo ir per vėlai nusprendė eiti į kalnus 
ir sutikti kanaaniečius, kurie dabar nebebuvo tokie baisūs, ir 
Mozė, tas Dievo garsiakalbis, supratingas advokatas, jiems pa- 
tarė: „Neikite, nes Viešpats nėra su jumis. Jei eisite, būsite priešų 
sumušti. *** Tačiau tie užsispyrę izraeliečiai vis tiek pakilo! Ir ką 
mes skaitome paskutinėje keturioliktojo skyriaus eilutėje: „Kal- 
nų aukštumose gyvenusieji amalekitai ir kanaaniečiai nusileido 


* Iš 20, 5. 
** Sk 14, 19, 
*** Sk 14, 42. 

iš aukštumų ir sumušė juos, vydamiesi net lig Hormos“. O tai 
labai toli - „net lig Hormos“. Iki Hormos labai toli. 

— Matote, bičiuliai, Dievas visgi buvo su jais. Jis suteikė jiems 
progą šlovingai žygiuoti su Juo, o kaip pasielgė jie? Dvejojo. Iš- 
davė Jį savo dvejonėmis - savo atsargumu, nuogąsčiu - ir Mozė 
su Aaronu išdavė jį, paklusę žmonių dvejonėms; taip elgiasi ir 
politikai, sužinoję apklausų rezultatus, - apklausų žinovai, ofici- 
alūs atstovai, žmonės juos turėjo net tada, net Biblijos laikais, — 
už tai neleista jiems buvo įžengt į Pažadėtąją žemę, Mozė su 
Aaronu liko ant kalno, žvelgdami į Kanaano žemę, tarsi vaikai, 
prispaudę veidukus prie saldainių parduotuvės vitrinos. Jie ne- 
galėjo ten įžengti. Jie buvo netyri. Jie buvo neverti. Jie neleido 
Viešpačiui veikti per juos. Jie turėjo gerų žmogiškų ketinimų, 
bet nepakankamai pasitikėjo Dievu. O Dievas yra vertas pasiti- 
kėjimo. Jeigu Jis sako, kad padarys neįmanoma, tai ir padarys, ir 
nereikia Jam sakyti, kad Jis to negali. 

Ahmadas suvokia, kad jaudinasi kartu su kitais tikinčiaisiais, 
o žmonės ima judėti ir murmėti, šiek tiek atsipalaiduoja nuo 
įtampos, kurios apimti klausė pamokslo, net greta jo sėdinčios 
mergytės su kasytėmis ima sukioti galveles, tarsi joms būtų nu- 
tirpę kaklai, viena pažvelgia Ahmadui į veidą lyg išsprogtakis 
šunelis, svarstantis, ar verta iš šio žmogaus maldauti kąsnelio. 
Jos akytės žvilga, tarsi atspindėdamos jame rastą lobį. 

— Tikėjimas, - taria pamokslininkas užkimusiu nuo gražby- 
lystės balsu, tąsiu, lyg persaldinta kava. - Jie neturėjo tikėjimo. 
Štai kodėl jie yra nedora bendruomenė. Štai kodėl juos užklupo 
maras, štai kodėl jie patyrė gėdą ir pralaimėjimą mūšyje. Abra- 
omas, genties tėvas, turėjo tikėjimą, kai pakėlė peilį paaukoti 
savo vienintelį sūnų Izaoką. Jona turėjo tikėjimą banginio pil- 
ve. Danielius turėjo tikėjimą liūtų irštvoje. Jėzus turėjo tikėjimą 
ant kryžiaus - Jis paklausė Viešpaties, kam šis jį apleido, tačiau 

kitą akimirką atsigręžė į gretimais prikaltą vagį ir pažadėjo tam 
žmogui, nuodėmingam Žmogui, „užkietėjusiam nusikaltėliui“, 
kaip sako sociologai, kad tą pačią dieną jiedu susitiks Rojuje. 
Martinas Liuteris Kingas turėjo tikėjimą maršo Vašingtone 
metu ir tame viešbutyje Memfyje, kur kankinio mirtimi mirė 
nuo Džeimso Erlo Rėjaus* rankos. Jis nuvyko ten palaikyti 
streikuojančių šiukšlininkų, pačios žemiausios klasės, neliečia- 
mųjų, kurie išveža šiukšles. Roza Parks** turėjo tikėjimą tame 
autobuse Montgomeryje Alabamos valstijoje. 

Pamokslininko kūnas palinksta iš sakyklos, ūgteli, jo balsas 
keičiasi, kai nauja mintis ateina jam į galvą: 

— Ji atsisėdo autobuso priekyje, - taria jis įprasto pokalbio 
tonu. - Štai ko nepadarė izraeliečiai. Jie bijojo atsisėsti autobu- 
so priekyje. Viešpats bylojo jiems: „Štai ji, tiesiai už vairuotojo, 
ta Kanaano pieno ir medaus žemė, sėskitės.“ O jie atsakė: „Ne, 
ačiū, Viešpatie, mums labiau patinka autobuso gale. Mes čia 
lošiame kauliukais, siurbčiojam „Keturių rožių“ butelaitį, mes 
čia rūkom kreką, badomės smagiai heroinu, čia mūsų nepil- 
nametės narkomanės draugužės gimdo mums nesantuokinius 
vaikus, kuriuos galime palikti batų dėžėje sąvartyne, taigi ne- 
siųsk mūsų į tas kalvas, Viešpatie. Mes nesusidorosime su tais 
milžinais. Nesusidorosime su Buliumi Konoru*** ir jo policijos 
šunimis. Mes sėdėsime ramiai autobuso gale. Čia smagu ir tam- 


* James Earl Ray (1928-1998) - JAV nusikaltėlis, rasistas, 1968 m. balandžio 4 d. 
nušovęs dvasininką, žmogaus teisių aktyvistą ir kovotoją už juodaodžių teises Martiną 
Lutherį Kingą. 

** Rosa Louise McCauley Parks (1913-2005) - kovotoja už afroamerikiečių teises. 
Išgarsėjo 1955 m. gruodžio 1 d., kai Montgomerio miestelyje Alabamos valstijoje 
autobuse atsisėdo į baltiesiems skirtą vietą ir atsisakė ją užleisti baltaodžiui. 

*** Theophilus Eugene „Bull“ Connor (1897-1973) - Birmingamo miesto Alabamos 
valstijoje viešojo saugumo komisaras, vadovavęs policijai ir siundęs taikias juoda- 
odžių demonstracijas šunimis. 

su. Jauku', - ir jau savo balsu pamokslininkas tęsia: - Nebūkite 
kaip jie, broliai ir seserys. Pasakykite man, ko jums reikia. 

— Tikėjimo, - nedrąsiai, netvirtai taria keletas balsų. 

— Noriu išgirsti tai dar kartą, tik garsiau! Ko mums visiems 
reikia? 

— Tikėjimo, - pasigirsta vieningesnis atsakymas. Net Ahma- 
das ištaria tą Žodį, tik taip, kad niekas neišgirstų, išskyrus šalia 
sėdinčią mažylę. 

- Jau geriau, bet dar negana garsiai. Ką mes turime, broliai 
ir seserys“ 

— Tikėjimą! 

— Tikėjimą kuo? Noriu išgirsti taip, kad kanaaniečiai su savo 
didžiuliais ožkenų batais imtų drebėti! 

- Tikėjimą Viešpačiu! 

— O taip, o taip! - aidi pavieniai balsai. 

Šen bei ten keletas moterų kūkčioja. Motinos, sėdinčios klaup- 
te su Ahmadu, dar jaunos ir mielos, skruostai žvilga nuo ašarų, 
ir jis tai pastebi. 

Tačiau pamokslininkas dar nebaigė. 

— Kieno Viešpats? - klausia jis ir atsako sau su vaikėzišku už- 
sidegimu: - Abraomo Viešpats, - jis įkvepia. - Jozuės Viešpats, - 
vėl įkvepia. - Karaliaus Dovydo Viešpats. 

- Jėzaus Viešpats, - pasigirsta balsas iš senos bažnyčios gelmių. 

— Marijos Viešpats, - sušunka moteris. 

Kažkas taip pat įsidrąsina: 

— Batšebos Viešpats. 

— Ciporos Viešpats, - šūkteli ketvirtas. 

Pamokslininkas nusprendžia, kad metas baigti. 

— Mūsų visų Viešpats, - griaudėja jis, pasilenkęs prie mikro- 
fono kaip roko žvaigždė. Balta nosine nusivalo sudrėkusią pla- 
čią kaktą. Jis visas išpiltas prakaito. Net iškrakmolyta apykaklė 

įmurusi. Jis savaip, kafiriškai grūmėsi su velniais, jis grūmėsi 
netgi su Ahmado velniais. - Visų mūsų Viešpats, - pakartoja jis 
liūdnai. - Amen. 

—- Amen, - sako daugelis su palengvėjimu ir tuštuma širdyje. 

Stoja tyla ir pasigirsta prislopinti dalykiški žingsniai ketu- 
rių kostiumuotų vyrų, po du einančių pasiimti medinių lėkš- 
čių. Garsiai šnarėdamas atsistoja choras ir pasiruošia giedoti. 
Mažas vyras plačiu apdaru, susišukavęs garbanotus plaukus į 
aukštą bangą ir taip bandantis pataisyti savo ūgį, iškelia rankas, 
ketindamas diriguoti, orūs vyrai šviesiais poliesterio kostiumais 
paima kunigo paduotas lėkštes ir išsiskirsto - dviese pajuda 
centriniu tarpueiliu, o kiti du - iš šonų. Jie tikisi, kad į lėkštes 
bus dedami pinigai, todėl lėkščių dugnas išklotas raudonu fetru, 
kad prislopintų monetų žvangesį. Ahmado atmintyje netikėtai 
išnyra pamokslo metu girdėtas žodis „netyras“, ir jis net suvir- 
pa dėl savo nusidėjimo: juk jis stebėjo, kaip tamsiaodžiai neti- 
kėliai garbina savo nesamą Dievą, savo trigalvį stabą, o tai tas 
pat, tarsi apsuptas kitų žmonių stebėtum sekso sceną, lyg pro 
berniukų, mokykloje piktnaudžiaujančių kompiuteriais, pečius 
žvelgtum į mirgančius rausvus kūnus. 

Abraomas, Nojus - šie vardai Ahmadui nėra nežinomi. Pra- 
našaš trečioje suroje teigia: Mes įtikėjome Dievą ir tuo, kas buvo 
atskleista mums ir atskleista Abraomui ir Ismailui, ir Izaokui, ir 
Jokūbui, ir gentims, ir tuo, kas buvo maloningai dovanota Mozei, 
Jėzui ir jų Viešpaties pranašams. Mes neišskiriame nė vieno iš 
jų.* O juk šie žmonės aplinkui - taip pat Knygos žmonės. Kodėl 
netikite jūs Dievo ženklais? Kodėl nukreipiate tikinčiuosius nuo 
Dievo kelio?** 


* Koranas, 3:84. 
** Koranas, 3:98-99. 

Elektriniai vargonai, kuriais groja vyriškis su tokiomis rie- 
balų klostėmis ant sprando, kad tai atrodo kaip antras veidas, 
paleidžia garsų srovelę, o tada staiga šliūkšteli akordus it šal- 
to vandens pliūpsnį. Choras - Džorilyna kartu su juo pirmoje 
eilėje - ima giedoti. Ahmadas žvelgia tik į ją - kaip plačiai ji 
praveria burną, koks rausvas jos liežuvis už smulkių apvalių it 
iki pusės nugrimzdę perlai dantukų. „Jėzus - draugas nuosta- 
bus“, — išgirsta jis pirmuosius tariamus giesmės žodžius, tarsi 
tos giesmės sunkybę reikėtų pamažu iškelti iš kažkokio siel- 
varto rūsio. „Visas mūsų nuodėmes ir vargus jis pasiima!“ Už 
Ahmado sėdintys parapijiečiai sutinka šiuos žodžius pritaria- 
mais murmesiais ir šūkčiojimais: jie moka šią giesmę, mėgsta ją. 
Aukštutėlis kafiras citrinos geltonio kostiumu ir tokia stambia 
plaštaka, kad lėkštė pinigams joje atrodo it lėkštutė, iš šoninio 
tarpueilio ištiesia lėkštę eilei, kurioje sėdi Ahmadas. Šis greitai, 
nieko neįmesdamas, perduoda ją toliau, - medis toks stulbina- 
mai lengvas, kad lėkštė vos neiškrenta Ahmadui iš rankos, - 
bet jis įsigudrina paduoti ją mažai šalia sėdinčiai mergaitei, jos 
apdraskytos rudos jau ne kūdikiškos rankutės čiumpa lėkštę ir 
perduoda toliau. Mergaitė, žvelgusi į jį blizgiomis šuniuko aki- 
mis, prisislinko taip arti, kad liečiasi prie jo liesu, raumeningu 
kūneliu, ji prisispaudusi vos vos, tikisi, kad jis nepastebės. Vis 
dar jausdamasis įsibrovėliu, Ahmadas įsitempia, nereaguoja į ją, 
žvelgia tiesiai į priekį, tarsi norėtų perskaityti žodžius iš plačiais 
drabužiais apsigaubusių dainininkų lūpų. „Koks tai ma-lo-nu- 
mas, - išgirsta jis, - perduot viską Viešpačiui malda!“ 

Ahmadas pats mėgsta maldą, tą jausmą, kai tylus balsas gal- 
voje išsilieja į laukiančią, supančią tave tylą, kai esi grynesnis nei 
trys šio pasaulio matmenys, erdvės tęsinys. Džorilyna jam sakė, 
kad dainuos solo, tačiau ji stovi savo eilėje, tarp pagyvenusios 
storulės ir kaulėtos, perdžiūvusios odos spalvos moters - visos 

lengvai siūbuoja savo mirguliuojančiais žydrais apdarais ir gie- 
da tokiu unisonu, kad Ahmadui tampa sunku išskirti Džorilynos 
balsą. Jos akys žvelgia į dirigentą papūstais plaukais ir nė karto 
nenukrypsta į Ahmadą, o juk jis, priimdamas jos kvietimą, rizi- 
kavo Pragaro liepsnomis. Įdomu, ar kur nors šioje nedoroje ben- 
druomenėje nesėdi Tailenolis - jo pirštų suspaustas petys skau- 
dėjo visą dieną. „Viskas vien dėl to, kad neperduodame, - gieda 
choras, - Viešpačiui visko malda!“ Mo-terų balsai, susiliejantys 
su žemesniais už jų stovinčių vyrų balsais, skamba iškilmingai, 
tarsi be baimės žengianti kariuomenė. Daugybė gerklių skleidžia 
vargonams būdingus garsus - graudžius, neatliepiamus, visiškai 
nepanašius į vienišą, progiesmiais atkuriantį Korano skambesį 
imamo balsą, nepanašius į Korano muziką, įsiskverbiančią pro 
akių įdubas ir susigeriančią į smegenų tylą. 

Muzikantas, grojantis elektriniais vargonais, pereina į kitą 
ritmą - šokčiojantį, pertraukiamą už choro esančio, Ahmadui 
nematomo medinio lazdelėm mušamo instrumento bilsnojimo. 
Tikintieji ritmo pasikeitimą sutinka pritariamai murmėdami, ir 
choras ima mušti jį kojomis, siūbuoti klubais. Vargonai gurk- 
teli, garsas neria žemyn. Giesmė nusimeta žodžių drabužius, ją 
tampa sunkiau suprasti - tai kažkas apie išbandymus, pagundas 
ir visur tykančias nelaimes. Kaulėta šalia Džorilynos stovėjusi 
moteris žingteli į priekį ir sodriu, švelniu, beveik vyrišku balsu 
klausia parapijiečių: „Ar galim rasti ištikimą draugą ir sielvartu 
su juo pasidalyti?“ O choras už jos kartoja vieną žodį: „Tai mal- 
da, malda, malda.“ Vargonininkas vinguriuoja aukštyn žemyn, 
improvizuoja, tačiau daug nenukrypsta. Ahmadas nė nežinojo, 
kad vargonuose esama tiek daug natų - aukštų ir žemų - ir visos 
viena po kitos veržiasi aukštyn, aukštyn. „Tai malda, malda, mal- 
da', - gieda choras, leisdamas storam vargonininkui groti solo. 

O tada ateina Džorilynos eilė, lydima plojimų ji žengia į priekį, 

jos akys slysteli Ahmado veidu, ji atsisuka savo putliomis lūpomis 
ir veido ovalu į minią už Ahmado klauptų, pakelia į sėdinčius 
balkone. Ji giliai įkvepia, o jam iš baimės dėl jos apmiršta širdis. 
Tačiau jos balsas išaudžia švytintį melodijos siūlą: „Ar silpni mes, 
ar palinkę nuo sunkios bėdų naštos?“ Jos jaunas balsas toks tra- 
pus ir tyras, vos virpa, kol ji numalšina jaudulį. „Mūsų brangus 
Išganytojas, prieglobstis mūsų“, - gieda ji. Jos balsas pažemėja, 
paskardėja, įgauna gargždumo ir staiga išsilaisvina, pakyla iki 
klyksmo - tarsi vaikas už užrakintų durų prašytųsi įleidžiamas. 
Tikintieji murmesiu pritaria šioms moduliacijoms. Džorilyna su- 
šunka: „Aa-ar niekino draugai tave, aa-ar tavęs išsižadėjo?" 

„Na, ar išsižadėjo?“ - šūkteli šalia jos stovinti storulė, ženg- 
dama į Džorilynos solo kaip į šiltą vonią, kuriai sunku atsispirti. 
Ji įsiterpia ne norėdama varžytis su Džorilyna, o pritarti jai. Iš- 
girdusi už jos skambantį balsą, Džorilyna, stengdamasi priside- 
rinti, išbando keletą natų, jos jaunas balsas suskamba ryškiau, ji 
užsimiršta. „Į savo glėbį, - dainuoja ji, - į savo glėbį, į savo glėbį 
jis tave priims, jis tave apgins; ten rasi tu, o, malonę, taip, rasi 
paguodą.“ 

„Paguodą, taip, paguodą , - aidu atitaria storulė ir panyra į mi- 
nios pritarimo ir meilės gaudesį, nes jos balsas, jaučia Ahmadas, 
gramzdina juos giliai į jų gyvenimo dugną ir vėl iškelia į viršų. Jos 
balsas užgrūdintas kančių, kurios Džorilynos dar tik laukia, dar 
tik lengvu šešėliu temdo jos gyvenimą. Turėdama tokią patirtį, 
storulė plačiu it akmeninio stabo veidu uždainuoja vėl: „Ak, koks 
draugas.“ Duobutės pasirodo ne tik jos skruostuose, bet ir akių 
kampučiuose, plačios plokščios nosies šonuose, jos šnervės stai- 
ga paplatėja. Giesmė dabar taip giliai įsiskverbusi į susirinkusiųjų 
gyslas ir nervus, kad jie gaudo kiekvieną žodį. „Visas mūsų nuo- 
dėmes, visas visas mūsų nuodėmes ir bėdas... ar girdi tai, Viešpa- 
tie?“ Choras, kartu su Džorilyna, nepabūgęs perima melodiją, o 

storulė, apimta ekstazės, stvarsto rankomis orą, akimirką komiš- 
ku didelio džiugesio mostu iškelia jas, tarsi perplaukusi audringą 
jūrą leistųsi trapu į sausumą, ir atkišusi ranką, rodydama į besi- 
raitančius balkone, sušunka: „Ar girdit tai? Ar girdit?“ 

- Girdim, sese, - atitaria jai vyro balsas. 

— Ką girdi, broli? 

Ir pati atsako į klausimą: „Visas mūsų nuodėmes ir vargus. 
Pamąstyk apie tuos vargus. Pamąstyk apie vargus. Jie mūsų vai- 
kai - ar ne tiesa? Nuodėmės ir vargai - tikrieji mūsų vaikai.“ 

Choras traukia tą pačią melodiją, tik greičiau. Vargonai 
žvangčioja ir griaudžia, nematomos mušamųjų lazdelės dunksi, 
storulė užmerkia akis ir į aklai virpantį ritmą teškia žodį „Jėzus“. 
„Jėz, Jėz, Jėz', - ir staiga pratrūksta, prasiveržia kita giesmė: — 
„Dėkoju tau, Jėzau. Ačiū tau, Viešpatie. Dėkoju tau už tavo mei- 
lę dienąnakt.“ Ir chorui giedant: „Ak, kokį beprasmį skausmą 
kenčiam...“, ji sukūkčioja: „Beprasmį, beprasmį. Mums reikia 
atiduot jį Jėzui, reikia, reikia!, ir kai choras, kuriam tebediri- 
guoja neūžauga papūstais plaukais, gieda paskutinę eilutę, ji 
gieda kartu su jais: „Viskuo, viskuo, visa esybe mes kreipiamės 
malda į Dievą. O-0-0-0, ta-a-a-a-ai-i-ip.“ 

Choras, o su juo ir plačiausiai pražiota, gaiviausia Džorilynos 
burnytė, nutyla. Ahmadui graužia akis, ir taip suka pilvą, kad 
jis bijo apsivemti čia pat, tarp šių klykaujančių velnių. Netikri 
šventieji žvelgia žemyn iš aukštų aprūkusių langų. Susirauku- 
sio baltabarzdžio šventojo veidas suliepsnoja blykstelėjusiame 
saulės spindulyje. Mergytė nepastebimai prisispaudė Ahmadui 
prie šono, apsunko ir užsnūdo, aplink triukšmingai griaudint 
muzikai. O visa klauptuose susėdusi šeimynėlė šypsosi jam, 
šypsosi jai. 

Ahmadas nežino, ar laukti jam Džorilynos prie bažnyčios, iš 
jos į balandžio orą pabyra tikintieji pavasariniais pasteliniais 
drabužiais. Darosi drėgna ir žvarbu, danguje kaupiasi tamsūs 
debesys. Ahmadas neryžtingai trypčioja, pusiau pasislėpęs po 
akacija, išlikusia griaunant namus, dabar virtusius griuvėsių 
plyne, kol įsitikina, kad Tailenolio minioje nėra. Ir kai ryžtasi 
sliūkinti tolyn, pasirodo ji - artėja, nešina savo apvalumais tar- 
si vaisiais dubenyje. Vienoje iš šnervių, atspindėdamas dangų, 
blyksi mažytis karoliukas. Po žydrais apdarais ji dėvi tuos pa- 
čius mokyklinius drabužius - į bažnyčią nesipuošia. Jis prisime- 
na ją sakius, kad į religiją ji rimtai nežiūri. 

— O aš tave mačiau, - paerzina. - Sėdėjai su pačiais Džonsonais. 

— Džonsonais? 

- Šeima, su kuria sėdėjai. Jie žinomi, dievobaimingi žmo- 
nės. Jiems miesto centre ir Paseike priklauso keletas savitarnos 
skalbyklų. Esi girdėjęs apie juoduosius buržua? Tai jie. Į ką taip 
spoksai, Ahmadai? 

- Į tą daikčiuką tavo nosyje. Anksčiau jo nepastebėjau. Tik 
tuos žiedelius ausies kraštelyje. 

- Jis naujas. Tau nepatinka? Tailenoliui patinka. Jis laukia 
nesulaukia, kol prasidursiu liežuvį. 

— Prasidursi liežuvį? Tai siaubinga, Džorilyna. 

- Tailenolis sako, kad Dievas mėgsta puošnias moteris. O ką 
sako tavo ponas Mahometas? 

Ahmadas girdi pašaipą, tačiau jaučiasi viršesnis už šią mažą 
subrendusią merginą, slysteli žvilgsniu per jos šelmiškai švy- 
tintį veidą į krūtis, matomas pro plačią pavasarinės palaidinės 
iškirptę, dar blizgančias nuo susijaudinimo ir įstangos giedant. 

- Jis pataria moterims slėpti savo puošmenas, - atsako. - Jis 
sako, kad geros moterys skirtos geriems vyrams, o nedoros mo- 
terys - nedoriems. 

Džorilyna išplečia akis, sumirksi ir palaiko tą rūstų santūru- 
mą jo savybe, su kuria teks taikstytis. 

- Na, nežinau, kurioms priklausau aš, - taria džiaugsmin- 
gai. - Nedorybę jie tais laikais suvokė labai plačiai, - priduria ji 
ir delnu nubraukia drėgmę nuo smilkinio, kur plaukeliai tokie 
švelnučiai, kaip dar nepradėjusio skustis vaikino ūsiukai. - Ar 
tau patiko mano dainavimas? 

Jis susimąsto, pro šalį plepėdami eina tikintieji - jų savaitinė 
pareiga atlikta, o tai dingstanti, tai išnyranti saulė meta blyškius 
plunksnotus ką tik prasikalusių akacijų lapelių šešėlius. 

— Turi labai gražų balsą, - sako jai Ahmadas. - Labai tyrą. 
Bet naudoji jį, deja, netyriems dalykams. Dainavimas - ypač 
tos storulės... 

— Evos Marijos, - įsiterpia Džorilyna. - Ji geriausia. Ji visada 
atiduoda save visą. 

- Jos dainavimas man pasirodė labai geidulingas. Ir dauge- 
lio žodžių aš nesupratau. Kaip Jėzus jums visiems tampa tokiu 
draugu? 

— Koks draugas, koks draugas nuostabus! - tyliai progiesmiu 
ištaria Džorilyna, pamėgdžiodama chorą, skaidantį giesmės teks- 
tą pasikartojančiu (taip jis suprato) lytinių santykių judesių ritmu. 

“-Jis tiesiog toks yra, ir tiek, - tvirtina ji. - Žmonės jaučiasi 
geriau, manydami jį esant šalia. Jei nerūpime jam, tai kam tada 
rūpime, ar ne? Spėju, ir su tavo Mahometu viskas taip pat. 

- Pranašas daug reiškia savo sekėjams, bet mes nevadiname 
jo draugu. Jis mums ne toks mielas ir artimas, kaip sakė jūsų 
pamokslininkas. 

— Oi, gal nekalbėkim apie tai, - sako ji. - Ačiū, kad atėjai. 
Tikrai nemaniau, kad ateisi. 

- Tu buvai maloni, man tapo smalsu. Juk naudinga, tam 
tikra prasme, pažinti priešą. 

- Priešą? Oho. Tu neturi čia priešų. 

— Mano mokytojas mečetėje sako, kad visi netikintieji yra 
mūsų priešai. Pranašas sako, kad visi klaidatikiai turi būti su- 
naikinti. 

— O varge. Kaip tu iki to nusiritai? Juk tavo motina tik straz- 
danota airiūkštė, ar ne? Taip sako Tailenolis. 

— Tailenolis, Tailenolis. Galiu paklausti, kiek tu artima su tuo 
išminties šaltiniu? Ar jis laiko tave savo moterimi? 

— O, tas vaikinas dar tik mėgina. Jis per jaunas, kad susirastų 
nuolatinę draugužę. Geriau eikim. Į mus ima spoksoti. 

Jie patraukė šiauriniu tuščių valdų pakraščiu, laukiančiu, kol 
jį užstatys. Dideliame stende nupieštas keturių aukštų požemi- 
nis garažas, turėjęs privilioti pirkėjus atgal į senąjį miesto centrą, 
tačiau per dvejus metus čia taip nieko ir nepastatė - tik tą vis 
labiau apipaišomą ženklą. Kai iš pietų pro debesis virš naujų 
stiklinių centro pastatų prasimuša saulė, matyti, kaip nuo griu- 
vėsių kyla smulkutės dulkės, o kai vėl užslenka debesys, saulė 
tampa baltu apskritimu, tarsi kas nors būtų pradeginęs idealią 
mėnulio dydžio skylę. Ahmadas jaučia saulę iš vienos pusės, 
iš kitos — šalia judančios Džorilynos, jos apvalumų ir minkštų 
kūno dalių šilumą. Karoliukas jos šnervėje blizga it įkaitęs švie- 
sos taškelis, saulės šviesa kyšteli savo žibantį liežuvį į apvalios 
iškirptės viduryje esančią įdubą. Ahmadas sako jai: 

— Aš esu doras musulmonas šiame iš tikėjimo besityčiojan- 
čiame pasaulyje. 

— Užuot buvęs geras, ar tu niekuomet nenori pasijusti gerai? - 
klausia Džorilyna. 

Jis mano, kad jai nuoširdžiai smalsu; taip tvirtai tikintis — 
mįslė, įdomybė. 

— Galbūt šios dvi sąvokos suderinamos, - pasiūlo mintį jis. — 
Jausti ir būti. 

— Tu atėjai į mano bažnyčią, - sako ji. - Aš galėčiau su tavimi 
nueiti į tavo mečetę. 

- Nieko nebus. Mes negalėsime sėdėti kartu, be to, tu nega- 
lėsi dalyvauti neišklausiusi instruktažo, taip pat neparodžiusi 
nuoširdaus tikėjimo. 

— Oho! Bijau, kad neturėsiu tiek laiko. Pasakyk man, Ahma- 
dai, o kaip tu linksminiesi? 

- Beveik taip pat, kaip ir tu, nors „linksmintis, kaip tu sa- 
kai, nėra doro musulmono gyvenimo tikslas. Aš du kartus per 
savaitę lankau kalbos pamokas ir studijuoju Koraną. Vaikštau į 
Centro mokyklą. Rudenį žaisiu futbolo komandoje - tiesą sa- 
kant, per praėjusį sezoną įmušiau penkis įvarčius, vienas iš jų 
buvo baudinys, - o pavasarį užsiimsiu lengvąja atletika. Kad 
turėčiau pinigų išlaidoms ir pagelbėčiau savo motinai - straz- 
danotai airiūkštei, kaip tu ją pavadinai... 

— Kaip Tailenolis ją pavadino... 

— Kaip, akivaizdu, vadinate ją abu... Aš nuo dvylikos iki aš- 
tuoniolikos valandų per savaitę dirbu „Sekundėlėje“, ir tai ga- 
lima vadinti „pasilinksminimu“: apžiūrinėji pirkėjus, jų apda- 
rų ir asmeninio pamišimo įvairovę, sukurtą viską leidžiančios 
Amerikos. Islamas nedraudžia žiūrėti televizorių ir vaikščioti į 
kiną, nors visa tai persmelkta tokia neviltimi ir bedieviškumu, 
kad numuša susidomėjimą. Islamas nedraudžia ir bendrauti su 
kita lytimi, jei tuo metu laikomasi griežtų taisyklių. 

— Tokių griežtų, kad nieko nenutinka, ar ne? Čia suk į kairę, 
jei lydi mane namo. Nors, žinai, visai neprivalai to daryti. Mes 
įžengiam į prastus kvartalus. Juk nenorėtum įsivelti į muš- 
tynes. 

— Aš noriu palydėti tave namo, - ir jis tęsia: - Tos taisyklės ir 
draudimai labiau skirti ne vyrams, o moterims. Jų nekaltybė ir 
tyrumas - didžiausias jų turtas. 

— Nana, - atsiliepia Džorilyna. - Kieno akimis? Aš noriu pa- 
sakyti: kas tą turtą vertina? 

Jis jaučia esąs jos klausimų vedamas link ribos, kurią per- 
žengęs išduotų savo tikėjimą. Jau mokykloje buvo pastebėjęs, 
kaip gerai ji kalba per pamokas - net mokytojai įsivelia su ja į 
ginčus, nesuvokdami, kad ji nukreipia juos nuo dėstomo dalyko 
ir švaisto pamokos laiką. Ji turi nuodėmingų bruožų. 

- Dievo akimis, - atsako jis. - Taip buvo atskleista Pranašo: 
„Liepk tikinčioms moterims nuleisti žvilgsnius ir saugoti savo 
padorumą.'* Ta pati sura pataria moterims slėpti savo grožy- 
bes, prisidengti skraistėmis krūtinę ir netgi netrepsėti kojomis, 
kad neskambėtų ant kulkšnų segimos grandinėlės. 

— Tu manai, kad per daug rodau papus, pastebėjau, kur nuo- 
lat krypsta tavo akys. 

Vien žodis „papai“ pasigirdęs iš jos lūpų, nepadoriai jį sujau- 
dina. Ir jis sako žvelgdamas priešais save: 

— Tyrumas yra pats sau tikslas. Kaip jau kalbėjome, tai būdas 
būti geram ir jaustis gerai. 

— O kaip tos nekaltos mergelės anam pasauly? Kas nutinka ty- 
rumui, kai ten patenka jauni vyrai - kankiniai pilnais kiaušiais? 

— Už jų dorybes yra atlyginama, jos lieka nekaltos, kaip ir buvo 
sukurtos Dievo. Mano mokytojas mečetėje mano, kad tamsiaakės 
nekaltos mergelės yra tik palaimos, kurios neįmanoma išreikšti 
be konkrečių vaizdų, simboliai. Sekso apsėsti Vakarai, kaip jiems 
ir būdinga, nusitvėrė šį įvaizdį ir dabar šaiposi iš islamo. 

Jie toliau eina jos nurodyta kryptimi. Vietovė aplinkui vis la- 
biau apleista: krūmai nekirpti, namai nedažyti, šaligatvio plyte- 
lės išsiklaipiusios ir perskeltos iš po jų lendančių medžių šaknų, 
maži kiemai užversti šiukšlėmis. Namų eilėse it išmušti dantys 


* Koranas, 24:31. 

žioji kiaurymės, kai kur jos užtvertos, bet stora vielinė tvora su- 
karpyta ir sulankstyta žmonių, nekenčiančių tvorų, ir žmonių, 
norinčių kuo greičiau patekti ten, kur jiems reikia. Kai kuriuose 
kvartaluose namų eilės tampa vienu ilgu pastatu su daugybe ap- 
silupusių durų ir keturiais laipteliais - senais ir mediniais arba 
naujais ir cementiniais. Medžių šakos virš galvos susipynusios 
su elektros laidais, tiekiančiais miestui elektrą - tarsi arfa, ku- 
rios stygos kybo tuštumoje, atsiradusioje iškirtus medžius. Be- 
siskleidžiančių žiedų ir lapelių purslai gelsvais ir žalsvais atspal- 
viais švyti debesimis nudrabstyto dangaus fone. 

—- Ahmadai, - netikėtai suirzusi sako Džorilyna, - o jeigu 
visa tai netiesa, o jeigu tu mirsi ir paaiškės, kad ten nėra nieko, 
visiškai nieko? Tai kam tada reikalingas tyrumas? 

- Jeigu visa tai netiesa, - atsiliepia jis, o pačiam, apie tai pa- 
galvojus, sugniaužia širdį, - tada pasaulis pernelyg siaubingas, 
kad jį branginčiau, ir aš nesigailėsiu jį palikęs. 

- Nieko sau! Tu tikrai nepakartojamas, nejuokauju. Toje me- 
četėje tave turbūt mirtinai myli. 

— Tokių kaip aš yra daug, - atšauna jis sausai ir kartu švelniai 
priekaištaudamas. - Kai kurie, - jis nenori sakyti „juodaodžiai“, 
nes žodis, nors ir politiškai korektiškas, neskamba tinkamai, — 
iš jų yra tavo vadinamieji broliai. Mečetė ir jos mokytojai duoda 
jiems tai, ko niekada nedavė Jungtinės Valstijos: pagarbą ir teisę 
išbandyti savo jėgas. O tai iš jų reikalauja asketizmo. Reikalau- 
ja susilaikymo. O Amerika, jūsų prezidento žodžiais tariant, iš 
savo piliečių tenori, kad jie pirktų - leistų pinigus ne pagal kiše- 
nę ir taip jam ir saujelei turčių varytų ekonomiką į priekį. 

- Jis ne mano prezidentas. Jei galėčiau šiemet balsuoti, iš- 
spirčiau jį lauk, o balsą atiduočiau už Elą Šarptoną. 

- Nesvarbu, kas prezidentas. Jie visi nori, kad amerikiečiai 
būtų egoistai ir materialistai ir prisidėtų prie vartotojų visuo- 

menės. Tačiau žmogaus dvasiai reikia savęs atsižadėjimo. Ji 
trokšta pasakyti „ne“ materialiam pasauliui. 

- Tokios tavo kalbos mane gąsdina. Atrodo, tu nekenti gy- 
venimo, - ir ji tęsia, atsiverdama taip lengvai, kaip ir dainuoda- 
ma: - Manau, kad siela išauga iš kūno taip, kaip gėlės iš žemės. 
Nekęsdamas kūno, nekenti savęs: kaulų, kraujo, odos ir mėšlo — 
visko, kas tave daro tavimi. 

Ahmadas jaučiasi esąs aukštas, kaip tada, kai stovėjo ties 
blizgančiu dingusios kirmėlės ar šliužo paliktu pėdsaku, toks 
aukštas, kad žiūrint į šią mažą putnią mergaitę, kurios balsas ir 
veidas taip atgyja piktinantis jo tyrumo troškimu, jam svaigsta 
galva. Ten, kur jos lūpų oda pereina į veido odą, tamsuoja kraš- 
telis, plonytė linija - panašią liniją palieka kakava puodelio vi- 
duje. Jis pagalvoja, kad norėtų nugrimzti į jos kūną, ir iš minties 
gyvumo bei lengvumo supranta, kad ji siųsta velnio. 

— Ne nekęsti savo kūno, - pataiso jis, - o nebūti jo vergu. Aš 
dairausi aplinkui ir matau vergus - narkotikų vergus, užgaidų 
vergus, televizoriaus vergus, vergus sporto didvyrių, nė neži- 
nančių, kad jų garbintojai egzistuoja, beprasmių, nuodėmingų 
kitų žmonių nuomonės vergus. Tu esi geros širdies, Džorilyna, 
bet tingėdama galvoti trauki tiesiai į pragarą. 

Ji sustoja ant šaligatvio — tuščioje, nykioje, medžiais neap- 
sodintoje vietoje, ir jis pamano, kad sustojo supykusi ant jo, iki 
ašarų juo nusivylusi, bet tučtuojau suvokia, jog šis nušiuręs prie- 
duris su keturiais mediniais tarsi nuo nesibaigiančio lietaus nu- 
pilkusiais laipteliais yra jos. Jis bent gyvena plytiniame daugia- 
aukštyje šiaurinėje bulvaro pusėje. Jis jaučiasi kaltas ją nuvylęs, 
nes kviesdama jį pasivaikščioti ji kartu leido sau kažko tikėtis. 

— Tu pats esi iš tų, Ahmadai, - sako ji pasisukdama ir staty- 
dama koją ant pirmojo laiptelio, - nežinančių, kur juda. Tu pats 
iš tų, kurie nežino, ko, po velnių, griebtis. 

Sėdėdamas prie sunkaus, seno, apskrito rudo stalo, kurį jiedu 
su mama vadina „pietų stalu“, nors niekada prie jo nepietau- 
ja, Ahmadas studijuoja „Sunkvežimių vairuotojų kursų namie“ 
brošiūras - jų keturios ir jos susegtos kartu. Šeichas Rašidas 
padėjo užsakyti jas iš Mičigano, iš mečetės sąskaitos išrašęs 89 
dolerių ir 50 centų čekį. Ahmedas visada manė, kad sunkveži- 
mius vairuoja tokie bukagalviai kaip Tailenolis ir jo gauja, bet, 
pasirodo, tam reikia stulbinamai daug išmanymo: pavyzdžiui, 
visos pavojingos medžiagos turi būti viešai ir atskirai pažymė- 
tos keturiais skirtingais dešimties ir trijų ketvirčių colio pločio 
lipdukais, suklijuotais rombu. Esama degių dujų, tokių kaip 
vandenilis, ir nuodingų, toksinių, tokių, kaip suslėgtas fluoras, 
esama kietų degiųjų medžiagų - sudrėkusio amonio pikrato, ir 
savaime užsiliepsnojančių, kaip baltasis fosforas, arba savaime 
užsiliepsnojančių, kai sudrėksta, pavyzdžiui, natris. Esama tikrų 
nuodų - kalio cianido, ir užkrečiamų medžiagų, kaip juodligės 
virusas, arba radioaktyvių, kaip uranas, ir ėdrių, kaip akumu- 
liatorių skystis. Visa tai vežama sunkvežimiais, ir apie mažiau- 
sią nutekėjimą ar išsiliejimą (o tai priklauso ir nuo toksiškumo, 
lakumo, cheminio patvarumo) reikia pranešti TD (Transporto 
departamentui) ir AAA (Aplinkos apsaugos agentūrai). 
Ahmadui darosi bloga vien pagalvojus apie visus popierius, 
krovinių dokumentus, pasišiaušusius skaičiais, kodais ir drau- 
dimais. Nuodus griežtai draudžiama gabenti su gyvūnais ar 
žmonėms skirtu maistu; pavojingų medžiagų - net itin sanda- 
riame konteineryje - niekada negalima vežti priekyje, šalia vai- 
ruotojo; reikia saugotis karščio, nuotėkio ir staiga keisti greitį. 
Be pavojingų medžiagų, esama dar ir KRM (kitų reglamentuo- 
jamų medžiagų), galinčių turėti anestezinį, dirginantį ar kenks- 
mingą poveikį vairuotojui ir jo keleiviams, - tai acetochloras, 
difenilchlorarsinas; medžiagų, kurios ištekėjusios gali pažeisti 


79 


John Updike s TERORISTAS 


transporto priemonę, tai skystosios korozinės medžiagos: bro- 
mas, natrio kalkės, druskos rūgštis, natrio šarmo tirpalas ir 
akumuliatorių rūgštis. Ahmadas dabar suvokia, kad visur po 
šią šalį vežiojamos pavojingos medžiagos, jos liejasi, dega, pra- 
graužia kelius ir sunkvežimių stovus, vyksta cheminė velniava, 
išryškinanti dvasią nuodijantį materializmą. 

O dar, praneša jam brošiūros, pervežant skysčius autocis- 
ternomis vyksta nuotėkis — tai dar vadinama neužpildytu tū- 
riu, trūkstamu skysčio krovinio kiekiu, jis reikalingas tam, kad 
cisterna nesprogtų, kai vežamas skystis išsiplečia aplinkos tem- 
peratūrai pakilus, tarkim, iki šimto trisdešimties laipsnių pagal 
Farengeitą. Be to, vairuodamas autocisternas vairuotojas turi 
saugotis skysčio bangavimo, daug stipresnio ir pavojingesnio 
sunkvežimiuose su lygiasienėmis cisternomis, nei cisternose su 
įtaisytomis pertvaromis ar hermetiškai uždarytais skyriais. Ta- 
čiau darant staigų posūkį kilusi šoninė skysčio banga gali apvers- 
ti ir tokį sunkvežimį. Staigiai stabdant kilusi banga gali išstumti 
sunkvežimį, sustojusį prie užsidegusios raudonos šviesos ar ties 
ženklu, į priekį. Tačiau sanitarijos taisyklės draudžia reflektorines 
pertvaras cisternose, vežančiose vaisių sultis ar pieną, nes tuomet 
cisternas sunkiau valyti ir jos gali užsiteršti. Krovinių gabenimas 
pilnas pavojų, apie kuriuos Ahmadas niekados nė negalvojo. Bet 
jį jaudina mintis, kad jis - kaip „Boingo 727“ pilotas ar tanklaivio 
kapitonas, ar mažulytės brontozauro smegenys - per siaubingų 
galimybių labirintą vairuos didžiulę transporto priemonę į saugų 
prieglobstį. Jam džiugu supratus, kad sunkvežimių vairavimo tai- 
syklėse tyrumu rūpinamasi beveik su religiniu įkarščiu. 

Be penkiolikos aštuntą vakaro kažkas pabeldžia į duris. Šis 
garsas, pasigirdęs visai šalia stalo, prie kurio Ahmadas mokosi 
aplamdyto toršero šviesoje, ištraukia jį iš krovumo, neužpildytų 
tūrių, bangavimo ir nuotėkio pasaulio. Jo motina staiga išnyra 

iš miegamojo, tarnaujančio jai ir dailininko studija, ir nueina — 
tiksliau, nuskuba - atidaryti durų, pakeliui purendama savo plo- 
nus šviesiai rudus plaukus - dažytus chna ir dengiančius spran- 
dą. Netikėtą sutrukdymą ji sutinka daug viltingiau nei Ahmadas. 
O jis, praėjus jau dešimčiai dienų po apsilankymo kitatikių baž- 
nyčioje, vis dar nervinasi peržengęs Tailenolio teritorijos ribas: 
tas mušeika su savo gauja gali kada jį patykoti net naktį, gali išsi- 
vilioti iš namų. 

Visai įmanoma, nors ir nelabai tikėtina, kad beldžiasi šeicho 
Rašido pasiuntinys. Jo mokytojas turi keletą mokinių. Pasta- 
ruoju metu jis kaip nesavas, jį tarsi kažkas slegia, Ahmadui jis 
atrodo tarsi kruopščiai nugludinta konstrukcijos dalis, patirian- 
ti pernelyg didelį spaudimą. Praeitą savaitę imamui trūko kant- 
rybė su mokiniu aptariant trečiosios suros eilutes: Neleiskime 
netikintiems manyti, kad jiems dovanotas atokvėpis išeis jiems į 
naudą. Jie tik padaugina nuodėmes savo ir žeminanti bausmė jų 
laukia.* Ahmadas išdrįso paklausti, ar šioje pajuokoje, kaip ir 
daugelyje kitų panašių eilučių, neslypi sadizmo. 

Jis ryžosi paklausti: 

— Argi Dievo tikslas, išdėstytas Pranašo, nėra atversti netikė- 
lius? Argi Jis bet kokiu atveju neturėtų parodyti jiems gailestin- 
gumo, užuot piktdžiugiavęs? 

Imamas sėdėjo, pasisukęs į jį profiliu, apatinę vyriškio veido 
dalį slėpė pakirpta žilstelėjusi barzda. Jo nosis plona, su kupre- 
le, skruostų oda blyški, tačiau ne tokia balta, kaip anglosaksų 
ar airių, strazdanota ir greit raustanti, kaip Ahmado motinos 
(bruožas, kurį vaikinas, deja, paveldėjo), bet vaško blyškumo, 
lygi, amžiaus neatskleidžianti jemeniečio oda. Imamo barzdoje 
trūktelėjo violetinės lūpos. Jis paklausė: 


* Koranas, 3:178. 

— O tarakonų, kurie išropoja iš po grindjuostės ar kriauklės, 
gailiesi? Musių, kurios zvimbdamos sukaliojasi virš maisto, ro- 
pinėja po jį savo purvinomis kojelėmis, ką tik šokusiomis ant 
išmatų ir dvėselienos, gailiesi? 

Ahmadas, tiesą sakant, jų gailėjosi, it užburtas stebėdavo, 
kaip gausi vabzdžių veislė knibžda po į dievus panašių žmonių 
kojomis, tačiau žinodamas, kad bet koks tolesnio ginčo ženklas 
tik supykdys mokytoją, atsakė: 

- Ne. 

— Ne, - su pasitenkinimu sutiko ir šeichas Rašidas, gležna 
ranka timpčiodamas barzdelę. - Tu nori juos sutraiškyti. Jie 
siutina savo nešvara. Jie užgrobtų tavo stalą, virtuvę, įsitaisy- 
tų maiste, kurį dediesi į burną, jei jų nesunaikintum. Jie nieko 
nejaučia. Jie yra Šėtono apraiškos ir Dievas Paskutiniojo teismo 
dieną juos be gailesčio sunaikins. Dievas džiūgaus, regėdamas 
jų kančias. Ir tu taip elkis, Ahmadai. Įsivaizduodamas, kad ta- 
rakonai nusipelno gailestingumo, iškeli save virš ar-Rahym*, 
laikai save gailestingesniu nei Gailestingiausiasis. 

Ahmadui pasirodė, kad, kaip ir kalbėdamas apie Rojų, mo- 
kytojas dangstosi nuo tikrovės metafora it skydu. Džorilyna, 
nors ir klaidatikė, turi jausmus; tai justi jos dainavime ir tame, 
kaip kiti netikintieji atsiliepė į jos giesmę. Tačiau Ahmadui skir- 
ta ne ginčytis, jam skirta mokytis, užimti savo vietą didžiulėje 
islamo struktūroje, tiek matomoje, tiek nematomoje. 

“Jo motina galbūt nuskubėjo prie durų, tikėdamasi vieno iš 
savo draugužių, bet Ahmadas girdi jos balsą - suglumusį, tačiau 
neišgąsdintą, pagarbų. Mandagus, slopus, šiek tiek pažįstamas 
Ahmadui balsas prisistato ponu Leviu, Centro mokyklos kon- 
sultantu. Ahmadas lengviau atsidūsta: tai ne Tailenolis ir ne kas 


* ar-Rahym (arab.) - Gailestingasis. Vienas iš Alacho vardų. 

nors iš mečetės. Bet ko čia reikia ponui Leviui? Po jų susitikimo 
Ahmadas pasijuto nesmagiai - konsultantas buvo akivaizdžiai 
nepatenkintas Ahmado ateities planais ir troško į juos įsikišti. 
Kaip jam pavyko atsigauti taip toli, iki šių durų? Šis daugia- 
aukštis - vienas iš trijų namų, pastatytų prieš dvidešimt penke- 
rius metus vietoj eilės namiūkščių, sujungtų bendra siena ir tokių 
nušiurusių bei narkomanų apsėstų, kad Naujojo Prospekto val- 
dytojai nusprendė pakeisti juos dešimties aukštų daugiabučiais — 
vis bus geriau. Be to, jie apskaičiavo, kad valstybės nusavintoje že- 
mėje galima įkurti parką su žaidimų aikštelėmis ir, negana to, visa 
tai juosiančią alėją, pagreitinsiančią prekybą su „geresnės veislės“ 
apgyvendintu miesto centru. Tačiau - kaip ir nusausinant ma- 
liarija užkrėstas žemes — bėdos sugrįžo: verslą perėmė buvusiųjų 
narkotikų prekeivių sūnūs, narkomanai naudojosi parko suo- 
liukais, krūmais ir daugiaaukščių laiptinėmis, o naktimis lakstė 
koridoriais. Iš pradžių buvo planuojama prie kiekvieno įėjimo 
pastatyti apsaugą, bet miestui teko apkarpyti biudžetą, ir mažos 
kamarėlės su monitoriais, rodančiais koridorius ir duris, dažnai 
stovėdavo tuščios. Kartais ant durų ištisas valandas kabėdavo 
ranka rašytas raštelis: „Grįšiu po penkiolikos minučių.“ Vakarais, 
tokiu laiku, tiek gyventojai, tiek lankytojai netrukdomi patenka į 
pastatą. Taip, matyt, įėjo ir ponas Levis, apžiūrėjo pašto dėžutes, 
įėjo į liftą ir pabeldė į jų duris. O dabar stovi šioje durų pusėje, 
prie virtuvės, ir prisistato garsesniu, oficialesniu balsu, nei tuomet 
kalbėjosi sa Ahmadu. Tada jis atrodė tingus, įteiklus ir mirtinai 
pavargęs. Ahmado motinos veidas išraudęs, ji kalba greitai, skar- 
džiu balsu - ją sujaudino šis tolimos biurokratijos, grėsmingai 
pakibusios virš jų vienišų gyvenimų, atstovo apsilankymas. 
Ponas Levis jaučia jos susijaudinimą ir bando laikytis ramiai. 
— Prašau atleisti, kad taip įsiveržiau į jūsų asmeninį gyveni- 
mą, - sako jis, kreipdamasis į erdvę tarp stovinčios motinos ir 

sėdinčio sūnaus, taip ir nepakilusio nuo rudo stalo. - Bandžiau 
prisiskambinti telefonu, nurodytu Ahmado mokyklos doku- 
mentuose, bet atsakiklis pranešė, kad numeris išjungtas. 

— Mums teko jį išjungti po rugsėjo vienuoliktosios, - paaiš- 
kina Ahmado motina, dar šiek tiek uždususi. - Pasipylė neapy- 
kantos pilni skambučiai. Nukreipti prieš musulmonus. Aš pa- 
keičiau numerį, jis neįtrauktas į telefono abonentų knygą, nors 
tai kainuoja pora dolerių per mėnesį. Bet verta, patikėkit. 

— Man skaudu tai girdėti ponia... panele... Maloj, - atsako 
konsultantas ir atrodo nuliūdęs labiau nei paprastai. 

— Skambino gal vieną ar du kartus, - įsiterpia Ahmadas. - 
Nieko čia baisaus. Dauguma žmonių laikėsi ramiai. Na, man 
buvo vos penkiolika, kai tai įvyko. Kas galėjo mane kaltint? 

Jo motina, siutinamai įpratusi priskaldyti iš adatos vežimą, sako: 

— Skambino ne kartą ir ne du, patikėkit, pone Levinai. 

- Levis, - jis vis dar nori paaiškinti, kodėl užsuko. — Aš galė- 
jau išsikviesti Ahmadą į savo kabinetą mokykloje, bet norėjau 
pasikalbėti su jumis, ponia Maloj. 

— Prašau, vadinkite mane Tereza. 

— Tereza. 

Jis prieina prie stalo ir pažvelgia Ahmadui per petį. 

— Matau, jau užsiėmęs. Mokaisi gauti vairuotojo pažymė- 
jimą. Esu tikras, supranti, kad nesulaukęs dvidešimt vienerių 
aukštesnės kategorijos nei C negausi. Jokių vilkikų, jokių pavo- 
jingų medžiagų. 

- Taip, žinau, - sako Ahmadas, pabrėžtinai įsispitrijęs į pus- 
lapį, iš kurio bandė mokytis. - Bet, pasirodo, tai labai įdomu. 
Noriu išmokti viską, jei jau pradėjau. 

- Puiku, bičiuli. Tokiam protingam jaunuoliui tai turėtų būti 
visai paprasta. 

Ahmadas nebijo ginčytis su ponu Leviu. Jis sako: 

— Čia esama daug daugiau, nei manote. Daugybė griežtų tai- 
syklių, be to, visos sunkvežimio dalys ir kaip jas prižiūrėti bei 
taisyti. Juk nenorėtumėte, kad sunkvežimis sugestų — tai gali 
būti pavojinga. 

— Gerai, taip ir toliau, sūnau. Tačiau neleisk, kad tai trukdytų 
mokslams - liko dar mėnuo mokytis ir daugybė egzaminų. Juk 
nori pabaigti mokyklą, ar ne? 

— Taip, noriu, - jis neketina veltis į ginčus dėl visų šių dalykų, 
bet jį įžeidžia ši grasinanti užuomina. Kam ją baigti? Kad įsi- 
lietum į imperialistinę ekonomikos sistemą, sugalvotą turtingų 
krikščionių naudai? 

Ponas Levis, girdėdamas jo atšiaurų toną, paklausia: 

— Ar neprieštarautum, jei truputį pasikalbėčiau su tavo mama? 

— Ne. Kodėl turėčiau prieštarauti? O kas būtų, jei prieštarau- 
čiau? 

- Jūs juk mane norėjote matyti? - klausia moteris, norėdama 
užglaistyti sūnaus šiurkštumą. 

— Tik minutėlę. Vėlgi... ponia... panele... na, tiek to: Tereza — 
atleiskite, kad trukdau, bet toks jau aš žmogus: jei man kas nors 
neduoda ramybės, nenusiraminu, kol nesiimu veiksmų. 

— Ar norėtumėte kavos, pone?*.. 

— Džekas. Motina davė man Džeikobo vardą, bet žmonės pa- 
prastai vadina Džeku. 

Jis žvelgia į jos veidą - įraudusį, strazdanotą, išsprogusiomis, 
įteikliomis akimis. Ji akivaizdžiai stengiasi įtikti. Tėvai nebeger- 
bia mokyklos darbuotojų taip, kaip anksčiau, o kai kuriems tė- 
vams esi priešas - kaip ir policija, tik apgailėtinas priešas, nes 
nesinešioji ginklo. Tačiau ši moteris, nors jaunesnės nei jis kar- 
tos, yra tokio amžiaus, spėja jis, kad galėjo mokytis parapinėje 
mokykloje ir iš vienuolių išmoko pagarbos. 

— Dėkoju, ne, - atsisako jis. - Aš ir taip prastai miegu. 

— Galiu padaryti be kofeino, - pažada ji pernelyg uoliai. - Ar 
tirpią geriate? 

Jos akys žalsvos lyg buteliukai, į kuriuos anksčiau pilstydavo 
kokakolą. 

— Na, jūs mane suviliojote, - nusileidžia jis. - Tik, jei galima, 
greičiau. Kur mes galime užeiti, kad daugiau netrukdytume Ah- 
madui? Į virtuvę? 

— Ten baisi netvarka. Aš dar neišploviau indų. Tikėjausi užsi- 
imti tapyba, kol dar turiu šiek tiek jėgų. Užeikime į mano dirb- 
tuvę. Ten turiu viryklėlę. 

— Dirbtuvę? 

- Aš ją taip vadinu. Ten ir miegu. Nekreipkite dėmesio į lovą. 
Tenka naudoti šį kambarį įvairiems dalykams, kad Ahmadas 
galėtų užsiimti savo reikalais savo kambaryje. Mes daugelį metų 
gyvenome su juo viename kambaryje - gal net per ilgai. Šiuose 
pigiuose butuose sienos popierinės. 

Ji atidaro duris, pro kurias išėjo prieš dešimtį minučių. 

— Oho! - šūkteli įeidamas Džekas Levis. - Ahmadas, rodos, 
minėjo, kad piešiate, bet... 

— Stengiuosi tapyti didesnius ir šviesesnius dalykus. Stai- 
ga suvokiau, kad gyvenimas toks trumpas - kam jaudintis dėl 
smulkmenų? Perspektyva, šešėliai, nagai... Žmonės viso to ne- 
pastebi, o varžovai, kiti tapytojai, kaltina esant tik piešėja. Kai 
kurie iš mano nuolatinių pardavėjų, pavyzdžiui, suvenyrų par- 
duotuvė Ridžvude, jau daugybę metų parduodanti mano pa- 
veikslus, jaučiasi suglumę dėl šios naujos tapybos krypties, bet 
aš sakau jiems: „Nieko negaliu padaryti - tokį pasirinkau kelią.“ 
Jeigu netobulėji - miršti, ar ne tiesa? 

Apeidamas netvarkingai paklotą lovą, kreivai užtiestą apklo- 
tu, jis, pagarbiai prisimerkęs, apžvelgia sienas. 

— Ir tai tikrai perka? 

Ir tučtuojau pasigaili savo žodžių. Ji ima teisintis: 

— Ne viską. Net Rembrantas su Pikaso negalėjo tučtuojau 
parduoti visų savo darbų. 

— O, ne, aš ne tai turėjau omenyje... - prieštarauja jis. - Jie 
tikrai įspūdingi. Įeidamas tokio įspūdžio nesitiki. 

— Aš eksperimentuoju, - sako ji jau švelniau ir norėdama 
pratęsti pokalbį. - Tapau tiesiai iš tūbelės. Taip žiūrovas pats 
gali sumaišyti spalvas žiūrėdamas. 

— Nuostabu, - sako Džekas Levis, tikėdamasis užbaigt šią 
pokalbio dalį. Tai ne jo sritis. 

Ji pastato arbatinuką ant elektrinės viryklėlės, stovinčios ant 
rašomojo stalo, apskretusio išlietais ir nuvalytais dažais. Jos pa- 
veikslai atrodo jam gana nežaboti, bet aplinka patinka: netvarka 
ir skaidri it ledas iš viršaus plūstanti dienos šviesos lempų švie- 
sa. Dažų kvapas, kaip ir medienos drožlių, primena tuos toli- 
mus laikus, kai žmonės susikūprinę darydavo daiktus rankomis 
savo trobelėse. 

— O galjums labiau patiktų žolelių arbata? - klausia ji. - Nuo 
ramunėlių užmiegu kaip kūdikis, - ji žvilgteli į jį, tarsi tikrinda- 
ma. - Tik po keturių valandų atsibundu, - ir nepriduria: „Nes 
turiu eiti nusišlapinti.“ 

— Taip, - pritaria jis. - Tikra bėda. 

Nutraukta ir tai supratusi, ji parausta ir imasi arbatinuko, iš 
kurio pro dangtelio skylutę jau veržiasi garas. 

— Pamiršau, kokios norėjot arbatos? Ramunėlių ar kitokios? 

Jam knieti pasipriešinti šios moters „Naujojo amžiaus“ įpro- 
čiams. Dar ims ir išsitrauks krištolinį rutulį ar „Permainų kny- 
gos“ kauliukus. Jis sako: 

— Maniau, susitarėme dėl tirpios kavos be kofeino - nors ja 
visada nusiplikau. 

Po strazdanomis ji tebėra ryškiai išraudusi. 

- Jei taip manote, gal visai nieko nenorite. 

— Ne, ne... panele... ponia... - jis meta mėginęs kaip nors ją 
įvardyti. - Viskas, kas šlapia ir karšta, man tiks. Viskas. Ką tik 
padarysit. Jūs labai maloni. Aš nesitikėjau... 

- Padarysiu jums kavos ir pažiūrėsiu, ką veikia Ahmadas. Jis 
nemėgsta mokytis, jei retkarčiais neužeinu į svetainę, nes jau- 
čiasi neįvertintas už savo vargus, suprantate? 

Tereza dingsta, o kai pasirodo nešina pilvotu rudų miltelių 
indeliu - jį laikanti ranka tvirta, trumpais nagais, pratusi prie 
darbo, - Džekas išjungia viryklėlę, kad verdantis vanduo neiš- 
silietų. Motinos pareigos užėmė keletą minučių: jis girdėjo kita- 
me kambaryje skambantį jos aukštą, geraširdiškai pašaipų mo- 
terišką balsą ir šiek tiek žemesnį sūnaus - jam gerai pažįstamu 
tonu niurzgiantį ir bambantį kažkokius nerišlius neiginius, tarsi 
suaugusiųjų gyvavimas būtų žiaurus ir nereikalingas išbandy- 
mas. Džekas pabando apie tai užmegzti pokalbį: 

— Taigi jūs laikote savo sūnų tipišku eiliniu aštuoniolikmečiu? 

— O argijis ne toks? 

Motinystė - jautrioji jos vieta. Ji sprogina į jį berilio žalu- 
mo akis, kurių bespalves blakstienas retkarčiais dažo, bet tikrai 
nedažė vakar ar šiandien: Terezos plaukai prie šaknų šviesesni, 
švelnesnio atspalvio, nei žvilgantys raudoni arčiau galiukų. Jos 
lūpų forma, - putli viršutinioji trupučiuką pakelta, kaip labai 
įdėmiai besiklausančio žmogaus, - sako, kad jis jau išeikvojo 
pirmąjį draugiškumo proveržį. Ji pradeda ryžtingai, o tada pri- 
trūksta kantrybės, spėja jis. 

— Galbūt, - atsako. - Bet kažkas išmuša jį iš vėžių. 

Ir Džekas pereina prie to, ko čia atėjo: 

— Klausykit, jis nenori būti sunkvežimio vairuotoju. 

— Nenori? Jis mano, kad nori, pone... 

— Levis, Tereza. Rašoma panašiai kaip džinsai Levis, tik ta- 

riama kitaip. Kažkas dėl kažkokios priežasties Ahmadą spau- 
džia. Jis galėtų susirast geresnį darbą nei vairuoti sunkvežimį. 
Jis sumanus, švarus ir tvarkingas vaikis, į viską turi savo požiūrį. 
Norėčiau jam duoti keletą netoliese esančių universitetų žinynų, 
ten dar ne vėlu stoti. Į Prinstoną ir Peną jau per vėlu, bet į Naujo- 
jo Prospekto viešąjį universitetą - turėtumėte žinoti, kur jis yra: 
viršuje, už krioklių, - taip pat į Ferlio Dikinsono ir Blumfildo jis 
dar gali patekti ir važinėti mokytis iš namų, jei negalite sau leis- 
ti mokėti už kambarį ir maitinimą. Svarbiausia jam pradėti kur 
nors mokytis ir, priklausomai nuo to, kaip jam seksis, viltis, kad 
pavyks persikelti į geresnę mokymosi įstaigą. Kiekvienas uni- 
versitetas šiais laikais, tokia jau jų politika, nori įvairovės ir jūsų 
berniuką su jo pasirinkta religija ir, atleiskite, etnine maišatimi, 
savotiška mažumos mažuma, čiups nė neklausę. 

— O kojis mokysis tame universitete? 

- To, ko mokosi visi, - mokslo, menų, istorijos. Žmonijos, 
civilizacijos istorijos. Kaip mes atsidūrėme tokioje padėtyje ir 
ką daryti toliau. Sociologijos, ekonomikos, net antropologijos — 
visko, kas galėtų jį sudomint. Tegul pats susiranda savo kelią. 
Šiais laikais nedaugelis studentų žino, ko nori, ir tie, kurie žino, 
pakeičia nuomonę. Tokia universiteto užduotis - leisti pakeisti 
nuomonę, kad galėtų geriau pritapti dvidešimt pirmajame am- 
žiuje. Aš jau nebegaliu. Kai mokiausi universitete, ar kas nors 
buvo girdėjęs apie kompiuteriją? Ar kas nors žinojo apie geno- 
mus ir kaip jie praskina kelią evoliucijai? Jūs daug jaunesnė už 
mane, jūs gal ir prisitaikytumėte. Šie nauju stiliumi nutapyti 
paveikslai - nebloga pradžia. 

- Iš tikrųjų jie labai konservatyvūs, - sako ji. - Senamadės 
abstrakcijos. 

Prasičiaupusios jos lūpos vėl susispaudė: jo pastaba apie pa- 
veikslus buvo kvaila. 

— Ojis skuba pabaigti: 

— Taigi, Ahmadas... 

— Pone Levi. Džekai, - sėdėdama su plikinančia kava ant 
nedažytos ir niekada nešlifuotos virtuvinės taburetės ji tapo 
visai kitu žmogumi. Ji prisidega cigaretę, atremia melsvu dro- 
biniu bateliu rumbuotu puspadžiu apautą pėdą į skersinį ir su- 
kryžiuoja kojas. Jos kelnės - siauri balti džinsai - apnuogina 
kulkšnis. Jos blyški airiška oda išvagota melsvomis venomis, 
kulkšnys, palyginti su viso kūno putnumu, liaunos ir kaulėtos. 
Dvidešimčia metų vyresnės Betės kūnui buvo suteikta daugiau 
laiko suzmekti - kojos nebetilpo į batelius, riebalai paslėpė visą 
užpakalio anatomiją. Džekas, anksčiau surūkydavęs po du pa- 
kelius Old Golds kasdien, atprato nuo rūkančių žmonių, net 
mokytojų kambaryje niekas nerūko, bet tabako dūmas jam ge- 
rai pažįstamas, nors ir kone įžeidžiantis. Perdėta maniera prisi- 
degti, įkvėpti ir stipriai išpūsti dūmus pro sučiauptas lūpas su- 
teikia Terei - taip ji aiškiai ir stambiomis raidėmis, be pavardės 
pasirašo savo paveikslus - pranašumo. - Džekai, esu dėkinga, 
kad domitės Ahmadu, ir vertinčiau tai dar labiau, jei mokykla 
būtų susidomėjusi mano sūnumi anksčiau, o ne likus mėnesiui 
iki baigiamųjų egzaminų. 

— Mes užsivertę darbu, - pertraukia jis. - Du tūkstančiai mo- 
kinių, pusę jų, tiesą sakant, galima laikyti turinčiais sutrikimų ir 
jiems reikia pagalbos. Dėmesio susilaukia tik silpniausios gran- 
dys. Jūsų sūnus niekada nekėlė bėdų - štai kur jo trūkumas. 

— Kad ir kaip ten būtų, šiuo savo vystymosi laikotarpiu uni- 
versiteto pasiūlymus, jūsų išvardytus dalykus jis suvokia kaip 
bedievės Vakarų kultūros dalį ir nenori jos gauti daugiau, nei 
neišvengiama. Jūs sakote, kad jis niekada nekėlė bėdų, tačiau 
viskas daug sudėtingiau: jis laiko mokytojus bėdų kėlėjais - ci- 
nikais, materialistais, dirbančiais tik dėl algos, trumpų darbo 

valandų ir vasaros atostogų. Jis laiko juos prastais pavyzdžiais. 
Ar esate girdėję tokį posakį: „virš viso to“? 

Levis tik linkčioja galva, leisdamas tai suįžūlėjusiai moteriškei 
išsikalbėti. Viskas, ką ji pasakys apie Ahmadą, gali būti naudinga. 

— Mano sūnus virš viso to, - tvirtina ji. - Jis tiki islamo Dievu 
ir tuo, ką jam sako Koranas. Aš tuo, žinoma, netikiu, bet nieka- 
da nebandžiau pakirsti jo tikėjimo. Beveik niekuo netikinčiam 
žmogui, šešiolikos metų nutraukusiam visus ryšius su kataliky- 
be, jo tikėjimas atrodo toks nuostabus. 

Taigi, ji gyvena vardan grožio: mėginimai jį kurti kabo ant 
sienų, tie saldžiai kvepiantys džiūstantys dažai, o ji leidžia savo 
berniukui džiūti tarp absurdiškų, žiaurių prietarų. Levis klausia: 

— Kaip jam pavyko tapti tokiu... tokiu geru? Ar užsibrėžėt 
tikslą išauginti jį musulmonu? 

— Dėl Dievo, ne, - sako ji, giliai užsitraukdama, vaidindama 
ryžtingą moterį, norėdama, kad jos suirzusios akys degtų ryš- 
kiai it rūkomos cigaretės galiukas. - Kaip jums patinka tokia 
froidiška klaida? „Ne, in nomine Domini.“ Islamas man nieko 
nereiškia, daugiau negu nieko, tiesą sakant, aš vertinu jį neigia- 
mai. Ne ką daugiau jis reiškė ir Ahmado tėvui. Niekada nesu 
mačiusi, kad Omaras lankytųsi mečetėje, ir kaskart, kai bandy- 
davau pradėti apie tai pokalbį, jis užsisklęsdavo ir atrodydavo 
įsižeidęs, tarsi lįsčiau ne į savo reikalus. „Moteris turi tarnauti 
vyrui, o ne bandyti primesti jam savo valią, - sakydavo jis, tarsi 
cituodamas kokį Šventąjį Raštą. O juk sugalvojo tai pats. Pasi- 
pūtęs, šovinistiškas arkliašūdis. Bet aš buvau jauna, įsimylėjusi - 
labiau įsimylėjusi jo egzotiškumą, tai, kad jis iš trečiojo pasaulio, 
nuskriaustasis, o ištekėdama už jo norėjau parodyti esanti tikra 
išankstinių nuostatų neturinti liberalė. 

— Man pažįstamas tas jausmas. Esu žydas, o žmona buvo liu- 
teronė. 

- Buvo? Ji atsivertė, kaip Elizabetė Teilor? 

Džekas Levis sukrizena ir, spausdamas rankoje niekam ne- 
reikalingus universitetų žinynus, prisipažįsta: 

- Nederėjo man sakyti „buvo“. Ji nepakeitė religijos, tik nu- 
stojo vaikščiojusi į bažnyčią. O štai jos sesuo, dirbanti vyriausy- 
bei Vašingtone, labai glaudžiai susijusi su bažnyčia, kaip ir visi 
tie naujai atgimusieji. O Elizabetei taip nutiko galbūt todėl, kad 
vienintelė čia esanti liuteronų bažnyčia - lietuviška, o Elizabetė 
savęs lietuve neįsivaizduoja. 

- Elizabetė - gražus vardas. Iš jo galima sukurti galybę var- 
dų. Liza, Lizė, Betė, Betsė. O Terezą galima sutrumpinti tik į 
Terę. Tik skamba berniukiškai. 

— Arba kaip vyro tapytojo vardas. 

— Pastebėjote. Taip pasirašinėju todėl, kad moterys tapytojos 
visada atrodė mažiau reikšmingos nei vyrai, ir visiškai nesvarbu, 
kaip gerai jos tapė. Taip pasirašydama verčiu žmones spėlioti. 

— Su Tere taip pat galima daug dalykų sudaryti. Terakota. Te- 
rariumas. O dar yra „Terinukai“. 

— O kas tai? - klausia ji išgąstingu balsu. 

Ji nori pasirodyti esanti atsipalaidavusi, tačiau yra įsibaugi- 
nusi moteris, ištekėjusi už „juodašiknio“ kaip jį pavadintų jos 
tėvas ir kiti broliai airiai. Ji nėra tvirtai sūnui vadovaujanti mo- 
teris, veikiau leistų jam perimti vadžias. 

— O, tai seni laikai - animaciniai filmukai, kuriuos rodydavo 
prieš filmą. Jūs per jauna, kad prisimintumėt. Vienas iš buvimo 
seniena požymių - prisimeni tai, ko niekas daugiau neprisimena. 

- Jūs ne seniena, - automatiškai sako ji. Jos mintys peršo- 
ka prie kitų dalykų. - Tikriausiai mačiau juos per televizorių, 
žiūrėdavau su mažiuku Ahmadu, - jos mintys vėl nuklysta. - 
Omaras Ašmavis buvo gražuolis. Laikiau jį panašiu į Omarą 
Šarifą. Ar esate matęs jį „Daktare Živago“? 

— Ne, tik „Juokingoje mergiotėje“. Bet ėjau pasižiūrėti Strei- 
zand. 

— Na, žinoma. 

Ji nusišypso, trumpa viršutinė lūpa atidengia ne itin gražius 
airiškus dantis — iltiniai išsikišę į priekį. Jie abu pasiekė tokią 
bendravimo stadiją, kurioje viskas, ką vienas kitam pasakytų — 
malonu, jausmai pakilūs. Ji sėdi sukryžiavusi kojas ant aukštos 
nedažytos taburetės, koketuoja ištiesdama kaklą, lėtai kraipyda- 
ma nugarą, tarsi atpalaiduodama sutrauktus nuo stovėjimo prie 
molberto raumenis. Ar rimtai ji tapo tuos savo darbus? Jis spėja, 
kad norėdama nutepliotų po tris per dieną. 

— Gražuolis, sakot? O jūsų sūnus... 

- Ir jis fantastiškas tarptautinio lygio bridžo lošėjas, - pridu- 
ria ji, neleisdama savęs išmušti iš vėžių. 

— Kas? Ponas Ašmavis? - klausia jis, nors puikiai nutuokia, 
ką ji turi omenyje. 

- Ne, pokštininke, tas kitas. Šarifas. 

- Ar jūsų sūnus - bandžiau jo apie tai paklausti - turi savo 
kambaryje tėvo nuotrauką? 

— Koks keistas klausimas, pone... 

— Na jau. Levis. Kaip mokesčiai, rinkliava*. Mokyklos rin- 
kliava. Arba kaip pylimas, tas dalykas, neleidžiantis Misisipei 
išsilieti iš krantų. Raskite asociaciją - taip elgiuosi aš, norėda- 
mas įsiminti vardus. Juk galite, Terinuke. 

- O aš norėjau pasakyti, Pone Mokesti tarp pylimų, kad jūs 
tikriausiai mokate skaityti mintis. Kaip tik šiemet Ahmadas su- 
rinko visas tėvo nuotraukas, stovėjusias jo kambaryje, ir veidu 
žemyn sudėjo į stalčių. Jis pareiškė, kad dauginti Dievo sukurto 


* Žodžių žaismas. Originale mokytojo pavardė rašoma „Levy“. Toks pats anglų kal- 
bos žodis levy reiškia rinkliavą, apmokestinimą. Džekas pasitelkia ir kitą panašiai 
skambantį žodį - levee, reiškiantį pylimą arba prieplauką. 

žmogaus atvaizdus yra šventvagystė - tai primena klastotę, kaip 
jis man aiškino: Padirbinį, kaip tos Prada rankinės, kurias ni- 
geriečiai pardavinėja gatvėse. Nuojauta man sako, kad jam tai 
įteigė tas siaubingas mokytojas mečetėje. 

- Sakot, siaubingas, - paskubomis ištaria Džekas Levis. Prieš 
keturiasdešimt metų jis laikė save aštrialiežuviu, mokančiu greit 
ir aštriai atsikirsti. Netgi svajojo patekti į komandą, rašančią 
pokštus televizijoje dirbantiems žydų komikams. Tarp savo ben- 
draamžių universitete jis garsėjo kaip visažinis ir žmogus, ne- 
ieškantis žodžio kišenėje. - Kaip siaubingas? Kodėl siaubingas? 

Rankų mostais ir akimis parodžiusi į gretimą kambarį, ku- 
riame sėdi Ahmadas ir galbūt klausosi, o visai nesimoko, ji pri- 
tildo balsą ir Džekas turi pasilenkti arčiau. 

- Iš susitikimų su juo Ahmadas dažnai grįžta sutrikęs, — 
šnabžda ji. - Tas žmogus - esu jį tik probėgšmiais sutikusi — 
Ahmado nuomone, nepakankamai karštai tikintis. Aš supran- 
tu, kad mano sūnui aštuoniolika ir jis neturėtų būti toks naivus, 
bet jis vis dar tikisi iš suaugusiųjų visiško sąžiningumo ir įsitiki- 
nimo savo teisumu. Net dėl antgamtinių dalykų. 

Leviui patinka, kaip ji taria „mano sūnus“. Čia esama daug 
artimesnių ir intymesnių santykių, nei jam pasirodė kalbantis 
su Ahmadu. Galbūt ji yra iš tų vienišų motinų, kurios elgiasi 
įžūliai, bet moka ir paguosti, ugdyti. 

— Apie jo tėvo nuotrauką paklausiau, - sako jis, it sąmoksli- 
ninkas pritildęs balsą, - pamanęs, ar tik jo tikėjimas nėra klasi- 
kinis persistengimo pavyzdys. Suprantate, tame nėra nieko blo- 
ga ar smerktina. Tai dažnai nutinka... - ir ko jis kišasi ne į savo 
reikalus? — ..juodaodžių šeimose: vaikai idealizuoja nesantį 
tėvą ir visą savo pyktį išlieja ant vargšės mamos, kuri neriasi iš 
kailio bandydama išsaugoti jiems stogą virš galvos. 

Tereza Maloj įsižeidžia: ji sėdi ant taburetės tiesi it kartis, o 

jis jaučia, kaip kietas apskritos sėdynės medis įsikerta į jos su- 
trauktus sėdmenis. 

- Štai taip jūs įsivaizduojate vienišas motinas, pone Levi? 
Mes esame neįvertintos ir nuolat žeminamos? 

Vienišos mamos, galvoja jis. Koks pretenzingas, sentimen- 
talus, karingas posakis. Koks nuobodus šiais laikais tampa po- 
kalbis su visais, išskyrus besiteisinančius, kumščius iškėlusius 
baltuosius vyrus. 

— Ne, visai ne, - traukiasi atgal Džekas. - Vienišos motinos yra 
nuostabios, Tere, tik jos ir gelbsti mūsų visuomenę nuo suirutės. 

- Ahmadas, - sako ji šiek tiek atsipalaiduodama, kaip būna 
jautrioms moterims, - neturi dėl savo tėvo jokių iliuzijų. Aš jam 
labai suprantamai paaiškinau, koks niekdarys buvo jo tėvas. 
Prisitaikėliškas, tamsus nevykėlis, per penkiolika metų neat- 
siuntęs mums net atviruko, ką jau kalbėti apie sušiktą čekį. 

Džekui patinka žodis „sušiktas“ - ji greit atsipalaiduoja. Vie- 
toj dailininko palaidinio Terė vilki melsvus vyriškus darbinius 
marškinius - jų skvernai nukarę, kišenės išryškintos krūtų. 

— Mūsų santuoka buvo tikra nesėkmė, - prisipažįsta ji vis 
dar tyliai, kad Ahmadas negirdėtų. Tarsi rąžydamasi šio pri- 
sipažinimo praplėstoje erdvėje ji, sėdėdama ant aukštos ta- 
buretės, it katė išriečia nugarą, dar truputį atstato krūtinę. — 
Mums abiem galvoj pasimaišė. Manėme, kad turime susituokti. 
Abu manėme, kad žinome atsakymus į visus klausimus, bet iš 
tikrųjų net kalbėjome skirtingomis kalbomis. Nors, po teisybei, 
angliškai jis kalbėjo neblogai. Mokėsi Aleksandrijoje. Tai mane 
ir patraukė, vos juntamas akcentas, švebeldžiavimas kaip anglų. 
Jo kalba skambėjo taip rafinuotai. Ir jis visada buvo valyvas, ba- 
tai nušveisti, plaukai sušukuoti. Tankūs, juodi kaip smala plau- 
kai, kokių amerikiečiai neturi, su švelniom garbanėlėm už ausų 
ir ant kaklo, na, ir, žinoma, jo oda - tokia glotni ir lygi, tamsesnė 

už Ahmado, bet tobulai matinė, tarsi dažytas audinys, alyvų ir 
smėlio spalvos, su lempos suodžių atspalviu, tik netepė rankų... 

"O Viešpatie, - galvoja Levis, - ji visiškai užsimiršo. Tuoj ims 
man pasakoti, koks gražus purpurinis to trečiojo pasaulio atstovo 
pimpalas. 

Ji pajunta jo pasibjaurėjimą ir susilaikydama taria: 

- Nesijaudinkit, Ahmadas jo nepervertina. Niekina jį, kaip 
ir turėtų. 

— Atsakykit man, Tere, jeiga Ahmado tėvas čia būtų, kaip 
manote, ar vaikinas ruoštųsi vairuoti sunkvežimį, turėdamas 
tokius egzaminų pažymius? 

— Nežinau. Omaras net vairuotoju būtų nesugebėjęs dirbti. 
Užsisvajotų ir nuvažiuotų nuo kelio. Jis buvo beviltiškas vairuo- 
tojas: net tada, kai buvau laikoma paklusnia jauna žmona, sės- 
davau prie vairo kiekvienąsyk įlipusi į automobilį. Sakydavau 
jam: „Juk tai ir mano gyvenimas.“ Klausdavau: „Kaip tu ketini 
tapti amerikiečiu, jei net nemoki vairuoti?“ 

Kaip Omaras tapo jų pokalbio tema? Nejau Džekas Levis — 
vienintelis, kuriam rūpi berniuko ateitis? 

— Turite man padėti, - sako jis nuoširdžiai, - kad Ahmado 
ateitis labiau atitiktų jo pajėgumus. 

— Ak, Džekai, - atsako ji, nerūpestingai mosteldama cigarete 
ir pasvirdama ant taburetės, tikra sibilė, burianti ant savo tri- 
kojo. - Argi žmogus neatranda savo pajėgumų, kaip vanduo - 
savo lygmens? Niekada nelaikiau žmonių moliniais puodais, 
kuriuos reikia žiesti. Žmogaus pavidalas jau slypi jame nuo pat 
pradžių. Elgiausi su Ahmadu kaip su lygiu nuo tada, kai jam su- 
kako vienuolika, kai jis tapo toks religingas. Aš jį skatinau. Žie- 
mą po pamokų paimdavau iš mečetės. Turiu pasakyti, kad tas 
jo imamas beveik ir nesirodė pasisveikinti. Turiu pasakyti, kad 
jam buvo nemalonu spausti man ranką. Jis niekada neparodė 

nė menkiausio noro atversti į savo tikėjimą mane. Jei Ahmadas 
būtų žengęs kitu keliu, būtų visiškai nusisukęs nuo Dievo, kaip 
aš, būčiau jam ir tai leidusi. Man religija - tai požiūris į pasau- 
lį. Reikia sakyti gyvenimui „taip“. Turi tikėti, kad tame esama 
prasmės ir tikslo, kitaip žlugsi. Kai tapau, privalau tikėti, kad 
išryškės grožis. Tapydamas abstrakcijas, negali kliautis gražiu 
peizažu ar apelsinų dubeniu - turi perduoti, kas slypi tavyje. 
Kitaip tariant, turi užsimerkti ir šokti. Privalai pasakyti „taip“. 

Išsikalbėjusi ji patenkinta palinksta prie darbastalio ir užge- 
sina cigaretę pelenuotame stiklainio dangtelyje. Nuo šios pa- 
stangos marškiniai ant jos krūtų įsitempia, o akys išsprogsta. Ji 
atsuka savo šviesiai žalių it stiklas akių žvilgsnį į svečią ir pridu- 
ria tarsi ką tik į galvą atėjusią mintį: 

- Jeigu Ahmadas taip tiki Dievą, tegul Dievas juo ir rūpina- 
si, - ir, stengdamasi sušvelninti beširdiškai nuskambėjusią min- 
tį, verksmingu balsu taria: - Gyvenimas neskirtas jį valdyti. Juk 
mes nevaldome savo kvėpavimo, virškinimo, širdies plakimo. 
Gyvenimą reikia gyventi. Tegu jis vyksta. 

Jų pokalbis tapo labai keistas. Ji pajuto jo sutrikimą, ketvirtos 
valandos ryto neviltį ir vienatvę, ir dabar gelbsti jį, masažuoja 
savo balsu. Jam iki tam tikros ribos patinka, kai moterys apnuo- 
gina savo protą. Bet jis jau užsibuvo. Betė sunerims: jis sakė, kad 
užsuks į Centro mokyklą pasiimti popierių. Tai nebuvo melas - 
jis atidavė tuos popierius kam priklauso. 

— Ačiū už kavą be kofeino, - sako jis. - Jaučiuosi mieguistas. 

- Ir aš. Šeštą ryto reikia būti darbe. 

- Šeštą? 

- Ankstyvoji pamaina Šv. Pranciškaus ligoninėj. Aš - slaugė. 
Niekada nenorėjau būti sesele - reikia gerai mokėti chemiją ir 
turėti administracinių gabumų, be to, seselės tampa pasipūtusios 
kaip daktarai. Slaugės dabar daro tai, ką anksčiau darydavo sese- 


97 


John Updike = TERORISTAS 


lės. Mėgstu dirbti rankomis - daryti žmonėms tai, ko jiems iš tik- 
rųjų reikia. Padavinėti antis. Nejau manote, kad pragyvenu iš šitų? 

Ir ji savo mikliomis rankomis trumpai nukirptais nagais 
mosteli į akį rėžiančias sienas. 

— Ne, nemanau, - prisipažįsta jis. 

Ji tauškia toliau: 

- Tai mano hobis, mano silpnybė - mano palaima, kaip prieš 
keletą metų sakė tas žmogus iš televizijos. Šį bei tą, žinoma, nu- 
perka, bet man tai nerūpi. Tapyba - mano aistra. O jūs ar turite 
aistrą, Džekai? 

Jis traukiasi: ji ima atrodyti apsėsta - sėdinti ant trikojo žynė 
su gyvatėmis plaukuose. 

— Tiesą sakant, ne. 

Rytais jis keliasi iš lovos, nustumdamas antklodę it švino 
lakštą, ir nuleidęs galvą braunasi it bulius per dienos darbus - 
lydi vaikus, atsisveikina su jais, grimztančiais į pasaulio liūną. 

— Ar kada prižiūrėdama ligonius pagalvojote, - nesusilaikęs 
priduria jis, - kad Ahmadas galėtų tapti gydytoju? Jis turi dera- 
mo orumo, daro įspūdį jo laikysena. Jei sirgčiau, patikėčiau jam 
savo gyvybę. 

Jos akys susiaurėja, tampa gudrios ir - žodis, kurį jo motina 
vartodavo, kalbėdama apie kitas moteris, - prasčiokiškos. 

— Medicininis išsilavinimas, Džekai, - ilgas ir sunkus var- 
gas. O gydytojai, kuriuos pažįstu, nieko daugiau ir neveikia, tik 
skundžiasi dėl popierių rašymo ir kaip juos skriaudžia draudi- 
mo kompanijos. Anksčiau tai buvo profesija, kelianti pagarbą 
ir leidžianti uždirbti nemažus pinigus. Bet medicina jau ne ta, 
kaip anksčiau. Vienaip ar kitaip ji bus suvisuomeninta ir gydy- 
tojai gaus tiek, kiek mokytojai. 

Jį šis nedidelis įgėlimas prajuokina. Ji moka šmaikščiai atsi- 
kirsti. 

— Ir tame nėra nieko gero, - pripažįsta jis. 

- Leiskite jam pačiam surasti savo aistrą, - konsultuoja ji 
mokyklos konsultantą. - Šiuo metu tai sunkvežimiai, troškimas 
judėti. Jis sako man: „Mama, aš noriu pamatyti pasaulio.“ 

- Turėdamas C kategoriją iki dvidešimt vienerių jis matys tik 
Naujojo Džersio apylinkes. 

— Na, tai pradžia, - atsako ji ir mitriai nusliuogia nuo tabure- 
tės. Dvi viršutines dažais išteptų vyriškų marškinių sagas ji pa- 
likusi atsegtas, ir jis mato, kaip šokteli krūtys. Ši moteris savyje 
slepia daug „taip“. 

Bet pokalbis baigtas: jau pusė devynių. Levis nusitempia tris 
niekam nereikalingus universitetų žinynus per kambarį, kuria- 
me vaikinas vis dar mokosi, ir stabteli prie gremėzdiško, seno, 
sunkaus apskrito stalo, iš kažko paveldėto, primenančio jam 
tuos varganus griozdiškus baldus, kuriais buvo apstatytas jo se- 
nelių ir tėvų namas Totovos kelyje, kur jis užaugo. Iš nugaros 
Ahmado kaklas atrodo plonas ir pažeidžiamas, o jo švarių ausų 
mažais užraitais viršūnėlės nusėtos keletu iš motinos paveldėtų 
strazdanų. Levis atsargiai padeda žinynus ant stalo krašto ir per 
baltus marškinius paliečia vaikino petį. 

— Ahmadai, pavartyk juos, kai turėsi laiko ir noro, pažiūrėk, 
ar kas nors sužadins tavo smalsumą tiek, kad panorėsi aptarti 
su manimi. Dar ne vėlu pakeisti nuomonę ir paduoti doku- 
mentus. 

Berniukas pajunta prisilietimą ir atsako: 

- Štai čia radau šį tą įdomaus, pone Levi. 

— Ką? - pasikalbėjus su motina Leviui paprasčiau ir lengviau 
bendrauti su berniuku. 

- Štai tipiškas klausimas, kurį jie ketina užduoti. 

Levis skaito per berniuko petį: 

55. Jūs vairuojate autocisterną ir priekiniai ratai ima slysti. 
Kas visų pirma nutiks? 
a. Norėdami suvaldyti autocisterną, pasuksite vairą 

į priešingą pusę. 

b. Skysčio banga išlygins cisterną. 

c. Skysčio banga išlygins vilkiką. 

d. Jūs važiuosite tiesiai ir vairuodami stengsitės 
išlyginti autocisterną. 


— Regis, situacija iš tikrųjų grėsminga, - pritaria Levis. 

— Koks, jūsų manymu, atsakymas? 

Ahmadas išgirdo Levį artėjant ir pajuto jo familiarų, nuo- 
dijantį prisilietimą. O dabar prie pat jo galvos atsiduria vyriš- 
kio pilvas, jo šiluma skleidžia kvapą, keletą kvapų - prakaito 
ir alkoholio, žydiškumo ir bedievystės mišinį, nešvarų kvapą, 
sukeltą pokalbio su Ahmado mama, trikdančia motina, kurią 
jis bando paslėpti, palaikyti sau. Dviejų suaugusiųjų balsai pa- 
sibjaurėtinai flirtuodami pynėsi, jie buvo du pagyvenę kitatikiai 
gyvuliai, audrinantys vienas kitą gretimame kambaryje. Ponas 
Levis, išsimurkdęs jos plepaluose, nepasotintame troškime pri- 
mesti pasauliui sentimentalią savęs viziją, dabar jautėsi turįs 
teisę vaidinti sūnui tėvą ir draugą. Gailestis ir perdėtas pasitikė- 
jimas savimi pastūmėjo jį į šį nederamą, dvokų artumą. Tačiau 
Koranas reikalauja iš tikinčiųjų pagarbumo - šis žydas, nors ir 
atėjo nekviestas, yra svečias Ahmado padangtėje. 

Nekviestas svečiais neskubriai atsako: 

- Nežinau, bičiuli. Su skysčio bangavimu anksčiau neteko 
susidurti. Galbūt pasirinkčiau „a“ - sukčiau vairą į priešingą 
pusę. 

Ahmadas atsako tyliai, slėpdamas sukilusį džiūgavimą: 

— Ne, atsakymas „d“. Radau jį atsakymų lape. 

Pilve prie jo ausies pasigirsta neramus urzgesys, ir nemato- 
mas veidas virš jo suniurna: 

- Hm... Kam vairuoti. Taip ir tavo mama sako. Atsipalai- 
duok. Sek paskui savo laimę. 

- Praėjus šiek tiek laiko, - paaiškina Ahmadas, - sunkveži- 
mis pats ims lėtinti greitį. 

— Tokia Alacho valia, - sako ponas Levis, stengdamasis būti 
sąmojingas ar draugiškas, stengdamasis įsibrauti į stipriai už- 
vertą Ahmado vidų, pripildytą Visa Apimančio. 


Centro mokyklos, jos kadaise buvusių plačių valdų, ir miesto 
privačios nuosavybės sandūra metams bėgant tapo dar kompli- 
kuotesnė, kai neaptverti žaidimų laukai nusitęsė iki pat gatvelės, 
pristatytos Viktorijos laikų stiliaus namų, tokių įvairių ir stovin- 
čių taip atokiai vienas nuo kito, kad atrodė it esantys priemies- 
tyje. Šis į šiaurės vakarus nuo vaizdingos miesto Rotušės įsikū- 
ręs rajonas buvo iš palei upę stovėjusių fabrikų praturtėjusios 
viduriniosios klasės valda, esanti netoli daugiaaukščių namų, 
stūksančių kadaise klestėjusio miesto centro tolesniojoje dalyje. 
Bet tie panašūs į užmiesčio namus pastatai, prisiminė Džekas, 
pradėti nuomoti. Norintys pasipelnyti rangovai suskaidė juos 
į butus, padalijo plačias vejas, o kai kur jas visai panaikino — 
ankštai užstatė pigiais sujungtų namų blokais. Didėjantis gy- 
ventojų skaičius ir vis dažnėjantys vandalizmo atvejai atsiliepė 
mokyklos nuosavybės žaliems plotams ir laikui bėgant privertė 
įvairias miesto tarybas žengti, jų manymu, apgalvotą ir pelningą 
žingsnį: perkelti futbolo aikštę, pavasarį tampančią lengvosios 
atletikos aikštele, ir beisbolo aikštę, kurios tolimoji dalis futbo- 
lo sezono metu tapdavo naujokų komandos futbolo aikštele, į 
nupirktą žemę, esančią vos už penkiolikos minučių kelio auto- 

busu, į seną pieninę „Velano ir sūnų ūkis“, kurios pienas teikė 
kalcio daugelio Naujojo Prospekto jaunuolių kartų kaulams. O 
miesto aikštės virto perpildytais lūšnynais. 

Didžiąją mokyklą ir keletą jos ūkio pastatų italų mūrininkai 
vėliau apjuosė siena, jos viršų netrukus papuošė spindintys spyg- 
liuotos vielos ritiniai. Mūrijama buvo dalimis, nuolat atsižvel- 
giant į įvairiausius skundus, padarytą žalą ir spalvingus grafičių 
sprogimus. Sudarkytuose, nykstančiuose įtvirtinimuose atsirado 
netikėtų nuošalių kampelių - keletas kvadratinių jardų suskili- 
nėjusio betono palei pusiau į žemę nugrimzdusį geltonų plytų 
pastatą su įtaisytais didžiuliais katilais, anksčiau kūrenamais 
anglimi, su bildesiu siuntusiais garą į klases. Ant vienos geltonų 
plytų sienos kabo krepšinio lenta - jos lanką beveik statmenai 
nulenkė dedančius į krepšį NBA profesionalus mėgdžiojantys 
berniūkščiai. Už dvidešimties žingsnių esančiame pagrindinia- 
me pastate įstatytos dvigubos durys su nuo smūgių apsaugan- 
čiais virbais, šiltu oru paliekamos atviros; už jų - plieniniai laip- 
tai, vedantys į rūsį, kurio skirtinguose galuose įrengti berniukų 
ir mergaičių persirengimo kambariai, tarp jų - valgykla ir me- 
talo bei medžio dirbtuvės darbų pamokoms. Iš betono plyšių po 
kojomis dygsta pirštuotės, tūbės ir pienės, it kavos pupelės blizga 
žemių dalelytės, iškeltos į paviršių skruzdėlių. Ten, kur betonas 
gerokai apgadintas, virtęs dulkėmis, šaknis įleido aukštesni au- 
galai - portulakos, ageratinos, gyvatžolės ir įvairios ramunėlės, 
keliančios savo ištįsusius ūglius į ilgėjančią dieną. 

Šioje apleistoje, apšnerkštoje vietoje, dėl nulenkto krepšio ne- 
tinkamoje niekam, nebent vogčiomis papešti dūmą, gurkštelti, 
ko nors pauostyti arba išsiaiškinti santykius, Tailenolis prikimba 
prie mūvinčio bėgimo trumpikėmis Ahmado. Mokyklos autobu- 
sas atvežė jį į stovėjimo aikštelę iš treniruotės buvusioje pieninėje, 
esančioje už penkiolikos minučių kelio nuo mokyklos. Šiandien 

jis turi dešimt minučių nusiprausti, persirengti ir nubėgti septy- 
nis kvartalus iki mečetės, kad spėtų į dusyk per savaitę rengiamą 
Korano pamoką; Ahmadas tikėjosi šiek tiek sutrumpinti kelią ir 
išeiti pro dvigubas duris, kurios turėjo būti atidarytos. Taip vėlai, 
pasibaigus pamokoms, čia paprastai tuščia, tik keletas devintokų, 
nepaisydami sugadintos krepšinio lentos, mėto kamuolį. Tačiau 
šiandien, tarsi šiltas oras būtų paskelbęs paliaubas, aikštelėje susi- 
rinko mišrus būrelis juodaodžių ir ispanakalbių - jų priklausymą. 
vienai ar kitai gaujai nurodo mėlyni ar raudoni diržai ant nukaru- 
sių, erdvių kelnių, galvos raiščiai ir aptemptos kepuraitės. 

— Ei! Arabe! 

Tailenolis, apsuptas keleto kitų mėlynus, raumenis aptempian- 
čius marškinėlius vilkinčių vaikinų, atsistoja tiesiai priešais jį. 
Ahmadas jaučiasi pažeidžiamas, beveik nuogas su bėgimui skir- 
tomis trumpikėmis, dryžuotomis kojinėmis, lengvais bateliais ir 
berankoviais marškinėliais - priekyje ir ant nugaros ryškėja dru- 
gelius primenančios prakaito dėmės; jis suvokia, kad jo ilgos nuo- 
gos galūnės gražios, o grožis piktina viso pasaulio galvažudžius. 

— Ahmadas, - pataiso jis ir stovi sustingęs, jusdamas prati- 
mų, širdį sprogdinančio sprinto ir šuolių karštį, sklindantį iš 
porų. Jis jaučiasi švytintis, ir mažos, giliai įdubusios Tailenolio 
akutės, žvelgiančios į jį, susiaurėja. 

— Girdėjau, ėjai į bažnyčią pasiklausyti, kaip dainuoja Džori- 
lyna? Įdomu kodėl? 

— Ji mane pakvietė. 

- Šūdą ji tave kvietė. Tu arabas. Tu ten nevaikštai. 

- Ėmiau ir nuėjau. Žmonės buvo draugiški. Viena šeimyna 
spaudė man ranką ir šypsojosi iki ausų. 

- Jie apie tave nieko nežinojo. Pakliuvai ten per apgavystę. 

Ahmadas stovi šiek tiek įsitempęs, pražergęs lengvais bate- 
liais apautas kojas, pasiruošęs Tailenolio išpuoliui. 

Bet šnairas žvilgsnis virsta pašaipa. 

- Jus paskui matė einančius kartu. 

— Taip, po mišių. O ką? 

Štai dabar jis tikrai puls. Ahmadas ketina galva padaryti klai- 
dinantį judesį į kairę, dešine smogti Tailenoliui į minkštą pilvą ir 
staiga pakelti kelį. Bet priešininko pašaipa virsta plačiu vypsniu. 

- O nieko, pasak jos. Ji paprašė manęs tau šį bei tą pasakyti. 

- Tikrai? 

Kiti vaikinai, pakalikai mėlynais marškinėliais, klausosi. Ah- 
madas planuoja, palikęs Tailenolį Žiopčioti susirietus ant tru- 
pančio betono, nerti tarp apstulbusių žiūrovų į santykinai sau- 
gų mokyklos prieglobstį. 

- Ji sako, kad pakęst tavęs negali. Džorilyna sako, kad esi 
nuosmauka. Ar žinai, kas yra nuosmauka, arabe? 

- Girdėjau tokį posakį, - jis junta, kaip stingsta veidas, lyg 
lėtai užliejamas sluoksniu kažko šilto. 

— Taigi, man į tavo santykius su Džorilyna nusispjaut, - pa- 
daro išvadą Tailenolis, palinkdamas arčiau tarsi įsimylėjėlis. — 
Mes iš tavęs juokiamės, abu. Ypač kai ją dulkinu. Mes pasta- 
ruoju metu nuolat krušamės. O nuosmauka reiškia, kad varai į 
kumštį, kaip jūs, arabai, visi darot. Visi jūs - pedikai, biče. 

Nedidelis žiūrovų būrelis kvatojasi, o Ahmadas iš degančio 
veido supranta esąs išraudęs. Tai jį taip įsiutina, kad kai jis aklai 
braunasi pro raumeningus kūnus persirengimo kambario link, 
žinodamas, jog pavėlavo palįsti po dušu, pavėlavo į pamoką, jo 
niekas nedrįsta sulaikyti. Tik pavymui pasigirsta švilpimas ir 
ūbavimas, tarsi jis būtų baltoji mergina dailiomis kojomis. 


Mečetė, kukliausia iš visų, esančių Naujajame Prospekte, užima 
antrą aukštą virš manikiūro salono ir čekių išgryninimo įstaigos; 


104 


John Updike . TERORISTAS 


ji įsispraudusi tarp smulkių kontorėlių - lombardo dulkinais lan- 
gais, naudotų knygų knygyno, batsiuvio, kinų skalbyklos, į kurią 
žemyn veda keletas laiptelių, picerijos ir maisto prekių krautu- 
vėlės, prekiaujančios Viduriniųjų Rytų produktais - džiovintais 
lęšiais ir pupomis, humusu ir chalva, falafeliais, kuskusu ir tabu- 
lė, pelijančiais paprastose pakuotėse su užrašais, - be paveiks- 
liukų ir stambaus šrifto amerikietiškoms Ahmado akims jos at- 
rodo keistai. Palei šią Pagrindinės gatvės dalį keturis ar daugiau 
kvartalų į vakarus tęsiasi vadinamasis Arabų rajonas, iš pradžių 
apgyvendintas turkų ir sirų, dirbusių dažytojais ir odadirbiais 
senuosiuose fabrikuose, bet Ahmadas niekada ten neužklysta — 
jo islamiškoji tapatybė apsiriboja mečete. Mečetė jį, vienuolikos 
metų vaiką, priglaudė, joje jis atgimė. 

Jis praveria apsilaupiusias žalias 278174 numeriu pažymėtas 
duris tarp manikiūro salono ir kontoros, jos vitrina uždengta il- 
gomis šviesiomis pakeliamosiomis žaliuzėmis, ant jų užrašyta - 
PINIGAI PAGAL ČEKIUS: Minimalus mokestis. Siauri laiptai 
veda į viršų, į al-masdžid al-džami, nusilenkimo, garbinimo 
vietą. Žalios durys ir ilga belangė laiptinė iš pradžių baugino jį, 
vos pradėjusį čia lankytis, ieškantį kažko, nugirsto juodaodžių 
klasės draugų pašnekesiuose apie jų mečetes, apie dvasininkus, 
kurie „šūdo nemala“. Kiti jo amžiaus berniukai ėmė giedoti baž- 
nytiniame chore ar užsirašė į „Mažuosius skautus“. O jis manė, 
kad šioje religijoje užčiuops nors pėdsaką savo gražuolio tėvo, 
pasitraukusio tuo metu, kai Ahmado prisiminimai tik pradėjo 
klostytis. Jo vėjavaikė motina, niekada nevaikščiojusi į mišias ir 
smerkusi savo religijos primestus apribojimus, pataikavo sūnui, 
vežiojo į mečetę antrame aukšte tiek pirmuosius kartus, tiek vė- 
liau, kai tik leisdavo darbo grafikas, kol jis tapo paaugliu ir galė- 
jo palyginti saugiai pats vaikščioti gatvėmis. Didelė salė, skirta 
maldai, anksčiau buvo šokių studija, o imamo kabinetas įsikūrė 

prieškambaryje, kur čečiotkos ir pramoginių šokių mokiniai 
laukdavo (su tėvais, jei vaikai) pamokų pradžios. Nuomoti ir 
pertvarkyti patalpas pradėta paskutinį praėjusio amžiaus de- 
šimtmetį, bet troškiame ore, įsivaizduoja Ahmadas, tebeaidi 
daužomo pianino garsai ir dvelkteli negrabiomis, nuodėmingo- 
mis pastangomis. Nubrūžintas, nelygias lentas, ant kurių buvo 
kruopščiai repetuojama tiek žingsnelių, dabar dengia vienas ant 
kito kloti dideli, kai kur jau pratrinti rytietiški kilimai. 

Mečetės prižiūrėtojas, senas, suvytęs ir sulinkęs šlubas liba- 
nietis, siurbia kilimus, tvarko imamo kabinetą ir pagal Vakarų 
madą įkurtą vaikų kambarį, bet langai, išdėstyti pakankamai 
aukštai, kad atbaidytų norinčius pašniukštinėti šokančius ar be- 
simeldžiančius, luošiui prižiūrėtojui nepasiekiami, todėl beveik 
neperregimi dėl susikaupusio purvo. Pro juos galima įžiūrėti 
tik debesis, ir tai neaiškiai. Net penktadieninių salat al-džuma* 
metu, kai pamokslas sakomas iš minbaro, maldos salė pustuštė, 
tuo tarpu klestinčios modernios Harlemo ir Džersi Sičio me- 
četės lobsta iš naujųjų Egipto, Jordanijos, Malaizijos ir Filipinų 
emigrantų. Naujojo Prospekto juodieji musulmonai ir atskalū- 
niški Islamo nacijos** sekėjai laikosi savo šventyklų, įkurdintų 
palėpėse ir krautuvėlėse. Šeicho Rašido viltis viename iš trečio 
aukšto kambarių atidaryti kutabą***, kuriame mokytų Korano 
būrelius pradinukų, lieka neįgyvendinta. Pamokas, kurias prieš 
septynerius metus Ahmadas pradėjo lankyti su kitais aštuoniais 
devynerių-trylikos metų mokiniais, dabar lanko tik jis vienas. 
Jis lieka vienas su mokytoju - jo švelnus balsas bet kokiu atveju 


* Salat al-džuma (arab.) - penktadienio malda, svarbiausia bendruomeninė savaitės 
malda. 

** Islamo nacija - sinkretinis religinis judėjimas, 1930 m. Detroite įkurtas Wallaceo 
D. Fardo Muhamado. 

*** Kutabas - mokykla prie mečetės, joje vaikai ir nauji atsivertusieji mokomi tikėji- 
mo pagrindų ir arabų kalbos. 

geriausiai tinkamas nedidelei klausytojų grupei. Ahmadas mo- 
kytojo akivaizdoje jaučiasi nejaukiai, bet paklusdamas Korano 
ir chadisų reikalavimams gerbia jį. 

Ištisus septynerius metus Ahmadas lankėsi čia dusyk per sa- 
vaitę ir pusantros valandos studijavo Koraną, bet likusį laiką jis 
neturi galimybės kalbėti klasikine arabų kalba. Bendrinė kalba, 
al-lugha al-fuscha - su gerkliniais skiemenimis ir ryškiai pabrė- 
žiamais priebalsiais su taškeliu - vis dar kliūva burnoje ir klai- 
dina akis: kursyvas, primargintas pagalbinių diakritinių ženklų, 
atrodo per mažas, o skaitymas iš dešinės į kairę dar reikalauja 
perrikiuoti smegenis. Kai per pamokas lėtai perėję visą šventą 
tekstą jie ėmėsi kartojimo, reziumavimo ir gludinimo, šeichas 
Rašidas ėmė teikti pirmenybę trumpoms ankstyvosioms Mekos 
suroms, daug poetiškesnėms, prasmingesnėms ir mįslinges- 
nėms, palyginti su pirmosios knygos pusės prozos ištraukomis, 
kuriose Pranašas imasi valdyti Mediną, kurti konkrečius įstaty- 
mus ir dalyti pasaulietiškus patarimus. 

Šiandien mokytojas sako: 

— Imkimės „Dramblio“. Tai šimtas penktoji sura. 

Kadangi šeichas Rašidas nenori teršti mokinio sunkiai iš- 
moktos klasikinės arabų kalbos šiuolaikinės šnekamosios, savo 
kapoto Jemeno dialekto al-Ilugha al-amyja garsais, pamokas jis 
dėsto sklandžia, bet pernelyg taisyklinga anglų kalba, tardamas 
žodžius su tam tikru pasibjaurėjimu, suspausdamas purpuri- 
nes, tvarkinga barzdele ir ūsais aprėmintas lūpas, tarsi stengda- 
masis išlaikyti ironišką atstumą. 

Ahmadas ištaria kreipimosi žodžius: 

— Bismi-Ilahi-rrachmani-rrachym*, - ir įsitempęs, nes moky- 


* Ši frazė - „Dievo, Maloningojo, Gailestingojo, vardu“ - yra intencijos išreiškimas, 
dedikavimas Dievui prieš ką nors darant. Ja pradedamos visos Korano suros, išsky- 
rus devintąją. 

tojas skaitant reikalauja išlaikyti ritmą, imasi pirmosios suros 
eilutės: - alam tara kaifa faala rabuka bi aschabi al-fyli.* 

Užmerkęs akis, šeichas Rašidas atsilošia į pilkšvo erdvaus 
krėslo aukšta atkalte, kuriame jis sėdi prie darbo stalo ir pri- 
ima mokinį, pagalvėles, o mokinys tupi prie jo stalo kampo ant 
spartietiškos plastikinės kėdės, kokių galima pamatyti mažo 
miestelio oro uosto užkandinėje, ir ima nurodinėti: 

— Sirh- duatskiri garsai, jie netariami kaip sh**. Ties glotniu 
sprogimu neperlenk - klasikinė arabų nėra kokia spragsinti af- 
rikiečių kalba. Junk garsus grakščiai, tarsi jie būtų antroji tavo 
prigimtis. O tokia ji ir yra tiems, kam arabų - gimtoji, ir, žino- 
ma, stropiems mokiniams. Neatsižvelgdamas į tarimo sunku- 
mus, išlaikyk ritmą. Pabrėžk paskutinį, besirimuojantį skieme- 
nį. Prisimeni taisyklę? Kirtis dedamas ant ilgo balsio tarp dviejų 
priebalsių arba ant priebalsio, po kurio eina trumpas balsis, o 
po jo - du priebalsiai. Tęsk, prašau, Ahmadai. 

Net tardamas „Ahmadai, mokytojas užaštrina žodžio galą, 
taria jį jausmingu frikatyviniu gerkliniu skambesiu. 

— alam jadžal kaidahum fy tadlylin... 

— Pabrėžk lin, - įsiterpia šeichas Rašidas, jo užmerktos akys 
virpa, tarsi po vokais būtų drebučiai. - Šį kirtį išgirsi net savo- 
tiškame pastoriaus Rodvelio vertime: „Ar nepavertė Jis jų Ža- 
bangų paklydimu?“ - jis pramerkia akis ir paaiškina: - Kalba- 
ma apie žmones, dramblio kompanionus, taip sakant. Spėjama, 
kad suroje pasakojama apie tikrą įvykį - išpuolį prieš Meką, 
surengtą Abrahos al Chabašy***, kaip paaiškėjo, Jemeno, mano 
gimtosios šalies, valdytojo. Tais laikais kariuomenės, žinoma, 


* Koranas 105:1. „Argi nematei, kaip tavo Viešpats pasielgė su Dramblio bendri- 
ninkais.“ 

** Sh - turimas omenyje anglisškas garsas š. 

*** Abraha (525-553) - Sabos (Jemeno) karalystės valdovas krikščionis. 

privalėjo turėti dramblių. Drambliai buvo tuometiniai Šermano 
tankai, šarvuoti automobiliai Humnvee. Tikėkimės, kad jie turėjo 
storesnę odą nei tie nevykę hamviai, kuriuos Bušas tiekia savo 
narsiesiems kariams Irake. Manoma, kad šis istorinis įvykis nu- 
tiko maždaug Pranašo gimimo laiku, apie penkis šimtus septy- 
niasdešimtuosius mūsų eros metus. Jis galėjo apie tai nugirsti 
iš savo giminaičių — ne tėvų, nes Pranašo tėvas mirė prieš jam 
gimstant, o motina - jam esant šešerių, bet galbūt iš senelio Abd 
al Mutalibo ir dėdės Abu Talibo. Jie tikriausiai pasakojo apie tą 
legendinį mūšį, sėdėdami prie hašemitų stovyklos laužų. Kurį 
laiką kūdikį prižiūrėjo auklė beduinė, ir manoma, kad galbūt iš 
jos jis sugėrė dieviškai tyrą arabų kalbą. 

- Sere, jūs sakote „spėjama“, tačiau pirmojoje suros eilutėje 
klausiama: „Argi nematei?“, tarsi Pranašas ir jo klausytojai tik- 
rai būtų tai matę. 

- Vidumi, - atsidusęs paaiškina mokytojas. - Savo vidine 
akimi Pranašas įžvelgė daugelį dalykų. O dėl to, ar Abrahos su- 
rengta ataka buvo istorinis įvykis, ar ne, dievobaimingų ir tikin- 
čių, kad Koranas buvo įkvėptas Dievo, mokslininkų nuomonės 
skiriasi. Perskaityk pastarąsias tris eilutes, kuriose šis įkvėpimas 
ypač juntamas. Kvėpuok lygiai. Teik pirmenybę nosiniams gar- 
sams. Norėčiau išgirsti dykumų vėją. 

- va arsala alaihim tajran ababyla, - progiesmiu taria Ahma- 
das, stengdamasis, kad gražesnis ir gilesnis balsas sklistų iš ger- 
klės gelmių, norėdamas nosiarykle pajusti šventus virpesius, — 
tarmyhim bi chidžaratin min sidžylin, - tęsia jis, stiprindamas 
rezonansą bent savo ausyse, - fa džaalahum kaasfin makūli.* 

- Jau geriau, - tingiai pripažįsta šeichas Rašidas, glebnios bal- 


* Koranas 105:3-5. „Ir jis pasiuntė ant jų pulkus paukščių, jie mėtė į juos deginto 
molio akmenimis. Ir pavertė Jis juos švariai nuėstu javų lauku.“ 

tos rankos su ilgais lanksčiais pirštais (nors jo kūnas, apgaubtas 
subtiliai siuvinėtu kaftanu, liesas ir smulkus) mostu leisdamas su- 
prasti, kad pakaks. Po šiuo apdaru jis mūvi baltas apatines kelnes, 
vadinamas sirval“, o ant tvarkingai pakirptos galvos dėvi baltą 
nertinę kepurėlę be graižo - amamą, rodančią, kad jis yra ima- 
mas. Jo juodi pusbačiai - maži ir kieti tarsi vaiko, išlenda iš po 
kaftano krašto, kai jis pakelia kojas ir ilsina ant minkšto suoliuko, 
apmušto ta pačia prabangia medžiaga, blizgančia tūkstančiu si- 
dabrinių siūlų, kaip ir į sostą panaši kėdė, kurioje atsilošęs moko 
žmones. - Ir ką gi mums atskleidžia šios nuostabios eilutės? 

- Jose sakoma, - imasi aiškinti Ahmadas, rausdamas iš gė- 
dos, kad suterš šventą tekstą negrabiu perpasakojimu, kuris 
daugiau remiasi ne senoviniu arabišku tekstu, o vogčiomis per- 
skaitytais angliškais vertimais, - kad Dievas prieš degto molio 
akmenis paleido paukščių pulkus, o dramblio žmones pavertė 
lauku, ir jis buvo nuėstas. Nugraužtas. 

— Taip, maždaug taip, - sako šeichas Rašidas. - Iš „degto mo- 
lio akmenų“, kaip tu tai pavadinai, tikriausiai buvo sumūryta 
siena, kritusi nuo paukščių puolimo. Mums ši vieta išlieka tru- 
putį mįslinga, nors tikriausiai Rojuje egzistuojančiame iškalta- 
me Korano pirmavaizdyje ji skaidri it brangakmenis. Ak, Rojus! 
Laukiu nesulaukiu. 

Ahmado įraudis lėtai slūgsta, veide sustingsta įtampa. Šei- 
chas vėl užsimerkia, nugrimzta į susimąstymą. Tylai kankina- 
mai užsitęsus, Ahmadas klausia: 

— Sere, nejaugi norite pasakyti, kad mums prieinamas va- 
riantas, per dvidešimtį metų nuo Pranašo mirties surinktas pir- 
mųjų kalifų, kažkuo netobulas, palygintti su amžinuoju? 

Mokytojas pareiškia: 


* Sirval - kelnės, dėvimos po tradiciniu arabų drabužiu. 

— Netobulumas turėtų slypėti mumyse - mūsų neišmanyme 
ir pirmųjų mokinių bei raštininkų padarytuose Pranašo kalbų 
užrašuose. Netgi pats mūsų suros pavadinimas, pavyzdžiui, gali 
būti aiškinamas neteisingų tuo metu valdžiusio monarcho Alfi- 
laso vardo užrašymu. Numetus galūnę, jo vardas virto al-Fyl — 
dramblys. Galima taip pat teigti, kad „paukščių pulkai“ — iš kata- 
pultų paleistų sviedinių metafora, nes kitaip mūsų vaizduotėje iš- 
kyla negrabūs sparnuoti padarai, ne tokie didžiuliai, kaip paukš- 
tis Rokas iš „Tūkstančio ir vienos nakties“, bet tikriausiai daug 
gausesni, snapais trupinantys molines plytas - bi chidžaratin. Tik 
šioje eilutėje, ketvirtojoje, kaip pastebėsi, esama ilgųjų balsių, ne- 
atsidūrusių eilutės pabaigoje. Nors Pranašas su panieka atmes- 
davo poeto titulą, šiose ankstyvosiose Mekai skirtose eilutėse su- 
kūrė gan sudėtingų dalykų. Bet, žinoma, pasiekusi mus versija - 
nors vadinti ją netobula būtų šventvagystė - dėl mūsų, mirtin- 
gųjų, moralinio tamsumo reikalauja išaiškinimo, o aiškinama 
per keturiolika prabėgusių amžių ji buvo skirtingai. Pavyzdžiui, 
tikslią žodžio ababyla reikšmę galima tik nuspėti, nes šis žodis 
niekur daugiau nesutinkamas. Graikų kalboje esama termino, 
brangus Ahmadai, apibūdinančio tokius unikalius ir neapbrėžia- 
mus žodžius: hapax legomenon*. Toje pačioje suroje esama dar 
vieno paslaptingo žodžio - sidžylin. Tiesa, jis šventojoje knygoje 
sutinkamas triskart. Pats Pranašas numatė būsimus sunkumus 
ir septintojoje trečiosios suros „Imranai“ eilutėje pripažįsta, kad 
kai kurie posakiai aiškūs - muchkamat, bet kiti suprantami tik 
Dievui. Neaiškių posakių, vadinamųjų mutašabihat**, dažniausiai 


* Hapax legomenon (gr.) - žodis, vienintelį kartą pavartojamas dokumente, kūriny- 
je, tekste arba kalboje. 

** Muchkamat (arab.) - sprendimai, vertinimai, šis terminas vartojamas visoms 
aiškioms ir suprantamoms, nedviprasmiškoms ir nekeliančioms abejonių Korano 
eilutėms apibūdinti. Mutašabihat (arab.) - neaiškūs, abejotini dalykai, terminas, 
apibūdinantis neaiškias ar įvairiai interpretuojamas Korano eilutes. 

šniukštinėja tikrojo tikėjimo priešai, asmenys, pasak Pranašo, 
„širdyje linkę į blogį, nes juk išmintingieji ir dievobaimingieji 
sako: „Mes tuo tikime, visa tai - iš mūsų Viešpaties.“ Ar aš tau 
dar neįkyrėjau, brangusis? 

— Visai ne, - nuoširdžiai atsako Ahmadas, nes mokytojui 
įprastai murmant mokinys jaučia, kaip jame atsiveria bedugnė, 
neprieinamos ir keblios senovės praraja. 

O šeichas, palinkęs didžiuliame krėsle, irzliai mosikuodamas 
ilgapirštėmis rankomis, aistringai tęsia kalbą. 

- Pykčio apakinti Vakarų mokslininkai ateistai tvirtina, kad 
Šventoji knyga - ištraukų ir klastočių knisalas, paskubomis su- 
mestas į krūvą kuo paprasčiausia, vaikiška tvarka pagal dydį: il- 
giausios suros pradžioje. Jie tvirtina radę begalę neaiškumų ir 
mįslių. Visai neseniai, pavyzdžiui, kilo gana įdomi polemika dėl 
vieno vokiečių Viduriniųjų Rytų senųjų kalbų specialisto, tokio 
Kristofo Liuksenbergo, mokslinio pareiškimo. Jis teigia, kad 
dauguma neaiškių Korano vietų tampa suprantamos, arabiškus 
žodžius pakeitus sirų kalbos homonimais. Akivaizdu, įtikinėja 
jis, kad nuostabiose surose „Dūmai“ ir „Kalnas“ esantys žodžiai, 
įprastai perskaitomi kaip „skaisčios mergelės didelėmis tamsio- 
mis akimis“, iš tiesų reiškia „šviesios krištolo skaidrumo razi- 
nos“. O žavūs jaunuoliai, kurie suroje „Žmogus“ palyginami su 
išbarstytais perlais, turėtų iš tikrųjų reikšti „atšaldytas razinas“. 
Turima omenyje nuoroda į šaltą vynuogių gėrimą, kuriuo rafi- 
nuotai mandagiai vaišinama Rojuje, o prakeiktieji Pragare ge- 
ria lydytą metalą. Bijau, kad dėl šių pataisų daugeliui jaunuolių 
Rojus neteks didelės dalies patrauklumo. O ką, mielas jaunuoli, 
apie tai manai tu? 

Mokytojas su beveik komišku pagyvėjimu dar labiau pa- 
linksta į priekį, nuleidžia kojas ant žemės, jo juodi batai pra- 
nyksta po kaftanu, o akys ir lūpos laukiant atsakymo prasiveria. 

Staiga užkluptas Ahmadas prataria: 

— O, ne. Aš trokštu Rojaus, - nors bedugnė jame vis gilėja. 

— Rojus nėra tik patraukli vieta, kurioje malonu apsilankyti, 
kaip kokie nors Havajai, - tęsia šeichas Rašidas. - Jo mes ilgi- 
mės, ir ilgimės aistringai, ar ne? 

— Taip. 

- Ir taip nekantraujame šiame pasaulyje - tolimame ir blau- 
siame būsimojo atspindyje? 

— Taip, tikrai. 

— Ir net jeigu tamsiaakės hurijos tėra paprastos šviesios razi- 
nos, tai nesumažina tavo Rojaus troškimo? 

— O, ne, sere, nesumažina, - atsako Ahmadas, o jo mintyse 
sūkuriuoja anapusinio pasaulio vaizdai. 

Nors kai kurie šias provokacines šeicho Rašido nuotaikas ga- 
lėtų palaikyti kandžiu ir pavojingu flirtu su Pragaro liepsnomis, 
Ahmadui jos visąlaik atrodė majeutiškos, keliančios mokiniui 
reikalingus vaizdinius ir sudėtingus pojūčius, praturtinančios 
lėkštą ir visiškai nekaltą bei naivų tikėjimą. Tačiau šiandien ši 
majeutinė ironija aštresnė, vaikino pilvas nerimsta, ir jis nori, 
kad pamoka kuo greičiau baigtųsi. 

— Puiku, - taria mokytojas ir suspaudžia lūpas į mėsingą 
pumpurą. - Aš visada maniau, kad hurijos - neįsivaizduoja- 
mos, nesibaigiančios ir tyros palaimos metafora, o ne tikros, 
tiesmukam poravimuisi tetinkamos moterys - šiltos, putlios ir 
vergiškai paklusnios. Žinoma, kasdienis paprastas poravimasis 
yra pati gyvenimo trumpalaikiškumo, tuščių džiaugsmų esmė. 

— Bet... - sumurma vėl rausdamas Ahmadas. 

- Bet? 

— Bet Rojus turi būti tikras, tai tikra vieta. 

- Žinoma, brangus berniuk... O kaipgi kitaip? Ir visgi grįžkime 
trumpam prie teksto tobulumo klausimo. Bedieviai mokslininkai 

tvirtina, kad net ramesnėse surose, priskiriamose tiems laikams, 
kai pranašas valdė Mediną, esama keistų neatitikimų. Ar nega- 
lėtum man perskaityti - suprantu, šešėliai ilgėja, už mūsų langų 
merdėja pavasario diena, - perskaityk man, prašau, šešiasdešimt 
ketvirtosios suros „Abipusė apgaulė“ keturioliktą posmą. 

Ahmadas nevikriai varto savo sutrinto Korano puslapius ir 
suradęs reikiamą garsiai skaito: 

- Ja ajuha alazyna amanū ina min azvadžikum va auladi- 
kum aduvan lakum fa achzarūhum, va in tafū va tasfachū va 
taghfirū fa ina alaha ghafūrun rachymun.* 

— Gerai. Noriu pasakyti, gana gerai. Mums, žinoma, derėtų 
rimčiau padirbėti prie tavo tarties. O dabar ar galėtum, Ahma- 
dai, greitai papasakoti, ką reiškia tavo perskaitytos eilutės? 

— Hm, čia sakoma, kad tarp žmonų ir vaikų slepiasi priešas. 
Saugokis jų. Bet jeigu, hm, jiems dovanosi ir būsi atlaidus, Die- 
vas bus tau gailestingas ir viską atleidžiantis. 

— Bet juk tai tavo žmonos ir vaikai! Argi tai „priešai * Kodėl 
jiems reikia atleisti? | 

— Na, galbūt todėl, kad jie atitraukia tave nuo džihado, nuo 
pastangų tapti šventu ir artimu Dievui. 

— Puiku! Koks tu nuostabus mokinys, Ahmadai! Pats nebū- 
čiau geriau paaiškinęs. Tafi va tasfachū va taghfirū - afa ir safa- 
cha - susilaikyk ir nusigręžk! Apsieik be šių nedangiškų moterų 
kūnų, be šio žemiško bagažo, be nešvarių likimo įkaitų! Keliauk 
neapsikrovęs tiesiai į Rojų! Pasakyk man, brangusis Ahmadai, 
ar bijai įžengti į Rojų? 

— O, ne, sere. Kodėl turėčiau bijoti? Laukiu to, kaip ir visi 
dori musulmonai. 


* Koranas, 64:14. „O jūs, kurie įtikėjote! Iš tiesų tarp jūsų žmonų ir jūsų vaikų esama 
jūsų priešų, saugokitės jų! O jeigu jiems atleisite, dovanosite ar nuslėpsite jų kaltes... 
tikrai Alachas Mielaširdingas, Visa Atleidžiantis!“ 

- Taip. Žinoma, jie laukia. Mes laukiame. Tu džiugini mano 
širdį. Kitai pamokai, būk malonus, pasiruošk iš „Gailestingojo“ 
ir „Įvykio“. Tai penkiasdešimt penktoji ir penkiasdešimt šeštoji 
suros - jos patogiai eina viena po kitos. Ak, ir dar, Ahmadai... 

— Klausau? 

Už žvelgiančių į viršų langų pavasario diena virto vakaru, 
indigo spalvos danguje, išblukintame gyvsidabriškų Naujojo 
Prospekto centro šviesų, žiba tik saujelė žvaigždžių. Ahmadas 
bando prisiminti, ar motinos tvarkaraštis ligoninėje jau leis jai 
būti namie. Kitaip jam teks tenkintis šaldytuve paliktu jogur- 
to indeliu arba rizikuoti rinktis abejotinos kokybės ir švarumo 
„Sekundėlės“ užkandžius. 

- Tikiuosi, daugiau negrįši į tą kafirų bažnyčią miesto cent- 
re, - šeichas padvejojo ir prabilo, tarsi cituodamas šventą tekstą: — 
Gali pasirodyti, kad nešvarieji taip pat švyti, o velniai gerai pa- 
mėgdžioja angelus. Laikykis Tiesiojo Kelio - ihdina as-sirata 
almustakym. Saugokis visų, kad ir kokie malonūs jie būtų, no- 
rinčių atitraukti tave nuo Alacho tyrumo. 

- Bet juk visas pasaulis, - prisipažįsta Ahmadas, - tik ir sie- 
kia atitraukti. 

— Taip neturėtų būti. Pats Pranašas buvo gyvenimo ragavęs 
žmogus: pirklys, vyras, savo dukterų tėvas. Tačiau sulaukęs ke- 
turiasdešimties jis tapo indu, kurį Dievas pasirinko savo galuti- 
niam žodžiui perduoti. 

Mobilusis telefonas kažkur giliai erdviuose šeicho apdaruose 
netikėtai suskamba muzikine trele, ir Ahmadas, pasinaudojęs 
šia akimirka, sprunka į vakarą, į pasaulį, plūstantį namo sku- 
bančių automobilių žibintais, pasaulį sa kepamu maistu prakvi- 
pusiais šaligatviais ir virš galvos žiedais ir Žirginiais boluojan- 
čiomis šakomis. 

Nors ir nuvalkiotas, nors jame dalyvauta daugybę kartų, di- 
plomų teikimas Centro mokykloje visada sugraudindavo 
Džeką Levį. Jis kiekvienąkart prasidėdavo maršu ir iškilmin- 
ga absolventų eisena, plėvesuojančia juodomis mantijomis ir 
mirgančia valiūkiškai ant galvų užtupdytomis kvadratinėmis 
kepurėlėmis, o baigdavosi smagesniu, kupinu šypsenų, tėvų 
sveikinamu paradu skambant „Pulkininko Bogio maršui“ ir 
„Kai šventieji ims žygiuoti. Net maištingiausi ir nepaklus- 
niausi studentai, net lipnia juosta ant savo kepurėlių užsirašę 
PAGALIAU LAISVĖ!, ar į kutus įžūliai įsipynę popierinių gė- 
lių puokšteles atrodė persiėmę ceremonijos iškilmingumu ir 
nuvalkiotų kalbų didingumu. Prisidėkite prie Amerikos ge- 
rovės, sakoma jiems. Užimkite savo vietas taikiose demokra- 
tiško verslo armijose. Net stengdamiesi prasimušti būkite geri 
savo bendrapiliečiams. Nepaisydami visų skandalų, susijusių 
su korporacijų piktadarybėmis ir politine korupcija, galvo- 
kite apie bendrą gerovę. Dabar prasideda tikrasis gyvenimas, 
pranešama jiems. Visuomeninis švietimas užvėrė savo rojaus 
sodo vartelius. Bukų kalikų sodo, svarsto sau Levis, kuriame 
žiaurieji ir nemokšos viešpatauja virš droviųjų ir stropiųjų, ta- 
čiau vis tiek sodo, piktžolių prižėlusio vilčių sklypelio, pras- 
tai įdirbto, akmenuoto daigyno. Tokie yra norintys tapti šia 
nacija. Nekreipkite dėmesio į ginkluotus policininkus, sau- 
gančius mokyklos salę, ir metalo detektorius prie kiekvieno 
neužrakinto ir grandine neužtverto įėjimo. Geriau žiūrėkite 
į absolventus, kaip nuoširdžiai jie šypsosi, kaip ploja visiems, 
net bukiausiems ir didžiausiems nusikaltėliams, kaip jie žengia 
scena, eina avanscena, paskui tarp gėlių klombų ir palmių va- 
zonų, pasiimti savo diplomų iš susilaižiusio Nato Džefersono, 
Naujojo Prospekto mokymo įstaigų sistemos vadovo; jų vardus 
tą akimirką progiesmiu į mikrofoną taria dabartinė mokyklos 

direktorė smulkutė Irenė Tsutsuras. Vardų įvairovei antrina 
avalynės, šmėkščiojančios iš po siūruojančių mantijų, įvairo- 
vė - jie sliūkina nudrengtais „naikais“, stypčioja aukštakulniais 
arba šlepsi atvirais, numintais sandalais. 

Džekui Leviui sugniaužia gerklę. Koks žmonių paklusnu- 
mas, koks troškimas įtikti! Europos žydai, apsirengę geriausiais 
savo turimais drabužiais ir suvaryti į mirties stovyklas. Moki- 
niai ir mokinės, staiga tapę vyrais ir moterimis, spaudžia įgu- 
dusią Nato Džefersono ranką - to jie niekada anksčiau nedarė 
ir niekada daugiau nedarys. Plačiapetis juodaodis administra- 
torius, meistriškai nardantis per vietos politikos bangas, balso 
galiai perėjus iš baltųjų juodiesiems, paskui ispanakalbiams, 
nusišypso kiekvienam mielam absolventui, o Džeko Levio aki- 
mis, ypač maloniai baltiesiems moksleiviams, akivaizdžiai vie- 
tos mažumai. Dėkojame, kad laikėtės mūsų, - sako jo šiltas ilgas 
rankos paspaudimas. Mes kartu priversime Ameriką / Naujjąjį 
Prospektą / Centro mokyklą dirbti. Per patį šio, regis, begalinio 
sąrašo vidurį Irenė perskaito: 

- Ahmadas Ašmavis Malojus. 

Jaunuolis žengia elegantiškai, jis augalotas, bet vikrus ir at- 
lieka savo vaidmenį neperspausdamas - Ahmadas pernelyg 
orus, kad skatintų savo šalininkus tarp žiūrovų rankų mostais 
ar kikenimu. Šalininkų jis turi vos keletą - pasigirsta reti, padri- 
ki plojimai. Sėdėdamas pirmoje eilėje tarp dviejų kitų dėstytojų 
Levis vogčiomis krumpliais nusibraukia pirmąsias abipus no- 
sies ištryškusias ašaras. 

Palaiminimą suteikia katalikų kunigas ir, kaip duoklė mu- 
sulmonų bendruomenei, imamas. Rabinas ir presbiterionų pas- 
torius perskaitė maldas, abi jos, Džeko Levio galva, buvo per 
ilgos. Imamas, apsivilkęs kaftanu, su ankštu akinamo baltumo 
turbanu, stojasi prie pulto ir sušniaukroja raitytą arabišką frazę, 

įsmeigia ją tarsi durklą į tylinčius klausytojus. O tada tikriausiai 
pateikia anglišką vertimą: 

- Žinantis paslėpta! Apsireiškęs! Didysis! Aukščiausiasis! Die- 
vas yra visa ko Kūrėjas! Vienintelis! Užkariautojas! Jis siunčia 
lietų iš Dangaus: srovės plūsta tiek, kiek reikia, ir neša potvy- 
nio srautais kylančias putas. Ir ant metalų, kuriuos lydo ugnyje, 
gamindami papuošalus ar įrankius, panašios nuoviros iškyla.* 
Tos putos greit išsisklaido, o tai, kas naudinga žmogui, - lieka. 
Tiems, kurie šiandien baigia mokyklą, sakome: pakilkite aukš- 
čiau nuovirų, aukščiau putų, bet pasistenkite būti naudingi šioje 
žemėje. Tiems, kurių Tiesusis Kelias veda į pavojų, mes karto- 
jame Pranašo žodžius: Nesakykite apie kritusius, kurie ėjo Dievo 
keliu, kad jie mirę, sakykite - jie gyviP“* 

Levis įdėmiai nužvelgia imamą - lieknas, nepriekaištingas 
žmogelis, įkūnijantis tikėjimą, kuriam ne taip seniai pavyko 
tapti šimtų žmonių, iš jų ir tų, kurie važinėja į darbą iš šiaurinio 
Naujojo Džersio, mirties priežastimi. Nuo Naujojo Prospekto 
aukštumų minios žmonių stebėjo dūmus, kylančius iš bokštų 
dvynių ir plaukiančius Bruklino link, - tą giedrą dieną tai buvo 
vienintelis debesis. Kai Levis prisimena priešų apsuptą Izraelį 
ar keletą varganų išlikusių Europoje sinagogų, kurias dieną ir 
naktį priversta saugoti policija, jo buvęs palankus nusiteikimas 
imamo atžvilgiu išsisklaido: žmogus baltu apdaru stringa kaip 
kaulas iškilmingos progos gerklėje. Levio neerzina šniaukrojan- 
tis tėvas Korkoranas, įkalantis tris maldas į ilgos ceremonijos 
dangtį: daugybė žydų ir airių kartų sugyveno Amerikos mies- 
tuose, tad Džeko tėvų ir senelių, o ne jo karta turėjo iškęsti kal- 
tinimus „nužudžius Jėzų“. 


* Koranas, 13:17. 
** Koranas, 2:154. 

— Na, biče, baigta, - sako jam iš dešinės sėdintis mokytojas. 
Tai Adamas Bronsonas, emigrantas iš Barbadoso, dešimtoms 
ir vienuoliktoms klasėms dėstantis verslo matematiką. - Visa- 
da padėkoju Viešpačiui, jei mokslo metai baigiasi be žmogžu- 
dysčių. 

— Tu žiūri per daug žinių, - sako jam Džekas. - Mes ne Ko- 
lumbainas, tai įvyko Kolorade - Laukiniuose Vakaruose. Centro 
mokykla dabar daug saugesnė, nei tada, kai čia mokiausi. Juo- 
daodžių gaujos turėjo savadarbius ginklus, nebuvo nei apsau- 
gos, nei metalo detektorių. Apsauga buvo laikomi budėtojai 
koridoriuose. Ir jiems pasisekdavo, jei jų niekas nenumesdavo 
nuo laiptų. 

— Čia atvykęs iš pradžių negalėjau patikėti savo akimis, — 
sako Adamas savo sunkiai suprantama tarme, kurioje skamba 
šiltos salos muzika, tolimas plieninio būgno dundesys. - Poli- 
cija koridoriuose ir valgykloje. Barbadose mes dalijomės plyš- 
tančiomis knygomis ir prirašydavome visus bloknoto puslapius, 
kiekvieną popieriaus skiautelę - taip vertinome išsilavinimą. Ir 
į galvą nešaudavo krėsti eibių. O čia, šiame didžiuliame pastate, 
jums reikia sargybinių kaip kalėjime, ir mokiniai daugiau nieko 
nedaro, tik griauna ir žaloja. Nesuprantu šios amerikiečių nea- 
pykantos tvarkai ir padorumui. 

- Laikyk tai meile laisvei. Laisvė - tai žinios. 

— Mano mokiniai netiki, kad jiems kada nors pravers verslo 
matematika. Jie įsivaizduoja, kad viską už juos padarys kompiu- 
teris. Jie mano, kad žmogaus smegenys išėjo amžinų atostogų ir 
nuo šiol joms nereikia nieko daryti, tik siurbti į save pramogas. 

Mokytojai į eiseną rikiuojasi po du, ir Adamas, suporuotas 
su mokytoju, sėdinčiu kitoje tako pusėje, žingteli priešais Levį, 
bet atsigręžia ir tęsia pokalbį: 

— Džekai, paaiškinkit man. Yra toks dalykas, kurio gėdijuosi 

ko nors paklausti. Kas tas Džei Lo*? Mano mokiniai visąlaik jį 
mini ir cituoja. 

- Tai ji. Dainininkė. Aktorė, - šūkteli į priekį Džekas. - Ispa- 
nakalbė. Labai daili. Labai smagus užpakaliukas. Daugiau nieko 
negaliu pasakyt. Gyvenime ateina laikas, - tęsia jis, kad barba- 
dosietis nepalaikytų jo atžariu, - kai garsenybės jau nebereiškia 
tiek, kiek anksčiau. 

Jis tik dabar pastebi, kad mokytojas, su kuriuo jis buvo su- 
poruotas paskutinės giesmės metu, - moteris, panelė Maken- 
zi, dvyliktas klases mokanti anglų, jos vardas Karolina. Liesa, 
kvadratiniu žandikauliu, pamišusi dėl kūno rengybos, žili plau- 
kai pakirpti senamade pažo šukuosena, karčiukai - sulig anta- 
kiais. 

— Kere, - šiltai kreipiasi į ją Džekas, - girdėjau, skaitai „Sek- 
susą“ su vyresniųjų klasių mokiniais? 

Ji gyvena su moterimi Paramuse, ir Levis mano, kad gali iš 
jos geraširdiškai pasišaipyti kaip iš vyro. 

- Nešnekėk šlykštynių, Džekai, - atšauna ji nė nenusišypso- 
jusi. - Tai viena iš jo prisiminimų knygų, pavadinime dar esama 
žodžių „Big Suras“. Ji buvo laisvai pasirenkamų knygų sąraše, 
niekas neprivalėjo jos skaityti. 

— Na, taip, bet ką galvoja tie, kurie perskaitė? 

— O, - tuo pačiu ramiu nedraugišku tonu atsako ji per gaus- 
mą, kojų trepsėjimą ir juos lydinčią muziką, - jiems tai savaime 
suprantamas dalykas. Jie jau visa tai matė. Namie. 

Visa į šias iškilmes susirinkusi žmonių aglomeracija - ab- 
solventai, mokytojai, tėvai, seneliai, dėdės ir tetos, pusbroliai ir 
pusseserės - pasipila iš auditorijos į vestibiulį, kur ilguose sten- 
duose tarsi faraonų lobiai stebuklingos praeities sargyboje sto- 


* Jennifer Lopez (J. Lo, g. 1969) - viena garsiausių JAV dainininkių, aktorių ir šokėjų. 

vi sportinių varžybų prizai, išeina pro plačias paradines duris, 
atlapotas ankstyvo birželio saulei ir dulkinai griuvėsių plynės 
perspektyvai, ir taukšdami bei klykaudami leidžiasi didžiaisiais 
laiptais. Kažkada šie platūs granitiniai laiptai vedė į erdvų ža- 
lios vejos, simetriškai apsodintos krūmais, prieglobstį, bet nuo 
jos nuolat buvo nugnybama, o vėliau ir atrėžiama automobilių 
reikmėms, o Tildeno* gatvė (taip įžūliai ir vienbalsiai pavadin- 
ta miesto tarybos narių demokratų, kai 1877-aisiais prezidento 
postas buvo pavogtas respublikonų valdomos rinkimų komisi- 
jos, slapčia susidėjusios su Pietumis, siekiančiais Šiaurės karinės 
apsaugos nuo sukilusių negrų) nuolat platinama, todėl dabar 
laiptai duriasi tiesiai į šaligatvį, nuo asfaltuotos gatvės skiriamą 
tik siauros velėnos juostos, žaliuojančios vos keletą savaičių, kol 
kepinanti vasaros kaitra ir neatsargūs Žingsniai sutrempia pa- 
vasarinę augmeniją į lygų negyvos žolės paklotą. Už šaligatvio 
krašto plytinti asfaltuota gatvė, gumburiuota it paskubomis pa- 
klota lova, su lopytom perlopytom duobėm ir klampiom, derva 
užlietom įdubom, susidariusiom nuo plūstančių automobilių ir 
sunkvežimių svorio, ji buvo valandai uždaryta oranžinėmis už- 
tvaromis, kad susirinkusi į ceremoniją minia turėtų kur pasto- 
vėti, pasimėgauti abipusiais sveikinimais ir palaukti, kol šviežiai 
iškepti absolventai grąžins mokyklai savo mantijas ir atsisvei- 
kins su ja visam laikui. 

Džekas malasi minioje ir visai neskuba namo pasitikti vasa- 
ros pradžios žmonos draugijoje. Paniuręs po mielo pokalbio su 
Kere Makenzi ir suvokdamas, kad nepritampa prie šios „viskas 
galima“ visuomenės, Džekas Levis susiduria su Tereza Maloj. 
Strazdanota, įraudusi nuo karščio, ji dėvi blyškų lino kostiumė- 


* Samuel J. Tilden (1814-1886) - demokratų partijos kandidatas į JAV preziden- 
tus 1876 m. rinkimuose. Pirmasis kandidatas JAV istorijoje, neišrinktas prezidentu, 
nors gavo daugumą balsų. 

lį, suglamžyto švarkelio atlape prisegta jau nuvytusi orchidėja. 
Jis iškilmingai ją pasveikina: 

- Sveikinu, ponia Maloji! 

— Sveiki! - šūkteli ji atsakydama, lengvai palyti jo dilbį, tarsi 
ketindama atkurti užsimezgusį jų pastarojo susitikimo artumą. 
Ir uždususi griebiasi pirmų į galvą šovusių žodžių: 

- Jūsų tikriausiai laukia nuostabi vasara! 

Ši mintis užklumpa jį iš netyčių. 

— O... Viskas kaip visada, kaip visada, - atsako jis. - Nieko 
ypatinga neveikiam. Betė bibliotekoje gauna tik kelias laisvas 
savaites. O aš bandau užsidirbti šiek tiek pinigų duodamas 
privačias pamokas. Mūsų sūnus gyvena Naujojoje Meksikoje, 
ir paprastai rugpjūtį mes savaitę lankomės pas jį - ten karšta, 
bet ne tvanku, kaip čia. Betės sesuo gyvena Vašingtone, bet ten 
būna dar tvankiau, todėl ji paprastai atvažiuoja pas mus ir iš- 
vykstame savaitėlei į kalnus - šioje ar kitoje Delavarų kanjono 
pusėje. Tiesa, dabar ji velniškai užsiėmusi - šią vasarą nuolat 
kokia nors kritinė padėtis... 

Užsičiaupk, Levi. Neužkalbinėk jai dantų. Gal ir gerai, kad 
išsprūdo „mes“, primenantis tai moteriai, kad turiu žmoną. Jis, 
tiesą sakant, mano, kad jos abi to paties tipo - šviesiaodės, lin- 
kusios pilnėti, tik Betė ją lenkia dvidešimčia metų. 

— O kaip jūs? Kaip jūs sa Ahmadu? 

Jos drabužis gana rimtas ir padorus - kiaušinio lukšto spal- 
vos lininis kostiumėlis, balta palaidinė, bet ryškūs akcentai tar- 
si užsimena, kad ji ne tik motina, bet ir menininkė. Stambūs 
žiedai su turkiu svarina jos tvirtus pirštus trumpai kirptais na- 
gais, o ant rankų, padengtų saulėje švytinčiu pūkeliu, žvanga 
virtinė auksinių ir koralo apyrankių. Stebėtina, kad jos galvą, 
išskyrus plaukų kraštelį, airišką šviesią atlašią kaktą ir keletą 
išsimušusių rusvų sruogelių, dengia didelė šilkinė kaklaskarė, 

surišta po smakru, išmarginta abstrakčiom kampuotom figū- 
rom ir ryškiais apskritimais. Žvelgdama Leviui į akis ir pastebė- 
jusi, kaip šios krypsta į apsimestinai kuklią skarą, ji nusijuokia 
ir paaiškina: 

- Jis norėjo, kad ją užsimesčiau. Pasakė, kad vienintelis daly- 
kas, kurį norėtų matyti mokyklos baigimo ceremonijoje, - mo- 
tina, neatrodanti kaip kekšė. 

— O varge! Na, keista, bet ši skara jums tinka. Orchidėja taip 
pat Ahmado mintis? 

— Na, ne. Kiti berniukai dovanoja jas savo motinoms, ir jis 
jaustųsi nesmagiai taip nepasielgęs. Jis turi prisitaikėlio bruožų. 

Jos veidas su žaliomis pūpsančiomis akimis, blyškiomis it 
paplūdimyje rastas stikliukas, ir apgaubtas skara, regis, žvelgia 
į Levį iš už kampo - pridengtas jis provokuoja, tarsi leisdamas 
suprasti, kad po skara slypi akinamas nuogumas. Ši skara rodo 
nuolankumą, o tai sujaudina Levį. Spaudžiamas minios, jis pa- 
sislenka arčiau, tarsi imdamasis ją globoti. O ji sako: 

— Pastebėjau dar keletą motinų su skaromis, juodaodės mu- 
sulmonės, kaip ir kai kurios turkų dukterys absolventės, su bal- 
tais drabužiais atrodo taip ryškiai ir teatrališkai, - kai buvau 
maža, visus tamsaus gymio vyrus iš fabrikų vadinome „turkais“, 
nors jie visi turkai ir nebuvo. Galiu lažintis, kad apačioje mano 
plaukai raudoniausi, galvojau. Vienuolės būtų apsidžiaugusios. 
Jos nuolat sakydavo, kad piktnaudžiauju savo kerais. Tuomet 
svarsčiau, kas tie kerai ir kaip jais galima piktnaudžiauti. Man 
visąlaik atrodė, kad jie tiesiog yra. Tie taip vadinami kerai. 

Ji, kaip ir jis, šioje jaudulio apimtoje minioje linkusi paplepė- 
ti. O jis ramiai ir užtikrintai sako: 

- Jūs gera mama. Taikstotės su Ahmado norais. 

Iš jos veido dingsta šelmiškas atspindys. 

- Jis per šiuos metus prašė tiek mažai, o dabar mane palieka. 

Jis visada atrodė vienišas. Pats, be mano pagalbos, rūpinosi savo 
tikėjimu. Aš ne tik nepadėjau - jaučiausi įsižeidusi, kad jam taip 
rūpi tėvas, nė velnio nenuveikęs jo labui. Mūsų labui. Bet ber- 
niukui tikriausiai reikia tėvo ir, kai jo nėra, jis jį išranda. Kaip 
jums toks pigus Froidas? 

Arji supranta, ką daro - žadina jo geismą? Betei niekada ne- 
šautų į galvą paminėti Froidą. Froidą, jau šimtą metų skatinantį 
žmones dulkintis. Levis taria: 

—- Ahmadas su mantija gražiai atrodė. Apgailestauju, kad 
taip vėlai susipažinau su jūsų sūnumi. Jaučiu jam draugiškumą, 
nors, spėju, jis nėra abipusis. 

— Klystate, Džekai, Ahmadas vertina jūsų pastangas praplėsti 
jo akiratį. Galbūt vėliau pats to imsis. O dabar jis veržiasi gau- 
ti sunkvežimio vairuotojo pažymėjimą. Egzaminą raštu jau iš- 
laikė, o po dviejų savaičių laikys ir praktinį egzaminą. Paseiko 
apygardoje egzaminai vyksta Veine. Jie nori įsitikinti, kad skiri 
spalvas ir turi pakankamai išvystytą periferinį regėjimą. Man 
visada atrodė, kad Ahmado gražios akys. Juodos kaip rašalas. 
Keista, bet jo tėvo buvo šviesesnės - meduolio spalvos. Sakau — 
keista, nes galima pamanyti, kad Omaro akys buvo tamsesnės, 
palyginti su mano blyškiomis. 

— Ahmado akyse įžvelgiu jūsų žalumos blyksnį. 

Ji praleidžia pro ausis jo komplimentą ir tęsia: 

- Jo regėjimas nėra dvidešimt ir dvidešimt. Kalbu apie Ah- 
madą. Greičiau dvidešimt ir trisdešimt - astigmatizmas, bet jis 
visada buvo pernelyg tuščiagarbis, kad nešiotų akinius. Pama- 
nytum, kad būdamas toks dievobaimingas jis nėra tuščiagarbis, 
bet jis toks. O gal tai ne tuštybė, galbūt galvoja: jeigu Alachas 
norės, kad nešiotum akinius, jis juos ir duos. Kai žaisdavo beis- 
bolą, jam buvo sunku įžiūrėti kamuoliuką - tai viena iš priežas- 
čių, kodėl pasirinko bėgimą. 

Šis netikėtas smulkmenų srautas apie berniuką, kuris, Džeko 
Levio manymu, niekuo nesiskyrė nuo šimtų kitų, su kuriais jam 
teko susidurti kasmet, sustiprina jo įtarimą, kad ši moteris nori 
dar kartą su juo susitikti. Ir jis sako: 

— Nujaučiu, kad jam neprireiks tų universitetų žinynų, ku- 
riuos palikau jums prieš du mėnesius. 

- Tikiuosi, jis sugebės juos rasti: jo kambaryje - siaubinga 
netvarka, išskyrus tą kampą, kuriame meldžiasi. Jis turėjo juos 
grąžinti jums, Džekai. 

— No problema, sefora. 

Jis pastebi, kad žmonės aplinkui - besigrūdančioje šventi- 
nėje, bet jau mažėjančioje minioje, žvilgteli į jų pusę ir palieka 
jiems šiek tiek erdvės, nujausdami, kad čia kažkas mezgasi. Jis 
jaučia, kad Terės pagyvėjimas veikia jį, ir atkakliai stengiasi at- 
sakyti šypsena į jos apvaliame, šviesiame, strazdanomis nutaš- 
kytame veide pražystančią šypseną. 

Didelio tamsiavidurio debesies šešėlis nušluoja saulės spin- 
dulius ir viskas tampa nyku - ir griuvėsių plynė, ir uždaryta 
gatvė, ir narsus, margas tėvų bei giminaičių būrelis, ir Centro 
mokyklos fasadas su kolonada prie įėjimo ir grototais langais, 
aukštas, kaip operos atpakalys, paverčiantis dainininkų duetą 
nykštukais. 

— Ahmadas pasielgė nemandagiai, - sako jo motina, - kad 
negrąžino jų mokykloje. O dabar jau per vėlu. 

— Kaip ir sakiau: jokios problemos. Galėčiau užeiti kada nors ir 
pasiimti, - sako jis. - Paskambinsiu, kad žinočiau, ar esat namie. 

Vaikystėje, gyvendamas Totovos kelyje, tada ten dar buvo kai- 
mo vietovė - vos keletas naujų rančų, eidamas žiemą į mokyklą 
Džekas, norėdamas išbandyti savo drąsą, retkarčiais išdrįsdavo 
žengti užšalusiu pakeliui esančiu prūdu - jis jau seniai nusausin- 
tas ir vietovė užstatyta. Prūdas buvo negilus, jame nepaskęsi — 

seklumą išduodavo švyliai ir žole apaugę kupstai, - tačiau jeigu 
įlūžtum, permirktų, išsiteptų, o gal net būtų nepataisomai suga- 
dinti nauji odiniai mokyklai skirti batai, ir šeimai, kurios finan- 
sinė padėtis buvo apverktina, tai būtų tikra bėda. Iš už sidabri- 
nio debesies kraštelio ištrykšta saulės spinduliai, sukibirkščiuoja 
šilkinėje Terės kaklaskarėje, ir Džekas virpėdamas įsiklauso, ar 
neįskilo kur ledas. 


SUSKAMBA TELEFONAS. Betė Levi stengiasi išsikrapštyti iš 
savo mėgstamo „tinginėliu“ pavadinto supamo krėslo, apmušto 
dulsvu rudu viniplastu - jaučio odos imitacija - ir turinčio ran- 
kenėle reguliuojamą pasparą kojoms. Betė jame sėdėjo ir valgė 
avižinius sausainius su razinomis - kalorijų juose mažiau, nei 
šokoladiniuose ar perteptuose kremu - ir žiūrėjo per televizorių 
„Visi mano vaikai , ketindama antrą valandą perjungti kanalą, 
rodantį „Taip sukasi pasaulis“. Ji dažnai pasvarstydavo, kad rei- 
kėtų įsigyti ilgesnį telefono laidą, nusinešti telefoną prie kėdės 
ir pastatyti ant grindų šiuo jai priklausančiu dienos metu - tuo 
metu, kai nereikia dirbti Kliftono bibliotekoje, - bet ji vis pa- 
miršta paprašyti Džeko nupirkti ilgesnį laidą telefonų parduo- 
tuvėje, esančioje toli, prekybos centre šalia 23-iojo kelio. Kai ji 
buvo maža, užtekdavo paskambinti į ATRT kompaniją, jie at- 
siųsdavo vyrą pilka (ar ji buvo žalia?) uniforma ir juodais pusba- 
čiais, ir jis už kelis dolerius viską sutvarkydavo. AT4T tada buvo 
monopolija, ir Betė žino, kad monopolija - negerai: skambinda- 
ma tarpmiestiniu turėdavo mokėti už kiekvieną minutę, o dabar 
ji galėjo ištisas valandas kalbėti su Markiu ar Herme praktiškai 
už dyką. Tiesa, nebeliko ir telefono taisymo paslaugos. Aparatą 
tiesiog išmeti kaip seną kompiuterį ar vakarykštį laikraštį. 

Be to, tam tikra prasme ji nenori fiziškai sau dar palengvinti 
gyvenimo - jai dabar reikia kiekvieno vargano mankštos jude- 
sio. Kai buvo jaunesnė ir neseniai ištekėjusi, visą rytą lakstyda- 
vo - klodavo lovas, siurbdavo grindis, plaudavo indus, bet taip 
įgudo tai daryti, kad dabar atliktų viską net miegodama; ji kaip 
lunatikė vaikšto po kambarius, kloja lovas, tvarkosi, nors, tie- 
sa, nesiurbia kilimų, kaip anksčiau darydavo - naujieji siurbliai 
lengvesni ir, ji žino, daug efektyvesni, bet ji niekada nepritai- 
ko reikiamo šepečio, be to, jai sunku atidaryti tą mažą skyrelį 
siurblio viduje — surinkti siurblį šiais laikais tikras galvosūkis, 
palyginti su senaisiais, kuriuos reikėdavo tik įjungti ir jie siurbė 
kilimą, kaip žoliapjovė pjauna veją - plačiomis juostomis, o 
priekyje žibėdavo maža lempelė, kaip ant sniego valytuvo naktį. 
Tvarkydamasi namuose ji nė nesuplukdavo. Tiesa, tada ir svėrė 
mažiau, judėjo lengviau, o dabar svoris - jos kryžius, jai skirta 
našta, kaip sako tikintys žmonės. 

Dauguma jos bendradarbių Kliftono bibliotekoje ir visi į ją 
ateinantys jauni žmonės turi mobiliuosius - rankinėse ar pri- 
segtus prie diržo, bet Džekas sako: tai grynas sukčiavimas, są- 
skaitos visąlaik auga, kaip ir už kabelinę televiziją, kurią jai no- 
rėjosi turėti, o jam - ne. Vadinamoji elektroninė revoliucija, jei 
tikėtume Džeku, sukūrė krūvą būdų kas mėnesį neskausmingai 
nugręžti pinigų už paslaugas, kurių mums nereikia, bet kabe- 
linės televizijos rodomas vaizdas akivaizdžiai aiškesnis - nesi- 
dvejina, nešokčioja, neišskysta, o pasirinkimas nepalyginti di- 
desnis, Džekas vakarais kartais pats įsijungia „Istorijos“ kanalą. 
Nors jis tvirtina, kad knygos geriau ir jos daug rimtesnės, nieka- 
da nė vienos iki galo neperskaito. O dėl mobiliojo, tai jis tiesiai 
šviesiai jai paaiškino, kad nenori būti pasiekiamas bet kuriuo 
metu, ypač kai kalbasi su mokiniais, jeigu jai kas nors nutiks, 
tegul skambina 911, o ne jam. Ne itin jautru. Ji žino - yra tam 

tikra riba, kurią peržengus jam bus nesvarbu - gyva ji, ar mirus. 
Nuo jo pečių nukris du šimtai keturiasdešimt svarų. Kita vertus, 
Betė žino, kad jis niekados jos nepaliks: kaltas jo žydiškas atsa- 
komybės jausmas ir sentimentali ištikimybė - taip pat žydiška. 
Jei tave persekiojo ir užgauliojo du tūkstančius metų, ištikimy- 
bė mylimiems ir artimiems - puiki išgyvenimo taktika. 

O žydai tikrai ypatingi, Biblija dėl to neklysta. Darbe, bib- 
liotekoje, jie yra visų pokštų ir idėjų šaltinis. Kol jie su Džeku 
nesusitiko Ratgerse, žmogiško jaudulio kibirkštis dar nebuvo 
jos palietusi. Jo pažinotos moterys, iš jų ir motina, turėjo būti 
labai protingos. Tikros žydės intelektualės. Jis laikė ją linksma, 
laisva, nerūpestinga ir, nors nė karto neminėjo, naivia. Jis sakė 
jai, kad ji išaugo liuteronų Dievo Tėtės Meškos glėbyje. Džekas 
nulupo jos nervų dangą ir puolė prie jos, įsiskverbė į ją, tada dar 
buvo lieknesnis, labiau savimi pasitikintis, mokytojas iš prigim- 
ties - gražbylys, spėrus, manantis, kad gali tapti improvizacijų 
ir pokštų rašytoju Džekui Beniui - ar tuo metu madingas buvo 
Miltonas Berlis? 

Kas žino, kur jis dabar, šią nepakeliamai karštą, šutnią vasa- 
ros dieną, kai ji vos gali pajudėti. Ji mieliau sėdėtų darbe, kur 
bent yra geras kondicionierius, nes įmontuotasis jų miegamojo 
lange tik skleidžia triukšmą, daugiau nieko, be to, Džekas visą- 
laik bamba, kad kondicionierius namo apatiniuose kambariuo- 
se eikvoja elektrą. Vyrai - jie bastosi, dalyvauja visuomenės gy- 
venime. O ji visada laikėsi nuošalyje, ypač šalia Hermionos, be 
atvangos paistančios apie savo teorijas ir idealus. Tėvai varo ją iš 
proto, tvirtino ji, visada nuobodžiai sutikdami su tuo, ką pateikia 
profsąjungos, demokratai ir „The Saturday Evening Post. O Eli- 
zabetei tas nuobodus, jaukus romumas teikė paguodą. Ją visada 
traukė į ramias vietas - parkus, kapines, bibliotekas, iki tol, kol 
jos tapo triukšmingos, kai kur dabar netgi fone skamba muzika, 

tarsi restoranuose, 0 pusė žmonių anksčiau prašė vaizdo kase- 
čių, o dabar skaitmeninių vaizdo plokštelių. Vaikystėje jai patiko 
gyventi Plezanto gatvėje, netoli Ouberio parko - tiek daug žalu- 
mos, o už jo, šalia Ču - botanikos sodas, it didelė žalia palapinė 
tave gaubiantis skarotasis bukas... Tos siūruojančios aukštutėlių 
medžių viršūnės, tuopos, vos vėjeliui papūtus mirgančios balto- 
mis lapų puselėmis, lyg juose gyventų dvasios, sutapo su jos Ro- 
jaus įsivaizdavimu, ji galėjo suprasti, kodėl pirmykščiai žmonės 
garbino medžius. Vos už kvartalo esančiu Džermantauno pros- 
pektu važinėjantis tramvajus gabendavo kita kryptimi, į neaprė- 
piamą Fermonto parką, per kurį teka Visahikono upė, - tramva- 
jus stodavo prie Liuteronų teologinės seminarijos su senais, dai- 
liais akmens pastatais ir jaunais, gražiais, atsidavusiais semina- 
ristais. Matydavai, kaip jie vaikšto ūksmingomis alėjomis, tada 
dar neskambėdavo gitaros, nebuvo moterų pastorių ir kalbų apie 
tos pačios lyties santuokas. Jaunuoliai bibliotekose dabar kalbasi 
tarsi būtų savo namuose, tas pats ir kino teatre, jokio mandagu- 
mo, televizija viską sugriovė. Kai jie su Džeku skrenda aplankyti 
Markio į Albukerkę, dažnai mato keleivius su šortais ir kažkuo 
panašiu į pižamas - visiška nepagarba kitiems: per tą televiziją 
žmonės visur jaučiasi kaip namie, jiems visiškai nerūpi, kaip jie 
atrodo, ir moterys, ne ką liesesnės už ją, mūvi šortus, jos tikriau- 
siai niekada nežiūri į veidrodį. 

Keturias dienas per savaitę dirbdama bibliotekoje, Betė ne- 
gali pasižiūrėti visų vidurdienį rodomų serialų ir sekti kiekvieną 
siužeto vingį, bet veiksmas (o dabar jie supina tris ar keturis siu- 
žetus) juda taip lėtai, kad ji nesijaučia ką nors praleidusi. Tai jau 
tapo jos įpročiu - priešpiečiams pasiimti sumuštinį, salotų arba 
mikrobangų krosnelėje pasišildyti užvakarykščių pietų likučius 
(Džekas, regis, nuolat nebesuvalgo, kas jam įdėta į lėkštę), o de- 
sertui - gabalėlį sūrio pyrago ar keletą sausainių, avižinių su ra- 

zinomis, jei apninka noras elgtis dorybingai, įsitaisyti kėdėje ir 
leistis užliūliuojamai visų tų jaunų aktorių, paprastai dviejų ar 
trijų, judančių tarp pernelyg erdvių dekoracijų su pernelyg nau- 
jais baldais, kad būtų panašu į tikrą kambarį. Ore girdi teatro 
scenos aidą, ir skimbčioja muzika, panaši skamba visuose seria- 
luose, ne vargonų, kaip radijo pjesėse, o sintezuota - taip ji, regis, 
vadinasi, - kartais ji skamba tarsi arfa, o kartais - tarsi ksilofonas 
su smuikais, patyliukais, nekantriai, kad sužadintų įtampą. Mu- 
zika pabrėžia dramatišką išpažintį ar žodinį konfliktą, kai akto- 
riai, nufilmuoti stambiu planu, spokso sustingę vienas į kitą, jų 
stiklinėse akyse atsispindi sielvartas ar priešiškumas - maži tilte- 
liai, nuolat pereinami nesibaigiančiame tarpusavio santykių sū- 
kuryje. „Man nusispjaut į Kendalio gerovę... „Tu tikrai žinojai, 
kad Rajanas niekada nenorėjo turėti vaikų, jis baiminosi šeimą 
persekiojančio prakeiksmo...“ „Gyvenimas sprūsta man iš ran- 
kų. Nebežinau, kas aš esu ir ką galvoju...“ „Įžvelgiu tai tavo aky- 
se: visi myli nugalėtojus...“ „Turi save labai mylėti, kad išdrįstum 
palikti tą vyrą. Palik jį jo motinai, jei ji to nori - jie vienas kito 
verti...“ „Aš nuoširdžiai, rimtai savęs nekenčiu...“ „Jaučiuosi lyg 
paklydęs dykumoje...“ „Niekada gyvenime nemokėjau už seksą 
ir neketinu...“ O tada ne toks piktas ar išsigandęs balsas kreipiasi 
tiesiai į žiūrovą: „Moterų apvalumus galima nutrinti iki pūslių. 
Monistat gamintojai supranta šią intymią bėdą, todėl pristato 
naują, neturintį precedento produktą.“ 

Betei atrodo, kad jaunos aktorės kalba kažkaip kitaip, nu- 
kąsdamos žodžius sakinio gale, sulaikydamos juos gerklėj, tarsi 
gargesį, ir jos atrodo tikroviškesnės - arba ne tokios dirbtinės ir 
plastmasinės, - negu jauni vyrai, panašesni į aktorius, nei mo- 
terys - į aktores; jie labiau primena lėlės Barbės partnerį Keną, 
nei merginos primena Barbę. Kai ekrane - trise, tai paprastai 
būna dvi moterys, besiniaujančios dėl vaikino, kuris stovi neto- 

liese, nejaukiai muistydamasis, sukandęs dantis, o jeigu ekrane 
keturiese - vienas vyras paprastai būna pagyvenęs, gražiai pra- 
žilęs, lyg iš „Graikų formulės“ reklamos, ir kivirčas vis stiprėja, 
kol garsėjanti klaiki muzika juos išgelbsti, leisdama suprasti, 
kad atėjo metas dar vienai „pranešimų“ virtinei. Betę užburia 
toks gyvenimas, varžybos iki mirties, seksas, pavydas ir pinigų 
vaikymasis valdo tuos tariamai paprastus žmones, įsikūrusius 
tipiškame Pain Valio miestelyje Pensilvanijoje. Ji pati iš Pen- 
silvanijos, bet niekada nėra girdėjusi apie tokią vietovę. Kaip 
ji pražiopsojo savo gyvenimą, kaip tiek daug praleido? „Mano 
gyvenimas sprūsta iš rankų, - kažkada yra pasakiusi viena iš 
serialo „Visi mano vaikai“ veikėjų. Galbūt Erika. Ar Kristal. Ši 
replika pervėrė Betę it strėlė. Mylintys tėvai, laimingos, nors ir 
ne visai tradicinės vedybos, nuostabus vienas vaikas, įdomus 
ir fiziškai nesunkus darbas bibliotekoje ir paieška įvairių daly- 
kų internete: pasaulis taip susimokė, kad ji būtų putli ir turėtų 
antsvorį, apsaugą nuo aistrų ir kibirkščių, kylančių, kai žmonės 
trinasi vienas į kitą, pavojaus. „Rajanai, aš taip noriu tau padė- 
ti, viską dėl tavęs padaryčiau - net tavo motiną nunuodyčiau, 
jei tik paprašytum.“ Niekas nėra sakęs tokių dalykų Betei, ne- 
paprasčiausias jai nutikęs įvykis - tėvų atsisakymas ateiti į jos 
civilinės santuokos su žydu ceremoniją. 

Vaikinai ar vyrai, į kuriuos kreipiamasi tokiomis liepsningo- 
mis priesaikomis, paprastai neskuba atsakyti. Nevykstančio po- 
kalbio pauzėje pakimba keista, tiršta tyla. Betė dažnai pabūgs- 
ta, kad jie bus pamiršę savo žodžius, bet po tokios ilgos pauzės 
jie vis dėlto prabyla. Kitaip nei vakaro programoje - krimina- 
liniuose serialuose, komedijose, žiniose su keturiais prie stalo 
sėdinčiais ir pliauškiančiais dalyviais (žinių pranešėjas vyras, 
pranešėja moteris, žvalus sporto komentatorius ir visų jų juokų 
bei geraširdiškų priekaištų taikinys - papaikęs orų pranešėjas), 

dieną rodomų muilo operų veiksmas vyksta tirštos, gilios tylos 
fone, šios tylos nenustelbia nei aistringi meilės prisipažinimai, 
nei kupini įtampos atsivėrimai, nei apsimestiniai patikinimai ar 
verdantis pyktis, jos neužgožia anapusinė muzika ir staiga įsiter- 
pianti pabaigos melodija - nevykusi pop daina. Kraupi tyla laiko 
juos visus kartu tarsi magnetukas ant šaldytuvo durelių - tiek 
aktorius aidžiuose trijų sienų kambariuose, tiek Betę, sėdinčią 
savo itin plačiame krėsle ir apmaudaujančią, kad į lėkštę įsidė- 
jo per mažai avižinių sausainių, o dabar dar ir telefonas niekaip 
nenustoja skambėjęs ir jai reikia palikti saugią, patogią, tobulai 
apmuštą „tinginėlio salą tą akimirką, kai Deividas, akinamai 
gražus kardiologas, grėsmingai kaltina Mariją, žavią smegenų 
chirurgę, kurios vyras, Pulicerio apdovanojimą laimėjęs Žur- 
nalistas Edmundas, buvo nužudytas ankstesnėje serijoje, kurią 
Betė, deja, praleido. 

Ji stojasi palengva - iš pradžių paspaudžia rankenėlę, nulei- 
džiančią pasparą kojoms, ir stengdamasi įveikti krėslo siūbavi- 
mą nuleidžia pėdas ant žemės, norėdama trūktelti save į viršų 
abiem rankom įsitveria kairiojo ranktūrio ir pagaliau, garsiai 
šūktelėjusi, perkelia svorį ant įtemptų kelių, jie lėtai, skausmin- 
gai tiesiasi, o ji bando atgauti kvapą. Vos pradėjusi šį procesą, ji 
ketino saugiai perstatyti tuščią lėkštę nuo krėslo ranktūrio ant 
staliuko, bet pamiršo sterblėje gulintį televizoriaus pultelį ir šis 
nukrito ant žemės. Ji mato jį ten - mažą stačiakampę dėželę su 
numeruotais mygtukais, gulinčią ant blyškiai žalio kilimo tarp 
išlietos kavos ir maisto dėmių. Džekas buvo perspėjęs ją, kad 
ant kilimo matysis purvas, bet šviesūs, visą kambarį dengiantys 
kilimai tais metais buvo madingi, tvirtino pardavėjas. „Ioks ki- 
limas suteikia kambariui modernią, malonią išvaizdą, - tikino 
jis. - Išplečia erdvę.“ Visi žino, kad ant rytietiškų kilimų nesi- 
mato dėmių, bet argi jie su Džeku galėtų sau kada nors leisti ry- 

tietišką kilimą? Reigano bulvare yra krautuvė, kur galima įsigyti 
dėvėtų kilimų už suderėtą kainą, bet jiedu su Džeku niekada ne- 
važiuoja ta kryptimi kartu - ten dauguma pirkėjų juodaodžiai. 
Be to, juk nežinai, ką buvusieji kilimo savininkai išpylė, kas slypi 
tarp to kilimo plaušelių - tai kelia pasibjaurėjimą, kaip kilimai 
viešbučiuose. Betei net pagalvoti baisu, kad gali tekti apsisukti, 
pasilenkti ir paimti pultelį, - jos pusiausvyros jausmas senstant 
prastėjo, - be to, skambina turbūt kokiu nors skubiu reikalu, nes 
ragelio nededa. Kurį laiką jie turėjo atsakiklį, bet pasipylė tiek 
beprotiškų skambučių iš tėvų, kurių vaikai nepateko į Džeko pa- 
siūlytus universitetus, kad jiems teko aparatą išjungti. 

- Jeigu kalbėsiuos pats, susitvarkysiu, - pasakė jis. - Žmonės 
nebūna tokie bjaurūs, jeigu jiems atsiliepia tikras balsas. 

Betė žengia dar vieną žingsnį, palieka televizijos Žmones 
troškintis gausiose savo sultyse, nusvirduliuoja iki prie sienos 
stovinčio staliuko ir pakelia ragelį. Naujo tipo telefonas savo 
lizde stovi stačias, o mažame langelyje po klausytis skirtomis 
skylutėmis turėtų pasirodyti skambinančiojo numeris ir vardas. 
Jame užrašyta „Už rajono ribų, taigi, skambina Markis, jos se- 
suo iš Vašingtono arba koks nors prekeivis iš nežinia kur - gal- 
būt net iš Indijos. 

— Alio? 

Skylutės ragelio gale nesiekia jos burnos, kaip būdavo senuo- 
se telefonuose, tvirtuose rageliuose iš paprasto juodo bakelito, 
dedamuose ant svirtelių skylutėmis žemyn, ir Betė, nepasitikė- 
dama aparatu, pakelia balsą. 

— Bete, čia Hermiona, - Hermės balsas visada skamba pa- 
brėžtinai gyvai, dalykiškai, tarsi ji norėtų sugėdinti jaunesnę, 
vangią, išlepusią seserį. - Ko taip ilgai nekėlei? Jau ketinau dėti 
ragelį.Gaila, kad ir nepadėjai. 

— Negražu taip sakyti. 

— Aš nesu tu, Herme. Mano kojos ne tokios greitos. 

— O kas ten pas tave kalba? Ar kas nors yra? - kalbėdama 
Hermiona šokinėja nuo vieno dalyko prie kito. Bet jos tiesu- 
mas, beveik šiurkštumas - malonus, iš vaikystės prisimenamas 
Pensilvanijos olandų tarpusavio bendravimo likutis. Tai prime- 
na Betei namus, šiaurės vakarų Filadelfiją, jos drėgną žalumą, 
tramvajus ir kampines maisto prekių krautuvėles, pardavinė- 
jančias Majerio ir Freihoferio duoną. 

- Televizorius. Ieškojau pultelio, norėjau išjungti... - ji nenori 
prisipažinti esanti pernelyg tingi ir gremėzdiška, kad pasilenktų 
ir jį pakeltų, - ir niekaip negalėjau to prakeikto daikto rasti. 

— Na, tai eik ir surask. Jis kur nors netoliese. Aš palauksiu. 
Negalim šnekėtis, kai girdėti tie pliurpalai. O ką, tiesą sakant, 
žiūrėjai vidury dienos? 

Betė nieko neatsakiusi padeda ragelį. „Ji šneka visai kaip mo- 
tina, - galvoja kėblindama ten, kur ant žalsvo per visą kambarį 
patiesto kilimo guli pultelis - savo išvaizda ir pačiupinėjus stebė- 
tinai panašus į telefono ragelį: blausiai juodas ir prikimštas elek- 
tronikos. Jie abu tarsi nepanašių seserų pora. Ranka sugniaužu- 
si krėslo ranktūrį, dejuodama nuo įstangos, ji kita ranka siekia 
pultelio, ir šis veiksmas pažadina jos beveik nenaudojamuose 
raumenyse pojūtį, lyg atliktų arabesgue penchee*, išmoktą baleto 
pamokose ponios Dimitrovos studijoje, įsikūrusioje virš kavinės 
Plačiojoje gatvėje, kai jai buvo aštuoneri ar devyneri; ji pake- 
lia pultelį, nukreipia jį į televizorių - ten, per Septintąjį kana- 
lą, grėsmingai skambant trankiai muzikai, baigiasi „Taip sukasi 
pasaulis“. Betė atpažįsta kažką audringai aptariančius Kreigą ir 
Dženiferę ir išjungdama televizorių dar pasvarsto, apie ką tiedu 
šnekasi. O jie pavirsta į mažą dar sekundę švytinčią žvaigždutę. 


* Arabesgue penchee (pranc.) - arabeskas su pasilenkimu. Viena iš baleto figūrų. 


135 


John Updike " TERORISTAS 


Baleto pamokose ji buvo lankstesnė ir daugiau žadanti sesuo, 
Hermiona, kaip sakydavo panelė Dimitrova pašaipiu baltosios 
rusų emigrantės balsu, neturi ballon*. „Lengviau, lengviau! — 
šaukdavo ji taip, kad liesame kakle iššokdavo gyslos. - Vous avez 
besoin de lėgėretė!** Įsivaizduokite, kad jūs - des oiseaux!*** Jūs - 
ore sklandančios būtybės!“ 

Hermiona, jos amžiui pernelyg aukšta, nerangi ir - kaip jau 
buvo aišku - liksianti negraži, tada buvo negrabi kerėpla, o Betė 
enfaisant des pointes**** jautėsi it paukštelis ir sukdavosi, iškėlusi 
liaunas rankas. 

— Tu švokšti, - smerkiančiu balsu sako Hermiona, kai Betė 
grįžta prie telefono ir dejuodama sėdasi ant mažos kietos kėdu- 
tės, stovinčios čia nuo tų laikų, kai Markas nustojo valgyti su 
tėvais virtuvėje. Klevo medžio šeikerių stiliaus kopijos sėdynė 
tokia siaura, kad tenka į ją taikytis užpakaliu; prieš keletą metų 
Betė nepataikė atsisėsti, kėdė apvirto ir numetė ją ant grindų. Jei 
nebūtų taip gerai įpakuota, būtų susilaužiusi dubens kaulus, sakė 
Džekas. Bet iš pradžių jam nebuvo linksma. Apimtas siaubo jis 
puolė prie jos ir supratęs, kad ji neužsigavo, atrodė nusivylęs. 

— Ar tik kartais nežiūrėjai specialaus pranešimo? - griežtai 
klausia Hermiona. 

— Per televizorių? Ne... Ar jis buvo? 

— Ne, bet... - ji reikšmingai nutyla, tarsi aktorė muilo opero- 
je, - informacija nuteka. Kai kas paaiškėja anksčiau, nei turėtų. 

- Kas paaiškėja? - klausia Betė, žinodama, kad tik apsime- 
tusi visiška tamsuole atriš trokštančios komanduoti sesers Her- 
mionos liežuvį. 


* Šuolio lengvumas balete (pranc.). 
** Jums reikia lengvumo! (pranc.). 
*** Paukščiai (pranc.). 

**** Su puantais (pranc.). 

— Niekas, mieloji. Aš, žinoma, negaliu tau nieko pasakoti, - 
bet, negalėdama ištverti Betės tylėjimo, tęsia: - Internete sklin- 
da kalbos. Mes manome, kad kažkas rezgama. 

— O varge, - paklusniai antrina Betė. - O kaip į tai žiūri va- 
dovas? 

- Jis tikras šventasis. Jis toks sąžiningas - juk visą šalį laiko 
ant savo pečių. Aš tikrai baiminuosi, kad tai jį pražudys. Žinai, 
jo kraujo spaudimas labai aukštas. 

— Per televizorių jis atrodo visai sveikas. Tiesa, kartais pagal- 
voju, kad jam derėtų kitaip apsikirpti. Nes dabar atrodo karin- 
gai. Arabai ir liberalai tučtuojau puola teisintis. 

Ji niekaip negali iš galvos išvyti minties apie dar vieną avižinį 
sausainį su razinomis - kaip jis trupėtų ir tirptų burnoje, seilės 
išplautų razinas ant liežuvio, ir ji pavoliotų jas prieš kąsdama. 
Anksčiau ji sėsdavosi kalbėti telefonu su cigarete rankoje, bet 
vyriausiasis chirurgas nuolat sakė, kad tai kenkia, ji metė ir per 
pirmus nerūkymo metus priaugo trisdešimt svarų. Kodėl vy- 
riausybei turėtų rūpėti, ar miršta žmonės? Jie nepriklauso jai. 
Jai turėtų palengvėti, kad jų tapo mažiau, įsitikinusi Betė. Bet 
plaučių vėžys, o taip, gerokai patuštino sveikatos draudimo iždą 
ir kainavo ekonomikai milijonus vaisingų darbo valandų. 

— Aš įtariu, - siūlo savo pagalbą Betė, - kad daugumą tų kal- 
bų skleidžia eibes krečiantys universitetų ir koledžų studentai. 
Kai kurie, o aš tai žinau, net vadina save musulmonais, vien no- 
rėdami paerzinti tėvus. Mokykloje, kurioje Džekas dirba kon- 
sultantu, yra toks vaikinas. Jis laiko save musulmonu, nes toks 
buvo jo dykaduonis tėvas, ir ignoruoja savo sunkiai dirbančią 
airę katalikę motiną. Tik įsivaizduok, ką būtų pasakę mūsų tė- 
vai, jei būtume namo parsivedę vyrus musulmonus! 

— Na, tu pasielgei ne ką blogiau, - atšauna Hermiona, kerš- 
taudama už supeiktą šukuoseną. 


137 


John Updike » TERORISTAS 


- Vargšas Džekas, - tęsia Betė, nuleisdama negirdom kan- 
džią pastabą. - Jis iš kailio neriasi, norėdamas išplėšti tą ber- 
niuką iš mečetės nagų! Jie panašūs į radikaliuosius baptistus, tik 
dar blogesni, nes jiems nerūpi, mirs jie ar gyvens. 

Gimusi būti taikdare - turbūt visos jaunesniosios seserys to- 
kios - ji grįžta prie Hermionos mėgstamiausios temos: 

— Na, papasakok man, dėl ko jis labiausiai nerimauja. Vadovas. 

— Dėl uostų, - tučtuojau atsako Hermiona. - Šimtai laivų su 
konteineriais kasdien atplaukia ir išplaukia iš Amerikos uostų, ir 
niekas nežino, ką dešimtadalis jų gabena. Galbūt jie įveža bran- 
duolinius ginklus, įrašytus kaip argentinietiška jaučio oda, ar dar 
ką nors. Kavą iš Brazilijos — tik kas Žino, ar ten kava? Tik pagalvok 
apie tuos didžiulius tanklaivius, gabenančius ne tik naftą, bet ir, 
tarkim, suskystintas dujas. O būtent taip jas ir gabena - skystas. 
Tik pagalvok, kas nutiktų Džersi Sityje ar po Bejono tiltu, jeigu jie 
pasiektų jį su vos keliais svarais semtekso ar trotilo. Bete, tai būtų 
siaubingas gaisras — tūkstančiai žuvusiųjų. Arba Niujorko met- 
ro - prisimink Madridą. Prisimink Tokiją prieš keletą metų. 
Kapitalizme viskas taip atvira - taip ir turi būti, kad sistema veik- 
tų. Įsivaizduok keletą vyrų su puolamaisiais ginklais kokiame 
nors Amerikos prekybos centre. Arba Saks, ar Bloomingdale. Pri- 
simeni senąjį Wanamaker? Kaip džiugiai mes ten lankydavomės 
vaikystėje? Jausdavomės kaip rojuje, ypač važinėdamos eskalato- 
riais, ir žaislų skyriuje viršutiniame aukšte. Visa tai pražuvo. Mes, 
amerikiečiai, daugiau niekada nebesijausime laimingi. 

Betei pagailsta Hermionos, taip giliai viską imančios į širdį, 
ir ji sako: 

— Ak, argi dauguma žmonių tiesiog nekruta sau per gyveni- 
mą, ir tiek? Gyvenime visados slypi pavojų. Karai, marai. Tor- 
nadai Kanzase. O žmonės sau gyvena. Gyveni, kol tavęs nesu- 
stabdo, o tada ir taip nieko nebesuvoki. 

— Taip, Beti, taip ir yra, jie stengiasi mus sustabdyti. Visur, 
bet kur - tereikia mažos bombos ir keleto šautuvų. Atvira vi- 
suomenė tokia bejėgė ir negebanti apsiginti. Viskas, ko pasiekė 
šiuolaikinis laisvasis pasaulis, taip trapu. 

Tik Hermiona vis dar vadindavo ją Beti, ir tik tada, kai bū- 
davo supykusi ar prastai nusiteikusi. Džekas ir jos universiteto 
draugai vadino ją Bete, o jai ištekėjus net tėvai bandė pereiti 
prie kito vardo. Norėdama išdildyti šią klaidelę, Hermiona sten- 
giasi įsiteikti jai, įtraukti į vadovą įsimylėjusiųjų draugiją: 

- Ir jam, ir ekspertams, visiems mums tenka ištisas paras 
sukti galvas dėl blogiausių galimų įvykių. Pavyzdžiui, kompiu- 
teriai. Jie įjungti į mūsų sistemą, viskas nuo jų priklauso - ne tik 
bibliotekos, bet ir gamyba, bankai, biržos, oro linijos, atominė 
energetika - galėčiau tęsti ir tęsti. 

— Neabejoju. 

Hermiona, visiškai nenugirdusi sarkazmo, tęsia: 

— O gali įvykti vadinamoji kibernetinė ataka. Jie turi tokius 
kompiuterinius kirminus, prasiskverbiančius pro ugniasienę ir 
paliekančius vadinamąsias programėles, kurios siunčia slaptas 
žinutes, aprašančias tinklą, į kurį jos pateko. Tos programėlės 
viską paralyžiuoja, sujaukia maršrutų lenteles, jos veikia per 
programų sąsajas. Sustoja ne tik birža ar eismo signalai, sustoja 
viskas - energetikos sistemos, ligoninės, pats internetas, ar gali 
įsivaizduoti? Tie kirminai užprogramuoti plisti ir plisti, kol net- 
gi tavo spoksoma televizija išeina iš rikiuotės ir ima per visus 
kanalus rodyti tik Osamą bin Ladeną. 

- Herme, brangioji, negirdėjau nieko sakant „išeina iš ri- 
kiuotės“ nuo tų laikų, kai gyvenome Filadelfijoje. Argi tie kir- 
minai ir virusai nesiuntinėjami nuolat ir paskui paaiškėja, kad 
juos platina koks apgailėtinas, prie gyvenimo nepritapęs snar- 
glius, sėdintis savo apšnerkštame kambaryje Bronkse ar Banko- 

ke? Jie trumpam sukelia sumaištį, tačiau pasaulio nesugriauna. 
Juos paprastai sugauna ir pasodina už grotų. Tu pamiršti visus 
protingus vyrus ir moteris, kuriančius ugniasienes, ar kaip jas 
ten. Jie tikrai gali įveikti keletą fanatikų arabų - juk galų gale ne 
tie išrado kompiuterius, o mes. 

— Taip, bet jie - jei nežinai - išrado nulį. Jiems nereikia iš- 
radinėti kompiuterio, kad nušluotų mus nuo žemės paviršiaus. 
Vadovas vadina tai kibernetiniu karu. Štai į ką mes - patinka 
tau tai ar ne - įsivėlėme. Kirminų jau knibžda aplink, vadovas 
kasdien peržiūri šimtus pranešimų apie užpuolimus. 

— Kibernetines atakas. 

— Būtent. Manai, tai juokinga, jaučiu iš tavo balso, tačiau taip 
nėra. Tai mirtinai rimta, Beti. 

Ta šeikerių kėdė ima kelti skausmą. Tais laikais jų kūno for- 
mos turbūt buvo kitokios, tų kvakerių ir puritonų: jie kitaip su- 
vokė patogumus ir būtiniausias reikmes. 

- Nemanau, kad tai juokinga, Hermiona. Žinoma, gali nu- 
tikti baisių dalykų, jau nutiko, bet... — ji pamiršta, ką norėjo 
sakyti po „bet“. Ji svarsto, kad reikėtų nueiti su nešiojamu te- 
lefonu į virtuvę ir įlįsti į stalčių, kur guli sausainiai. Ji mėgsta 
tuos vienintelius sausainius, kurie parduodami senamadiškoje 
krautuvėlėje Vienuoliktojoje gatvėje. Džekas ten juos perka jai. 
Ji svarsto, kada grįš Džekas; jo konsultacijos ėmė trukti vis dau- 
giau laiko. - Bet pastaruoju metu negirdėjau apie pasikartojan- 
čias kibernetines atakas. 

— Na, už tai reikėtų padėkoti vadovui. Jis gauna praneši- 
mus net vidury nakties. Tai jį varo į kapus, kaip Dievą myliu. 
Smilkiniuose jau pasirodė žilė, akys įdubo. Man tiesiog svyra 
rankos. 

— Hermiona, argi jis neturi žmonos? Ir galybės vaikų? Ma- 
čiau jų nuotrauką laikraštyje - jie ėjo į bažnyčią per Velykas. 

- Suprantama, turi. Žinau tai. Ir savo vietą žinau. Mūsų san- 
tykiai visiškai oficialūs. Ir kadangi tu taip stengiesi mane iš- 
provokuoti, - tai labai konfidencialu - viena vietovių, iš kurių 
gauname daugiausiai pranešimų, - šiaurinis Naujasis Džersis. 
Tusonas, Bafalo apylinkės ir šiaurinis Naujasis Džersis. Jis tyli 
apie tai, kaip užsiūtas, privalo tylėt, bet esama imamų (tikiuo- 
si, teisingai ištariau), kuriuos tikrai reikia sekti. Jie visi šaukiasi 
Amerikai baisių dalykų, o kai kurie drįsta žengti ir toliau. Turiu 
omenyje, kviečia imtis smurto prieš valstybę. 

— Na. Laimė, tuo užsiima tik imamai. Jei to imtųsi rabinai, 
Džekui tektų prie jų prisidėti. Nors į sinagogą jis nevaikšto. Gal 
jeigu vaikščiotų, jaustųsi laimingesnis. 

Hermiona pasiunta: 

— Išties kartais stebiuosi, ką Džekas apie tave galvoja, tu į nie- 
ką nežiūri rimtai. 

— Tai jį iš dalies ir patraukė, - atsako jai Betė. - Jis linkęs į 
depresiją ir jam patinka, kad aš tokia lengvamanė. 

Stoja tyla ir Betė jaučia, kaip jos sesuo stengiasi susilaikyti 
nuo akivaizdaus atkirčio: ji daugiau nebėra lengvamanė. 

— Ką gi, - atsidūsta Hermiona tolimajame Vašingtone, - lei- 
džiu tau grįžti prie muilo operos. Mano kitame telefone mirksi 
raudona švieselė - jam kažko prireikė. 

- Buvo gera pasikalbėti, - meluoja Betė. 

Vyresnioji sesuo užėmė motinos vietą, neleisdama Betei pa- 
miršti, kiek daug trūkumų ji turi. Betė leido sau, kaip sakoma, 
„apsileisti“. Iš gilių raukšlių tarp riebalų klosčių, kur kaupiasi 
tamsūs prakaito gumulėliai, šnerves pasiekia kvapas; vonioje 
jos kūnas iškyla į vandens paviršių tarsi didžiuliai burbulai. Jie 
vangiai siūbuoja, ir plūduriuodami vandens paviršiuje atro- 
do beveik skysti. Kaip tai galėjo jai nutikti? Būdama mergaitė 
ji valgė viską, kas patiko: jai niekada neatrodė, kad valgo dau- 

giau už kitus, o ir dabar neatrodo - tiesiog maistas labiau eina į 
kūną. Ji skaitė, kad kai kurių žmonių ląstelės didesnės. Skiriasi 
jų metabolizmas. Galbūt viskas dėl to, kad ji gyvena uždaryta 
šitame name, 0 pirmiau kitame name ir name prieš tą namą — 
Aštuonioliktojoje gatvėje, ir name prieš tai pusę mylios arčiau 
centro - jie ten gyveno, kol vieta tapo nesaugi, - įkalinta žmo- 
gaus, kuris ją paliko, nors iš pažiūros to nepasakytum. Jis kas- 
dien vaikšto į mokyklą, uždirba pragyvenimui — ar gali jį kal- 
tinti? Būdama jauna žmona, Betė jį užjausdavo, bet metams bė- 
gant suprato, kad jis persistengia: žiemą išeina dar neprašvitus 
ir grįžta jau sutemus - popamokinė veikla; perdeda mokinių 
bėdas, skuba susitikti su nusikaltusiųjų tėvais. Jis grįžta namo 
prislėgtas, nes negali išspręsti visų problemų, juk Naujajame 
Prospekte tiek nelaimingųjų gyvena be jokio tikslo, o dabar tai 
persiduoda ir jų vaikams: „Bete, jiems nusišikt. Socialinė san- 
tvarka jiems niekados neegzistavo. Jie neįsivaizduoja gyvenimo 
be eilinės dozės, eilinio nusigėrimo, bėdų su policija, banku ar 
imigracijos tarnyba. Vargšai vaikai, jie niekada neturėjo galimy- 
bės pasimėgauti vaikyste. Matai, kaip jie ateina į devintą klasę 
dar kažko vildamiesi, juose dar likęs šešėlis to užsidegimo, kurį 
jaučia antrokas, tikėjimo, kad išmokęs taisykles ir ruošdamas 
pamokas būsi apdovanotas, tačiau baigiamosiose klasėse, jei 
tik baigia, mes visa tai iš jų galutinai išmušame. Kas tie „mes“? 
Amerika. Nors, manau, sunku tiksliai pasakyti, kur ir kas ėmė 
vykti ne taip. Mano senelis manė, kad kapitalizmas pasmerktas 
žlugti, kad jam lemta tapti vis labiau engėjišku, kol proletariatas 
pakils ant barikadų ir įkurs darbininkų rojų. Bet taip neįvyko — 
kapitalistai pasirodė esą pernelyg protingi arba proletarai per 
buki. Norėdami jaustis saugūs, jie pakeitė etiketę „kapitalizmas“ 
užrašu „laisvoji rinka“, bet tai ta pati šunų ruja. Per daug pra- 
laimėjusiųjų, o laimėjusieji išlošia taip pat per daug. Bet jeigu 

neleisi šunims rietis, jie visą dieną drybsos būdoje. Didžiausia 
bėda ta, kad visuomenė stengiasi būti padori, o padorumas ne- 
būdingas daugelio žmonių prigimčiai. Mums visiems vėl derėtų 
tapti medžiotojais-rinkėjais - visi šimtu procentų dirbtume ir 
sveikai badautume.“ 

Kitą kartą Džekas grįžta namo prislėgtas, nes jam ima nu- 
sibosti grumtynės su neišsprendžiamomis problemomis, o 
pastangos jas išspręsti atrodo rutina, akių dūmimas, tiesiog 
darbas, sukčiavimas. „Mane labiausiai erzina tai, - sakydavo 
jis, - kad jie atsisako suvokti, kaip blogai gyvena. Jie mano 
gyvenantys neblogai - juk prisipirko margų skudurų už pusę 
kainos ar naują itin žiaurų kompiuterinį žaidimą, ar kokią kie- 
tą kompaktinę plokštelę, kurią privalo turėti visi, ar atsivertė į 
kokį apgailėtiną naują tikėjimą, apnuodysiantį jų smegenis ir 
grąžinsiantį tiesiai į akmens amžių. Imi ir rimtai susimąstai, 
ar Žmonės nusipelno gyventi, ar masinių skerdynių Ruandoje, 
Sudane ir Irake įkvėpėjai kartais nėra teisūs.“ 

Oji, leidusi sau nutukti, atėmė iš savęs teisę linksminti jį kaip 
anksčiau. Jis niekada to nepasakytų. Jis niekada nebūtų su ja 
šiurkštus. Gal tai jo žydiškumas - tas jautrumas, atsakomybė, 
pranašumo jausmas, kai žmogus užgniaužia sielvartą savyje, 
keliasi apyaušriu ir stovi prie lango, užuot pažadinęs ją ir likęs 
lovoje. Jie kartu nugyveno gerą gyvenimą, nusprendžia Betė ir, 
viena ranka laikydamasi už atlošo, kad neapverstų, išplėšia savo 
kūną iš mažos, kietos, medinės šeikerių kėdės. Gražus būtų re- 
ginys — išsikėtojusi ant grindų sulaužytu dubeniu, negalinti net 
susisiausti chalato gydytojams atvykus. 

Jai reikia nusivilkti chalatą ir nueiti apsipirkti. Jiems baigia- 
si būtiniausi dalykai: muilas, skalbimo priemonės, popieriniai 
rankšluosčiai, tualetinis popierius, majonezas. Sausainiai ir už- 
kandžiai. Ji negali prašyti Džeko visa tai pirkti - jam ir taip ten- 

ka pirkti mikrobangų krosnelei pritaikytą maistą iš ShopRite ar 
maistą išsinešimui kinų užeigoje, kai ji dirba bibliotekoje iki še- 
šių. Dar kačių maistas. O kur Karmela? Katė per retai glostoma: 
visą dieną liūdna miega po sofa, o naktimis laksto kaip pasiutusi. 
Gal ir veltui ją sterilizavo, bet jeigu to nepadarysi, kačių bus pilni 
namai. 

Jie su Džeku nugyveno gyvenimą gerai, sako sau Betė, dė- 
liodami popieriukus, taukšėdami klaviatūra, jie maloniai elgėsi 
su žmonėmis ir teikė jiems pagalbą. Senais laikais amerikiečiai 
nebūtų galėję sau to leisti: kol miestai dar šį tą gamino, jie lenkė 
nugaras fabrikuose; žmonės dabar taip baiminasi arabų, bet mus 
pribaigia japonai, kinai, meksikiečiai ir gvatemaliečiai - dirba 
už minimalų atlyginimą, išstumdami mūsų darbininkus. Mes 
atvykstame į šią šalį, suvarome indėnus į rezervacijas, pastato- 
me dangoraižius ir nutiesiame greitkelius, o dabar visi gviešiasi 
gabalo mūsų vidaus rinkos, kaip rykliai, užpuolę banginį toje 
Hemingvėjaus apysakoje, nors iš tiesų ten buvo buriažuvė. Bet 
mintis ta pati. Hermionai taip pat pasisekė: gavo svarbų darbą 
Vašingtone pas vieną svarbiausių administracijos šulų, nors taip 
dievinti viršininką juokinga - paklausius galima pagalvoti, kad 
jis mūsų angelas sargas. Kai hormonai blokuojami, žmogus ima 
mąstyti kaip senmergė, kaip tos vienuolės ir kunigai - jie tampa 
žiaurūs ir ištvirkę, ir sprendžiant iš to, kaip tvirkina vargšus pa- 
tiklius vaikučius, besistengiančius tapti dorais katalikais, jie neti- 
ki tuo, ką pamokslauja. O ištekėjus bent sužinai, ką veikia vyrai, 
kaip jie kvepia ir elgiasi - visa tai normalu: sukelia nusivylimą ir 
išsklaido kvailas romantiškas mintis. Eidama prie laiptų į miega- 
mąjį persirengti (kuo? tikra bėda: niekas nepaslėps papildomo 
šimto svarų, niekas nepadės jai gatvėje vėl atrodyti madinga), 
Betė pamano, kad būtų nieko prieš užsukti į virtuvę ir pažiū- 
rėti, ar yra šaldytuve ko užkrimsti — nors ji ką tik priešpiečiavo. 

Tarsi norėdama numalšinti šį akstiną, ji vėl saudrimba į „tinginė- 
lį, pakelia kojų pasparą, kad nemaustų kulkšnys. „Kaip sergant 
vandenlige“, - sako apie jas gydytojas, o juk Džekas kadaise ga- 
lėjo apimti jas nykščiu ir smiliumi. Įsitaisiusi krėslo glėbyje, Betė 
pajunta, kad nori šlapintis. Na, nereikia kreipti į tai dėmesio ir 
noras praeis — to ją išmokė gyvenimas. 

Kurgi dingo tas TV pultelis? Ji paėmė jį, išjungė televizorių, o 
toliau atmintyje žioji skylė. Net baisu, kaip dažnai jos atmintyje 
atsiranda skylės. Ji apžiūri abu ranktūrius ir vargais negalais pa- 
silenkusi, antrąkart per dieną prisimindama panelę Dimitrovą 
ir jos pratimus, apžiūri žalsvą to vyriškio jai parduotą kilimą. Jis 
turbūt gulėjo ant ranktūrio, o paskui, kai ji, užuot ėjusi į viršų 
apsirengti, sudribo į krėslą, nuslydo į plyšį šalia pagalvėlės. De- 
šinės rankos pirštais ji čiuopia ankštą plyšį, viniplastą, jaučio 
odos imitaciją iš Laukinių Vakarų laikų, kurie tikriausiai nebū- 
tų tokie nuostabūs, jei tektų juose gyventi. Paskui kaire ranka 
patikrina plyšį kitoje pusėje ir pirštai jį aptinka - vėsų matinį 
pultelio korpusą. Būtų buvę lengviau, jei Betei netrukdytų jos 
kūnas, taip stipriai prispaudęs pagalvėlę prie krėslo šono, kad ji 
bijo nusilaužt nagą į siūlę ar ką nors metalinio. Tuose plyšiuose 
kaupiasi plaukų segtukai, monetos, net adatos ir smeigtukai. Jos 
motina nuolat ką nors siuvo ar adė, sėdėdama sename pledu 
apklotame krėsle, kad būtų šviesiau, pastatytame prie lango su 
plačia medine palange, raštuotomis užuolaidomis, loveliu su 
pelargonijomis ir vaizdu į tokią vešlią žalumą, kad žemė po ja 
neišdžiūdavo iki vidurdienio. Betė nukreipia pultelį į televizo- 
rių ir įsijungia Antrąjį kanalą, CBS, jos sukviesti elektronai lė- 
tai renkasi, ryškėja vaizdas ir garsas. Muzika, skambanti „Taip 
sukasi pasaulis“, labiau orkestrinė, ne tokia išdrikusi kaip „Vi- 
suose mano vaikuose“ - mediniai pučiamieji ir žemas styginių 
skambesys, sumaišytas su kažkokiais vaiduokliškais garsais, lyg 

tolstančiu kanopų bildesiu. Iš audrinančios muzikos ir jaunų 
aktorių veido išraiškos — pyktis, suraukti antakiai, išgąstis — 
Betė nusprendžia juos ką tik kalbėjus apie ką nors ypač svar- 
baus - jie tikriausiai svarstė apie skyrybas ar žmogžudystę, bet 
ji tai praleido, ji praleido akimirką, kada pasisuko pasaulis. Betė 
vos neverkia. 

Bet gyvenimas - keistas dalykas: jis kartais ateina tau į pa- 
galbą. Iš nežinia kur pasirodo Karmela ir užšoka jai ant kelių. 

— Kur buvo mano mažytė? - šūkteli Betė laibu, kupinu džiu- 
gesio balsu. - Mamytė taip tavęs pasiilgo! 

Tačiau po akimirkos ji nekantriai nustumia katę, įsitaisusią 
pamurkti ant šilto kūno platybių, nuo kelių ir vėl stengiasi pa- 
kilti nuo „tinginėlio . Staiga atsirado tiek neatidėliotinų reikalų. 


Praėjus dviem savaitėms po išleistuvių Centro vidurinėje, Ah- 
madas išlaikė vairavimo teisių egzaminą Veino egzaminų biure. 
Jo motina, paprastai leisdavusi pačiam viskuo rūpintis, lydėjo 
jį apdaužytu kaštoniniu subaru furgonu, kuriuo važinėjo į ligo- 
ninę, gabeno paveikslus į suvenyrų krautuvę Ridžvude ir įvai- 
rias kitas vietas, iš jų ir į mėgėjų parodas bažnyčiose ir mokyklų 
aktų salėse. Druska per žiemą pagraužė važiuoklės kraštus, o 
dėl jos neatsargaus vairavimo ir paskubomis atidaromų kitų au- 
tomobilių durų stovėjimo aikštelėse ir požeminiuose garažuose 
gerokai nukentėjo automobilio šonai ir sparnai. Priekinį deši- 
nį sparną, nesusipratimo, kilusio ties šviesoforu keturių eismo 
juostų kelyje, auką, Bondo glaistu užlipdė vienas iš jos draugu- 
žių, daug jaunesnis už ją skulptorius mėgėjas, daręs skulptūras iš 
šiukšlių ir persikėlęs į Tubaką Arizonos valstijoje anksčiau, nei 
tą lopą buvo galima nušlifuoti ir uždažyti. Todėl sparnas taip ir 
liko nebaigtas, glaisto spalvos, o kitose vietose - ypač ant stogo 

ir gaubto, atvirų bet kokiam orui, - kaštoniniai dažai išbluko 
iki persiko atspalvio. Ahmadui atrodo, kad jo mama puikuoja- 
si skurdu, kasdienėmis nevykusiomis pastangomis prasimušti 
į viduriniąją klasę, tarsi tokia nesėkmė būtų esminė meninin- 
ko gyvenimo ir asmeninės laisvės, tokios brangios bedieviams 
amerikiečiams, dalis. Savo bohemiškų apyrankių gausa ir keis- 
tais drabužiais - dažais aptaškytais džinsais ir violetine odine 
liemene, kuriais buvo apsivilkusi tądien, - ji priverčia Ahmadą 
sutrikti kaskart, kai jie pasirodo viešumoje. 

Tą dieną Veine ji flirtavo su pagyvenusiu vyru, apgailėtinu 
valstybės pakaliku, vadovavusiu egzaminui. 

- Niekaip negaliu suprasti, kodėl jam prireikė vairuoti sunk- 
vežimį. Tą mintį jam pakišo imamas - ne mama, o imamas. 
Mano brangusis berniukas vadina save musulmonu. 

Už regioninės tarnybos centro stalo Veine sėdintis vyriškis 
atrodė sumišęs nuo staiga prapliupusios motiniškos išpažinties. 

- Taip jis gali uždirbti gerą ir pastovų atlyginimą, - išspaudė 
pamąstęs. 

Ahmadas pajuto, kad tarnautojas šykščiai sunkia žodžius, 
tarsi švaistytų brangią ir greit senkančią jų atsargą. Jis sėdėjo 
palinkęs virš stalo, todėl jo veidas atrodė trumpesnis ir po mirk- 
sinčiomis dienos šviesos lempomis šiek tiek iškreiptas, lyg juo 
būtų nuvilniję ir sustingę nemalonūs jausmai. Šiam beviltiškam 
padarui mama dosniai dalijo savo žavesį, žeisdama sūnaus oru- 
mą. Žmogus buvo toks leisgyvis, taip įklimpęs į savo taisyklių 
voratinklį, kad nepajėgė suprasti, kaip Ahmadas, pagal metus 
tinkamas laikyti egzaminą sunkvežimiui vairuoti, dar nėra tiek 
suaugęs, kad ateitų be motinos. Vis dėlto, suvokdamas, kad 
moteris nepadoriai elgiasi ir galbūt iš jo šaiposi, vyriškis išplė- 
šė Ahmadui iš rankų užpildytą praktinio egzamino blanką ir, 
liepęs jam palenkti veidą prie dėžės, privertė, užmerkiant paei- 

liui tai vieną, tai kitą akį, skaityti įvairių spalvų raides ir atskirti 
spalvas - raudoną, žalią ir gintarinę. 

Prietaisas išmatavo jo tinkamumą vairuoti kitą prietaisą, o 
testą atliekančio valdininko veide sustingo pagieža, nes diena po 
dienos dirbdamas tą patį darbą jis pats virto automatu, lengvai 
pakeičiamu sraigteliu negailestingų materialistiškų Vakarų me- 
chanizme. Tai islamas, kaip ne kartą yra aiškinęs šeichas Rašidas, 
išsaugojo mokslą ir paprasčiausius graikų mechanizmus, kai ap- 
imta barbarybės krikščioniškoji Europa pamiršo tuos dalykus. 
Šiuolaikiniai islamiškojo pasipriešinimo Didžiajam šėtonui did- 
vyriai - buvę gydytojai ir inžinieriai, gerai nusimanantys apie 
tokias mašinas, kaip lėktuvai, kompiuteriai ar pakelėje užkastos 
bombos. Islamas, kitaip nei krikščionybė, nesibaido mokslo tie- 
sos. Alachas sukūrė šį materialų pasaulį, ir visi jo įrenginiai, nau- 
dojami šventiems tikslams, tampa šventi. Taip mintydamas Ah- 
madas atsiėmė savo vairuotojo pažymėjimą. C kategorijos vai- 
ruotojo pažymėjimui nereikėjo parodyti savo sugebėjimų kelyje. 

Šeichas Rašidas patenkintas. Jis sako Ahmadui: 

— Išorė gali būti apgaulinga. Nors aš žinau, kad mūsų meče- 
tė jaunoms akims atrodo aptriušusi ir palaikė, viduje ji suausta 
iš tvirtų gijų ir pastatyta ant giliai žmonių širdyse įsišaknijusių 
tiesų. Mečetė turi bičiulių - ne tik galingų, bet ir dievotų. Če- 
habų šeimos galva prieš keletą dienų minėjo, kad jo klestinčiam 
verslui reikalingas jaunas sunkvežimio vairuotojas, neturintis 
žalingų įpročių ir tvirtai prisilaikantis mūsų tikėjimo. 

- Aš turiu tik trečios kategorijos teises, - atsako jam Ahma- 
das, traukdamasis nuo pernelyg lengvo ir greito, kaip jam at- 
rodo, perėjimo į suaugusiųjų pasaulį. - Negaliu išvažiuoti už 
valstijos ribų ar vežioti pavojingų medžiagų. 

Tas savaites po mokyklos baigimo jis gyveno su motina mė- 
gaudamasis dykinėjimu, dirbdamas padrikas valandas ryškiai 

apšviestoje „Sekundėlėje“, ištikimai kasdien melsdamasis, nu- 
eidamas į kokį filmą ir stebėdamasis, kiek Holivudas iššvaisto 
amunicijai ir sprogimų grožiui, bėgiodamas gatvėmis ir retkar- 
čiais užklysdamas į sujungtų namų rajoną, į kurį tą sekmadie- 
nio popietę lydėjo Džorilyną. Jis niekada jos nesutinka - tik tos 
pačios odos spalvos mergiotes, neskubriai vaikštinėjančias, Ži- 
nančias, jog yra stebimos. Bėgdamas apleistais kvartalais jis pri- 
simena miglotas ponio Levio kalbas apie universitetą ir ne ma- 
žiau miglotai apibrėžtus, bet didingus ten dėstomus dalykus - 
„mokslus, menus, istoriją. Mokyklos konsultantas, tiesą sa- 
kant, buvo kartą ar du užsukęs į namus, bet, nors su Ahmadu 
elgėsi draugiškai, paskubėdavo išeiti, tartum pamiršęs, ko atė- 
jo. Ne itin įsiklausydamas į atsakymus, jis klausinėjo Ahmado, 
kokie jo planai, ar jis ketina dar čia pagyventi, ar išvykti ir pa- 
matyti pasaulio, kaip jaunuoliui ir priklausytų. Šis pasiūlymas iš 
pono Levio lūpų, visą gyvenimą nugyvenusio Naujajame Pro- 
spekte, išvykusio tik į universitetą ir atlikusio tarnybą armijoje, 
tuo metu privalomą visiems amerikiečiams, skambėjo keistai. 
Nors tuo metu vyko iš anksto nesėkmei pasmerktas amerikie- 
čių karas su Vietnamo apsisprendimo teise, ponas Levis nieka- 
da nebuvo išsiųstas už Jungtinių Valstijų ribų - jis dirbo kan- 
celiarinį darbą, ir dėl to iki šiol jaučia kaltę: nors karas ir buvo 
klaida, jis teikė galimybę parodyti savo drąsą ir meilę tėvynei. 
Ahmadas tai žino, nes motina retkarčiais su juo kalbasi apie 
poną Levį - koks jis mielas žmogus, nors ir ne itin laimingas, 
nevertinamas mokyklos valdžios ir nelabai rūpintis žmonai ar 
sūnui. Pastaruoju metu jo motina tapo neįprastai kalbi ir smal- 
si, ji domisi Ahmadu daug labiau, nei šis yra pratęs - klausia, 
kur jis eina, kada grįš, ir retkarčiais susierzina, kai jis atsako: 
„Ai, kada nors.“ 
- Ir kada tiksliai tai gali būti? 

— Motin! Atstok nuo manęs! Greitai. Tikriausiai užbėgsiu į 
biblioteką. 

— Gal tau reikia pinigų kinui? 

— Aš turiu pinigų ir ką tik mačiau du filmus: vieną su Tomu 
Kruzu, o kitą - su Matu Deimonu. Abu buvo apie profesiona- 
lius žudikus. Šeichas Rašidas teisus - filmai kvaili ir nuodėmin- 
gi. Jie tarsi pragaro pavyzdžiai. 

— O varge, kokie mes šventi! Nejaugi neturi draugų? Tavo 
amžiaus berniukai juk paprastai turi drauges? 

— Mama, aš ne gėjus, jei tą norėjai pasakyti. 

— Iš kur žinai? 

Jis pasijuto priblokštas: 

- Žinau. 

— Na, o aš žinau, - atsakė ji, sulenktais kairės rankos pirštais 
perbraukdama plaukus ir atmesdama nuo kaktos, tarsi patvir- 
tindama šio pokalbio netvarkingumą ir pareikšdama norą jį už- 
baigti, - kad niekada nežinau, kada pareisi. 

O dabar tokiu pat irzliu tonu jam atsako šeichas Rašidas: 

- Jie nenori, kad važiuotum už valstijos ribų. Jiems nereikia, 
kad vežiotum pavojingas medžiagas. Jie tenori, kad vežiotum 
baldus. Čehabų įmonė „Puikybės baldai“ įsikūrusi Reigano 
bulvare. Tu tikriausiai ją pastebėjai arba girdėjai mane minint 
Čehabų pavardę. 

- Čehabų? 

Kartais Ahmadas baiminasi, kad gaubiamas šalia esančio 
Dievo, esančio taip arti, tarsi jie sudarytų vieną, šventą esybę, 
„artimesnio nei gysla kakle“, kaip sakoma Korane, jis pastebi vis 
mažiau pasaulietiško gyvenimo smulkmenų nei kiti, netikintys 
Žmonės. 

— Habibas ir Morisas, - paaiškina imamas nekantriai, kapo- 
damas žodžius taip tiksliai, tarsi kirptųsi barzdą. - Jie libanie- 

čiai, ne maronitai*, ne drūzai**. Jie atvyko į šią šalį jaunystėje 
septintajame dešimtmetyje, kai atrodė, jog Libanas taps sionistų 
satelitu. Jie atsivežė šiokį tokį kapitalą ir investavo jį į „Puikybę“. 
Pagrindinė jų mintis buvo pardavinėti juodaodžiams naujus ir 
naudotus nebrangius baldus. Šis verslas pasirodė esąs sėkmin- 
gas. Habibo sūnus, neoficialiai vadinamas Čarliu, pardavinėja 
prekes ir jas pristato, bet dabar jie nori, kad jis įmonėje užim- 
tų svarbesnes pareigas, nes Morisas išėjo į pensiją ir išvažiavo į 
Floridą, apsilanko čia tik vasarą, o Habibo diabetas atima iš jo 
vis daugiau jėgų. Čarlis - kaip ten sakoma? - pralavins tave. Jis 
tau patiks, Ahmadai. Jis visiškas amerikietis. 

Pilkos moteriškos jemeniečio akys susiaurėja iš smagumo. 
Jis laiko Ahmadą amerikiečiu. Joks uolumas ar Korano studijos 
nepakeis jo motinos rasės ar nesančio tėvo. Tėvų, jų įtakos trū- 
kumas, tėvystė, nesugebanti išlaikyti vyrų namuose, yra vienas 
iš šios smunkančios ir nestabilios visuomenės požymių. Šeichas 
Rašidas - liesas ir lengvas it durklas, pilnas giliai slypinčios pa- 
vojingos klastos, kartais leidžiantis suprasti, kad Koranas pir- 
miniu pavidalu ne amžinai egzistavo Rojuje, į kurį Pranašas per 
vieną naktį nuskriejo stebuklingu žirgu, vardu Burakas - nesi- 
siūlo Ahmadui į tėvus: jis žvelgia į Ahmadą broliškai ir kartu 
pašaipiai, su lašeliu priešiškumo. 

Tačiau jis teisus: Ahmadui patinka Čarlis Čehabas, stambus, 
aukštas, ketvirtą dešimtį įpusėjęs vyras tamsiu, gilių raukšlių iš- 
vagotu veidu ir plačia, judria burna. 

—- Ahmadai, - sako jis, pabrėždamas abu skiemenis, pail- 


* Maronitai - viena iš Rytų katalikų bažnyčių, įsikūrusi prieš 1 600 metų. Pava- 
dinimas kilęs iš vienuolio atsiskyrėlio šv. Marono vardo. Pagrindinis jų centras - 
Libane. 

** Drūzai - monoteistinė religinė bendruomenė, XI a. atskilusi nuo musulmonų 
šiitų izmailitų atšakos. Dauguma jų gyvena Sirijoje, Libane, Izraelyje ir Jordanijoje. 

gindamas antrąją a, tarsi žodyje Bagdadas. Ir klausia: - Kas tau 
labiausiai patinka? - nelaukdamas atsakymo tęsia: - Sveikas at- 
vykęs į vadinamąją „Puikybę“. Kai sugalvojo tokį pavadinimą, 
mano tėvas ir dėdė nelabai mokėjo angliškai - jie manė, kad tai 
reiškia ką nors puikaus. 

Kai jis kalba, veide šmėkščioja sudėtingiausi jausmai ir min- 
tys: panieka, savęs nuvertinimas, įtarumas ir (pakėlus antakius) 
geraširdiškas suvokimas, kad tiek jis, tiek jo klausytojas šioje 
kompromituojančioje padėtyje atsidūrė kartu. 

— Mes mokėjome angliškai, - prieštarauja šalia stovintis jo 
tėvas. - Mes mokėmės anglų Amerikos mokykloje Beirute. 
„Puikybė“ reiškia ką nors klasiška. Kaip „naujas“ Naujojo Pros- 
pekto pavadinime. Tai nereiškia, kad miestas yra naujas dabar, 
jis buvo naujas tada. Jei mes pavadinsime bendrovę „Čehabo 
baldai , žmonės klaus: „Ką reiškia tas čehabas?“ 

Č jis taria minkštai, atsikrenkšdamas, tas garsas primena 
Ahmadui Korano pamokas. 

Čarlis visa pėda aukštesnis už tėvą, jis lengvai apglėbia se- 
nesnio, šviesesnės odos vyro galvą ranka ir, suvaidindamas ne- 
kenksmingą imtynių susiėmimą, meiliai ji apkabina. Tokiame 
glėbyje vyresniojo Čehabo galva atrodo it didžiulis kiaušinis - 
jo pakaušis plikas, oda plonesnė, nei storaodžio sūnaus. Tėvo 
veidas veik perregimas ir patinęs, galbūt kaltas šeicho Rašido 
minėtas diabetas. Pono Čehabo oda vaiskiai blyški, bet jis pats 
ne liguistas: nors vyresnis nei, tarkim, ponas Levis, jis atrodo 
jaunesnis - apkūnus, žvitrus ir visada pasiruošęs linksmybėms, 
net jeigu šių šaltinis - jo sūnus. Jis kreipiasi į Ahmadą: 

— Amerika. Nesuprantu šitos neapykantos. Atvykau jaunas, 
būdamas vedęs, bet žmoną turėjau palikti, atvykau su broliu, ir 
neapykantos ar susišaudymų kaip mano šalyje tarp įvairių gru- 
pių ir genčių nebuvo. Žydai, arabai vieni kitiems nerūpėjo, juo- 

dieji, baltieji, visi kiti sugyveno tarpusavyje. Jei turi ką nors gero 
parduoti, žmonės perka. Jei gali pasiūlyti darbą, atsiras, kas jį 
dirba. Viskas aišku, viskas kaip ant delno. Daryti verslą lengva. 
Jokių bėdų nuo pat pradžių. Mes Senajame pasaulyje manėme, 
kad kainas iš pradžių reikia užkelti, o paskui - derėtis ir nuleisti. 
Bet čia niekas to nesupranta - net vargšas zandžas, atėjęs pirkti 
sofos ar krėslo, sumoka kainą, nurodytą ant etiketės, kaip mais- 
to prekių parduotuvėje. Bet ateidavo tik keletas. Mes supratome 
ir įkainojom baldus tiek, kiek tikėjomės gauti, pigiau, ir atėjo 
daugiau žmonių. Aš sakiau Morisui: „Tai sąžininga ir draugiška 
šalis. Mes neturėsime bėdų.“ 

Čarlis paleidžia tėvą iš glėbio, pažvelgia Ahmadui į akis, nes 
naujasis darbuotojas vienodo su juo ūgio, nors ir trisdešimčia 
svarų lengvesnis, ir mirkteli: 

- Tėte, - taria kantriai atsidusdamas, - bėdų čia yra. Zan- 
džams niekas nesuteikė jokių teisių, jie turėjo jas išsikovoti. Juos 
linčiuodavo ir neleisdavo į restoranus, jie netgi turėjo atskirus ge- 
riamojo vandens fontanėlius. Kad juos laikytų žmonėmis, jiems 
teko kreiptis į Aukščiausiąjį Teismą. Amerikoje nieko nėra už 
dyką, viską reikia išsikovoti. Nėra jokio uma, nėra šaryja*. Tegul 
šis jaunuolis tau papasakoja, jis ką tik baigė mokyklą. Viskas yra 
karas, ar ne? Pažvelk, ką daro Amerika užsienyje - kariauja. Jie 
įgrūdo į Palestiną žydų valstybę, įkišo ją tiesiai Viduriniesiems 
Rytams į gerklę, o dabar įsibrovė ir į Iraką - sukurs ten mažąsias 
JAV ir siurbs naftą. 

- Netikėk juo, - sako Ahmadui Habibas Čehabas. - Jis sklei- 
džią šitą propagandą, bet žino, kad geriau neras. Jis geras ber- 
niukas. Matai, šypsosi. 


* Uma (arab.) - bendruomenė, diaspora. Taip pat gali reikšti musulmonų visumą. 
Šaryja (arab.) - šventasis islamo įstatymas, taip musulmonai įvardija dieviškąją teisę. 

Ir Čarlis ne tik nusišypso - jis kvatojasi atlošęs galvą, net ma- 
tyti viršutinio žandikaulio pasaga ir grūdėti liežuvio raumenys, 
panašūs į platų kirminą. Jo judrios lūpos susideda į mąslią, bet 
pašaipią šypseną, o įdėmios akys po vešliais antakiais tyrinėja 
Ahmadą. 

- Ką apie tai manai, Patrakėli? Imamas sako, kad esi labai 
pamaldus. 

- Aš stengiuosi eiti Tiesiuoju Keliu, - prisipažįsta Ahma- 
das. - O šioje šalyje tai nelengva. Čia pernelyg daug kelių, čia 
parduodama per daug nereikalingų daiktų. Jie giriasi savo lais- 
ve, tačiau betikslė laisvė pati tampa kalėjimu. 

Tėvas pertraukia jį garsiai pareikšdamas: 

— Tu nieko nežinai apie kalėjimus. Šioje šalyje žmonės kalė- 
jimų nebijo. Ne taip, kaip Senajame pasaulyje. Kaip Saudo Ara- 
bijoje, kaip anksčiau buvo Irake. 

Čarlis raminamu balsu sako: 

— Tėte, JAV kalinių skaičius didžiausias pasaulyje. 

— Ne didesnis nei Rusijoje. Ar Kinijoje, nors mes to nežinom. 

— Vis dėlto gana didelis - apie du milijonus. Jaunoms juoda- 
odėms trūksta vaikinų. Jie visi sėdi už grotų, dėl Dievo meilės. 

— Tie kalėjimai - nusikaltėliams. Tris, keturis kartus per me- 
tus jie įsilaužia į parduotuvę. Ir jeigu neranda pinigų - viską 
sudaužo ir visur pridergia. Šlykštu! 

— Tėte, jie beturčiai. Mes jiems atrodom turtingi. 

— Tavo draugužis Sadamas Huseinas, štai jis nusimano apie 
kalėjimus. Komunistai taip pat nusimanė. O šioje šalyje pa- 
prastas žmogus apie kalėjimą nieko nežino. Paprastas žmogus 
nebijo. Jis dirba. Jis paklūsta įstatymams. O tų įstatymų lengva 
laikytis. Nevok. Nežudyk. Nemiegok su svetima žmona. 

Keletas Ahmado klasiokų Centro vidurinėje pažeidė įstaty- 
mą ir buvo nepilnamečių teismo nuteisti už narkotikų laikymą, 

įsilaužimus ir vairavimą apsvaigus. Blogiausieji iš jų teismą 
ir kalėjimą laikė normalaus gyvenimo dalimi ir nejautė jokio 
siaubo - jie buvo su tuo susitaikę. Bet jo ketinimus prisidėti 
šia informacija prie ginčo nustelbia Čarlis, prabylantis gudria 
veido išraiška Žmogaus, tuo pat metu siekiančio susitaikyti ir 
trokštančio padėti pokalbyje paskutinį tašką: 

- Tėte, o ką pasakysi apie mūsų mielą koncentracijos sto- 
vyklą Gvantanamo įlankoje? Tie nelaimėliai net neturi teisės į 
advokatą. Jie neturi imamų, kurie nebūtų skundikai. 

- Jie priešo kariai, - niūriai taria Habibas Čehabas, norėda- 
mas baigti ginčą, bet nesugebėdamas pasiduoti. - Jie pavojingi 
žmonės. Jie nori sunaikinti Ameriką. Ir jie tai pasakoja Žurnalis- 
tams, nors mes juos maitinam geriau, nei kada nors Talibanas. 
Jie mano, kad rugsėjo vienuoliktoji - puikus pokštas. Jiems tai 
karas. Džihadas. Taip jie šneka. Ko jie tikisi - kad amerikiečiai 
puls kniūbsti jiems po kojų ir nesigins? Net bin Ladenas tikisi 
sulaukti atsakomojo smūgio. 

— Džihadas nebūtinai reiškia karą, - įsiterpia Ahmadas nuo 
drovumo trūkinėjančiu balsu. - Tai pastangos eiti Dievo keliu. 
Džihadas gali būti ir vidinė kova. 

Vyresnysis Čehabas nužvelgia jį susidomėjęs. Jo akys ne to- 
kios tamsiai rudos kaip sūnaus - jos lyg auksaspalviai rutuliukai 
vandeninguose baltymuose. 

— Tu geras vaikis, - sako jis iškilmingai. 

Čarlis užmeta savo tvirtą ranką ant Ahmado liesų pečių, tar- 
si sutvirtindamas visų trijų vienybę. 

- Jis ne visiems taip sako, - prisipažįsta jaunajam naujokui. 

Šis pokalbis vyksta įmonės gilumoje, kur pertvara atskirta 
keletas plieninių stalų, o už jų matyti pora matinio stiklo durų, 
vedančių į kitas patalpas. Visa kita erdvė - demonstravimo salė — 
košmariška patalpa, prigrūsta kėdžių, staliukų, kavos stalelių, 

stalinių lempų, pastatomų lempų, sofų, krėslų, pietų stalų ir kė- 
džių, suoliukų kojoms, indaujų, prikarstyta sietynų tarsi lianų 
džiunglėse, pilna sieninių metalinių ar emaliuotų lempų, didelių 
ir mažų veidrodžių - tiek paprastų, tiek įmantrių, paauksuotais 
ar sidabruotais lapais, gėlėmis, raitytais kaspinais ar ereliais iš- 
skėstais nagais ir išskleistais sparnais išpuoštais rėmais. Ameri- 
kietiški ereliai spokso į Ahmadą virš sutrikusio vaikino atspin- 
džio - dėbso į liekną mišrios kilmės jaunuolį baltais marškiniais 
ir juodais džinsais. 

- Apačioje, - sako apkūnus, žemaūgis tėvas blizgančia lenkta 
nosimi ir tamsiais padribusiais vokais virš auksaspalvių akių, — 
mes laikome lauko baldus - skirtus vejai ir verandai, pintus ir 
sulankstomus, netgi keletą aliumininių surenkamų namukų, ap- 
saugotų nuo vabzdžių. Juos galima pasistatyti kieme už namo, 
jeigu šeima nori pabūti gryname ore. Viršuje laikome miegamojo 
baldus - lovas, staliukus prie lovos, tualetinius staliukus damoms, 
komodas, drabužių spintas, kai neužtenka sieninių, šezlongus, 
kuriuose damos gali sėdėti ištiesusios kojas, minkštas pasparas 
kojoms ir suoliukus tam pačiam poilsiui, mažas naktines lempe- 
les - na, žinai, skirtas tam, kas ir turėtų vykti miegamuosiuose. 

Čarlis, tikriausiai pastebėjęs Ahmadą raustant, šiurkščiai nu- 
traukia: 

— Nauji ar naudoti daiktai - mums jokio skirtumo. Viską pa- 
sako kaina etiketėje ir baldo būklė. Baldas nėra automobilis, jis 
neturi daugybės paslapčių. Ką matai, tą ir gauni. O mes su ta- 
vimi viską, kas kainuoja daugiau nei šimtą dolerių, nemokamai 
nugabensime į bet kurią valstijos vietą. Žmonėms tai patinka. 
Nepasakyčiau, kad pas mus užsuka daug pirkėjų iš Mėjaus ky- 
šulio, bet žmonėms patinka gauti už dyką. 

- Ir kilimai, - sako Habibas Čehabas. - Jie nori rytietiškų kili- 
mų, tarsi libaniečiai būtų iš Armėnijos ar Irano. Apačioje turime 

kolekciją, ir tuos, kurie pakloti ant grindų, galima įsigyti - mes 
juos išvalome. Reigano bulvare esama specialių kilimais prekiau- 
jančių parduotuvių, bet žmonėms patinka mūsų kainos. 

- Jiems patinkame mes, tėte, - atsako Čarlis. - Mes turime 
gerą vardą. 

Ahmadas jaučia nuo šios gyviesiems skirtų daiktų sankau- 
pos sklindantį, į pagalvėles, kilimus ir lininius šviestuvų gaub- 
tus įsigėrusį mirties tvaiką, kvapą žmonijos organikos, jos še- 
šių ar septynių apgailėtinų padėčių ir reikmių, besikartojančių 
desperatiškoje stilių ir medžiagų įvairovėje tarp veidrodžiais 
apkabinėtų sienų, besibaigiančioje tuo pačiu kasdieniu skurdu, 
uždaroje, amžiams lubomis ir grindimis atmatuotoje erdvėje 
įkalintu nuobodžiu ir nusidėvėjimu, dusinančiu gyvenimo be 
Dievo - artimo bičiulio - nykumu ir beviltiškumu. Šis reginys 
pažadina jam vaikystės atminties užkaboriuose palaidotą prisi- 
minimą: apgaulingą vaikščiojimo po parduotuves džiaugsmą, 
gundančią apsimestinę žmogaus sukurtų dalykų gausybę. Jie su 
mama kildavo eskalatoriais, klaidžiodavo kvepalais persmelk- 
tais paskutinio, žlungančio prekybos centro miesto viduryje ko- 
ridoriais arba, drovėdamasis jos strazdanų ir savo rusvos odos 
nedermės, risnodavo, stengdamasis neatsilikti nuo jos energin- 
gos eigasties, per gudronu dengtą stovėjimo aikštelę į neapma- 
tomas, paskubomis it didžiulės dėžės sustatytų angarų erdves, 
iki pat sijų prigrūstas prekių pakuočių. Per tas išvykas, skirtas 
tik surasti ir pakeisti kokį nors nepataisomą namų apyvokos 
įtaisą, įgyti nuolat augančiam berniukui drabužių ar kol islamas 
pavertė jį tam neimliu - seniai trokštamą elektroninį žaidimą, 
pasensiantį per sezoną, motina ir sūnus būdavo iš visų pusių 
apsiaučiami patrauklių, išmoningų, bet jiems nereikalingų ar 
neįperkamų daiktų, tuo tarpu kiti amerikiečiai, regis, be vargo 
įsigydavo tai, ko juodviem nepavykdavo įpirkti už likusios be 

vyro slaugės algą. Ahmadas paragavo Amerikos gausybės, lyž- 
telėjęs jos apatinę dalį. Velniai - štai kas buvo ta daugybė blizgių 
pakuočių, tie stūksantys stelažai su dabartinėmis trumpalaikė- 
mis madomis, tos lentynos su mikroschemomis varomais žudi- 
kiškais vaizdais, raginančiais mases pirkti, vartoti, kol pasaulis 
dar turi atsargų vartojimui, apsiryti prie lovio, kol mirtis am- 
žiams užvers jų gobšius žabtus. Visas šis vargingųjų klampini- 
mas į skolas turėjo galutinę ribą - mirtį. Ji buvo tas prekystalis, 
ant kurio žvangėjo senkantys doleriai. Paskubėk, pirk dabar, 
nes paprasti ir tyri pomirtinio pasaulio džiaugsmai yra tik ne- 
būti pramanai. 

„Sekundėlėje“, žinoma, parduodamos ir vertos prekės, bet 
daugiausia ten dėžių ir maišų su sūriu, saldžiu, žalingu maistu, 
taip pat plastikinių musmušių ir Kinijoje pagamintų pieštukų 
su beverčiais trintukais. O čia, šioje didžiulėje demonstracinėje 
salėje, Ahmadas jaučiasi verbuojamas į prekybos armiją ir, ne- 
paisant Dievo artumo, kuriam visi materialūs dalykai yra tik jo 
šešėlis, jis susijaudinęs. Pats Pranašas buvo pirklys. Žmogus nie- 
kada nepavargsta melsti gėrybių“, sako keturiasdešimt pirmoji 
sura. Į šias gėrybes įeina ir pasaulio pramonės gaminiai. Ahma- 
das jaunas: esama užtektinai laiko, svarsto jis, gauti atleidimą 
už materializmą, jei tokio atleidimo reikėtų. Dievas arčiau, nei 
gysla kakle, ir Jis žino, ką reiškia trokšti patogumų ir ištaigos, 
kitaip nebūtų sukūręs ano pasaulio tokio patogaus: pasak Kora- 
no, Rojuje esama ir kilimų, ir sofų prigulti. 

Ahmadą nusiveda apžiūrėti sunkvežimio, jo būsimo sunkve- 
žimio. Čarlis vedasi jį už stalų, šykščiai per stoglangį nušviestu 
koridoriumi, išmargintu nukritusių šakelių, sparnuotų sėklų ir 
lapų šešėliais. Koridoriuje stovi vandens aušintuvas, kabo ka- 

lendorius, kurio kvadratėliai su skaičiais tirštai aprašinėti pri- 
statymų datomis, ir, kaip vėliau supras Ahmadas, nučiupinėtas 
kontrolinis laikrodis, o ant sienos - lentynėlė kortelėms, kurio- 
se darbuotojai žymi atėjimo ir išėjimo laiką. 

Čarlis praveria dar vienas duris ir ten stovi sunkvežimis, už- 
pakaliu atsuktas į krovimo platformą iš storų lentų, įtaisytą po 
išsikišusiu stogeliu. Sunkvežimis - aukšta oranžinė dėžė meta- 
linėmis juostomis sutvirtintais galais - pribloškia Ahmadą, ma- 
tantį jį pirmąsyk, nuo krovimo platformos jis panašus į didžiulį 
bukasnukį gyvį, kuris, ieškodamas maisto, pernelyg arti priėjo. 
Ant jo oranžinio, purvu aptaškyto šono mėlynomis, auksu ap- 
vedžiotomis guslčiomis raidėmis parašyta „Puikybė“, o apačioje 
paprastomis didžiosiomis - BALDAI NAMAMS, ir smulkesnė- 
mis - adresas ir telefono numeris. Ant užpakalinių sunkvežimio 
ratų - dvigubos padangos. Abipus kabinos kyšo dideli chromuo- 
ti veidrodėliai. Kabina glaudžiai, be jokių tarpelių pritvirtinta 
prie kėbulo. Sunkvežimis atrodo įspūdingai, bet draugiškai. 

— Senas patikimas žvėris, - sako Čarlis. - Nuvažiavo jau šim- 
tą dešimt tūkstančių mylių, ir jokių rimtų gedimų. Nagi, sėskis 
ir susipažink su juo. Nešok, lipk štai tais laipteliais. Tik betrūko, 
kad pirmą darbo dieną susilaužytum kulkšnį. 

Ahmadas jaučia, kad ši aplinka jau šiek tiek pažįstama. Atei- 
tyje jis pažins ją dar geriau - krovimo platformą, automobilių 
stovėjimo aikštelę suskeldėjusiu asfaltu, kepinamu vasaros kai- 
tros, aplinkui stovinčius žemus plytų pastatus ir užgrūstus už- 
pakalinius sujungtų namų kiemelius, rūdijantį viename kampe 
ratuotą konteinerį, užsilikusį nuo ankstesniojo, seniai palaido- 
to verslo, prislopintą keturių juostų bulvaru švilpiančio eismo 
bangų ūžesį. Ši erdvė jam visada išliks magiška, taiki, tarsi ne 
šio pasaulio, lyg tave per didinamąjį stiklą stebėtų kažkokia pra- 
našesnė esybė. Tai buvo Dievo kvėpavimo paliesta vieta. 

Ahmadas nulipa keturiais storų lentų laipteliais ir atsidu- 
ria viename lygyje su sunkvežimiu. Emblemoje ant vairuotojo 
durų parašyta: Ford Triton E-350 Super Duty. Čarlis atidaro tas 
dureles ir sako: 

— Na, štai, Patrakėli. Lipk vidun. 

Kabina trenkia šiltu, nosį riečiančiu vyrų kūnų, išsivadėju- 
sių cigarečių dūmų, šaltos kavos ir važiuojant valgytų itališkų 
sumuštinių kvapu. Po daugybės valandų, praleistų vartant eis- 
mo taisyklių ir vairavimo bukletus, kuriuose tiek rašoma apie 
dvigubą sankabos paspaudimą ir žemesnės pavaros perjungimą 
pavojingose nuokalnėse, Ahmadas nustemba grindyse neradęs 
pavarų perjungimo svirties. 

— O kaip mes perjungiam pavaras? 

— Mes jų neperjungiam, - sako jam Čarlis. Jo veidas surūgęs, 
bet balso tonas normalus: - Pavaros automatinės. Kaip jūsų šei- 
mos automobilyje. 

Kaip gėdingame jo motinos subaru. Jo naujasis draugas pa- 
junta, kad Ahmadas sutrikęs, ir raminamai sako: 

— Perjungti pavaras - beprasmis vargas. Vienas vaikis, dirbęs 
pas mus prieš porą vairuotojų, sulaužė pavarų dėžę, kai važiuo- 
damas žemyn įjungė atbulinę pavarą. 

— Argi stačiose nuokalnėse nereikia perjungti žemesnės pa- 
varos? Užuot nuolat spaudus stabdžius ir dildžius kaladėles? 

- Pirmyn, gali stabdyti perjunginėdamas pavaras. Bet šioje 
Naujojo Džersio dalyje nėra aukštų kalvų. Mes juk ne Vakarų 
Virdžinija. 

Čarlis pažįsta valstijas, jis pasitrankęs po pasaulį. Jis apeina 
kabiną ir it beždžionė ištiesęs į viršų rankas vienu gaistu neria 
į keleivio vietą. Ahmadui atrodo, lyg kažkas būtų įšokęs į jo 
lovą. Čarlis iš šiurkščios it džinsas medžiagos marškinių (tik 
kariškai žalsvų, o ne melsvų) kišenės išsitraukia cigarečių pa- 

kelį ir mitriu spragtelėjimu per colį išmuša keletą cigarečių ru- 
du filtru. 

Jis klausia Ahmado: 

— Užsirūkysi nervams nuraminti? 

— Ne, pone, ačiū. Aš nerūkau. 

- Tikrai? Labai protinga. Gyvensi amžinai, Patrakėli. Ir ap- 
sieikime be „ponų“. Tiks ir Čarlis. Ką gi, pažiūrim, kaip tu vai- 
ruosi šitą laužą. 

— Dabar? 

Čarlis purkšteli, išpūsdamas debesėlį dūmų, akies krašteliu 
matomą Ahmado. 

— O kada tu norėtum? Kitą savaitę? Ko tada čia atėjai? Nesi- 
jaudink taip. Tai vieni juokai. Bukagalviai kasdien tą daro, pati- 
kėk manim. Čia gi ne aukštoji matematika. 

Dabar pusė devynių ryto - Ahmadas jaučia, kad iniciacijai 
per anksti. Bet jeigu Pranašas išdrįso patikėti savo kūną baisin- 
gajam žirgui Burakui, tai ir Ahmadas gali užsiropšti ant aukštos 
juodos sėdynės, suskilinėjusios, pilnos buvusiųjų vairuotojų pa- 
liktų dėmių, ir vairuoti šią didelę oranžinę dėžę ant ratų. Pasu- 
kus raktelį variklis storai sugaudžia, tarsi degalai būtų tirštesni 
už benziną ir sukrešėję. 

— Dyzelis? - klausia Ahmadas. 

Čarlis iškvepia dar keletą debesėlių - jie kyla iš pačios jo 
plaučių gelmės: 

- Tu ką, juokauji, vaiki? Ar esi kada vairavęs dyzelį? Jis Čia 
tik prismardintų, ir variklis kaista siaubingai ilgai. Negali tiesiog 
įlipti ir spausti pedalą iki galo. Tiesa, vieną dalyką turėk omeny- 
je: nėra užpakalinio vaizdo veidrodėlio. Nepanikuok, kai pažiū- 
rėsi iš įpročio, o jo ten nėra. Naudokis šoniniais veidrodėliais. 
Prisimink ir kitą dalyką: viskas užima daugiau laiko - ilgiau 
stabdai, lėčiau išjudi. Prie šviesoforų nelaimėsi jokių rovimo 

iš vietos lenktynių — nė nebandyk. Ši mašina kaip sena ponia: 
nereikia jos stumdyti, bet ir nuvertinti nederėtų. Tik akimirkai 
nusisuksi nuo kelio, ir ji tave nugalabys. Tačiau neleisk man ta- 
vęs gąsdinti. Nagi, pabandom. Palauk: nepamiršk pavažiuoti at- 
buliniu. Nes su platforma jau ne kartą susidūrėm. Su tuo pačiu 
vairuotoju, kurį minėjau. Žinai, ko išmokau per tiek metų? Nėra 
nieko, ko mulkiai imtų ir nepadarytų. Pavažiuok atgal, pasisuk 
šimtu dvidešimčia laipsnių, išvažiuok iš teritorijos - tiesiai bus 
Tryliktoji gatvė, pasuk į dešinę, į Reiganą. Sukti į kairę negalėsi - 
ten betoninė sienelė, bet, kaip jau sakiau, nėra nieko, ko mulkiai 
nepadarytų, tai ir paminėjau. 

Čarlis dar kalba, o Ahmadas jau pajuda atgal, apsisuka tvar- 
kingu puslankiu ir padidinęs greitį išvažiuoja iš aikštelės. Jis 
mato, kad sėdėdamas taip aukštai tarsi sklendžia virš automo- 
bilių stogų. Sukdamas į bulvarą per staigiai nukerta kampą, ir 
užpakaliniai ratai šokteli per šaligatvio kraštą, bet to beveik ne- 
pajunta. Jis persikėlė į kitą lygmenį, į aukštesnę pakopą. O Čarlis 
gesina cigaretę į skydelyje esančią peleninę ir apie šoktelėjimą nė 
neprisimena. 

Pravažiavus keletą kvartalų Ahmadas įgunda žvilgčioti į kai- 
rijį veidrodėlį, paskui pro keleivio langą - ir į dešinįjį. Oranži- 
niai, chromu apkraštuoti „Puikybės“ šonų atspindžiai nebekelia 
Ahmadui nerimo, bet tampa jo dalimi, kaip pečiai ir rankos, 
einant gatve šmėkščiojantys regėjimo lauko pakraščiuose. Nuo 
pat vaikystės sapnuose jis kartais skriedavo koridoriais ar slys- 
davo, pakilęs keletą pėdų virš šaligatvio, ir kartais atsibusdavo 
su erekcija arba - dar gėdingiau - didele šlapia dėme vidinėje 
pižamos tarpkojo pusėje. Jis veltui ieškojo Korane patarimo dėl 
sekso. Ten buvo kalbama apie nešvarumą, tačiau tik moterų - 
kai joms menstruacijos, kai krūtimi maitina kūdikį. Antrojoje 
suroje jis rado paslaptingus žodžius: Jūsy žmonos yra jūsų dir- 

va, todėl ateikite į ją kada norite. Bet iš pradžių darykite gerus 
darbus sielos išganymui, bijokite Dievo ir žinokite, kad su juo 
susitiksite. Prieš tai esančiose Korano eilutėse jis perskaitė, kad 
moterys nešvarios. Venkite artumo su moterimis ir nesiartinkite 
priejų, kol jos neapsivalo. O kai jos apsivalo, ateikite pas jas, kaip 
Alachas jums prisakė. Iš tiesų Dievas myli atgailaujančius ir myli 
apsivalančius.* Sunkvežimyje Ahmadas jaučiasi švarus, atsiri- 
bojęs nuo žemo pasaulio, kurio gatvės pilnos šunų mėšlo, kur 
vėjas nešioja celofano ir popieriaus skiautes; jis jaučiasi švarus ir 
laisvas, skraidinantis — tai jis mato pažvelgęs į šoninius veidro- 
dėlius - savo oranžinę dėžę it aitvarą. 

— Nespausk taip į dešinę, - staiga perspėja jį Čarlis, balse gir- 
dėti nerimas. 

Ahmadas pristabdo, jis nesuvokė, kad lenkia automobilius iš 
kairės šalia pat skiriamosios juostos, tvirtos „Džersio užtvaros“. 

— Kodėl jas vadina „Džersio užtvaromis'? - klausia jis. - O 
kaip jas vadina Merilande? 

- Neužkalbinėk man dantų, Patrakėli. Kai vairuoji sunkve- 
žimį, nėra kada sėdėti ir svajoti. Tavo rankose - gyvenimas ir 
mirtis, ką jau kalbėti apie tai, kiek kainuos remontas ir kaip šok- 
telės draudimo įmokos, jei susimausi. Jokių dešrainių ir terlio- 
nių su mobiliuoju, kaip žmonės paprastai daro automobiliuose. 
Tu didesnis, todėl ir vairuoti turi geriau. 

- Iš tikrųjų? - Ahmadas bando pašiepti vyresnįjį, savo brolį 
Amerikos libanietį, išsklaidyti jo niūrų rimtumą. - Argi auto- 
mobiliai neturėtų trauktis man iš kelio? 

Čarlis nesupranta, kad Ahmadas jį erzina. Jis nenuleidžia 
akių nuo kelio ir žvelgdamas per priekinį stiklą sako: 

— Nebūk kvailas, vaiki, jie negali. Tarp gyvūnų tas pats. Žiur- 

kės ir triušiai nelygūs drambliams ir liūtams. Irakas neprilygsta 
JAV. Jeigu esi didesnis, turi būti geresnis. 

Ši politinė pastaba pasirodo Ahmadui keista, šiek tiek ne vie- 
toje. Bet kadangi jie su Čarliu viename vežime, jis nuolankiai 
susitaiko ir važiuoja toliau. 


- Jėzau, - sako Džekas Levis. - Štai dėl ko verta gyventi! Jau 
buvau pamiršęs ir nė nesitikėjau, kad kas nors man primins. 

Taip atsargiai, šiomis aplinkybėmis jos neminėdamas, jis ati- 
duoda duoklę žmonai, kuri prieš daugelį metų jam parodė, dėl 
ko verta gyventi. 

Šalia jo gulinti nuoga Tereza Maloj sutinka: 

— Taip, - bet tučtuojau gindamasi priduria: - Bet tai ilgai ne- 
trunka. | 

Jos apskritas veidas šiek tiek išsprogusiomis akimis išpiltas 
raudonio ir rusvos strazdanos susilieja su rausva skruostų spalva. 

— Kas netrunka? - klausia Džekas. 

Ji visiškai nenori, kad jis sutiktų su tokiu nerūpestingu gūž- 
telėjimu pečiais. Jos nuoraudis iš rožinio tampa tamsiai raudo- 
nu - ją skaudžiai užgavo šis klausimas, savo bejėgiškumo suvo- 
kimas: dar vienas niekur nevedantis nuotykis, dar vienas vedęs 
meilužis. Jis niekada nepaliks savo storosios Betės, o ir ji kažin 
ar to norėtų. Jis dvidešimt trejais metais už ją vyresnis, o jai rei- 
kia vyro, būsiančio greta iki pat gyvenimo pabaigos. 

Naujame Džersyje įsigalėjo neslūgstantis liepos karštis, bet jų 
nuo meilės įkaitusiai odai oras vėsokas, ir meilužiai užsitraukia 
antklodę, drėgną ir suglamžytą, gulėjusią po jų kūnais. Džekas 
atsisėda, atsiremia į pagalvę, apnuogindamas glebnius raumenis 
ir žilus gaurus ant krūtinės, o Terė, miela bohemiška begėdė, taip 
pat neužsitraukė savo antklodės galo aukščiau, kad jis galėtų gė- 

rėtis jos krūtimis, baltomis kaip muilas ten, kur jų niekada ne- 
pasiekia saulė, ir, jei trokšta, vėl pasverti jas rankoje. Jam patinka 
apkūnumas, nors jo gali būti ir per daug. Sėmenų aliejaus ir skie- 
diklio kvapai lenkia Džeką į miegą meilužės lovoje. Kaip Terė ir 
sakė, ji ėmė tapyti didesnius ir ryškesnius darbus. Kai dulkinda- 
masi ji sėdi ant jo, užsimauna ant jo styrančios erekcijos, Džekui 
regis, kad spalvos, atsispindinčios nuo sienų, teka jos ilgais, dai- 
liais, rumbėtais, baltais airiškais šonais, liejasi po glostančiomis 
jo rankomis. Jis negali įsivaizduoti Betės, savo svoriu sėdinčios 
ant jo dubens, ar plačiai išskėstų jos kojų - jiems nebetinka nė 
viena poza, tik susiglaudus kaip šaukštams, bet ir tada didžiulis 
Betės užpakalis stumia jį iš lovos it pavydus vaikas. 

- Dalykas tas, - tęsia Džekas pajutęs, kad Terė tyli dėl jo ne- 
taktiškumo, - kad kol santykiai tęsiasi, nesvarbu, kiek jie trun- 
ka, pati Motina Gamta sako: „Ar ne vis vien?“ Jautiesi taip, lyg 
viskas truktų amžinai. Aš dievinu tavo krūtis - ar neseniai to 
nesakiau? 

- Jos ima svirti. Būtum jas matęs, kai man buvo aštuoniolika. 
Buvo dar didesnės ir stovėjo stačios. 

— Tere, prašau. Nejaudink manęs vėl. Man reikia eiti. 

Betės, kiek jis pamena, taip pat buvo panašios į apverstus 
dubenėlius košei valgyti, o spenelis burnoje sukietėdavo kaip 
mėlynės uogytė. 

— Kur dabar, Džekai? - Terės balse girdėti nuovargis. Meilužė 
žino, kad vyras melagis, o žmona tik nutuokia. 

— Į konsultaciją. Šįkart tikrą - kitame miesto gale. Važiuosiu 
automobiliu, jai reikės jo po pusantros valandos, važiuos į bib- 
lioteką. 

Jis pats, apimtas poorgazminio kvaitulio, nėra tikras, kiek iš 
to, ką sakė, teisybė. Jis tik žino, kad Betei kažkada reikalingas 
automobilis. 


165 


John Updike = TERORISTAS 


Terė, girdėdama jo balse netikrumą, pasiskundžia: 

— Džekai, tu nuolat kur nors skubi. Aš skleidžiu blogą kvapą, 
ar ką? 

Tai žiauru, nes nuo Betės tikrai sklinda kvapas - gailūs garai 
iš jos gilių kūno raukšlių nakčia pripildo lovą ir tik sustiprina jo 
naktinį nerimą ir baimę. 

- Nieko panašaus, - sako jis iš mokinių perimta kalba. - Net 
nuo... 

Ir nutyla, bijodamas perspausti. 

— Mano putės. Nagi, pasakyk. 

— Net nuo jos nesklinda kvapas, - prisipažįsta jis. - Ypač nuo 
jos. Tu saldi. Mano saldainiukas. 

Tiesą sakant, jis bijo per ilgai įsikniaubti veidu į jos tarpuko- 
jį, baiminasi, kad Betė užuos kitą moterį jiems bučiuojantis la- 
banakčiui - jie vos pakšteli viens kitam į lūpas, tačiau šis įprotis 
gyvuoja jau trisdešimt šešerius jų santuokos metus. 

— Prašau, Tere. Tai absurdiška. 

- Kodėl, šventakupri tu? Žyde doruoli? Kas mano putėje ab- 
surdiška? 

— Nieko, nieko, - sutinka jis nugalėtas. - Ji tobula, ji nuo- 
stabi, ji... 

— Ji? Kas? Kam skirti šitie mieli žodžiai? Tobula ir nuostabi? 

— Tavo putei. 

— Gerai. Tęsk. 

Galbūt Terė kabinėjasi todėl, kad jis naudojasi jos pute, ir 
ja pačia, deramai nekreipdamas dėmesio, neįvertindamas viso 
paveikslo: kvapo, atsitiktinumų, maudžiančios vienatvės, kai 
jis išeina iš jos, suvokimo, kad jis naudojasi ja ir naudojasi iš- 
rankiai. 

- Ji drėgna, - tęsia jis, - gauruota, viduje minkšta kaip gėlė 
ir tampri... 

— Ak, - sako ji, - tampri. Įdomu. Ir jai patinka... Pasakyk, kas 
jai patinka. 

- Jai patinka, kai ją bučiuoja, laižo, kai su ja žaidžia ir į ją 
įeina... neversk manęs tęsti, Tere. Tai mane žudo. Aš kraustausi 
dėl tavęs iš proto ir tu tai žinai. Tu pati mieliausia... 

- Nepasakok man... - atšauna ji piktai, nubloškia antklodę ir 
iššoka iš lovos. 

Jos sėdmenys virpčioja ir jau yra, kaip ji sakė apie kitką, pa- 
dribę. Ant sėdmenų ryškėja raukšlės. Tarsi nugara pajutusi Dže- 
ko žvilgsnį, ji apsisuka vonios kambario tarpduryje, švysteli 
kedro spalvos lopinėliu; Džekas jaučia, kaip įžūliai ji rodo savo 
minkštą putnų nuogumą - šviesų duonos minkštimą be plutos - 
kviesdama priimti jos švelnumą, kuriam jis nebuvo pakankamai 
atviras. Žvelgdamas į ją nuogą, tokią moterišką, jautrią ir neran- 
gią, Džekas jaučia, kaip jam džiūsta burna, kaip iš jo išeina tvar- 
kingo, sąžiningo gyvenimo oras. Ji užbaigia jo sakinį: 

— „pati mieliausia nuo tada, kai Betė nusipenėjo kaip kiau- 
lė. Tu džiaugsmingai mane dulkini, bet nenori garsiai ištarti 
žodžio dulkintis, nes bijai, kad ji kaip nors jį išgirs. Anksčiau 
pergulėdavai su manimi ir sprukdavai bijodamas, kad bet kurią 
akimirką gali sugrįžti Ahmadas, o dabar, kai jis visą dieną dirba, 
vis tiek visada turi pasiteisinimą, kodėl negali pasilikti ilgiau nei 
minutę. Tiesiog mėgaukis manimi - daugiau nieko ir neprašau, 
bet ne, žydus turi graužti kaltė, taip jie parodo savo išskirtinu- 
mą, parodo, kad jie viršesni už kitus, juk Dievas pyksta tik ant 
jų, sudariusių su juo tą pasibjaurėtiną vertingąjį sandorį. Man 
nuo tavęs bloga, Džekai Levi! 

Ji trenkia vonios durimis, bet durys užkliūva už vilnonio ki- 
limėlio, užsiveria ne iš karto ir plykstelėjusioje piktai užžiebtoje 
šviesoje jis spėja pamatyti, kaip siūbuoja jos airiškas, niekada 
dykumos saulės neliestas užpakalis. 

Džekas guli apimtas liūdesio - jam norisi apsirengti, bet su- 
vokia, kad taip tik patvirtins ją esant teisią. Tereza, nusiplovusi 
nuo savęs jį, pagaliau išeina iš vonios, susirenka nuo grindų dra- 
bužius ir neskubėdama ima rengtis. Krūtys jai pasilenkus siū- 
buoja, ir jas Terė prisidengia visų pirmiausia, pagauna plonyčiu 
liemenuko audiniu ir raukydamasi susega jį ant nugaros. Tada 
įlipa į kelnaites, tvirta dailia ranka laikydamasi, kad nenukris- 
tų, už stalo, apkrauto išrikiuotomis aliejinių dažų tūbelėmis. Iš 
pradžių viena, o paskui abiem rankom ji patempia nailoną, aki- 
mirką švysteli kedro spalvos garbanotas lopinėlis, pasprunka iš 
po elastinės juostelės lyg alaus puta iš paskubomis įpilto bokalo. 
Jos liemenėlė juoda, bet kelnaitės — alyvinės. Jų žema elastinė 
juostelė atidengia perlų spalvos pilvo iškilumą drąsiau nei bet 
kokie džinsai nuleistu liemeniu, nors ji maunasi paprasčiausius 
senus džinsus aukštu liemeniu, priekyje trupučiuką aptaškytus 
dažais. Rumbėtas megztukas, pora drobinių sandalų - ir ji bus 
visiškai pasiruošusi eiti į gatvę ir pasitikti jos laukiančių galimy- 
bių. Ją gali pagrobti kitas vyras. Kaskart matydamas ją nuogą, 
Džekas baiminasi, kad tai paskutinis kartas. Jį apima sielvartas, 
toks stiprus, kad priverčia šūktelti: 

— Nesivilk tais skudurais! Grįžk į lovą, Tere! Prašau. 

— Tu juk neturi laiko. 

- Turiu. Ką tik prisiminiau, konsultacija prasideda tik trečią. 
Tas vaikis vis tiek nevykėlis iš Ferlono, jo tėvai mano, kad konsul- 
tuodamas padėsiu jam įstoti į Prinstoną. O aš negaliu. Na, prašau! 

- Hm... gal minutėlę. Tik prisiglausiu. Negaliu pakęsti mūsų 
vaidų. Mes neturėtume dėl nieko vaidytis. 

— Mes vaidijamės, - paaiškina jis, - nes rūpime vienas kitam. 
Jei nerūpėtume, nesivaidytume. 

Ji atsisega džinsus, įtraukdama pilvą ir išsprogindama akis, 
todėl akimirką atrodo juokingai, ir greitai vien juodais alyviniais 

apatiniais neria po suglamžyta antklode. Tie drabužėliai tokie 
lengvabūdiškai palaidi, kad ji atrodo it nepilnametė kekšytė, lyg 
viena iš įžūlesnių Centro vidurinės mergiočių, ir Džeko penis 
vėl ima tvinkčioti. Jis bando nekreipti į tai dėmesio, apkabina ją 
per pečius - pūkeliai ant jos kaklo dar drėgni po dušo - ir nekal- 
tai, draugiškai prisitraukia artyn. 

— Kaip laikosi Ahmadas? - klausia jis. 

Terė atsako apdairiai, ji jaučia staigų perėjimą nuo kekšės 
prie motinos: 

— Manau, jam puikiai sekasi. Jam patinka žmonės, kuriems 
dirba, - tėvas ir sūnus libaniečiai, bendraujantys su juo kaip 
gerojo ir blogojo policininko tandemas. Sūnus - tikrai įdomus 
tipas. Ahmadui labai patinka sunkvežimis. 

- Sunkvežimis? 

— Na, tai galėjo būti bet koks sunkvežimis, bet tas yra jo 
sunkvežimis. Kiekvieną rytą jis tikrina, ar gerai pripūstos pa- 
dangos, patikrina stabdžius, visus tuos skysčius. Jis man apie 
juos pasakoja - mašininė alyva, aušinimo skystis, langų plovi- 
mo skystis, akumuliatoriaus rūgštis, vairo stiprintuvo skystis, 
transmisijos alyva... Regis, viskas. Jis patikrina, ar gerai įtempti 
ventiliatoriaus dirželiai ir dar nežinia ką. Sako, kad techninę ap- 
žiūrą autoservisuose atliekantys mechanikai dažniausiai pagi- 
ringi ir pernelyg skuba. Sunkvežimis netgi turi vardą - „Puiky- 
bė“. „Puikybės baldai namams“. Jie manė, kad tai reiškia kažką 
puikaus. 

— Na, taip, - pripažįsta Džekas, - beveik. Tai šmaikštu. 

Jo erekcija sugrįžta, kol guli galvodamas apie Terę motiną 
ir profesionalę, slaugę ir abstrakcijų tapytoją, inteligentišką, 
įvairiapusę asmenybę, su kuria jis mielai susipažintų, net jeigu 
ji nebūtų kitos lyties. Bet jo mintys nuklydo nuo jos šilkinių 
apatinių, juodų ir alyvinių, nuo laisvo, nerūpestingo būdo jam 

atsiduoti, nuo visos jos patirties, visų meilužių, susikaupusių 
per tuos penkiolika metų, kai Ahmado tėvas, nesugebėjęs per- 
krimsti Amerikos mįslės, pabėgo. Net tada ji buvo katalikų šei- 
moje užaugusi mergina, neturėjusi nieko prieš pasidulkinti su 
babajumi, sa musulmonu. Ji buvo pašėlusi taisyklių laužytoja. 
Terė-žybt. Terorė. Jis klausia: 

— O kas tau pasakojo apie žydus ir sandorį? 

- Nežinau. Koks nors kadaise pažinotas vyras. 

— Kuria prasme pažinotas? 

- Pažinotas, ir tiek. Džekai, argi mes nesitarėm? Tu neklausi, 
o aš nepasakoju. Mane metė, ir aš vieniša gyvenau geriausius 
moteriai skirtus metus. Dabar man keturiasdešimt. Nepavydėk 
to trupinėlio praeities. 

- Mintimis aš, žinoma, nepavydžiu. Bet, kaip jau kalbėjom, 
kai esi neabejingas kitam žmogui, imi jo gvieštis. 

— Argi apie tai kalbėjomės? Negirdėjau nieko panašaus. Gir- 
dėjau tik ką manai apie Betę. Vargšelę Betę. 

- Bibliotekoje ji neatrodo vargšelė. Ji sėdi prie informacijos 
stalo ir naršo internete daug geriau už mane. 

— Iš tavo kalbų sprendžiant, ji tiesiog stebuklas. 

— Ne, tačiau ji asmenybė. 

— Nuostabu. O kas ne asmenybė? Nori pasakyti, aš ne asme- 
nybė? 

Ūmus airiškas Terezos būdas priverčia vertinti liuteronus 
tokius kaip Betė. Jo pimpalas pajunta Terezos permainas ir vėl 
ima trauktis. 

— Mes visi asmenybės, - ramina jis. - Ypač tu. O kalbant apie 
sandorį, tu matai žydą, kuris niekada to nepajuto. Mano tėvas 
nekentė religijos, ir vieninteliai sandoriai, apie kuriuos buvau 
girdėjęs, buvo sudaromi kaimynystėje, - neįsileisti žydų. Ar 
Ahmadas dabar labai religingas? 

Ji trupučiuką atsipalaiduoja ir susmunka ant pagalvės. Jo 
žvilgsnis pasislenka per colį į jos juodo liemenuko gilumą. Straz- 
danota viršutinė krūtinės dalis, daugybę metų atvira saulei, šiek 
tiek primena krepą, kitaip nei muilo balsvumo oda, slypinti po 
liemenuku. Džekas svarsto: „Ką gi, kitas žydas čia prieš mane 
lankėsi.“ Kas dar? Egiptiečiai, kinai, vienas Dievas težino. Dau- 
guma jos pažįstamų dailininkų - perpus už ją jaunesni vaikėzai. 
Jiems ji būtų motina meilužė. Gal dėl to jos pačios vaikis - gėjus, 
jei jis toks, žinoma. 

Ji sako: 

— Sunku pasakyti. Jis niekada daug apie tai nešnekėjo. Varg- 
šiukas, vaikystėje atrodydavo toks gležnas ir išsigandęs, kai iš- 
laipindavau jį prie mečetės ir vienam tekdavo lipti tais laiptais. 
Kai paskui klausdavau, kaip sekėsi, jis atsakydavo „Puikiai“ ir 
daugiau neprasižiodavo. Net parausdavo. Buvo kažkas, kuo jis 
negalėjo su manimi pasidalyti. Dabar, kai dirba, sakė jis man, 
sunku suspėti į mečetę penktadienį, ir tas nuolat su juo važinė- 
jantis Čarlis, regis, nėra toks uolus. Bet, žinai, Ahmadas atrodo 
atsipalaidavęs: jis kalba su manimi tvirčiau, vyriškai, Žiūri tiesiai 
į akis. Jis patenkintas savimi, juk uždirba, ir, na, nežinau, gal 
man taip tik atrodo, atviresnis naujoms mintims, ne toks užsi- 
daręs tame, mano galva, ribotame ir netolerantiškame tikėjime. 
Jam tai gaivaus oro gūsis. 

- Arjis turi merginą? - klausia Džekas Levis, dėkingas Terei, 
nuo jo trūkumų perėjusiai prie kitos temos. 

— Kiek žinau, ne, - atsako ji. 

Džekui patinka jos airiška burna: kai ji užsisvajoja, pamiršta 
sučiaupti viršutinę lūpą su mažu iškilimu per vidurį. 

- Jei turėtų, manau, žinočiau. Jis grįžta namo pavargęs, lei- 
džiasi pamaitinamas, paskaito Koraną, o pastaruoju metu ir 
laikraštį - apie tą kvailą karą su terorizmu, - kad būtų apie ką 

kalbėti su Čarliu, ir eina į savo kambarį miegoti. Jo paklodės, - 
ji ima gailėtis, kad apie tai prakalbo, bet tęsia, - be dėmelės, - ir 
priduria: - Taip ne visada buvo. 

— O kaip tu sužinotum, kad jis turi merginą? - toliau kaman- 
tinėja Džekas. 

- O, jis imtų apie tai kalbėti vien tam, kad pagadintų man 
nervus. Jis visada nekentė mano draugų vyrų. Be to, norėtų va- 
karais išeiti iš namų, o dabar niekur neina. 

— Bet tai nėra normalu. Jis gražus vaikis. Gal jis gėjus? 

Šis klausimas neišmuša Terės iš vėžių: ji yra apie tai galvojusi. 

— Gal ir klystu, bet, manau, apie tai taip pat Žinočiau. Ah- 
mado mokytojas mečetėje, šeichas Rašidas, kraupus tipas, bet 
Ahmadas tai suvokia. Jis gerbia jį, bet nepasitiki. 

- Sakei, buvai jį sutikusi? 

— Vieną ar du kartus, pasiimdama Ahmadą ar palikdama jį 
tenai. Su manimi jis elgėsi labai ramiai ir mandagiai. Bet ašjutau 
jo neapykantą. Jam buvau tik mėsos gabalas - nešvarios mėsos. 

Nešvari mėsa. Džeko erekcija vėl atsigavo. Jis stengiasi susi- 
kaupti, minutę ar dvi, prieš pasidalydamas su ja šiuo galbūt ne 
laiku atsiradusiu pokyčiu. Jis jau buvo pamiršęs šį malonumą, 
tai, kad būna erekcija, ir tvirtą, standų, įkyriai apie save prime- 
nantį kotą, mažą, pasipūtusį, ką tik atgijusį tavo esybės centrą, 
primenatį, kad tavęs yra daugiau, nei yra iš tikrųjų. 

— O kaip darbas? - atnaujina pokalbį Džekas. - Ar daug laiko 
jis ten praleidžia? 

— Būna visaip, - atsako Terė. Jos kūnas, turbūt atsakydamas 
į nuo jo sklindančius kvapus ir pojūčius, skleidžia dirginančių 
kvapų mišinį, stipriausiai - muilu - kvepia sprandas. Pokalbis 
apie sūnų ima jos nebedominti. - Jis tampa laisvas, kai tik pri- 
stato visus baldus. Kartais anksti, bet dažniausiai vėlai. Kartais 
jiems tenka trenktis net į Kamdeną ar Atlantik Sitį. 

— Baisiai toli jie tuos baldus vežioja. 

- Jie ne tik vežioja, bet ir pasiima. Didžioji dalis jų baldų — 
naudoti. Jie įkainoja žmonių turtą ir jį išsigabena. Yra sukūrę 
tokį tinklą, tik nežinau, ar islamas čia turi kokios reikšmės. 
Dauguma jų klientų Naujajame Prospekte - juodaodžių šeimos. 
Ahmadas sako, kad kai kurių namai stebėtinai mieli. Jam patin- 
ka matyti įvairias vietas, įvairų gyvenimo būdą. 

— Pamatyti pasaulio, - atsidūsta Džekas, - bet iš pradžių pa- 
sidairyti po Naująjį Džersį. Aš po Naująjį Džersį pasidairiau, 
bet daugiau pasaulio taip ir nepamačiau. O dabar, panelyt, - jis 
atsikrenkščia, - mums iškilo problema. 

Išsprogusios, blyškaus berilio spalvos Terezos Maloj akys iš- 
siplečia iš nuogąsčio: 

— Problema? 

Džekas pakelia antklodę ir parodo, kas jam nutiko žemiau 
juosmens. Jis viliasi, jog pakankamai pasidalijo su ja gyvenimo 
rūpesčiais, kad dabar pasidalytų ir tuo. 

Ji žiūri, iškiša liežuvio galiuką ir paliečia juo putlų viršutinės 
lūpos viduriuką. 

- Čia ne problema, - sako. - No problema, sefor. 


Čarlis Čehabas dažnai važinėjasi sa Ahmadu, netgi tada, kai 
Ahmadas pats gali iškrauti ir pakrauti baldus. Kilnodamas ir 
tampydamas baldus vaikinas tapo stipresnis. Jis paprašė, kad al- 
gos čekius - beveik penkis šimtus per savaitę, dukart daugiau, 
nei už valandą mokėdavo „Sekundėlėje“ - jam išrašytų Ah- 
mado Ašmavio vardu, nors tebegyveno su motina. Kadangi jo 
socialinio draudimo kortelėje ir vairuotojo pažymėjime buvo 
įrašyta Malojaus pavardė, motina kartu važiavo į banką, į vie- 
ną iš keleto naujų stiklo pastatų miesto centre, paaiškinti jiems 

padėtį ir prašyti leisti atsidaryti atskirą sąskaitą. Tokia ji dabar 
tapo: neprieštarauja jam, nors ir anksčiau per daug nepriešgy- 
niavo. Jo motina, kaip dabar jis, žvelgdamas atgalios, supranta — 
tipiška amerikietė, ji neturi nei tvirtų įsitikinimų, nei jų sutei- 
kiamos drąsos ir paguodos. Ji - Amerikos laisvės religijos auka, 
laisvės, keliamos aukščiau už viską, nors kokia tai laisvė ir kam 
ji skirta, taip ir lieka neaišku. Bormbos sprogstančios ore - tuščias 
oras, štai tobuliausias Amerikos laisvės simbolis. Čia nėra uma - 
tvirtina tiek šeichas Rašidas, tiek Čarlis - nėra visa apimančio 
dieviško įstatymo, liepiančio ir vargšams, ir turtingiesiems nu- 
silenkti petys į petį, nėra pasiaukojimo kodekso, pakilaus, iš 
sielos gelmių kylančio paklusnumo, esančio islamo pamatu, 
glūdinčio pačiame jo pavadinime. Vietoj to egzistuoja asme- 
ninių savęs paieškų įvairovė, nedermė, kurią galima nusakyti 
keliais šūkiais: „Gyvenk šiandien“, „Kiekvienas už save , „Dievas 
padeda tiems, kas padeda sau, kitaip tariant: „Nėra nei Dievo, 
nei Paskutinio teismo dienos - sukitės patys“. Dviguba „suki- 
tės patys“ prasmė - „kliaukis tik savimi“ ir „čiupk, ką gali“ — 
linksmina šeichą, kuris, praleidęs tarp bedievių dvidešimt 
metų, didžiuojasi laisvai kalbąs jų kalba. Ahmadui kartais tenka 
užgniaužti įtarimą, kad jo mokytojas gyvena pusiau realiame 
grynų žodžių pasaulyje ir Koraną labiausiai myli už jo kalbą, 
už nirčios stenografijos kiautą, kurio turinys - skiemenys, eks- 
taziška „I“, „a“ ir gomurinių garsų tėkmė, mėgavimasis narsa ir 
riksmais raitų karių plevėsuojančiais apdarais, jojančių po gie- 
dru Arabijos dykumų dangumi. 

Motina Ahmadui - senstanti moteris, bet širdyje — vis dar 
mergaitė, žaidžianti menu ir meile. Pastaruoju metu ji atgijo ir 
nuolat susirūpinusi, todėl sūnus ją įtaria turint naują meilužį, 
tik pastarasis - skirtingai nei ankstesnieji - nesirodo jų bute ir 
nesiekia su Ahmadu varžytis dėl įtakos namuose. Gal ji ir tavo 

motina, bet aš su ja miegu, - rodydavo jie savo elgsena, ir tai 
buvo taip pat labai amerikietiška, lytiniai santykiai vertinami 
labiau nei šeimos ryšiai. Amerikiečiai nekenčia savo šeimos ir. 
bėga iš jos. Net tėvai prie to prisideda, jie skatina vaiko nepri- 
klausomybę ir nekreipia dėmesio į jų nepaklusnumą. Čia nėra 
tos glaudžios, abipusės meilės, kurią Pranašas jautė savo duk- 
rai Fatimai: Fatima - mano dalis; kas skaudina ją, skaudina ir 
mane, 0 kas skaudina mane - skaudina Dievą. Ahmadas nejau- 
čia neapykantos motinai: ji pernelyg pakrikusi, kad jos būtų 
galima nekęsti, pernelyg išsiblaškiusi vaikydamasi laimės. Nors 
jie tebegyvena kartu tame bute, dvelkiančiame salsvu ir aitriu 
aliejinių dažų kvapu, ji teturi tiek bendro su jo dieną pasauliui 
rodoma esybe, kiek permirkusi prakaitu pižama, su kuria jis 
miega naktį ir kurią nusimeta eidamas į dušą, padedantį įžengti 
į tyrą darbo dienos rytą ir nužingsniuoti mylią iki darbo. Ke- 
letą metų jų kūnams buvo nejauku dalytis ankštą bendrą buto 
erdvę. Ji manė, kad padoru sūnui pasirodyti vienais apatiniais 
ar vasariniais naktinukais, pro kuriuos matosi intymių jos kūno 
dalių šešėliai. Vasaros gatvėmis ji žingsniuodavo tik su trum- 
pais marškinėliais ir mini sijonu, atsagstyta palaidine, džinsais 
pažemintu liemeniu, aptempiančiais putniausias kūno dalis. 
Kai jis smerkia jos aprangą, vadindamas ją nepriderama ir pro- 
vokuojama, ji šaiposi ir erzina jį, tarsi Ahmadas su ja flirtuotų. 
Tik ligoninėje, ant savo nepadorių gatvės drabužių užsitempu- 
si blyškiai žalią, padoriai dukslią uniformą, ji atitinka Pranašo 
dvidešimt ketvirtojoje suroje moterims duotą paliepimą: prisi- 
dengti šydais krūtinės ir savo grožybes rodyti tik savo vyrams, 
tėvams ir sūnums, broliams, vergams, eunuchams ir, pabrėžia 
Knyga, vaikams, dar nekreipiantiems dėmesio į moters nuogu- 
mą*. Būdamas dešimties, o gal dar anksčiau, jis ne kartą - nes 
nebuvo už ką samdyti auklės - laukė jos Šv. Pranciškaus ligoni- 

nėje ir nudžiugdavo, matydamas suplukusią nuo darbo, plačio- 
mis ligoninės kelnėmis ir storapadžiais sportiniais bateliais, be 
apyrankių, kurių žvangėjimas išsklaidytų tylą. Įtampos viršūnė 
buvo pasiekta, kai jis, sulaukęs penkiolikos, praaugo mamą, o 
viršutinė lūpa pasidengė tamsiu pūku: dar neperžengusi ke- 
turiasdešimties ji kvailai vylėsi pasigauti kokį vyriškį, išplėšti 
turtingą daktarą iš dailių pagalbininkių haremo, o jos paauglys 
sūnus išduodavo jos vidutinį amžių. 

Ahmado požiūriu, ji atrodė jaunesnė ir elgėsi ne taip, kaip 
motina turėtų elgtis. Viduržemio jūros ir Viduriniųjų Rytų šaly- 
se moterys išdidžiai susiraukšlėdavo ir tapdavo beformės - buvo 
neįmanoma nepadoriai supainioti motiną su drauge. Šlovė Ala- 
chui, Ahmadas niekada nesvajojo permiegoti su motina, nie- 
kada nenurenginėjo jos tuose savo smegenų užkaboriuose, kur 
Šėtonas į sapnus ir svajones įterpia šlykštybių. Tiesą sakant, jeigu 
vaikinas ir leistų sau susieti tokias mintis su motina, turėtų pri- 
pažinti, kad ji - ne jo skonio. Jos oda, nusėta rausvomis dėmėmis 
ir nutaškyta strazdanomis, atrodo nenatūraliai balta, tarsi raup- 
suotosios, o jis, besimokydamas Centro vidurinėje, pamėgo tam- 
sesnio atspalvio - kakavos, karamelės, šokolado - odą ir gun- 
dančią tamsių akių paslaptį, kurių juoduma iš pirmo žvilgsnio 
atrodo nepermatoma, bet giliau gali įžvelgti purpurinį slyvos ar 
blizgų rudą sirupo atspalvį, apie tokias akis Korane sakoma: di- 
delės tamsios akys, įstatytos arti viena kitos. Knyga žada: Ir jiems 
bus duotos tamsiaakės hurijos, nelytėtos, kaip kriauklėje slypintys 
perlai: atpildas už jųjų nuopelnus.* Ahmadas mano, kad tėvas, 
vedęs jo motiną, padarė klaidą, - jis tokios niekada nepadarys. 

Čarlis vedęs libanietę, Ahmadas ją mato retai, ji apsilanko 
parduotuvėje prieš uždarant, po savo darbo dienos, o dirba ji 


* Koranas, 56:22-24. 

teisininkų kontoroje, pildo mokesčių blankus tiems, kurie patys 
negali to padaryti, tarpininkauja ir rašo prašymus miesto, vals- 
tijos ir tautos valdžioms, nes kiekviena jų reikalauja iš piliečių 
savo dalies. Esama kažko vyriška jos įprotyje rengtis kostiumė- 
liais su kelnėmis, ir tik alyvinė oda ir tankūs neišpešioti anta- 
kiai skiria ją nuo kafirų. Jos plaukai tankia keleto colių aureole 
gaubia galvą, bet nuotraukoje, kuri stovi ant Čarlio darbo sta- 
lo, jie paslėpti po plačiu šaliu, ji šypsosi virš dviejų mažų vaikų 
galvučių. Jis niekada apie ją nekalba, nors apie moteris tauškia 
dažnai, ypač apie rodomas televizijos reklamose. 

— Ar matei tą iš „Levitros“ reklamos, skirtos bičams, kuriems 
nestovi? | 

— Aš retai žiūriu televizorių, - atsako jam Ahmadas. - Dabar, 
kai nebesu vaikas, ji manęs nebedomina. 

— Na, turėtų dominti, nes kaip kitaip sužinosi, kaip šią šalį 
valdančios korporacijos su mumis elgiasi? Ta iš „Levitros“ rek- 
lamos man atrodo ideali mažulė, murkia apie savo „vaikiną“ ir 
kaip jai patinka, kai jo erekcija būna „kaip reikiant“, - tiesa, ji 
nesako „erekcija“, bet visa reklama apie tai: kaip padaryti, kad 
tinkamai stovėtų. Erekcijos sutrikimai - pelningiausias vaistų 
gamintojų atrastas dalykas nuo valiumo laikų. O, kaip ta merg- 
šė pasimiglojusiomis akimis žvelgia į tolį: tu matai tos moters 
akimis, matai styrantį didelį jo pimpalą, kietą kaip akmuo, ir ji 
taip keistai krutina burną - o jos burna nuostabi - maži burnos 
raumenukai kruta ir tu supranti: ji tai įsivaizduoja, galvoja, kad 
čiulpia (jos burna tobulai tinka čiulpti), o tada, patenkinta, pa- 
slaptinga ir sočia veido išraiška atsisuka į vyruką, kažkokį mode- 
lį, tikrame gyvenime greičiausiai gėjų, ir akimirksniu jam sako: 
„Tik pažiūrėk į tai!, ir kol jis droviai klausosi jam skirtų pagyrų, 
paliečia jo skruostą, ten, kur duobutė. Tiesiog neįtikėtina, kaip, 
velniai rautų, jie tai padaro, kiek prireikė dublių, kol ji visa tai 

sugalvojo ar kol reklamos scenaristas iš anksto tai parašė. Bet 
visa tai atrodo taip spontaniška, net stebiesi, kaip jie sugeba ją 
taip geidulingai parodyti. Ji iš tikrųjų atrodo laiminga, kaip ką 
tik gerai išdulkinta, supranti? Ir ne vien dėl to, kad ją nufilmavo. 

Tai, su liūdesiu mąsto Ahmadas, ir yra vyriška šneka, kurios 
jam, vilkinčiam akinamus baltus marškinius ir juodus džinsus, 
mokykloje kliuvo tik nuogirdos ir kurios daug nuosaikesnę ir 
padoresnę versiją jis galėjo išgirsti iš Omaro Ašmavio, jei tik 
pastarasis būtų pasilikęs ir ėmęsis tėvo vaidmens. Ahmadas dė- 
kingas Čarliui, įtraukusiam jį į vyriškos draugystės klubą. Pen- 
kiolika, o gal ir daugiau metų vyresnis ir vedęs, nors neatrodo, 
Čarlis, regis, mano Ahmadą žinant viską, ką žino ir jis, o jei ne — 
tai bent norint žinoti. Vaikinui su Čarliu lengviau kalbėti sėdint 
šonu, žvelgiant į priekį pro sunkvežimio langą ir vairuojant, o 
ne akis į akį. Ir jis, nuraudęs dėl savo dorybingumo, sako jam: 

— Nemanau, kad televizija skatina doras mintis. 

- Žinoma, ne, po velnių. Atsipeikėk, ji tam ir neskirta. Di- 
džioji dalis to, kas joje rodoma, mėšlas, užpildantis tarpus tarp 
reklamų. Štai kuo norėčiau užsiimti, jei nereikėtų nuolat gelbėti 
nuo žlugimo tėvo parduotuvės. Brolis ėmėsi šio verslo kartu su 
juo, o dabar sėdi Floridoje ir imdamas savo dalį čiulpia mūsų 
kraują. Norėčiau kurti reklamas. Planuoti, surinkti visa į viena - 
režisierių, aktorius, dekoracijas, scenarijų - tokie dalykai turi 
turėti scenarijų, o paskui vožti visu tuo paprastam piliečiui tie- 
siai į marmūzę, užknisti jam smegenis. Tavo valia prieš jo valią: 
aiškini jam, be ko jis negali gyventi. Kuo dar jie mus šeria, tie 
žiniasklaidos magnatai? Naujienomis: už širdies griebiančiomis 
istorijomis, sukurtomis Dianos Sojer - vargšai afganų vaikučiai, 
ve-e, ve-e - arba tiesiog propaganda. Bušas skundžiasi, kad Pu- 
tinas virsta Stalinu, bet mes blogesni, nei tie vargšai nuskurė- 
liai Kremliuje kada nors buvo. Komunistai tik norėjo praplauti 

smegenis. O naujoji valdžia - tarptautinės korporacijos - nori 
išplauti iš mūsų visas smegenis, ir taškas. Jos nori paversti mus 
vartojimo automatais, vištidės visuomene. Visos pramogos, Pa- 
trakėli, - tikras mėšlas, tas pats mėšlas, kuriuo kvaišindavo ir 
Didžiosios krizės laikais, tik tada tekdavo stovėti eilėje ir mokė- 
ti už filmą ketvirtuką, o dabar mus tuo šeria nemokamai, rek- 
lamuotojai moka milijoną už minutę, kad tik gautų galimybę 
sukti mums galvas. 

Ahmadas, vairuodamas sunkvežimį, bando pritarti: 

— Tai nėra Tiesusis Kelias. 

- Juokauji? Tai Geltonų plytų kelias, grįstas klastingais keti- 
nimais. 

Klas-tin-gais, galvoja Ahmadas, prisimindamas, kada jam 
paskutinįsyk pamokslavo. Akies kampeliu jis mato, kaip iš sku- 
bančio išsikalbėti Čarlio burnos tykšta seilių purslai. 

- Sportas, - iškošia jis. - Jie moka milijardus už teisę rodyti 
sportą. Tai tikrovė, kuri nėra tikra. Pinigai pražudė profesionalų 
lygas: niekas nebeištikimas savo komandai, jie perbėga iš vienos 
komandos į kitą už papildomus penkiolika milijonų, nors nepa- 
jėgia suskaičiuoti turimų pinigų. Kažkada egzistavo ištikimybė 
komandai ir tapatinimasis su regionu, bet bukagalviai, sėdintys 
tribūnose, nežino, ko jie neteko. Jie mano, kad visąlaik taip ir 
buvo: gobšūs žaidėjai ir kasmet gerinami rekordai. Baris Bond- 
sas geresnis žaidėjas už Rutą, net už Di Madžą*, bet kam gali 
patikti tas žvalus storžievis šunsnukis? Gerbėjai dabar nieko 
neišmano apie meilę komandai. Jiems ji nerūpi. Sportas šiais 
laikais - kaip vaizdo žaidimas, o žaidėjai - hologramos. Klau- 


* Barry Bonds (g. 1964) - vienas geriausių šių laikų beisbolo žaidėjų, žaidęs nuo 
1986-ųjų iki 2007-ųjų. George Herman Ruth (Babe Ruth, 1895-1948) ir Giuseppe 
Paolo „Joe“ DiMaggio (1914-1999) - du garsiausi, legendiniai JAV beisbolo žaidėjai. 

sausi radijo pokalbių laidų ir man norisi pasakyti tiems nuo- 
lat postringaujantiems kiaušingalviams ar sūriagalviams: „Dėl 
Dievo meilės, grįžkit į tikrovę!“ Tie apgailėtini mulkiai iškala 
atmintinai visą statistiką, tarsi jiems mokėtų Rodrigeso* algą. 
O tos vadinamosios komedijos, kurias kepa kanalai? Jėzau, 
kam jos juokingos? Tai pamazgos. O Lenas ir Letermanas - 
dar šlykštesnės pamazgos! Tik reklamos fantastiškos. Jos kaip 
Faberžė kiaušiniai. Kai kas nors šioje šalyje jums nori ką nors 
parduoti, tai imasi to iš peties. Stengiasi iš visų jėgų. Kai žiūri 
tą pačią reklamą dvidešimtą kartą, matai, kad kiekviena sekun- 
dė - aukso verta. Reklama kupina to, ką fizikai vadina informa- 
cija. Argi, pavyzdžiui, žinotum, kad amerikiečiai tokie liguisti, 
kiaurais skrandžiais nuplikę impotentai, visąlaik prišlapinan- 
tys kelnes ir maudžiančiom išangėm, jei nežiūrėtum reklamos? 
Žinau, sakai, kad niekada jos nežiūri, bet tikrai neturėtum 
praleisti laisvinamųjų reklamos su žavia katyte ilgais lygiais 
plaukais ir stambiais aristokratės dantimis, kuri žvelgdama 
kiaurai kamerą sako tau - būtent tau - sėdinčiam su traškučių 
pakeliu, kad jaučia silpnybę greitam maistui. Tai ji - liesa kaip 
kartis, tariamai jaučia silpnybę greitam maistui ir kartais turi 
kamuotis nuo vidurių užkietėjimo? Kiek jai metų? Dvidešimt 
penkeri, ne daugiau, raumeninga kaip Lansas Armstrongas, ir 
galiu lažintis, kad nepraleido nė dienos neišsituštinus, bet lais- 
vinamųjų Ex-Lax gamybos direktorius nori, kad senos mote- 
riškės nesigėdytų savo užsikimšusių žarnų. „Klausykit, - sako 
jis joms, tas Ex-Lax direktorius, - net tokiai žvitriai aristokratei 
mergiotei kartais nepavyksta nusišikti ar neišsitepti kelnaičių 
žaidžiant golfą, net jai hemorojus gali sugadinti dieną, todėl ir 


* Alexander Emmanuel „Alex“ Rodriguez (g. 1975) - vienas geriausių šių laikų 
beisbolo žaidėjų. 

tu, močiut, nesi koks senas mėšlas šiukšlyne - sėdi toj pačioj 
valty su jaunom prašmatniom katytėm!“ 

- Šita visuomenė bijo pasenti, - sutinka su juo Ahmadas šiek 
tiek pristabdydamas, nes baiminasi, kad žalia šviesa tolumoje 
jam privažiavus virs raudona. - Bedieviai nemoka mirti. 

— Nemoka, - sako Čarlis ir jo netylančiam balse pasigirsta 
atsargios gaidelės. - O kas moka? 

- Tikintys, - atsako Ahmadas į klausimą. - Jie žino, kad tei- 
siųjų laukia Rojus. 

Ir žvelgdamas pro platų, purviną „Puikybės“ priekinį langą 
į dėmėtą nuo alyvos asfaltą, raudonus užpakalinius žibintus ir 
akinamus saulės blyksnius - iš viso to vasarą ir susideda sunk- 
vežimio vairuotojo diena Naujajame Džersyje, jis pacituoja Ko- 
raną: Dievas dovanoja tau gyvenimą ir atveda iki mirties: Jis ir 
pašauks tave prisikėlimo dieną, neabejok tuo.* 

- Teisybė, — pritaria Čarlis. — Gerai pasakyta. „Neabejok 
tuo.“ Aš, jeigu pasitaikytų gera priežastis, mielai nepraleisčiau 
progos. O tu dar per jaunas. Visas gyvenimas prieš akis. 

— Ne visai, - atsako Ahmadas. Čarlio burbėjime jis negirdi 
abejonės virpulio, šilkinio ironijos mirgesio, kuriuos paprastai 
jaučia šeicho Rašido balse. Čarlis - pasaulietis, bet islamas su- 
daro nemažą dalį ir šio pasaulio. Libaniečiai nėra tokie išpuo- 
selėti ir dviveidžiai kaip jemeniečiai ar dailūs ir slapukai kaip 
egiptiečiai. Jis droviai paaiškina: - Aš ir taip jau gyvenu ilgiau 
nei dauguma kankinių Irane ir Irake. 

Bet Čarlis negali liautis pasakojęs apie moteris televizijos 
reklamose. 

— O dabar, - postringauja jis, - kai vaistų karteliai susižėrė 
tiek pinigo iš viagros, jie ėmė pardavinėti „sekso gerintojus“, 


* Koranas, 45:26. 

kaip jie tai vadina, moterims. Yra viena reklama - tu gal ir ne- 
matei, ją nedažnai rodo, - kurioje nufilmuota moteris, iš pažiū- 
ros protinga ir neišvaizdi, pamanytum, mokytoja ar kokios vi- 
dutinės inžinerijos kompanijos vadybininkė, šiek tiek susirau- 
kusi, lyg jai gyvenime ko nors trūktų, ir fone skamba muzika, 
tokia liūdnoka, įkyri, o tada ji staiga ima plavinėti perregimais 
drabužėliais, basa; jai ir reikia būti basai, nes matai ją einančią 
vandeniu, paliekančią raibulius netoli kranto, kur vandens vos 
per colį ar keletą, bet ji vis tiek neskęsta, jos šukuosena nau- 
ja, geresnis makiažas ir veidas toks pasimiglojęs, kaip čiulpi- 
kės, apie kurią pasakojau, - manau, joms lašina į akis vyzdžius 
plečiančių lašų, kad taip atrodytų, - ir tada parodo viso to, kas 
vyko, priežastį: „hormonus stiprinanti medžiaga“, taip jie vadi- 
na. Tau leidžia suprasti, kad ji dulkinosi. Visiškai išsitaškė nuo 
daugybės orgazmų. Prieš dešimt ar penkiolika metų reklamose 
niekas nebūtų pripažinęs ar parodęs, kad moterys to nori, nori 
daug ir labai, kad dulkinimasis atpalaiduoja ir suteikia grožio. 
O kaip tavo reikalai, Patrakėli? Ar gauni kaip reikiant? 

— Ko gaunu kaip reikiant? - Ahmado mintys kažkur nuklydo. 

Jie išsuko iš Beivėjaus greitkelio ir atsidūrė beveidžiame 
miestuko centre, čia daugybė dviem eilėmis sustatytų automo- 
bilių - pro juos „Puikybei“ buvo keblu prasisprausti. 

- Putytės, — suirzęs atšauna Čarlis, įtraukdamas oro, kai 
oranžinis sunkvežimis per plauką nekliudo pro šalį dardančio 
mokyklinio autobuso, pilno spoksančių mažų veidukų. - Pi- 
zės, - paaiškina. Ir kai Ahmadas, nieko neatsakęs, tirštai nu- 
rausta, ryžtingai tyliu balsu sako: - Reikėtų tave su kuo nors 
suguldyt. 

Naujojo Džersio šiaurinės dalies miesteliai beveik vienodi — 
parduotuvių vitrinos ir šaligatviai, parkavimosi automatai ir 
neoninės iškabos, pro šalį greit pralekiantys žalumos ploteliai — 

„vbilyje jautiesi tarsi stovėtum vietoje. 
„ Čarliu pravažiuoja, vasarą dvelkian- 
čios suminkštėjusia gy4rONo danga, P B sias aks 
svogūno ir sūrio kvapai? besiveržiančiais iš mažų užkandinių, 
Lindės Ia] negisiduri į pietus nuo Pietų Ambojaus ar 
ties posūkiu iš Džersio greitkelio į Sejervilį. Bet vienam mnjes- 
teliui keičiant kitą Ah „das ima pastebėti, kad dviejų panašių 
Also kiek+/S1ame gyvena skirtingi žmonės. Kai 
Eur atokiaimūs Kalio: sešėlyje, vešliose pakirptų kvadratinių 
krūmų saugomose pie vytės“ stūkso didžiuliai namai. „Puikybė 

į šiuos namus retai ką „veža, bet kais pakeliui į apleis- 
tus miesto rajonus, kur nėra nė užuominos į pievutę ar kiemą, 
o į namus vedantys laipt“i prasideda tiesiai nuo saligatvio. Cia 
paprastai ir gyvena tie, kurie laukia baldų: tamsiaodės šeimy- 
nos, jų balsai ir televizof US girdimi iš tolimesnių, Nena nų 
kambarių, tarsi tie pilni šeimynykščių kambariai tęstųsi iš ko- 
ridoriaus į tolį. Kartais gn ba S EjRno ES Ma 05 
kilimėliai, moterys su „;džabais, įrėminti dvylikos imamų, iš jų 
ir beveidžio Slaptojo imŽmo, atvaizdai, Kurie rodo - šie namai 
šiitų“ Tokiuose namuo<“ Ahmadas jaučiasi nejaukiai, kaip ir 
Kiossmieso ErasaluosZ 4 prekės KraunivelEse reklamuoja- 
mos arabų ir anglų kalbt mišiniu, O [AEcEtĖS įkurdintos nebe- 
veikiančiose protestantų BažAyčioso S P AciSias L 
mėnuliu, Jis nemėgsta „Ždelsti ir plepėti, kaip Carlis, laužantis 
liežuvį įvairiais arabų di „lektais, juoku J as užpildantis su- 
pratimo spragas. Ahmad*“ J'Učia; kad jo išdidžiam atsiskyrimui 
ir sava valia pasirinktai £apatybei kelia grėsmę minios papras- 


net judančiame auto 
Vietovės, kurias jiedu 


paskutinįjį iš Dvylikos imamų - Mahdy - žmonijos 
as gimė 869-aisiais ir yra ne miręs, o Dievo paslėptas, 
r atneš pasauliui taiką bei teisingumą. 


* Musulmonai šiitai tiki esant 
gelbėtoją. Jie tiki, kad šis ima 
jis ateis kartu su Isa (Jėzumi) 4 

tų, vargingų vyrų ir negražių, praktiškų moterų, prisidėjusių 
prie islamo vien dėl tingaus noro išreikšti savo etninę tapatybę. 
Nors jis buvo ne vienintelis musulmonas Centro vidurinėje, 
tokių kaip jis, iš mišrių šeimų, bet karštai tikinčių, kurie tikė- 
jimą pasirinko patys, o ne paveldėjo iš esančio ir tą ištikimybę 
įtvirtinančio tėvo, taip pat nebuvo. Ahmadas buvo gimęs šioje 
šalyje, ir keliaudamas po Naująjį Džersį mažiau domėjosi rajo- 
nais, apgyvendintais atmieštais išeiviais iš Viduriniųjų Rytų, nei 
jį supančia Amerikos tikrove, tuo išplitusiu raugu, kuriam kaip 
nepavykusiam eksperimentui jautė šiokį tokį gailestį. 

Ši trapi niekam tikusi nacija turi istoriją, varganai atspin- 
dimą grandiozinės Naujojo Prospekto Rotušės ir griuvėsių 
plynės, kurios priešinguose kraštuose stovi vidurinė mokykla 
grototais langais ir aprūkusi juoda bažnyčia. Kiekvieno miesto 
centre esama devyniolikto amžiaus pėdsakų: namų, pastatytų iš 
kauburiuoto rudo akmens ar švelniai raudonos spalvos plytų, 
išsikišusiomis atbrailomis ir lenktomis įeigų arkomis, puošnių, 
išdidžių statinių, pergyvensiančių netvirtus, trapius dvidešim- 
tojo amžiaus pastatus. Šie senesni, tvirtesni namai simbolizuoja 
pražuvusią klestinčią pramonę, gamybos, mechanizmų ir gele- 
žinkelių gausą, kuriai buvo pajungti dirbančios tautos gyveni- 
mai, vidinį susitelkimą ir atvirumą viso pasaulio imigrantams. 
Visa tai stovėjo ant ankstesniojo amžiaus, leidusio suklestėti bū- 
simiems šimtmečiams, pamatų. Oranžinis sunkvežimis darda 
pro ketaus lenteles ir paminklus, skirtus sukilimui, virtusiam 
revoliucija, atminti - jos mūšiai nusirito nuo Fort Li iki Red 
Banko, ir tūkstančiai vaikinų liko gulėti po šia žole. 

Čarlis Čehabas, žmogus, kupinas įvairiausių prieštaringų 
dalykų, apie šį seną konfliktą žino stulbinamai daug; 

— Čia, Naujajame Džersyje, revoliucija užstrigo. Long Ailan- 
de ji patyrė tikrą nesėkmę, Niujorke - dar baisiau. Traukėmės, 

traukėmės. Ligos ir dezertyravimas. Prieš pat septyniasdešimt 
šeštųjų-septyniasdešimt septintųjų žiemą britai judėjo nuo Fort 
Li iki Niuarko, o vėliau - iki Bransviko, Prinstono ir Trentono 
lengvai it peilis per sviestą. Vašingtonas su nuskurėlių armija 
pakrikai kėlėsi per Delavarų upę. Daugybė kareivių, nori tikėk, 
nori ne, buvo basi. Basi artėjant žiemai. Mums svilo kailiai. Iš 
Filadelfijos bandė sprukti visi, išskyrus torius, sėdinčius ir lau- 
kiančius, kol pasirodys jų draugeliai raudonšvarkiai. Naujojoje 
Anglijoje britų laivynas užėmė Niuportą ir Rod Ailandą be šū- 
vio. Atėjo galas viskam. 

- Aišku, ir kodėl viskas nežlugo? - klausia Ahmadas, stebė- 
damasis, kodėl Čarlis taip entuziastingai pasakoja šią patriotiš- 
ką istoriją. 

— Na, - tęsia Čarlis, - dėl kelių priežasčių. Juk vyko ir gerų 
dalykų. Kontinentinis kongresas atsibudo ir liovėsi kištis į vado- 
vavimą karui. „Okey, tegul Džordžas tuo užsiima“, - pasakė jie. 

— Ar iš čia ir kilo šis posakis? 

— Geras klausimas. Ne, nemanau. Kitas karui vadovaujantis 
generolas, pasipūtęs mulkis, vardu Čarlzas Li* - Fort Li pava- 
dintas jo vardu, labai jiems ačiū - leidosi paimamas į nelaisvę 
smuklėje Basking Ridže, ir Vašingtonas liko vienas viskam va- 
dovauti. Tuo metu jis džiaugėsi, kad turi nors kažką panašaus 
į armiją. Nes užėmę Long Ailandą britai susilpnino spaudimą. 
Jie leido Kontinentinei armijai** atsitraukti ir persikelti per De- 
lavarus. Tai pasirodė esanti klaida, nes, kaip tikriausiai tave 
mokė mokykloje - velniai rautų, ko jus ten mokykloje moko, 


* Charles Lee (1732-1782) - britų karys, Amerikos Nepriklausomybės karo metu 
tapęs generolu. 

** Kontinentinė armija sukurta 1775-aisiais iš trylikos Didžiosios Britanijos armijai 
pasipriešinusių kolonijų gyventojų. 

Patrakėli? - Vašingtonas su gauja ryžtingai nusiteikusių ap- 
skurusių laisvės kovotojų per Kalėdas persikėlė Delavarų upe, 
sutriuškino botfortuotą Trentono įgulą ir paėmė nemenkai 
belaisvių. Negana to, kai Kornvalio hercogas atsivedė dideles 
pajėgas iš Niujorko ir manė apsupęs amerikiečius į pietus nuo 
Trentono, Vašingtonas vogčiomis prasibrovė miškais, peržy- 
giavo dykynes ir Didžiojo Lokio pelkę ir nužygiavo į šiaurę 
Prinstono link! Su apiplyšusiais, keletą parų nemiegojusiais 
kareiviais! Žmonės tada buvo atsparesni. Nebijojo mirti. Va- 
šingtonas į pietus nuo Prinstono susidūrė su britų pajėgomis, 
jos paėmė į nelaisvę amerikiečių generolą Merserį*, apšaukė 
prakeiktu maištininku ir liepė prašyti pasigailėjimo, o šis atsa- 
kė nesąs maištininkas ir pasigailėjimo nemaldausiąs, tada jie 
užbadė jį durtuvais. Britai nebuvo tokie šaunūs vyrukai, ko- 
kius rodo per televizorių „Šedevrų teatre“. Kai padėtis Prins- 
tone tapo visai beviltiška, Vašingtonas ant balto žirgo - šventa 
teisybė, tikrai ant balto žirgo — nuvedė savo vyrus į pačią britų 
ugnies tirštumą ir sėkmė atsidūrė jų rankose, jis lėkė iš paskos 
besitraukiantiems raudoniems mundurams ir šaukė: „Puiki la- 
pių medžioklė, vaikinai!“ 

— Ojis žiaurus, - įsiterpė Ahmadas. 

Čarlis nosimi išleido tipišką amerikietišką garsą, reiškiantį 
mostelėjimą ranka, ir tarė: 

— Ne itin. Karas žiaurus, bet jį kariaujantys žmonės - ne vi- 
sada. Vašingtonas buvo džentelmenas. Kai Prinstono mūšis bai- 
gėsi, jis stabtelėjo prie sužeisto britų kario ir pagyrė už narsią 
kovą. Filadelfijoj jis apgynė į nelaisvę paimtus britams tarnavu- 
sius vokiečius nuo įniršusios minios, kuri būtų sudraskiusi juos 


* Hugh Mercer (1726-1777) - buvęs britų karys, tapęs Kontinentinės armijos gene- 
rolu ir Georgeo Washingtono artimu draugu. Žuvo Prinstono mūšyje. 

į gabalus. Supranti, vokiečiai, kaip ir dauguma profesionalių 
Europos karių, buvo išmokyti pasigailėti priešininko tik esant 
tam tikroms aplinkybėms ir neimti belaisvių - Long Ailande 
jie taip ir elgėsi, išskerdė mus, — ir jie taip apstulbo, kad su jais 
žmoniškai elgiamasi, jog geras ketvirtis karių pasibaigus karui 
liko čia. Dauguma jų vedė Pensilvanijos olandes ir tapo ameri- 
kiečiais. 

— Tu tiesiog žaviesi Džordžu Vašingtonu. 

- Kodėl gi ne? - Čarlis trumpam nutilo, lyg svarstydamas, ar 
Ahmadas nespendžia jam pinklių. - Tenka žavėtis, jei tau rūpi 
Naujasis Džersis. Juk čia jis tapo įžymus. Jis dar man patinka 
tuo, kad nuolat mokėsi. Visų pirma išmoko sugyventi su Nau- 
josios Anglijos gyventojais. Virdžinijos plantatoriaus požiūriu, 
Naujosios Anglijos gyventojai buvo purvinų anarchistų gauja, 
jų gretose lygiom teisėm su baltaisiais kovojo juodaodžiai ir 
raudonodžiai, jie kartu plaukiojo ir banginių medžioklės laivais. 
Pats Vašingtonas, jei jau apie tai prakalbom, pagalbininku laikė 
įmitusį juodį, vardu Li, bet neturintį nieko bendra su Robertu 
E. Li*. Karui pasibaigus, atsidėkodamas už tarnystę revoliuci- 
jai, Vašingtonas jį išlaisvino. Vašingtonas išmoko vergiją laikyti 
blogu dalyku. Galop ėmė skatinti juodaodžius užsirašyti į armi- 
ją, nors iš pradžių buvo prieš. Ar esi girdėjęs Žodį pragmatikas? 

- Žinoma. 

— Toks Džordžis ir buvo. Išmoko priimti viską, kaip yra, ir 
kovoti partizaninį karą: užpuoli ir slepiesi, užpuoli ir slepiesi. 
Jis atsitraukdavo, bet niekada nepasiduodavo. Jis buvo tų laikų 
Ho Ši Minas. O mes buvome Hamas. Al Kaida. Britai norėjo, - 
skuba pridurti Čarlis, matydamas, kad Ahmadas įkvepia, lyg 
ketintų jį pertraukti, - Naująjį Džersį paversti taikdarystės pa- 


* Robert E. Lee (1807-1870) - JAV pilietinio karo Konfederacijos armijos generolas. 


187 


John Updike = TERORISTAS 


vyzdžiu - palenkti į savo pusę protus ir širdis, juk esi apie tai 
girdėjęs. Jie suprato, kad jų elgesys Long Ailandė davė atvirkščią 
rezultatą, sukėlė dar didesnį pasipriešinimą, ir bandė apsimesti 
gerais, patraukti kolonistus į motinos tėvynės pusę. O Vašing- 
tonas Trentone britams pareiškė: „Tokia tikrovė. Geras elgesys 
nieko nepakeis.“ 

- Geras elgesys nieko nepakeis, - pakartoja Ahmadas. - Taip 
galėtų vadintis tavo sukurtas TV serialas. 

Čarlis į šį žaismingą pasiūlymą nekreipia dėmesio. Jis bando 
kažką įrodyti. Todėl tęsia: 

- Jis parodė pasauliui, kaip galima pasipriešinti daug dides- 
nėms pajėgoms, itin galingai valstybei. Jis parodė - štai čia ver- 
tėtų prisiminti Vietnamą ir Iraką, - kad imperialisto okupanto ir 
toje šalyje gyvenančių žmonių kare galų gale nugali žmonės. Jie 
puikiai pažįsta vietovę. Jie daugiau pastatę ant kortos. Jiems nebė- 
ra kur trauktis. Naujajame Džersyje juk veikė ne tik Kontinentinė 
armija, ten buvo ir vietinė atsargos kariuomenė - mažos, iš pa- 
salų puldinėjančios, savarankiškai veikiančios vietinių grupelės. 
Jos nudaigodavo vieną kitą britų kareivį ir dingdavo, ištirpdavo 
kaimo vietovėje - kitaip tariant, elgėsi ne pagal kitos kariaujan- 
čios šalies taisykles. Vokiečiai taip pat buvo užpulti iš pasalų -- per 
pūgą, per šventes, kai net kareiviai neprivalo atlikti savo pareigos. 
Vašingtonas tarsi sakė: „Ei, tai mūsų karas.“ Na, apie Vali Fordžą* 
rašo visi, kas netingi, bet juk Vašingtonas vėliau ne kartą žiemojo 
Naujajame Džersyje - Midlbruke, Vatčungo kalnuose ir Moris- 
taune. Ta pirmoji žiema Moristaune buvo šalčiausia per visą am- 
Žių. Jie iškirto šešis šimtus akrų ąžuolyno ir riešutmedžių trobelių 
statybai ir šildymui. Tą žiemą tiek prisnigo, kad buvo neįmanoma 
atvežti maisto atsargų, ir jie vos neišmirė badu. 


* JAV Kontinentinės armijos žiemos stovykla 1777-1778 m. 

- Žinant padėtį pasaulyje dabar, - įsiterpia Ahmadas, neno- 
rėdamas atsilikti nuo Čarlio, - gal geriau jie būtų išmirę. Jungti- 
nės Valstijos būtų panašios į Kanadą - protingą, taikią šalį, nors 
ir bedievišką. 

Nustebęs Čarlis prajunka ir prunkšteli per nosį: 

- Pasvajok, Patrakėli. Šalis turi per daug energijos, kad būtų 
taiki ir vadovautųsi sveiku protu. Besivaržančios jėgos - štai ką 
leidžia Konstitucija. Tą ir turime. 

Jis pasimuisto ir iškrato iš Marlboro pakelio cigaretę. Dū- 
mai apgaubia veidą, jis prisimerkęs žvelgia pro priekinį stiklą 
ir, regis, mąsto apie tai, ką papasakojo savo jaunajam vairuo- 
tojui. 

— Kai kitąkart važiuosime Devintuoju keliu, reikės užsukti į 
Monmuto mūšio* lauką. Amerikiečiai atsitraukė, bet gana ilgai 
atsilaikė prieš britus ir parodė prancūzams, kad juos verta rem- 
ti. Taip pat ispanams su olandais. Visa Europa veržėsi apkar- 
pyti Anglijai sparnus. Kaip dabar Jungtinėms Valstijoms. Tikra 
likimo ironija: Liudvikas Šešioliktasis mus remdamas iššvaistė 
tiek pinigų, kad buvo priverstas prispausti prancūzus siaubin- 
gais mokesčiais, o šie pakėlė maištą ir nukirto jam galvą. Viena 
revoliucija vedė prie kitos. Taip jau nutinka, - Čarlis sunkiai 
atsidūsta ir rimtesniu tonu, vogčiomis, tarsi nebūtų įsitikinęs, 
ar Ahmadui dera tai girdėti, sako: - Supranti, istorija nėra tai, 
kas buvo ir pražuvo. Ji kuriama ir dabar. Revoliucija niekada 
nesiliauja. Nukerti jai galvą, atauga dvi. 

— Kaip hidrai, - sako Ahmadas, nenorėdamas pasirodyti vi- 
sišku neišmanėliu. 


** Monmuto mūšis įvyko 1778 m. liepos 28 d. dabartinėje Monmuto apygardoje 
Naujojo Džersio valstijoje. Šio mūšio metu Kontinentinė armija pirmąkart įrodė 
gebanti atsilaikyti reguliariajai britų kariuomenei. 

Šis vaizdinys iškyla ir šeicho Rašido pamoksluose, kaip Ame- 
rikos kryžiaus žygio prieš islamą bergždumo iliustracija. Pirmą- 
kart su hidra Ahmadas susidūrė šeštadienio rytais, kol mama 
miegodavo, žiūrėdamas laidas vaikams. Svetainėje būdavo tik 
jis ir televizorius - pašėlusi, įžūli elektroninė dėžė - žagsinti, 
sproginėjanti, traškanti, spygaujanti veriančiais susijaudinusiais 
animacinių veikėjų balsais, ir šios dėžės auditorija - ją stebintis, 
visiškai tykiai sėdintis vaikas, prisukęs garsą, kad leistų mamai 
išsimiegoti po vakarykščio pasimatymo. Hidra buvo komiškas 
padaras - visos jos galvos ant besiraitančių kaklų plepėjo viena 
su kita. 

- Tos senos revoliucijos, - su pasitikėjimu tęsia Čarlis, - gali 
daug ko išmokyti mūsų džihadą. 

Kadangi Ahmadas nieko neatsako, jis greitai, tiriamai klusteli: 

— Ar tu už džihadą? 

— Kaip galėčiau būti prieš? Pranašas kviečia tam Knygoje, - 
ir Ahmadas cituoja: - Mahometas yra Alacho pranašas. Tie, kas 
seka juo, nuožmūs netikintiems, bet mielaširdingi vienas kitam.“ 

Bet iki džihado dar, atrodo, labai toli. Pristatydami šiuo- 
laikinius baldus ir paimdami tuos, kurie buvo šiuolaikiniai jų 
mirusiems savininkams, jiedu su Čarliu vairuoja „Puikybę“ 
per tvankią picerijų ir manikiūro salonų, klestinčių krautuvėlių 
ir degalinių, White Castle ir Blimpie raizgynę. Krispy Kreme ir 
„Jaukioji skalbykla“, „Padangos ir ratlankiai, 877-DANTYS-14, 
„Žvaigždžių motelis“ ir „Puikiausi liukso kambariai“, Amerikos 
bankas, „Metro informacijos naikinimas“, Jehovos liudytojai 
ir Naujoji krikščionių bažnyčia — šių svaiginamai mirgančių 
ženklų gausa klykia norą į savo glėbį prisivilioti tuos, kurie su- 
sigrūdę gyvena anksčiau plytėjusių ganyklų ir stovėjusių vande- 


* Koranas, 48:29. 

niu varomų fabrikų vietoje. Storasieniai, amžiams statyti miesto 
valdžios reikmėms skirti pastatai vis dar stūkso, virtę muziejais, 
gyvenamaisiais namais ar pilietinių organizacijų būstinėmis. 
Visur plevėsuoja Amerikos vėliavos, kai kurios tokios nudris- 
kusios ir išblukusios, kad jas akivaizdžiai pamiršo ant stiebų. 
Kažkada čia buvo sutelktos viso pasaulio viltys, bet tie laikai 
praėjo. Pro aukštą „Puikybės“ priekinį stiklą Ahmadas mato 
grupeles savo amžiaus vyrų ir moterų, besirenkančių pliurp- 
ti ir dykinėti —- jų dykinėjimas grėsmingas: rudaodės moterys 
siauručiais šortukais ir aptemptomis elastinėmis liemenėlėmis, 
vyrai berankoviais marškinėliais ir absurdiškai apsmukusiais, 
kadaruojančiais šortais, su auskarais ir vilnonėmis aptempto- 
mis kepuraitėmis - tarsi tyčia būtų apsirengę it klounai. 

Per blizgantį dulkėtą stiklą Ahmadą užplūsta savotiškas siau- 
bas dėl gyvenimo, kurį teks nugyventi. Šie pasmerkti besibūriuo- 
jantys gyvuliai, skleidžiantys poravimosi ir bėdos kvapus, vis 
dėlto jaučia giminingos bandos paguodą ir kiekvienas puoselėja 
kokią nors ateities viltį, galvoja apie darbą, savo paskirtį ar bent 
siekia prasimušti į narkotikų prekeivių ir sutenerių gretas. Tuo 
tarpu jis, Ahmadas, turintis, pasak pono Levio, didelių gabu- 
mų, neturi jokio plano: Dievas susiliejęs su juo, kaip nematomas 
dvynys, kaip kitas „aš“ - tai ne verslumo, o paklusnumo Dievas. 
Nors Ahmadas stengiasi melstis penkis kartus per dieną, kad ir 
stačiakampėje kėbulo oloje, prikrautoje antklodžių ir pakavimo 
tarpiklių, ar ant žvirgždo lopinėlio už šalikelės užkandinės, kur 
gali pasitiesti savo kilimėlį penkioms apsivalymo minutėms, 
Gailiaširdingasis ir Maloningasis nenurodė jam tiesaus kelio į 
pašaukimą. Tarsi saldžiame ištikimybės Alachui miege jo ateitis 
būtų amputuota. Kai ilgų mylias ryjančių tylos akimirkų metu 
jis prisipažįsta apie savo nerimą Čarliui, paprastai šnekus ir gerai 
informuotas vyriškis sutrinka ir ima išsisukinėti. 

— Na, greičiau kaip per trejus metus gausi A kategorijos pa- 
žymėjimą ir už valstijos ribų galėsi vežioti kokius tik nori kro- 
vinius - pavojingas medžiagas, cisternas. Uždirbsi neblogus 
pinigus. 

— Bet kam? Vartoti vartotojams skirtas prekes, kaip tu sakai? 
Maitinti ir rengti savo kūną, kuris, laikui bėgant, nukarš ir taps 
bevertis? 

— Galimas ir toks požiūris. „Gyvenimas - mėšlas, o paskui 
miršti.“ Bet juk toks požiūris visko neapima? 

— O ko neapima? „Žmonos ir vaikų“, kaip sako žmonės? 

— Na, tiesa, esant žmonai ir vaikų didžioji dalis šių svarbių 
egzistencinių klausimų pasitraukia į užkulisius. 

- Tu turi žmoną ir vaikų, bet retai man apie juos pasakoji. 

— O ką čia pasakoti? Aš juos myliu. Tiesa, o kaip dėl meilės, 
Patrakėli? Ar esi ją pajutęs? Kaip jau sakiau, tau reiktų sugulti. 

- Na, tavo norai geri, bet santykiai be vestuvių prieštarauja 
mano įsitikinimams. 

— Ai, tik nereikia. Pats Pranašas nebuvo vienuolis. Jis sakė, 
kad žmogus gali turėti keturias žmonas. Mergina, kurią mes tau 
gausim, nebus dora musulmonė, ji bus kekšė. Visi šitie dalykai 
jai nerūpės ir tau neturėtų rūpėti. Permiegosi su ja ar ne, ji taip 
ir liks purvina bedievė. 

— Aš netrokštu nešvaros. 

— Tai ko, velniai rautų, trokšti, Ahmadai? Pamiršk dulkini- 
mąsi, atleisk, kad apie tai prabilau. O kaip dėl noro tiesiog gy- 
venti? Kvėpuoti oru, žiūrėti į debesis? Argi tai ne geriau, nei būti 
mirusiu? 

Staiga iš giedro, alavo pilkumo, persmelkto blausios saulės 
dangaus ėmė krapnoti - priekinį stiklą aptaškė lašeliai. Ahma- 
das rankos prilietimu įjungė sunkiai švytruojančius valytuvus. 
Vairuotojo pusėje esantis valytuvas paliko vaivorykštinę nenu- 

valytos drėgmės arką - gumoje atsirado įtrūkis: mintyse Ahma- 
das pasižymi ją pakeisti. 

- Visaip būna, - atsako jis Čarliui. - Tik netikintys siaubin- 
gai bijo mirties. 

— O kasdieniai malonumai? Tu myli gyvenimą, Patrakėli, pri- 
sipažink. Užtenka pamatyti, kaip anksti kiekvieną rytą ateini į 
darbą, nekantraudamas sužinoti mūsų tvarkaraštį. Mūsų sunk- 
vežimį vairavo ir kiti vaikiai — jie nieko nematė, jiems į viską 
buvo nusispjaut, tikri numirėliai atmerktom akim. Jiems rūpėjo 
tik kuo greičiau sustoti prie kokios nors greitojo maisto užkan- 
dinės, prisiryti, nusimyžti, o baigus darbo dieną nueiti kur nors 
su draugeliais ir apsinešti. O tu turi potencialo. 

— Man jau tai sakė. Bet jeigu aš myliu gyvenimą, kaip jūs sa- 
kote, tai - Dievo dovana. Jis nusprendė ją suteikti, jo valia ją ir 
atsiimti. 

— Na, gerai. Dievo valia. O kol kas mėgaukis. 

— Taip ir darau. 

- Šaunuolis. 

Vieną liepos dieną, jiems grįžtant į parduotuvę, Čarlis liepia 
jam užsukti į Džersi Sitį per sandėlių rajoną, pilną vielinių tvorų, 
blizgančių spygliuotos vielos užtvarų ir rūdijančių krovininių 
traukinių aklakelių bėgių. Jie važiuoja pro naujus aukštus gy- 
venamuosius namus stiklo fasadais, pastatytus senųjų sandėlių 
vietoje, ir priartėja prie parko, iš kurio matyti visai greta esantis 
Manhatanas ir Laisvės statula. Vyrai - juodais džinsais mūvin- 
tis Ahmadas, ir Čarlis rusvu darbiniu kombinezonu ir geltonais 
darbiniais batais - traukia pagyvenusių turistų krikščionių, sto- 
vinčių betoninėje apžvalgos aikštelėje, įtarius žvilgsnius. Vaikai, 
apsilankę Laisvės mokslo centre, nardo po aikštelę ir keberioja- 
si ant žemos metalinės tvorelės, atitvėrusios nuolydį link upės. 
Nuo Aukštutinės įlankos dvelkia brizas, teškia purslus, panašius 

į blizgių mašalų debesis. Garsiausia pasaulyje vario žalumo sta- 
tula iš čia atrodo ne tokia aukšta, bet apatinė Manhatano dalis 
išsikiša į priekį it galinga pasišiaušusi knyslė. 

— Smagu daugiau nebematyti tų bokštų, - pastebi Čarlis. 

Kadangi Ahmadas, paniręs į mėgavimąsi vaizdu, nieko neat- 
sako, Čarlis paaiškina: 

- Jie buvo bjaurūs. Neproporcingi. Jie ten atrodė ne vietoje. 

Ahmadas atsako: 

- Juos galėjai matyti net iš Naujojo Prospekto, nuo aukštumų 
su kriokliais. 

— Pusė Naujojo Džersio galėjo grožėtis tais velnio statiniais. 
Daugybė ten žuvusių žmonių gyveno Naujajame Džersyje. 

— Man buvo jų gaila. Ypač tų, kurie šoko pro langus. Kaip 
siaubinga: žmones užspeitė tokiame pragariškame karštyje, kad 
jiems geriau buvo šokti ir pasitikti mirtį. Tik pagalvok, kaip 
jiems svaigo galva, kai prieš iššokdami žvelgė žemyn. 

Čarlis prabyla paskubomis, tarsi kažką cituodamas: 

— Tie žmonės dirbo finansų srityje, tarnavo Amerikos impe- 
rijos interesams. Imperijos, kuri remia Izraelį ir kasdien neša 
mirtį palestiniečiams ir čečėnams, irakiečiams ir afganams. 
Karo metu gailestį reikia tramdyti. 

— Daugelis jų buvo tik apsaugos darbuotojai ir padavėjai. 

— Ir taip tarnavo imperijai. 

— Kai kurie buvo musulmonai. 

—- Ahmadai, turi galvoti apie tai kaip apie karą. O karas - pur- 
vinas reikalas. Atsitiktinės civilių aukos. Tie vokiečiai, kuriuos 
Džordžas Vašingtonas pažadino iš miegų ir sušaudė, be abejo, 
buvo geri berniukai, siuntę savo algas namo mamytėms. Impe- 
rija taip sumaniai geria savo pavaldinių kraują, kad tie nė nesu- 
pranta, kodėl miršta, kodėl netenka jėgų. Mus supantys priešai, 
vaikučiai ir storuliai su šortais, dėbčiojantys į mus iš padilbų - ar 

pastebėjai? — taip pat nelaiko savęs engėjais ir žudikais. Jie laiko 
save nekaltais, kasdieniais reikalais užsiėmusiais žmonėmis. Visi 
čia nekalti - jie nekalti, iš bokštų šokinėję žmonės nekalti, Džor- 
džas V. Bušas taip pat nekaltas - jis tik išsigydęs girtuoklėlis iš 
Teksaso, mylintis savo mielą žmoną ir padykusias dukreles. Bet 
visa ši nekaltybė kažkodėl gimdo blogį. Vakarų galingieji vagia 
mūsų naftą, atima žemes... 

— Atima Dievą, - skubiai įsiterpia Ahmadas, nutraukdamas 
savo mokytoją. 

Čarlis akimirką žvelgia į vieną tašką, o tada neskubėdamas 
sutinka, tarsi tai anksčiau nebūtų atėję į galvą: 

— Taip. Tikriausiai. Jie atima iš musulmonų jų tradicijas ir 
savimonę, pasididžiavimą savimi, į kurį turi teisę visi žmonės. 

Ahmadas ne tai norėjo pasakyti, sakinys nuskambėjo dirbti- 
nokai, per jėgą, ir tie žodžiai buvo toli nuo gyvo Dievo, esančio 
šalia Ahmado taip arti, kaip saulės spinduliai, šildantys kaklą. 
Čarlis stovi priešais, suraukęs storus antakius ir skausmingai 
užsispyrėliškai suspaudęs lūpas, nepalenkiamas tarsi kareivis, 
linksmo pakeleivio, nuolat šmėkščiojančio Ahmado akies kam- 
putyje, neliko nė pėdsako. Žvelgiant iš priekio Čarlis, ryte pa- 
miršęs nusiskusti, surauktais virš tarpunosio antakiais, niekaip 
nedera su gražia diena - dangus giedras, tik virš Long Ailando 
keletas garbanotų debesėlių, ir tiek gaivaus gryno oro virš gal- 
vos, tarsi ten būtų atsivėręs melsvos liepsnos sklidinas šulinys, 
Žemutinio Manhatano bokštų sangrūda susilydžiusi į vientisą 
masę, burzgia kateriai ir sūpuojasi įlankoje jachtos, o turistų mi- 
nios riksmai ir pokalbiai sūkuriuoja aplink nekaltu garsų srautu. 
„Toks grožis, - mąsto Ahmadas, - turėtų ką nors reikšti - tai 
Alacho užuomina, Rojaus nuojauta.“ 

Čarlis jo klausia: 

— Tai ar kovotum su jais? 

Ahmadas praklausė, kas tie „jie“, bet atsako „taip“, tarsi per 
patikrinimą. 

Čarlis pakartoja: 

— Kovosi, negailėdamas gyvybės? 

— O kaip tu manai? 

Čarlis klausia primygtinai, rūsčiai raukdamas antakius: 

- Esi pasiruošęs paaukoti gyvybę? 

Saulė glosto Ahmadui kaklą. 

- Žinoma, - sako jis, bandydamas sušvelninti pokalbį ran- 
kos mostu. - Jei tokia bus Dievo valia. 

Truputį dirbtinis ir gąsdinantis Čarlis pasitraukia, užleisda- 
mas vietą geraširdžiam plepiui, netikram vyresniajam broliui, 
šis, išsišiepęs iki ausų, nustumia jų pokalbį į praeitį, paslepia jį. 

— Taip ir maniau, - sako. - Tu narsus vaikis, Patrakėli. 


Kartais bėgant vasarai, atėjus vėlyvesniems rugpjūčio saulėte- 
kiams ir anksčiau atslenkant sutemoms, Ahmadui, laikomam 
pakankamai įgudusiu, pakankamai patikimu „Puikybės“ ko- 
mandos nariu, leidžiama, į kėbulą pasiėmus vežimėlį-platfor- 
mą, pačiam pristatyti baldus. Jis ir pora minimalią algą gaunan- 
čių juodaodžių - Čarlis vadina juos „raumenimis“ - iki dešim- 
tos ryto pakrauna sunkvežimį ir pasiėmęs adresų sąrašą, šūsnį 
važtaraščių bei Heigstriomo spalvotų žemėlapių, apimančių 
vietoves nuo Sasekso apygardos iki Mėjaus kyšulio, Ahmadas 
išvažiuoja. Vieną dieną jam reikėjo pristatyti senovinį baldą - 
arklio ašutais kimštą odinę otomanę - į miestą, Aukštutinį 
krantą, į pietus nuo Asberio parko. Tai bus ilgiausias dienos 
maršrutas, ir paskutinis. Jis važiuoja Garden Steito greitkeliu, 
pro 18-ąjį kelią, aplenkia rytinį JAV laivyno amunicijos bazės 
pakraštį ir išvažiuoja į 195-ąjį kelią, Kamp Evanso link. Mažes- 

niais keliais, nutiestais per rūku užtrauktas žemumas, jis gena 
sunkvežimį jūros link. Aštrus druskos kvapas stiprėja ir netgi 
pasigirsta garsas - lygus mūšos kvėpavimas. 

Krantas pilnas architektūrinių keistenybių - dramblių ir sau- 
sainių skardinių formos namų, vėjo malūnų ir tinkuotų švytu- 
rių. Tai seniai įsikūrusi valstija ir jos kapinėse, kaip ne kartą gy- 
rėsi Čarlis, galima pamatyti milžiniškų bato, elektros lemputės 
ar mylimo mersedeso pavidalo antkapių. Jos pušynų tankmėse 
ir palei kalnų kelius esama namų, kuriuose, sako, vaidenasi, esa- 
ma ir beprotnamių - visa tai praskrieja Ahmado mintyse blės- 
tant dienai. „Puikybės“ žibintai apšviečia glaudžiomis eilėmis 
sustatytus pajūrio vasarnamius apleistais, reta žole apžėlusio 
smėlio kiemais. Moteliai ir naktinės parduotuvės praneša apie 
save neono iškabomis - prastos jų jungtys čirškia prieblandoje. 
Dailiai išpuošti mediniai namai, turtingų didelių šeimų, turin- 
čių daug tarnų, vasarnamiai pavirto prieglaudomis, kur nuomo- 
jami kambariai, ar viešbučiais su įskaičiuotais pusryčiais. Net 
rugpjūtį ši vieta neprimena triukšmingo kurorto. Gatvėje, kuri 
tikriausiai pagrindinė, du ar trys restoranai užkalti lentomis ir 
fanera - jie tebekviečia paskanauti moliuskų, austrių, krabų ir 
omarų, bet jau nebetiekia jų garuojančių į stalą. 

Ant išblukusių lentinių takų, kurie čia atstoja šaligatvius, 
stoviniuojančios grupelės žmonių spokso į jo aukštą oranžinį 
sunkvežimį, tarsi jo atvykimas būtų svarbus įvykis. Visi jie - su 
maudymosi kostiumėliais, rankšluosčiais, nudriskusiais šortais, 
marškinėliais su hedonistiniais užrašais ir kandžiomis frazė- 
mis - panašūs į pabėgėlius, kuriems nedavė laiko susirinkti 
daiktų. Kai kurie vaikai dėvi aukštas porolonines skrybėles, o 
tie, kuriuos galima pavadinti seneliais, visiškai pamiršę orumą, 
aptemptais margais ir ryškiaspalviais drabužėliais, taip ir prašo- 
si pašaipos. Nusvilę saulėje, nutukę, geraširdiškai šaipydamiesi 

iš savęs, keletas puikuojasi tokiomis pačiomis karnavalinėmis 
skrybėlėmis, kaip ir jų anūkai, - aukštomis, dryžuotomis, kaip 
iš daktaro Sjuzo knygučių, arba dėvi į pražiotus ryklio nasrus ar 
į didžiulę raudoną klešnę keliantį omarą panašius galvos apdan- 
galus. Velniai. Didžiuliai vyrų pilvai kabo it maišai, o milžiniški 
moterų sėdmenys skausmingai liumpsi, kai jos sunkiai ištinu- 
siomis, sportiniais bateliais apautomis kojomis žengia šaligatviu. 
Tie amerikiečių senukai, esantys vos per keletą žingsnių nuo 
mirties, spjauna į padorumą ir rengiasi kaip mažvaikiai. 

Ieškodamas adreso, įrašyto paskutiniame tos dienos važta- 
raštyje, Ahmadas vairuoja sunkvežimį per gatvių, vedančių to- 
lyn nuo paplūdimio, raizgalynę. Čia nėra nei kelkraščių, nei ša- 
ligatvių. Aptrupėjusio plento pakraščiuose styro saulės išdegin- 
tos žolės kuokštai. Čerpėmis dengti namukai spaudžiasi vienas 
prie kito - minimaliai prižiūrimi ir nuomojami sezono metu. 
Beveik pusėje jų gyvenama - dega šviesos, mirga televizorių 
ekranai. Kai kuriuose kiemuose marguoja vaikų išmėtyti ryš- 
kiaspalviai paplūdimio žaislai, tinkleliu aptrauktose verandose, 
pasiruošusios rytdienos siausmui vandenyne, stovi banglentės, 
guli pripučiami dinozaurai ir Kempiniukai Plačiakelniai. 

292 namas, Vilsono kelias. Iš išorės vasarnamis atrodo negy- 
venamas, į gatvę žvelgiantys langai užtraukti pakeliamomis ža- 
liuzėmis, todėl Ahmadas apstulbsta, kai jam paspaudus skam- 
butį durys po keleto sekundžių atsidaro. Už tinklinių durų stovi 
aukštas vyriškis siaura galva - dėl arti viena kitos įsodintų akių 
ir trumpai kirptų juodų plaukų ji atrodo dar siauresnė. Skirtin- 
gai nei minia paplūdimyje, jis apsirengęs nuo saulės apsaugan- 
čiais drabužiais - pilkomis kelnėmis, neaiškios į degalų dėmę 
panašios spalvos marškiniais ilgomis rankovėmis, susagstytais 
ties riešais ir gerkle. Jo žvilgsnis nedraugiškas. Kūnas įtemptas 
it styga, pilvas stebėtinai plokščias. 

— Ponas... - Ahmadas žvilgteli į važtaraštį, - ...Karinis? Pri- 
statymas iš „Puikybės baldų namams“ Naujajame Prospekte, — 
vėl žvilgteli į važtaraštį. - Spalvotos odos otomanė. 

- Naujajame Prospekte, - pakartoja plokščiapilvis vyras. — 
Nėra Čarlio? 

Ahmadas iš pradžių nesupranta. 

- Hm... Sunkvežimį dabar vairuoju aš. Čarlis užsiėmęs biure, 
mokosi tvarkyti reikalus. O jo tėvas serga diabetu. 

Ahmadas baiminasi, kad šių nereikalingų sakinių vyras ne- 
supras, ir prietemoje nurausta. 

Aukštasis vyriškis nusisuka ir kitiems esantiems kambaryje 
pakartoja: 

— Naujasis Prospektas. 

Ahmadas mato, kad ten esama dar trijų žmonių, trijų vyrų. 
Vienas - kresnas ir vyresnis už kitus du, maždaug Ahmado 
amžiaus. Visi apsirengę ne paplūdimio drabužiais, o skirtais 
fiziniam darbui, sėdi ant išnuomotų baldų ir laukia, kol rei- 
kės dirbti. Jie atsako pritariamu murmesiu, kuriame tarp įvai- 
rių balso intonacijų Ahmadui pasigirsta žodžiai fulūs* ir kafir. 
Aukštaūgis pastebi Ahmadą klausantis ir griežtai klausia: 

- Enta btechki araby? 

Ahmadas parausta ir atsako: 

- La, ana asif. Inglyzy.** 

Patenkintas atsakymu vyras šiek tiek atsipalaiduoja ir sako: 

— Įnešk ją, prašau. Visą dieną laukiam. 

„Puikybės baldai namams“ parduoda nedaug otomanių, jos, 
kaip ir Naujojo Prospekto Rotušė, priklauso prabangesniam 
amžiui. Suvyniotas į storą permatomą plastiką, saugantį dailius 


* Fulūs (arab.) - pinigai. 
** Kalbi arabiškai? - Ne, atleiskit. Angliškai (arab.). 

dažytos odos lopus, susiūtus į abstrakčius šešiakampius, baldas 
jau naudotas, bet geros būklės, panašus į kimštą cilindrą, už- 
tektinai tvirtą išlaikyti sėdinčio vyro svorį, bet kartu ir minkš- 
tą, kad atsilošus krėsle būtų galima patogiai ištiesti šlepetėmis 
apautas kojas. Otomanė nesunki, telpa į glėbį ir tyliai šiugžda, 
kai Ahmadas neša ją per žolę į svetainę, kur blausios stalinės 
lempos šviesoje sėdi ketvertas vyrų. Nė vienas nepasisiūlo jam 
padėti. 

- Ant grindų gerai, - sako jam. 

Ahmadas pastato. 

- Ji puikiai čia tiks, - sako išsitiesdamas ir norėdamas nu- 
traukti kambaryje tvyrančią tylą. - Pasirašykite čia, pone Karini. 

— Karinio nėra. Aš rašau už Karinį. 

— Tarp jūsų nėra pono Karinio? 

Trys vyrai greit, viltingai šypteli. Taip šypsosi nesuprantan- 
tys, kas jiems sakoma. 

— Aš rašau už Karinį, - sako grupės vadovas. - Aš Karinio 
kolega. 

Daugiau neprieštaraudamas, Ahmadas padeda važtaraštį ant 
staliuko su blausia lempa ir rašikliu parodo, kur pasirašyti. Be- 
vardis aukštaūgis pasirašo. Ahmadas pastebi, kad parašas visai 
neįskaitomas, ir pirmąkart pamato, jog vienas iš Čehabų - tėvas 
ar sūnus - ant važtaraščio pakeverzojo BM - „be mokesčio“, 
otomanė, regis, kainuoja akivaizdžiai mažiau, nei šimtą dolerių, 
kai imamas minimalus mokestis už pristatymą. 

Kai tik jis uždaro tinklines duris, vasarnamyje tučtuojau įsi- 
žiebia daugiau šviesų, ir eidamas smėlėta pievele prie sunkveži- 
mio Ahmadas girdi susijaudinusių arabų klegesį, juoką. Ahma- 
das įlipa į vairuotojo vietą ir užveda variklį, kad jie girdėtų, jog 
jis išvažiuoja. Jis važiuoja tolyn Vilsono keliu iki pirmos sankry- 
žos, pasuka į dešinę ir pastato sunkvežimį prie iš pažiūros tuš- 

čio vasarnamio. Greitai, tyliai, tankiai kvėpuodamas Ahmadas 
grįžta atgal takeliu, pramintu žolėje vietoj šaligatvio. Apleistoje 
siauroje gatvelėje nėra nei žmogaus, nei automobilio. Jis prisė- 
lina prie šoninio 292 numeriu pažymėto namo svetainės lango, 
ten jį šiek tiek pridengia skurdus hortenzijos krūmas suvytu- 
siais violetiniais žiedais, ir atsargiai dirsteli vidun. 

Otomanė jau išvyniota iš plastikinės pakuotės ir pastatyta 
ant keraminėmis plytelėmis dengto kavos staliuko, priešais nu- 
dėvėtą languotą sofą. Sidabrinio dolerio dydžio spyruokliniu 
peiliuku grupės vadas perpjovė siūlus, laikančius vieną iš tri- 
kampių odos lopų, sudarančių šešiakampę žvaigždę, raudonai 
žalią snaigę ant apskrito otomanės viršaus. Kai trikampis virto 
gana plačiu laisvu liežuviu, liauna vado ranka įlindo į vidų ir 
suspaudusi dviem ilgais pirštais ištraukė nemažą pluoštą žalių 
amerikietiškų pinigų. Pro mirštantį hortenzijos krūmą Ahma- 
das neįžiūri jų vertės, bet sprendžiant iš to, kaip pagarbiai vyrai 
skaičiuoja ir dėlioja banknotus ant kavos staliuko, kupiūros tik- 
rai stambios. 


|| 


ČARLIO DĖDĖ IR HABIBO ČEHABO BROLIS Morisas retai 
parvažiuoja iš Floridos, tačiau karštis ir drėgmė, tvyrantys 
Majamyje liepą ir rugpjūtį, priverčia jį tais mėnesiais grįžti į 
šiaurę. Jis retkarčiais vieši Habibo namuose Pompton Leikse ir 
kartais pasirodo „Puikybės balduose namams“, čia Ahmadas 
jį ir pamato - vyrą, panašų į savo brolį, tik stambesnį ir cere- 
moningesnį, pamėgusį indiškos medvilnės kostiumus, baltus 
odinius batus ir pernelyg kruopščiai parinktus kaklaraiščius 
bei marškinius. Pirmąsyk sutikęs jis oficialiai paspaudžia Ah- 
madui ranką, ir šis pasijunta nesmagiai, vertinamas budresnių, 
dar labiau auksaspalvių ir mažiau jukių nei Habibo akių. Paaiš- 
kėja, kad jis - jaunesnysis brolis, nors elgiasi kaip labiau pasi- 
tikintis savimi vyresnysis. Ahmadą, vienintelį vaiką, žavi bro- 
lystė - jos privalumai ir trūkumai, kaip veikia tai, kad esi tam 
tikra prasme sudvejintas. Jei Dievas jį būtų apdovanojęs broliu, 
Ahmadas nesijaustų toks vienišas ir turbūt mažiau kliautųsi 
Dievu, kurį visada nešiojasi su savimi širdies plakime ir min- 
tyse. Kai jie su Morisu susitinka parduotuvėje, stuomeningas 
malonus vyriškis blankiais drabužiais vos vos šypsodamasis 
linkteli Ahmadui, tarsi sakydamas: Aš tave pažįstu, jaunuoli. 
Matau tave kiaurai. 

Ahmado pastebėti doleriai, kuriuos nugabeno keturiems 
vyrams į Aukštutinio kranto vasarnamį, pasilieka jo atmintyje 
kaip kažkas antgamtiška, priklausančio tai blankiai tuštumai, 
kuri vis dėlto teikiasi savo pačios nesuvokiama valia prasi- 
smelkti į mūsų gyvenimą. Jis klausia savęs, ar išdrįs prisipažinti 
ką matęs Čarliui. Ar Čarlis žinojo apie otomanės turinį? Kiek 
dar pristatytų ir pasiimtų baldų ertmių buvo taip prikimštos? 
Ir kokiam tikslui? Ši paslaptis dvelkia laikraščiuose aprašomais 
įvykiais — politinė prievarta užsienyje, smurtas namuose - jų 
antraštes jis tik perbėga akimis, ir naktinėmis žiniomis, kurias 
užtinka junginėdamas pasenusio mamos „Admirolo“ kanalus. 

Ahmadas Dievo pėdsakų ėmė ieškoti šios bedievių visuo- 
menės televizijoje. Jis žiūri grožio konkursus, kur baltadantės 
merginos švytinčia oda, kartu su viena ar dviem simbolinėm 
spalvotosiom dalyvėm, stengiasi sužavėti laidos vedėją šokio ar 
dainavimo sugebėjimais ir dažnai, nors skubotai, reiškia padė- 
kas Viešpačiui už tuos talentus, kuriuos jos, kai dainavimo ap- 
sirengus tik maudymosi kostiumėliu laikai baigsis, ketina skirti 
tarnystei artimui savo: pasirinkti garbingą gydytojo, mokyto- 
jo, agronomo profesiją ar švenčiausią pašaukimą iš visų - būti 
namų šeimininke. Ahmadas atranda krikščionišką kanalą, kur 
rodo vien bosu kalbančius pusamžius vyrus neįprastų spalvų 
kostiumais plačiais, blizgiais atlapais. Šie, nukrypę nuo aistrin- 
gos retorikos („Ar jūs pasiruošę priimti Jėzų?“ - klausia jie ir 
„Ar įsileidote Jėzų į savo širdis?“), staiga ima žaismingai flir- 
tuoti su pagyvenusiomis žiūrovėmis arba, spragsėdami pirštais, 
užtraukia giesmę. Krikščioniškos giesmės Ahmadą domina, 
ypač gospelo chorai mirguliuojančiais apdarais, storos juodao- 
dės moterys, šokinėjančios ir siūbuojančios taip aistringai, kad 
kartais aistra atrodo dirbtinoka, bet kitąsyk, chorui įsigiedojus, 
nuoširdžiai įsiliepsnojusi. Moterys, pritardamos savo balsams, 

aukštai kelia rankas ir linguodamos ploja taip užkrečiamai, kad 
prisideda net keletas tarp jų esančių baltųjų, - tai viena iš ne- 
daugelio amerikiečių veiklos sričių, iš jų dar sportas ir nusikal- 
timai, kurioje, be jokios abejonės, vyrauja tamsi odos spalva. 
Iš sausų, su šypsenėle šeicho Rašido pasakytų užuominų Ah- 
madas žino apie sufijų užsidegimą ir ekstazę, senovėje paveiku- 
sią islamą, bet neranda nė mažiausio ekstazės pėdsako islamo 
kanaluose, rodomuose iš Manhatano ir Džersi Sičio: jie trans- 
liuoja tik penkis šaukinius melstis (tuo metu rodoma didžio- 
sios Mahometo Ali mečetės Saladino citadelėje nuotrauka*), 
itin rimtas viešas akiniuotų profesorių ir mulų diskusijas apie 
pastaruoju metu šiuolaikinius Vakarus apėmusį iškreiptą įtūžį 
islamui, ir pamokslus, sakomus turbanu pasipuošusio imamo, 
sėdinčio prie tuščio stalo studijoje plikomis sienomis ir filmuo- 
jamo nejudama kamera. 

Šią temą iškelia Čarlis. Vieną dieną, sėdint sunkvežimio ka- 
binoje ir važiuojant per itin nykią šiaurinio Naujojo Džersio 
vietovę tarp plačiai nusidriekusių kapinių ir išlikusio užliejamų 
lankų lopinėlio - ajerai ir blizgialapės nendrės, kyšančios iš sū- 
roko vandens, - jis klausia: 

— Kas tave kamuoja, Patrakėli? Pastaruoju metu esi labai tylus. 

- Aš juk iš prigimties tylenis, ar ne? 

- Taip, bet ta tyla kitokia. Iš pradžių tai buvo žmogaus, sa- 
kančio „parodyk man, tyla, o dabar tai „kas nutiko?“ tyla. 

Ahmadas neturi tiek draugų, kad rizikuotų prarasti nors vie- 
ną. Jis žino, kad esant tokioms aplinkybėms nėra kur trauktis. 
Ir sako Čarliui: 

- Prieš keletą dienų, kai vienas vežiojau baldus, mačiau keis- 


* Saladino citadelė - Egipto sostinės Kairo įtvirtinta senamiesčio dalis. Čia kalbama 
apie jos teritorijoje XIX a. pastatytą Mahometo Ali mečetę. 

tą dalyką. Mačiau, kaip vyrai traukia pluoštus pinigų iš tos oto- 
manės, kurią nugabenau į Krantą. 

— Jie praardė ją tau matant? 

— Ne. Aš išvažiavau, o paskui parsėlinau atgal ir žvilgtelėjau 
pro langą. Jų elgesys pasirodė įtartinas ir man tapo smalsu. 

— Tu juk žinai, kas nutiko smalsiai katei? 

— Smalsumas ją pražudė. Bet juk ir nežinojimas gali pražu- 
dyti. Jei ką nors gabenu, turiu žinoti ką. 

— Kodėl, Ahmadai? - kone švelniai klausia Čarlis. - Maniau, 
nenori žinoti to, ko nereikia. Tiesą sakant, devyniasdešimt de- 
vyniais atvejais baldai, kuriuos tu vežioji, - tiesiog baldai. 

— O kas tas vienas procentas laimingųjų, kuriems atitenka 
prizas? 

Dabar, kritiškai akimirkai praėjus, Ahmadas jaučia laisvumą 
ir kartu įtampą. Tai panašu, kaip jis įsivaizduoja, į atsipalaidavi- 
mą ir kartu atsakomybę, kurią jaučia vyras ir moteris, pirmąsyk 
vienas kito akivaizdoje nusimetę drabužius. Čarlis, regis, taip 
pat tą jaučia: jo balse nebėra įtampos, jis nebeapsimetinėja. 

- Laimingieji, - sako jis, - tikrieji tikintieji. 

- Jie tiki džihadu? - spėja Ahmadas. 

- Jie tiki, - atidžiai pataiso Čarlis, - veiksmu. Jie tiki, kad 
galima ką nors padaryti. Kad musulmonas valstietis Minda- 
nao neturi badauti, kad Bangladešo vaikai neturi skęsti, Egipto 
kaimų gyventojai neturi akti nuo šistosomozės*, palestiniečiai 
neturi būti apšaudomi Izraelio sraigtasparnių, tikintieji neturi 
misti smėliu ir viso pasaulio kupranugarių mėšlu, kol Didysis 
Šėtonas tunka cukrumi, kiauliena ir pigia nafta. Jie tiki, kad mi- 
lijardo islamo sekėjų akys, ausys ir sielos neturi būti nuodija- 


* Šistosomozė (bilarziozė) - plokščiųjų kirmėlių, subrendusiosios stadijos gyvenan- 
čių žinduolių organizme, ir lervos stadijos - šiltųjų vandenų moliuskuose, sukeltos 
ligos. Yra penkios sukėlėjų rūšys, jos išplitusios trijuose žemynuose. 


205 


John Updike = TERORISTAS 


mos Holivudo pramogomis ir negailestinga imperializmo eko- 
nomika, kurios krikščioniškai žydiškas Dievas - tik nutriušęs 
stabas, kaukė, dengianti ateistų neviltį. 

— O iš kur pinigai? — klausia Ahmadas, kai išsenka Čarlio 
žodžiai, - nedaug tesiskiriantys nuo to pasaulio paveikslo, kurį 
galbūt šiek tiek švelniau ir įmantriau vaizduoja šeichas Raši- 
das. - Ir ką gavusieji darys su tomis lėšomis? 

- Pinigų, - sako Čarlis, - duoda tie, kurie myli Alachą tiek 
JAV, tiek už jų ribų. Manyk, kad tie keturi vyrai - sėkla, pasėta 
į dirvą, o pinigai - vanduo tai dirvai laistyti, kad vieną dieną 
sėklos perskeltų lukštą ir sudygtų. Alahu akbar! 

— Ar pinigai kartais nesusiję su dėde Morisu? Kai jis atvyks- 
ta, daug kas pasikeičia, nors jis ir vengia dirbti parduotuvėje. O 
tavo tėvelis - koks jo vaidmuo? 

Čarlis atlaidžiai nusijuokia: jis peraugo tėvą, bet vis dar ger- 
bia jį, kaip ir Ahmadas savąjį. 

- Ei, kas tu - CŽV? Mano tėvas - senamadis emigrantas, jis 
lojalus sistemai, priėmusiai jį ir leidusiai jam klestėti. Jei jis suži- 
notų, apie ką mes su tavimi kalbamės, įduotų mus FTB. 

Ahmadas, įgijęs naują padėtį, bando net pajuokauti: 

— Kuri greitai pamestų skundą. 

Tačiau Čarlis nesijuokia. Jis sako: 

— Tu iš manęs išpešei svarbių paslapčių. Tai gyvenimo ir mir- 
ties dalykas, Patrakėli. Svarstau, ar tik nesuklydau tau viską pa- 
pasakojęs. 

- Ahmadas stengiasi sumenkinti tai, kas tarp jų įvyko. Jis su- 
vokia, kad apžiojo daugiau nei gali atkąsti. „Žinios yra laisvė“ — 
parašyta ant Centro vidurinės fasado. Žinios taip pat gali tapti 
kalėjimu, į kurį patekęs nebeišeisi. 

— Nesuklydai. Papasakojai visai nedaug. Ne tu nuvedei mane 
prie lango, kad pamatyčiau tuos pinigus. Be to, ir pinigams gali 

atsirasti daug paaiškinimų. Galėjai sakyti nežinojęs apie juos ir 
būčiau patikėjęs. 

- Galėjau, - sutinka Čarlis. - O galbūt ir turėjau. 

— Ne. Vietoj pasitikėjimo tarp mūsų įsivyrautų apgaulė. 

— Tada pasakyk man štai ką: ar tu su mumis? 

— Aš su tais, - lėtai atsako Ahmadas, - kurie su Dievu. 

— Ką gi. Neblogai. Ir tylėk apie tai, kaip Dievas. Nepasakok 
savo motinai. Nieko nesakyk draugei. 

— Aš neturiu draugės. 

— Ak, tiesa. Žadėjau tuo pasirūpinti, ar ne? 

— Sakei, kad man reikia su kuo nors permiegoti. 

— Teisingai. Imsiuosi to. 

— Nereikia, prašau. Tai ne tavo rūpestis. 

- Draugai turi padėti vienas kitam, - spiriasi Čarlis. Ir ištie- 
sęs ranką suspaudžia jaunojo vairuotojo petį. 

Ahmadui tai nepatinka: primena grubią Tailenolio leteną 
mokyklos koridoriuje. 

Vaikinas, ką tik įgavęs vyriško orumo, sako: 

— Dar vienas klausimas, ir aš nieko daugiau nesakysiu, kol 
su manimi apie tai nebus kalbamasi. Ar su tomis laistomomis 
vandeniu sėklomis kuriamas koks nors planas? 

Ahmadas pažįsta Čarlio veido išraiškas itin gerai ir jam ne- 
reikia šnairuoti į kompanioną, kad pamatytų, kaip judrios jo lū- 
pos sukruta, tarsi tikrindamos dantų formą, ir pasigirsta gilus, 
perdėto irzulio kupinas atodūsis: 

— Kaip jau minėjau, visada esama svarstomų projektų, ir kaip 
jie vystysis, sunku pasakyti. Ką sako Knyga, Patrakėli: Žydai tu- 
rėjo užmačių, ir Dievas turėjo. Bet iš visy tuo užsiimančių Dievui 
sekasi geriausiai.* 


* Koranas, 3:54. 

— Ar tose užmačiose ir man kada nors atsiras vietos? 

— Galbūt. Norėtum to, vaiki? 

Ahmadas vėl jaučia priėjęs kryžkelę, jaučia užsiveriančius už 
nugaros vartus. 

— Manau, norėčiau. 

— Manai? Reikėtų tvirtesnio noro. 

— Kaip tu sakai, įvykius sunku nuspėti. Bet išsidėstymas aiškus. 

— Išsidėstymas? 

- Pajėgų išsidėstymas mūšio lauke. Šėtono armijos prieš 
Dievo armijas. Kaip tvirtina Knyga: Stabmeldystė blogiau nei 
skerdynės.* 

- Teisingai. Teisingai, - sutinka Čarlis ir pliaukšteli sau per 
šlaunį, lyg norėdamas išvaikyti miegus. - Man tai patinka. Blo- 
giau nei skerdynės. 

Jis iš prigimties kalbus ir linksmas, todėl jam sunku kalbantis 
su Ahmadu išlaikyti rimtą veidą, tarsi jie vaikščiotų po kapines, 
kuriose kada nors atguls. 

— Tik prisimink vieną dalyką, - priduria. - Rugsėjį bus meti- 
nės. O žmonės, kurie įsakinėja - mūsų generolai, taip sakant, - 
jų senoviškas požiūris į metines. 


Džeikobas ir Tereza pasimylėjo ir užsiklojo nuogus kūnus ant- 
klodėmis. Pro miegamojo langus pučia vėsus vėjelis. Artėja rug- 
sėjis: vystančioje žalumoje it pavienės kibirkštys mirga geltoni 
lapai. Jiems abiem, mąsto jis po šiltos jos kūno vonios, nepa- 
kenktų numesti keletą kilogramų. Jos oda - ten, kur nėra straz- 
danų, - per blyški it plastikinės lėlės, tačiau spaudžiama nykščiu 
įdumba ir ant jos lieka palaipsniui išblėstanti rausva dėmė. Jam 
skaudu matyti, kaip jo plaukuotų rankų ir krūtinės raumenys 
glemba, nukara; vonios veidrodyje jis mato raukšlėtus netikrų 

krūtų maišelius, o ant pilvo po dviem juodais plaukų verpetais 
atsirado dar viena klostė. Žili plaukai ant krūtinės nebesigarba- 
noja - styro kaip banguotos antenos: senio plaukai. 

Terė prisiglaudžia prie jo, įkiša savo riestą nosytę į pažastį. 
Meilė jai sukyla jame it šleikštulys. 

— Džekai? - iškvepia ji. 

— Ką? - jo balsas nuskamba šiurkščiau, nei norėjo. 

— Kodėl tu toks liūdnas? 

— Aš neliūdnas, - atsako jis. - Nusidulkinęs. Tu tikra meistrė. 
Jau maniau, kad mano važiuoklė tetinkama metalo laužui, bet 
tu moki užkurti tas žvakes. Tu stulbinama, Tere. 

— Baik sapaliot, kaip sakydavo mano tėvas. Neatsakei į klau- 
simą. Ko liūdi? 

- Tikriausiai galvojau apie artėjančią Darbo dieną. Mums 
bus sunkiau ištaikyti laiko. 

Jis išmoko pasakoti apie savo sunkumus apgaudinėti žmoną, 
neminėdamas Betės vardo, jo Terė dėl jam nesuvokiamos prie- 
žasties nenori nė girdėti. Juk išaiškėjus tiesai piktintis ir pavy- 
duliauti turėtų Betė. 

Terė nuspėja jo mintį. 

— Tu taip bijai, kad Betė sužinos, - pagiežingai sako ji. - Na, 
ir kas? Kur ji dings? Kam ji taip atrodanti reikalinga? 

— Argi Čia esmė? 

— Ne? O kokia esmė, mielasis? Pasakyk. 

— Neskaudinti žmonių? - siūlo jis. 

— O man neskauda? Manai, kad būti išdulkintai ir po minu- 
tės paliktai - neskauda? 

Džekas atsidūsta. Peštynės. Tos pačios senos geros peštynės. 

— Atleisk. Norėčiau su tavimi praleisti daugiau laiko. 

Nors, tiesą sakant, jam visai patinka išeiti, kol nenusibodo. 
Moterys būna nuobodžios. Jos viską paverčia asmeniškumais. 

Jos taip užsiėmusios savisauga, savęs dramatizavimu ir saviro- 
da. Su vyrais nereikia manevruoti - smogįi, ir viskas. O su mote- 
rimis viskas primena džiudžitsu - žiūrėk, tuoj pakiš koją. 

Ji pajunta grėsmingą jo minčių posūkį ir raminamai, nors 
irzlokai sako: 

- Ji vis tiek nujaučia. 

— Kaip ji gali nujausti? 

Nors Terė greičiausiai teisi. 

— Moterys paprastai žino, - sako ji patenkintu balsu, girda- 
ma savo lytį, prisiglausdama dar arčiau ir erzinamai žaisdama 
gaurais ant jo glebaus pilvo. - Aš vis sakau sau: „Mylėk jį ma- 
žiau. Tau pačiai bus geriau, mergyt. Ir jam taip pat.“ 

Taip sakydama Terė jaučia, kaip joje kažkas atsipalaiduoja, ir 
miglotai nutuokia, kokį palengvėjimą patirtų, jei iš tikrųjų mylė- 
tų jį mažiau, jeigu jos vargani santykiai su šiuo senu paniurėliu, 
nevykėliu konsultantu iš tikrųjų pasibaigtų. Jai keturiasdešimt, 
ji išsiskyrė su ne vienu vyru, ir kiek iš jų norėtų susigrąžinti? 
Žvelgdama į praeitį ji mato, kad po kiekvieno išsiskyrimo grįžta 
į vienišės gyvenimą su nauju ryžtu ir energija, lyg pailsėjus po 
keleto prie molberto praleistų dienų, žvelgtų į tuščią gruntuotą 
drobę. Jos gyvenimas - subyrėjęs ratas, arka, kuriai neleidžia- 
ma užsiverti, tikintis, jog paskambins tam tikras vyras, pasigirs 
beldimas į duris, kas nors įsiverš iš lauko ir viską pakeis, ir du- 
rys vėl užsivers. Tas Džekas Levis, nors ir protingas, o kartais ir 
jautrus, - sunkus atvejis. Kaltės pritvinkęs žydiškas niūrumas 
slegia jį, o kartu ir ją, jei tik Tereza tam pasiduoda. Jai reikia 
panašaus amžiaus vyro, ir nevedusio. O vedę pasirodo esantys 
labiau vedę, nei atrodė iš pradžių. Jie netgi bando vesti ją, prieš 
tai neišsiskyrę su esama žmona. 

— Kaip sekasi Ahmadui? - klausia jis apsimestiniu tėvišku 
tonu. 

Jis nuolat klausinėja apie Ahmadą, o ji norėtų atsikratyti mo- 
tiniškų rūpesčių ir pereiti prie to, ką moka geriau. 

— Kadangi pastaruoju metu budžiu naktimis, - atsako ji, - o 
jis dažnai įki vėlumos važinėja, mes retai susitinkam. Jo veidas 
papilnėjo, visą dieną kilnodamas baldus tapo raumeningesnis, 
nes tas Čarlis, kuris jam taip patinka, kiek suprantu, tik važi- 
nėjasi kartu. Tie libaniečiai privers atidirbti už kiekvieną cen- 
tą. Ahmadas minėjo, kad juodaodžiai, kuriuos jie samdo, ilgai 
neužsibūna. Neseniai jie, regis, jį paaukštino - grįžta namo dar 
vėliau, ir tuos keletą kartų, kai jį mačiau, atrodė susirūpinęs. 

— Susirūpinęs* - sako Džekas nerimaudamas: tikriausiai jau- 
dinasi dėl Betės. 

Tenka pripažinti: nors jai ir labai trūks Džeko komplimentų 
lovoje, džiaugsis jo atsikračiusi. Galbūt jai reikia kito meninin- 
ko, netgi jei jis bus toks, kaip paskutinysis, Leo - tikrai ne liū- 
taširdis Leo, susirūpinęs vien savimi, varvinantis ir gramdantis 
dažus, šešiasdešimčia metų pavėlavęs Poloko* mėgdžiotojas, 
greitas paleisti rankas į darbą, kai prisigeria ar apsisvaigina 
metamfetaminu, bet jis bent pralinksmindavo ją ir nebandė jos 
kaltinti, kad nebuvo Ahmadui geresnė motina. O gal jai reikė- 
tų susidėti su ordinatoriumi, pavyzdžiui, tuo nauju mažaūgiu 
mikniumi, netrukus tapsiančiu neurochirurgu. Deja, tenka 
pripažinti, ordinatoriams ji per sena: galų gale jie vis tiek meta 
seseles, kurias dulkina, ir ieško proktologo dukters. Tačiau vien 
mintis apie vyrų pasaulį, net turint omenyje jos amžių, netgi 
čia, šiauriniame Naujajame Džersyje, nuteikia ją prieš šį niūrų, 
iki nuobodumo padorų, troškiu kvapu atsiduodantį vyrą. Ji nu- 
sprendžia nutraukti santykius. 


* Paul Jackson Pollock (1912-1956) - vienas garsiausių XX a. JAV tapytojų. Sukūrė 
tapybos techniką varvinant dažus. 

- Tikras slapukas, - paaiškina ji. - Gal susirado merginą. Ti- 
kiuosi. Jau seniai laikas. 

Džekas sako: 

- Jaunimas šiais laikais turi daugiau rūpesčių, negu turėjome 
mes. Negu turėjau aš... man nederėtų kalbėti taip, tarsi būtume 
vienmečiai. 

— O, tęsk. Nesivaržyk. 

- Kalbu ne vien apie ŽIV ir visa kita, kai viskas taip reliatyvu, 
jie alksta - kaip čia pasakius? — absoliuto, o ekonominės jėgos 
bruka jiems pasitenkinimą akimirksniu ir kreditinių kortelių 
skolas. Ir apie tai kalba ne tik krikščionys dešinieji, pavyzdžiui, 
Aškroftas*, rengiantis rytinius maldos susitikimus Vašingtone. 
Tai matyti iš Ahmado. Ir iš Juodųjų musulmonų. Žmonės nori 
grįžti prie paprastų dalykų - juoda ir balta, teisinga ir neteisin- 
ga, o dalykai nebėra tokie paprasti. 

- Taigi, mano sūnus - naivuolis. 

— Tam tikra prasme. Bet didžiuma žmonijos tokie. Kitaip 
būti žmogumi pernelyg sunku. Skirtingai nuo kitų gyvūnų, mes 
žinome per daug. Kiti gyvūnai žino lygiai tiek, kiek reikia at- 
likti, kas jiems skirta, ir mirti. Ėda, miega, santykiauja, augina 
palikuonis ir miršta. 

- Džekai, viskas, ką šneki, taip slegia. Štai kodėl tu toks liūdnas. 

— Aš tik sakau, kad vaikinams, panašiems į Ahmadą, reikia 
kažko, ko jie nebegauna iš visuomenės. Visuomenė nebeleidžia 
jiems likti nekaltiems. Tie pamišę arabai teisūs: hedonizmas ir 
nihilizmas - tai viskas, ką siūlom. Paklausyk, ką dainuoja roko 
ir repo žvaigždės — patys dar visai vaikai, tik turintys gudrius 
agentus. Vaikams dabar reikia priimti daugiau sprendimų, nei 


* John David Ashcroft (g. 1942) - JAV politikas, 2001-2005 m. buvo JAV teisingu- 
mo ministru. 

anksčiau, nes suaugusieji nebegali jiems patarti, ką daryti. Mes 
nežinome, ką daryti, nebeturime atsakymų, tik tuščiai bruzda- 
me, stengdamiesi nemąstyti. Niekas nenori prisiimti atsakomy- 
bės, taigi vaikai, dalis vaikų, ją ir prisiima. Netgi tokioje skylėje 
kaip Centro vidurinė, kur iš mokinių sudėties galima spręsti 
apie demografinę padėtį, tai pastebiu - norą būti geram, daryti 
gera, įstoti kur nors: į armiją, į gaują, užsirašyti į chorą ar orkes- 
trą, netgi į skautus. Tiek skautų vadovai, tiek kunigai, pasirodo, 
tenori tuos vaikus dulkinti, bet vaikai vis tiek pas juos eina, tikė- 
damiesi pamokymų. Jų veidai koridoriuose gniaužia širdį - tiek 
vilties, noro būti geram, ko nors pasiekti. Jie ko nors tikisi iš 
savęs. Čia Amerika, mes visi tikimės, net sociopatai gerai apie 
save galvoja. Ar žinai, kuo jie tampa, patys nedrausmingiausi? 
Policininkais ir mokytojais. Jie nori įtikti visuomenei, nors ir 
sako atvirkščiai. Jie nori, kad juos gerbtų ir vertintų, jei tik mes 
sugebėtume jiems paaiškinti, kas ta vertė ir pagarba. 

Jo kalba, irzlus, skubotas murmesys, besiveržiantis iš plau- 
kuotos krūtinės, metasi prie kito kraštutinumo: 

— Po velnių, pamiršk, ką čia prišnekėjau. Kunigai ir skautų 
vadovai ne tik nori gadinti vaikus, jie taip pat nori būti geri. 
Bet jie negali, labai jau gundantys berniukų užpakaliukai. Tere, 
pasakyk man: kodėl aš taip postringauju? 

Joje įvykęs poslinkis leidžia jai pasakyti: 

- Galbūt jauti, kad tai paskutinė tavo proga. 

— Kokia paskutinė proga? 

— Dalytis savo mintimis su manimi. 

— Ką čia kalbi? 

— Džekai, nieko gero nebus. Tai kenkia tavo vedyboms, o ir 
man nieko neduoda. Iš pradžių davė. Tu puikus Žmogus, tik ne 
mano. Po šiknių, su kuriais teko turėti reikalų, tu tikras šventa- 
sis. Rimtai. Bet aš turiu Žvelgti tikrovei į akis, turiu galvoti apie 

ateitį. Ahmadas jau paliko mane - jam iš manęs tereikia maisto 
šaldytuve. 

— Man reikia tavęs, Tere. 

— Ir taip, ir ne. Mano tapyba tau atrodo teplionės... 

— O, ne. Man patinka tavo tapyba. Patinka tie nauji matme- 
nys ir dydžiai. O jeigu Betė... 

- Jeigu Betė įgytų papildomą matmenį, prasmegtų kiaurai 
grindis. 

Tai įsivaizdavusi ji nusikvatoja ir atsisėda lovoje. Jos krūtys 
išsprūsta iš po antklodės - viršutinė jų dalis strazdanota, o kita 
pusė kartu su speneliais nė nepaliesta saulės, nesvarbu, kiek 
vyrų lietė ją savo lūpomis ir pirštais. 

Tai joje kalba airė - galvoja jis. Tai jis ir myli, be to ir negali 
apsieiti. Mirtinas užsispyrimas, maištingas šėlas, atsirandantis 
žmonėse, jei juos reikiamai ilgai spausi — airiai tą turi, turi juo- 
daodžiai ir žydai, tačiau jame šis bruožas miręs. Jis norėjo būti 
komikas, o tapo paniurusiu įrankiu sistemos, kuria pats netiki. 
Rytais, atsibudęs tokioje ankstybėje, jis duoda sau laiko numirti. 
Išmok numirti laisvalaikiu. Ką Emersonas sakė apie mirtį? „Ne- 
bereikės vaikščioti pas dantistą.“ Prieš keturiasdešimt metų jį tai 
pribloškė, kai dar skaitė rimtas knygas. Ši sultinga raudonplaukė 
dar nėra mirusi, ir ji tai žino. Bet jis turi paprieštarauti dėl Betės: 

— Palik ją ramybėj. Ji nekalta, kad taip nutuko. 

— Nešnekėk nesąmonių. Jei ji nekalta, kas kaltas? Mielai apie 
ją pamirščiau, labai to norėčiau, bet tu negali, Džekai. Tu atsive- 
di ją kartu. Tavo veide parašyta: „Padėk man, Dieve, tai užtruks 
tik valandą.“ Elgiesi sa manimi kaip per penkiasdešimties mi- 
nučių pamoką mokykloje. Tiesiog jaučiu, kaip lauki skambučio. 

Štai teisingas būdas - galvoja ji. Štai būdas jį atstumti, pasiro- 
dyti šlykščia. Reikia pulti jo žmoną. 

— Tu vedęs, Džekai. Esi per daug, velniai rautų, vedęs. 

- Ne, - suinkščia jis. 

- Esi, - sako jam Terė. - Bandžiau tai pamiršti, bet neleidai. 
Aš pasiduodu. Dėl savęs, Džekai. Pasiduodu. Paleisk mane. 

— O kaip Ahmadas? 

Tai ją nustebina. 

— Ahmadas? 

— Aš dėl jo nerimauju. Ta baldų parduotuvė įtartina. 

Jos kantrybė senka, ir tai, kad Džekas guli prakaituotoje šil- 
toje jos lovoje, tarsi vis dar būtų jos meilužis ir turėtų teisę čia 
būti, nė kiek nepadeda. 

— Na, ir kas? — atšauna ji. - Šiais laikais viskas įtartina. Nega- 
liu gyventi Ahmado gyvėnimo, kaip negaliu ir tavojo. Noriu tau 
gero, Džekai, tikrai. Tu mielas, liūdnas žmogus. Bet jeigu imsi 
man skambinti arba iš čia išėjęs grįši prie mano durų, apkaltin- 
siu tave priekabiavimu. 

- Ei, nereikia, - sako jis trūkčiojančiu balsu, norėdamas, kad 
viskas būtų kaip prieš valandą, kai ji nė neuždariusi durų pasiti- 
ko jį šlapiu bučiniu, saldžiai nudiegusiu abiem paslėpsnius. Jam 
patiko slapta turėti moterį. Patiko jos bagažas: tai, kad ji moti- 
na, dailininkė, slaugė, atlaidi kitų žmonių kūnams. 

Ji išlipa iš jais abiem atsiduodančios lovos. 

— Paleisk, Džekai, - sako, atsistojusi taip, kad jis nepasiektų. 
Paskubomis, atsargiai pasilenkia paimti nuo grindų drabužių. 
Jos tonas tampa pamokomas, vaidingas: - Nebūk siurbėlė. Ga- 
liu lažintis, kad ir prie Betės taip prisisiurbei. Čiulpi, čiulpi iš 
jos gyvenimą, murkdai į gailestį sau. Nieko nuostabaus, kad ji 
kemša. Aš atidaviau, kiek galėjau, Džekai, o dabar turiu judėti 
toliau. Prašau. Neapsunkink visko. 

Jį ima erzinti ir žeisti pamokomas tos kalės tonas. 

— Negaliu patikėti, kad tai nutiko be jokios priežasties, — 
sako jis. 

Džekas jaučiasi pernelyg suglebęs, sutižęs ir sugniužęs lipti iš 
lovos, jos panaudotas dėlės įvaizdis sukrėtė jį. Galbūt ji teisi, jis 
tik našta pasauliui. Jis delsia. 

—- Duokim sau šiek tiek laiko viską apgalvoti, - sako. - Pa- 
skambinsiu tau po savaitės. 

— Nedrįsk. 

Toks valdingas tonas įpykdo jį ir jis pratrūksta: 

— Kokia viso šito priežastis? Kažkaip praklausiau. 

- Tu juk dirbi mokykloje. Turėtum būti girdėjęs apie švarią 
lentą. Jokios priežasties. 

— Aš konsultantas. Patarėjas. 

— Tai ir patark sau. Išsivalyk savo lentą. 

— Ojeigu aš atsikratysiu Betės, kas tada? 

— Nežinau. Tikriausiai nieko. Be to, kaip tu jos atsikratysi? 

Tikrai, kaip? Terė užsisega liemenėlę ir piktai užsitraukia 
džinsus - jo nejudrus nuogumas tampa vis gėdingesnis ir ap- 
gailėtinesnis. Jis sako: 

— Gerai. Užtektinai prišnekėjom. Atleisk už šiurkštumą. 

Ir toliau lieka gulėti. Atmintyje staiga iškyla melodija iš 
senų laikų, kai miesto centras margavo kino teatrų iškabomis — 
vingri, kaskadomis krentanti melodija. Jis paniūniuoja pabaigą: 

— Di dy di da da da-a. 

— Kas čia dabar? - klausia ji piktai, nors laimėjo. 

- Ne Terės melodija. Kita - Warner Brothers. Pabaigoje iš 
būgno iššoka mikčiojanti kiaulė ir sako: „Vi-viskas, žmonės!“ 

— Visai nesąmojinga. 

Jis nuspiria antklodę. Jam patinka jaustis nuogu plaukuotu 
gyvuliu, subliuškusiomis kadaruojančiomis genitalijomis, sūriu 
dvokiančiomis kojomis geltonais padais, jam patinka panika iš- 
sprogusiose stiklinėse kito gyvulio akyse. Nuogas, raukšlėtas ir 
apsmukęs šešiasdešimtmetis Džekas Levis sako jai: 

— Man velniškai tavęs trūks. 

Vėsiam orui laižant odą, jis prisimena prieš daugelį metų 
skaitęs, kaip paleontologas Likis*, atradęs seniausio pasaulyje 
žmogaus palaikus Olduvajo tarpeklyje, tvirtino, kad nuogas 
žmogus gali nuvaikyti ir plikomis rankomis nugalabyti bet ko- 
kią auką, net dantingą plėšrūną, jei šis už jį mažesnis. Džekas 
jaučia turintis tokį pajėgumą. Jis galėtų parblokšti šią mažesnę 
savo rūšies atstovę ant grindų ir pasmaugti. 

— Tu buvai mano paskutinė... 

- Kas paskutinė? Turėta subinė? Tai tavo bėda, ne mano. Ži- 
nai, gali tokią nusipirkt, jei nori. 

Jos strazdanotas veidelis įžūliai paraudo. Ji nesupranta, kad 
neprivalo kovoti su juo, įžeidinėti ir viską primygtinai aiškinti. 
Jis žino, kad susimovė. Jaučia negyvą savo nuogo kūno sunkį. 

- Ei, Tere, ramiau. Norėjau pasakyti, mano paskutinė prie- 
žastis gyventi. Mano paskutinė priežastis patirti joie de vivre. 

— Tik nereikia čia vaidinti sentimentalaus žydelio, Džekai. 
Man taip pat tavęs trūks, - ir nesusilaikiusi skaudžiai priduria: — 
Kurį laiką. 


Vieną ankstyvą rugsėjo rytą Čarlis pasveikina Ahmadą šūkte- 
lėdamas: 

- Šiandien tavo laiminga diena, Patrakėli! 

— Kodėl? 

— Pamatysi. 

Pastaruoju metu Čarlis buvo rimtas, bet atžarus, tarsi jį kaž- 
kas graužtų, tačiau šis siurprizas, kad ir kas ten būtų, taip jį džiu- 
gina, kad jo judrios burnos kamputį nuolat virpina šypsena. 


* Louis Leakey (1903-1972) - britų archeologas ir gamtininkas. 

- Visų pirma turim daugybę pristatymų, vienas iš jų - į 
Kamdeną. 

— Ar reikia mūsų abiejų? Aš mielai nuvažiuosiu ir vienas. 

Jam dabar tai daug labiau patinka. Kabinos vienumoje jis ne 
vienišas, su juo - Dievas. Bet Dievas pats yra vienišas, Jis - kraš- 
tutinė vienatvė. Ahmadas myli savo vienišą Dievą. 

— Taip, reikia. Vienas iš baldų - sieninė lova, o jos su visu 
metalo karkasu sveria sušiktą toną. Į Kamdeną vežam aštuo- 
niasdešimt aštuonių colių tikros odos sofą su dekoratyvinėmis 
vinimis ir platėjančiais ranktūriais. Bet už ranktūrių jos kelti 
negalima - iš karto nulūžta, kaip įsitikinome su vienu iš tavo 
pirmtakų. Nuleidom kainą nuo daugiau nei tūkstančio vienos 
madingos vaikų emocinių sutrikimų klinikos laukiamajam. 

- Sutrikimų? 

- O kas iš mūsų nesutrikęs? Šiaip ar taip, ta sofa ir du prie jos 
derantys foteliai - užsakymas už du tūkstančius, o mes tokių 
užsakymų gaunam ne kasdien. Saugokis benzinvežio kairėje, 
man atrodo, tas šunsnukis apsinešęs. 

Bet Ahmadas jau nenuleidžia akių nuo lekiančios nešvarios 
Getty autocisternos, svarstydamas, ar vairuotojas gerai apskai- 
čiavo skysčio bangavimą ir kitus atsargumo veiksnius. Rugsėjį 
pavojus gatvėse ir greitkeliuose išauga, nes grįžę atostogautojai 
grūdasi ir varžosi dėl įprastos vietos bandoje. 
 - „Puikybė“ kyla į viršų, - sako Čarlis, - dėl visų tų už mili- 
joną dolerių parduodamų namų. Ar pastebėjai, per televiktori- 
nas daugiau niekas nebesijuokia, kai pasakai, kad esi iš Naujojo 
Džersio? Mes tuoj tapsime Pietų Konektikutu, ir jį nuo Volstry- 
to skirs tik tunelis. Mano dėdė su tėvu vertėsi kukliai - beicuota 
tuopa ir viniplastas liaudžiai, - bet dabar čia pasirodė tarnau- 
tojai iš Montklero ir Šort Hilso, kuriems nieko nereiškia suploti 
pora tūkstančių už surenkamus oda aptrauktus baldus ar tris — 

už Senojo pasaulio stiliaus valgomojo baldų komplektą su, tar- 
kim, antikvarine gotikinio stiliaus įstiklinta spintele, ir visa tai iš 
drožinėto ąžuolo. Štai kas perkama šiais laikais, anksčiau nieko 
panašaus nebuvo. Anksčiau turto išpardavimo metu įsigydavo- 
me vieną kitą kokybišką baldą ir jis stovėdavo sandėlyje metų 
metus. Ką gi, net senajame skurdžiajame Naujajame Prospekte 
atsirado naujų piniguočių. 

— Gerai, - atsargiai sako Ahmadas, - kad verslas klesti, - ir 
įsidrąsinęs, taikydamasis prie Čarlio pakilios nuotaikos, pridu- 
ria: - Gal jie tikisi rasti lobį vienoje iš pagalvėlių. 

Čarlio profilis neišduoda, ar jis išgirdo sąmojį. Jis lyg niekur 
nieko tęsia: 

— Mes jau už viską atsiskaitėme. Dėdė Morisas grįžo į Maja- 
mį, - jo tonas tampa ne toks atsainus: - Patrakėli, ar kam nors 
pasakojai apie savo darbą čia, ką? Išsamiai. Ar kas nors tave 
klausinėjo? Tarkim, mama? Ar vyrai, su kuriais ji susitikinėja? 

— Mama per daug užsiėmusi savimi, kad domėtųsi manimi. 
Jai palengvėjo, kad turiu pastovų darbą ir prisidedu prie bendrų 
išlaidų. Bet namuose prasilenkiam kaip nepažįstamieji. 

Jis staiga supranta, kad pasakė ne visą tiesą. Praeitą vakarą, 
sėdint prie senojo apskrito stalo, prie kurio jis anksčiau moky- 
davosi, ir kartu valgant neįprastai gerai paruoštus pietus, mama 
paklausė jo, ar jis nepastebėjo toje baldų parduotuvėje ko nors 
„įtartina“. Nieko panašaus, atsakė Ahmadas. Jis mokosi meluo- 
ti. Ir, norėdamas būti sąžiningas su Čarliu, atsako jam: 

— Manau, neseniai motinai teko iškęsti dar vieną romantinę 
nesėkmę, nes vakar ji puolė manimi rūpintis, tarsi prisiminusi, 
kad esu. Bet ta nuotaika greit praeis. Mes niekada žmoniškai 
nebendravom. Mus skyrė nesantis tėvas, o vėliau ir mano tikėji- 
mas, kurį priėmiau dar būdamas berniukas. Ji iš prigimties šilta, 
nuoširdi moteris ir, be jokios abejonės, rūpinasi savo ligoniais, 

bet turi tiek motinos sugebėjimų, kiek katė. Katės kurį laiką lei- 
džia kačiukams žįsti jų pieną, o vėliau elgiasi kaip su priešais. Aš 
dar ne toks suaugęs, kad būčiau motinos priešu, bet užtektinai, 
kad žvelgtų į mane abejingai. 

— O kaip ji žiūri į tai, kad neturi draugės? 

— Manau, jai nuo to tik geriau. Mano gyvenimo papildymas 
supainiotų jos reikalus. Kita moteris, kad ir kokia jauna būtų, 
gali imti ją vertinti, smerkti ir lyginti su visuotinai priimtu elge- 
sio standartu. | 

Čarlis jį pertraukia: 

- Netrukus posūkis į kairę - manau, ne prie šio šviesoforo, o 
prie kito, ten suksime į 512 kelią, vedantį į Samitą, ir paliksime 
mažą valgomojo komplektą cinamono spalvos apdaila. Tai dar 
su niekuo nepermiegojai? - Ahmado tylą jis palaiko teigiamu 
atsakymu ir taria: - Puiku. 

Į jo profilį sugrįžo šypsena su duobute skruostuose. Ahma- 
das taip įprato matyti Čarlį profiliu, kad šiam kabinos prieblan- 
doje atsisukus ir parodžius abi veido puses krūpteli. Bet Čarlis 
vėl atsuka akis į mirgančias už priekinio stiklo šviesas. 

— Tu teisus dėl vakarietiškos reklamos, - sako jiš, tęsdamas 
seną jųdviejų pokalbį. - Jie bruka mums seksą, nes seksas reiš- 
kia vartojimą. Iš pradžių gėrimai ir gėlės pasimatymui, vėliau 
dauginimasis ir su juo susiję pirkiniai - kūdikių maistas, šeimy- 
ninis automobilis ir... 

— Valgomojo komplektai, - sufleruoja Ahmadas. 

Kai Čarlis nežarsto sąmojų, jis toks rimtas, kad norisi iš jo 
pasišaipyti. Akis jo profilyje mirkteli, lūpos susitraukia, lyg būtų 
paragavusios ko rūgštaus. 

- Ketinau sakyti - didesnis namas. Tos jaunos poros leidžia 
pinigus be saiko ir vis giliau klimpsta į skolas, o to žydų palūki- 
ninkams ir reikia. Tie „pirk dabar, mokėk vėliau“ spąstai labai 

patrauklūs, — tačiau pašaipą jis išgirdo ir tęsia: - Žinoma, mes 
juk prekiautojai. Bet tėčio mintis buvo išlaikyti padorias kainas. 
Neskatink kliento pirkti daugiau, nei jis gali sau leisti. Tai, žino- 
ma, buvo blogai jo verslui, o dabar blogai ir mums. Prieš pora 
metų net nepriimdavom kreditinių kortelių. O dabar priimam. 
Reikia palaikyti sistemą, - sako jis. - Iki tam tikros akimirkos. 

- Akimirkos? 

— Akimirkos, kai sistemai bus smogta iš vidaus. 

Jo balsas nekantrus. Regis, jis mano, kad Ahmadas turėtų ži- 
noti daugiau. 

— O kada tokia akimirka ateina? - klausia Ahmadas. 

Čarlis susimąsto: 

— Ji ateina, kai tam sukuriama proga. Ji gali niekada neateiti, 
o gali ateiti daug greičiau, nei mes manome. 

Ahmadas pasijunta balansuojantis ant trapių šiaudinių pa- 
stolių, svaiginamoje jų bendro tikėjimo erdvėje: tai tapo aišku, 
kai jo bendrakeleivis prabilo apie žydus palūkininkus. Pelnęs 
tokį sunkiai pasiekiamą Čarlio pasitikėjimą, jis savo ruožtu pri- 
sipažįsta: 

— Turiu Dievą, į kurį kreipiuosi penkis kartus per dieną. 
Mano širdžiai kito pašnekovo nereikia. Sekso manija išduoda 
bedievių vidinę tuštumą, jų siaubą. 

Staiga atkutęs Čarlis sako: 

- Na, neatmesk jo, kol neišbandei. Atvažiavom. Aštuoni šim- 
tai vienuoliktas namas, Monro gatvė. Cinamono spalvos valgo- 
mojo komplektas. Vienas stalas, keturios kėdės. 

Namas - mišraus kolonijinio stiliaus, raudonų plytų ir baltai 
dažyto medžio - stovi ant gerai laistomos nedidelės vejos. Jau- 
na šeimininkė - kinų kilmės amerikietė - išeina jų pasitikti ant 
skaldytais akmenimis grįsto takelio. Kol du vyrai įneša kėdes 
ir ovalinį stalą, jos vaikai - mergaitė darželinukė ryškiai roži- 

niu kombinezonu su ančiukų aplikacijomis ir metų berniukas 
maistu išterliotais marškinėliais ir nusmukusiom sauskelnėm - 
spokso ir šokinėja taip, lyg jiems ką tik būtų atvežę sesutę ar 
broliuką. Jaunoji mama, džiaugdamasi nauju pirkiniu, pasiūlo 
Čarliui dešimtinę arbatpinigių, bet šis tik numoja ranka, pamo- 
kydamas ją amerikietiškos lygybės. 

— Nėra už ką, - atsako. - Naudokitės į sveikatą. 

Tą dieną jų laukė dar keturiolika užsakymų ir grįžtant iš 
Kamdeno Reigano bulvaru jau driekėsi ilgi šešėliai, o parduo- 
tuvės buvo uždarytos. Jie atvažiavo iš vakarų pusės. Šalia „Pui- 
kybės baldų namams“ kitoje Tryliktosios gatvės pusėje įsikūrusi 
padangų parduotuvė, buvusi degalinė, jos aikštelė išliko, nors 
degalų siurblių jau nebėra. Greta jos - laidojimo namai su pla- 
čia veranda, balta stogine ir kuklia iškaba „Ungeris ir sūnus“, 
įsikūrę buvusiame privačiame name dar prieš šiai miesto daliai 
tampant komercine. Jie pastato sunkvežimį aikštelėje, nuvargę 
užsiropščia ant aidžios krovimo platformos ir per užpakalines 
duris eina į koridorių, čia Ahmadas pažymi savo kortelę kon- 
troliniame laikrodyje. 

— Nepamiršk, tavęs laukia siurprizas, - primena Čarlis. 

Priminimas Ahmadą nustebina: per ilgą dieną jis buvo spė- 
jęs apie tai pamiršti. Jis jau išaugo iš žaidimų. 

- Jis laukia tavęs viršuje, - sako Čarlis neįprastai tykiu balsu, 
kad neišgirstų tėvas, iki vėlumos dirbantis savo kabinete. - Kai 
baigsi, išeik pro užpakalines duris. Ir įjunk signalizaciją. 

Iš savo kabineto išnyra Habibas Čehabas, nuplikęs it kur- 
mis savo priplėkusiame naujų ir dėvėtų baldų pasaulyje. Jis at- 
rodo išblyškęs net po Pompton Leikse praleistos vasaros, vei- 
das nesveikai patinęs, bet, nepaisant to, džiugiai klausia Ah- 
mado: 

— Kaip laikaisi, vaiki? 

- Neturiu kuo skųstis, pone Čehabai. 

Senis įdėmiai žiūri į jaunąjį vairuotoją, jaučia norą dar ką 
nors pridurti, pagirti už ištikimą visos vasaros darbą. 

- Tu pats geriausias, - sako jis. - Šimtai mylių, daugelis die- 
nų, du ar trys šimtai mylių ir nė vieno gedimo, nė vieno įbrėži- 
mo. Net baudos už greičio viršijimą. Puiku. 

— Ačiū, pone. Dirbau su malonumu... - jis suvokia, kad šiuos 
žodžius šiandien girdėjo iš Čarlio. 

Ponas Čehabas smalsiai į jį žvilgteli: 

— Ar per Darbo dieną ketini pasilikti čia, sau mumis? 

- Žinoma. Kur daugiau? Man patinka vairuoti. 

— Aš tik pamaniau, kad tokie vaikinai kaip tu - nuovokūs, 
drausmingi - siekia gauti geresnį išsilavinimą. 

— Man jau siūlė, pone, bet kol kas nejaučiu poreikio. 

Jis baiminasi, kad tolesnis lavinimasis susilpnins jo tikėjimą. 
Vidurinėje mokykloje patirtos abejonės universitete gali tapti 
neatremiamos. Tiesusis Kelias vedė jį kita, daug tyresne kryp- 
timi. Jis negalėjo to suprantamai paaiškinti. Ahmadas svarsto, 
kiek senukas nutuokia apie slapčia vežiojamus pinigus, keturis 
vyrus Kranto vasarnamyje, apie savo sūnaus antiamerikietiškas 
nuotaikas ir brolio ryšius Floridoje. Būtų keista, jei jis visiškai 
nieko apie tai nežinotų, bet šeimos, kaip Ahmadas žino iš savo- 
sios dviejų asmenų šeimos patirties, - tai tikri paslapčių lizdai, 
pilni kiaušinių, kurie vos liečiasi vienas su kitu, bet kiekviename 
slypi atskiras gyvenimas. 

Kol vyrai eina prie užpakalinių durų, vedančių į stovėjimo 
aikštelę prie jųdviejų automobilių - Čarlio biuiko ir Ahmado 
saabo, Čarlis pakartoja Ahmadui nurodymus: įjungti signaliza- 
ciją ir užrakinti duris gerai sutepta dviguba spyna. 

— Berniukas pasilieka? - klausia ponas Čehabas. 

Čarlis uždeda delną tėvui ant nugaros, tarsi skubindamas jį. 

- Tėte, daviau Ahmadui darbo viršuje. Tu juk patikėsi jam 
uždaryti parduotuvę, ar ne? 

— Kam dar klausi? Jis geras berniukas. Kaip šeimos narys. 

- Tiesą sakant, - Ahmadas girdi, kaip Čarlis aiškina tėvui 
ant krovimo platformos, - vaikinas eina į pasimatymą, nori šiek 
tiek atsigaivinti ir pasikeisti drabužius. 

„Pasimatymą?“ - nustemba Ahmadas. Jis Čarlio siurprizą 
įsivaizdavo kitaip: pagalvės užvalkalas, panašus į tą, kurį tada 
nuvežė, prigrūstas pinigų - vasaros pabaigos premija. Vis dėl- 
to, tarsi norėdamas paversti Čarlio melą tėvui tiesa, Ahmadas, 
prieš eidamas prie parduotuvės viduryje esančių į antrą aukš- 
tą vedančių laiptų, ankštame tualete šalia vandens aušintuvo 
nusišveičia nuo rankų per dieną susikaupusį purvą, apsilie- 
ja vandeniu veidą ir kaklą. Jis tyliai užkopia laiptais. Antrame 
aukšte išstatytos lovos ir tualetiniai staliukai, naktiniai staleliai, 
drabužių spintos, veidrodžiai ir lempos. Visi šie daiktai stūk- 
so blausioje tolimos prie lovos stovinčios lempos šviesoje, o už 
aukštų langų tuo metu švysčioja vakarinės spūsties automobi- 
lių žibintai. Neuždegtų lempų gaubtai aštriais kampais karpo 
šešėlius, šviestuvai virš galvos kadaruoja it voratinkliai. Vienur 
minkšti galvūgaliai, kitur - drožinėti mediniai ar iš lygiagrečių 
varinių virbų. Nuogi čiužiniai, sukrauti iš abiejų pusių, atrodo it 
dvi nuožulnios plokštumos, iškeltos ant spyruoklių, uždėtų ant 
metalinių rėmų. Žengdamas tarp dviejų plokštumų, jis staiga 
pajunta, kaip stipriau ima plakti širdis, nosis užuodžia drau- 
džiamus cigaretės dūmus, o ausyse pasigirsta pažįstamas balsas: 

— Ahmadai! Jie man nesakė, kad tai būsi tu. 

— Džorilyna? Ar čia tu? Jie ir man nieko nesakė. 

Juodaodė mergina pasirodo iš už blausiai degančios lempos 
gaubto, po juo jos paskubomis užgesintos į savadarbę peleni- 
nę iš saldainio folijos cigaretės dūmas lėtai sūkuriuodamas kyla 

į viršų it skulptūra. Akims prisitaikius, Ahmadas mato, kad 
mergina mūvi raudoną viniplasto mini sijoną ir dėvi aptemptą 
juodą palaidinę su žema apskrita iškirpte kaip baleto triko. Jos 
apvalumai įgavo naują pavidalą - talija tapo plonesnė, smakro 
linija griežtesnė. Jos plaukai nukirpti trumpiau ir vietomis nu- 
šviesinti, ko mokykloje ji niekada nedarė. Ji atrodo ūgtelėjusi, ir 
nuleidęs akis Ahmadas pamato ją avint baltus zigzagais dygs- 
niuotus ilgaaulius ilgomis aštriomis nosimis. 

— Man tik sakė palaukti vaikino, kuris turi netekti nekaltybės. 

— Galiu lažintis, jis sakė: „kurį reikia pasiguldyti“. 

- Tikrai, taip ir sakė. Šį žodį nedažnai išgirsi, užtat prisiklau- 
sai kitokių. Jis sakė, kad yra tavo bosas ir tu čia dirbi. Iš pradžių 
kalbėjosi su Tailenoliu, bet vėliau sumanė pasižiūrėti į mane ir 
pasakė, kokia turiu būti meili su tuo vaikinu. Jis toks aukštas 
arabas, slidus, nervinga, trūkčiojančia burna. Pagalvojau sau: 
„Džorilyna, nepasitikėk šituo žmogum.“ Bet jis gerai sumokėjo. 
Grynaisiais. Gražiais švariais banknotais. 

Ahmadas priblokštas: jis niekada nebūtų apibūdinęs Čarlio 
kaip „arabo“ ar „slidaus“. 

- Jie libaniečiai. O Čarlis užaugo grynas amerikietis. Jis ne vi- 
sai mano viršininkas, jis - šeimininko sūnus, ir mes kartu sunk- 
vežimiu vežiojame baldus. 

- Žinai, Ahmadai, atleisk, kad tau tai sakau, bet mokykloje 
maniau, jog tapsi kuo nors daugiau. Tuo, kuris dirbdamas nau- 
dojasi galva. 

— Na, Džorilyna, tą patį galiu pasakyti apie tave. Pastarąjį kar- 
tą tave mačiau choro dainininkės drabužiais. Tai ką veiki, apsi- 
rengusi kaip prostitutė ir siūlydamasi atimti iš vyro nekaltybę? 

Gindamasi ji atlošia galvą ir papučia riebiai koralų spalvos 
lūpdažiu blizgančias lūpas. 

— Tai ne visam laikui, - paaiškina. - Tailenolis tik paprašo 

manęs padaryti keletą paslaugų žmonėms, kol prasigyvensim 
ir galėsim turėti savo namą, ir viską, - Džorilyna apsidairo ir 
keičia temą: - Nori pasakyt, visa tai priklauso keliems arabams? 
Iš kur jie turi tiek pinigų? 

— Tu nesupranti verslo. Pasiimi banke paskolą prekėms įsi- 
gyti, o paskui įskaičiuoji palūkanas į savo išlaidas. Tai vadinama 
kapitalizmu. Čehabai atvyko čia septintame dešimtmetyje, kai 
buvo daug lengviau. 

- Tikriausiai, - atsako ji ir šlepteli ant nuogo čiužinio iški- 
liais sidabro spalvos brokatiniais rombais. 

Jos siaurutis raudonas mini sijonas, dar trumpesnis nei šokė- 
jos, atidengia jo žvilgsniui šlaunis. Čiužinio krašto spaudžiamos 
jos atrodo storos. Ahmadas tegali galvoti apie jos kelnaites tarp 
nuogo užpakalio ir prašmatnios čiužinio medžiagos. Ta mintis 
sugniaužia jam gerklę. Ji visa blizga: aistringas rožinis lūpdažis, 
trumpi plaukai, laku sušiaušti į dygliakiaulės spyglius, auksas- 
palviai žibukai aplink akis. Ji sako, norėdama nutraukti tylą: 

— Tais laikais buvo lengva, palyginti su dabartine padėtimi ir 
darbo rinka. 

— O kodėl Tailenolis negali susirasti darbo, jei jam reikia pinigų? 

- Jis mano įprastiems darbams esantis per geras. Jis galvoja 
vieną dieną tapti svarbiu žmogumi ir kol kas prašo manęs už- 
dirbti duonos kąsniui. Nevaro manęs dirbti į gatvę, tik retkar- 
čiais padaryti paslaugą - paprastai baltajam. Kai mes apsitvar- 
kysim ir įsikursim, elgsis sa manim kaip su karaliene. 

Baigusi mokyklą ji prasidūrė antakį ir įsivėrė mažą žiedelį, 
be nosyje esančio auskariuko ir eilės sidabrinių žiedelių, pana- 
šių į vikšrą, graužiantį jos viršutinį ausies kraštelį. 

— Ką gi, Ahmadai. Pakaks stovėti ir sproginti akis. Ko norė- 
tum? Galiu tau tiesiog nučiulpti, ir baigta, bet, manau, tas ponas 
Čarlis pageidautų, kad gautum viską, kas priklauso, o tam rei- 

kės preziko ir paskui apsiprausti. Jis užmokėjo už visą paslaugą, 
viską, ko panorėsi. Ir numatė, kad būsi drovus. 

Ahmadas gailiai prataria: 

— Man skaudu girdėti tave taip kalbant, Džorilyna. 

— Kaip kalbant, Ahmadai? Ar vis dar sklandai arabiškam Ro- 
jųj? Aš tik noriu, kad viskas būtų aišku. Nagi, nusimetam dra- 
bužius ir išsirenkam vieną iš lovų. O lovų čia kiek nori! 

— Nieko nesirenk, Džorilyna. Gerbiu tave tokią, kokia buvai, 
ir bet kuriuo atveju nenoriu prarasti nekaltybės, kol teisėtai ne- 
vesiu doros musulmonės, kaip prisakyta Korano. 

- Ji, mielasis, Rojuj, o aš čia ir pasiruošus keliauti su tavimi 
aplink pasaulį. 

— Ką tai reiškia - „keliauti aplink pasaulį“? 

— Parodysiu. Net nereiks nusivilkti tų gėjiškų baltų marški- 
nių, tik nusimauti juodas kelnes. Tas velniškai gundančias ankš- 
tas kelnes, nuo kurių net sudrėkdavau. 

Ir nuleidusi veidą iki jo kelnių užtrauktuko Džorilyna prasi- 
žioja — ne taip plačiai, kaip dainuodama, bet pakankamai, kad 
jis matytų. Žemiau tobulos perlinės dantų arkos blizga dante- 
nos ir drėgna gerklė, matyti storas blyškus liežuvis. Ji klausia- 
mai pakelia veidą, sublizga akių baltymai. 

— Nebūk šlykšti, - sako jis, nors kūnas reaguoja. 

Džorilyna tampa irzli ir pašaipi: 

— Ar nori, kad grąžinčiau tavo pono Čarlio duotus pinigus? 
Nori, kad Tailenolis mane sumuštų? 

"- Arjis taip daro? 

- Stengiasi nepalikti žymių. Vyresni suteneriai aiškino jam, 
kad palikdamas žymes kenki pats sau. 

Ji nuleidžia akis ir švelniai baksteli jam galva žemiau juostos, 
papurto ją kaip šlapias šuo. Ir vėl pakelia akis. 

— Na, gražuoliuk. Aš juk tau patinku, matau, kad patinku. 

Ir abiejų rankų pirštais ilgais nagais paliečia jo pūpsantį kel- 
nių užtrauktuką. 

Jis atšoka, sunerimęs ne tiek dėl Džorilynos glamonės, kiek 
dėl galvą jame keliančio pritarimo ir paklusnumo velniui, su- 
kietinusiam vieną jo kūno dalį, o kitas kvaitulingai atpalaida- 
vusiam, tarsi į kraują būtų suleista kažkokios tirštinančios me- 
džiagos: ji pažadino saldų suvokimą, kad jis - vyras, ketinantis 
savarankiškai pasitarnauti savyje nešiojamai sėklai. Moterys — 
jo dirbami laukai, ant brokatu apmuštų sofų gulsis jie ir dviejų 
sodų vaisiai bus ranka pasiekiami“. Jis sako Džorilynai: 

— Tu man per daug patinki, kad elgčiausi su tavimi kaip su 
kekše. 

Bet ji jau burkuoja - šis užsispyręs klientas ją linksmina, jis — 
tikras iššūkis. 

— Tik leisk man paimti jį į burną, - sako ji. - Senasis Koranas 
to nelaiko nuodėme. Tik rodau tau švelnumą. Mes sukurti tam, 
Ahmadai. Ir tokie amžinai nebūsime. Mes senstame, mirštame. 
Tiesiog pabūk valandą savimi ir padarysi mums abiem paslau- 
gą. Argi nenorėtum pažaisti mano didelėmis gražiomis krūti- 
mis? Pastebėjau, kaip žvilgčiodavai į mano iškirptę kiekvieną 
kartą, kai atsidurdavai greta. 

Jis pasitraukia nuo jos, jo blauzdos prispaustos prie kitos 
lovos čiužinio, bet šėlsmas kraujyje taip jį apsvaigina, kad Ah- 
madas neprieštarauja, kai ji zigzagiškais judesiais ištraukia ap- 
temptą palaidinę iš trumpučio sijono, nusivelka per savo trum- 
pai kirptą, šviesiom sruogom dažytą galvą ir išsirietusi atsega 
juodą tinklinį liemenuką. Jos krūtys aplink kūno spalvos spene- 
lius tamsios it baklažanai. Atsidūrusios ore, tamsios ir rausvos, 
jos atrodo ne tokios didelės, kokios buvo pusiau paslėptos, ir 


* Koranas, 55:54. 


228 


John Updike = TERORISTAS 


kažkodėl panašu, kad tai vėl ta senoji, draugiška Džorilyna, ku- 
rią jis šiek tiek pažinojo, truputį įžūliai ir nedrąsiai šypsodavusi 
jam prie spintelių mokyklos koridoriuje. 

Besiveliančiu liežuviu ir perdžiūvusia gerkle jis išspaudžia: 

- Nenoriu, kad pasakotum Tailenoliui, ką darėme ir ko ne- 
darėme. 

— Gerai, nepasakosiu, pažadu. Jam vis tiek nepatinka klausy- 
tis, ką aš darau. 

— Noriu, kad nusivilktum likusius drabužius, mes truputį pa- 
gulėsime ir pasikalbėsime. 

Tai, kad jis ėmėsi tokios kuklios iniciatyvos, kiek nuramina 
ją. Ji sukryžiuoja kojas, nusimauna vieną smailianosį baltą batą, 
tada kitą ir atsistoja. Dabar, kai ji basa, jos spygliuota, šviesio- 
mis sruogomis dažyta galva tesieka Ahmado kaklą. Džorilyna, 
balansuodama ant vienos kojos, paskui ant kitos, stengdamasi 
nusitraukti raudoną viniplasto sijoną ir permatomas juodas kel- 
naites, atsitrenkia Ahmadui į krūtinę. Nusirengusi ji nuleidžia 
smakrą ir akis, laukia, sukryžiavusi rankas ant krūtinės, tarsi 
nuoga būtų tapusi kuklesnė. 

Jis žengia atgal ir sako: 

— Mažoji panelė Populiarioji, - grožisi tikra, nuoga, prieina- 
ma Džorilyna. - Aš liksiu apsirengęs, - sako jai. - Einu, paieš- 
kosiu antklodės ir pagalvių. 

— Čia gana karšta ir trošku, - sako ji. - Nesu tikra, kad mums 
reikia antklodžių. 

- Antklodžių reikia pasikloti, - paaiškina jis. - Kad apsaugo- 
tume čiužinį. Žinai, kiek kainuoja geras čiužinys? 

Dauguma čiužinių įpakuoti į plastiką, bet gulėti ant tokio 
nemalonu - jis limpa prie odos. 

— Na, tai pradėkim pagaliau tą vakarėlį, - pasiskundžia ji. — 
Aš nuoga, o jeigu kas nors čia užeis? 

— Stebiuosi, kad tau tai rūpi, - atsako Ahmadas, - jeigu užsi- 
imi tokiais dalykais. 

Jis prisiėmė atsakomybę - susikurti buduarą ir susiporuoti. 
Šis suvokimas jaudina jį, bet kartu verčia nerimauti. Priėjęs prie 
laiptų, atsigręžia ir mato ją, ramiai sėdinčią lempos šviesoje, 
prisidegančią dar vieną cigaretę, mato dūmus, vinguriuojančius 
šviesos kūgyje. Jis paskubomis nulekia laiptais žemyn, bijoda- 
mas, kad ji neišgaruotų. Tarp pagrindinėje salėje stovinčių bal- 
dų antklodės neranda, bet paima dvi pagalves nuo pūkuotu au- 
diniu aptrauktos sofos ir nedidelį rytietišką kilimą. Šis skubinas 
darbas truputį jį atvėsina, bet kojos virpa. 

— Pačiu laiku, - pasitinka ji Ahmadą. 

Jis išdėlioja pagalves, pakloja ant čiužinio kilimą, ir ji išsitie- 
sia ant susipynusių kilimo raštų, apkraštuotų melsva juosta — 
Habibas Čehabas jam aiškino, kad tai tradicinis oazės, esančios 
kanalo vingyje, paveikslas. Džorilyna, pasikišusi ranką po galva 
ant pūkuotos pagalvės, demonstruoja skustą pažastį. 

— Klausyk, tai ištvirkėliška, - sako ji, kai jis išsitiesia šalia — 
apsirengęs, bet nusiavęs batus. 

Jo marškiniai susiglamžys, bet tai turbūt įeina į viso šio nuo- 
tykio kainą. 

— Ar galiu tave apkabinti? - klausia jis. 

— O, Dieve, žinoma. Turi teisę padaryti daug daugiau, nei tai. 

— Aš, - sako jis, - tegaliu ištverti tik tiek. 

— Gerai, Ahmadai. Dabar atsipalaiduok. 

— Nenoriu daryti to, kas sukeltų tau pasibjaurėjimą. 

Tai priverčia ją nusišypsoti ir nusijuokti, jis ant kaklo pajunta 
šiltą kvėpavimą. 

— Tai būtų daug sunkiau, nei tu įsivaizduoji. 

— Kodėl tai darai? Leidi Tailenoliui tave siuntinėti. 

Ji atsidūsta ir jis vėl ant kaklo pajunta gyvą kvėpavimą. 

— Tu dar nieko nežinai apie meilę. Jis - mano vyras. Be ma- 
nęs, jis daugiau nieko neturi. Kartais jis būna niekingas ir ap- 
gailėtinas, bet aš turbūt per daug jį myliu, kad leisčiau jam tai 
sužinoti. Skurdžius juodaodis, užaugęs Naujajame Prospekte, 
nesigėdija to, kad jo moteris prekiauja savimi, - tai tik būdas 
įrodyti, kad jis vyras. 

- Taip, bet ką tu ketini įrodyti sau? 

- Turbūt tai, kad galiu susitvarkyti su visokiu mėšlu. Juk tai 
tik laikinai. Aš nesibadau, o taip merginos ir užsikabina - ima 
badytis, kad ištvertų šitą mėšlą, o paskui didžiausiu jų patiria- 
mu mėšlu tampa narkotikai. Aš tik retkarčiais parūkau žolės ir 
kartais užsitraukiu kreko, bet į venas nesibadau. Aplinkybėms 
pasikeitus galėsiu viską mesti. 

— O kaip jos pasikeis, Džorilyna? 

— Na, jis susidės su kuo nors kitu. Arba aš atsisakysiu tai da- 
ryti. 

— Nemanau, kad jis dabar tave taip lengvai paleistų. Juk pati 
sakei - esi viskas, ką jis turi. 

Ji tylėdama tai pripažįsta, ir jis jaučia, kaip tyloje po jo ran- 
ka įsitempia jos kūnas. Ji lengvai prisispaudžia prie jo pilvu ir 
jos krūtys, tarsi kempinės, prisigėrusios šilto vandens, liečia jo 
marškinius ties kišenėmis, glamžo juos. Jos kojų nagai - nuda- 
žyti paprasta raudona spalva, tą jis pastebėjo jai nusiavus smai- 
lianosius baltus batus, o rankų nagai išilgai nulakuoti sidabri- 
niais ir žaliais dryžiais - žaismingai drasko jam kulkšnis. Šie 
prisilietimai stebėtinai malonūs - jo jausmus užlieja jos plaukų, 
galvos odos, prakaito kvapai, šiurkštus aksominis balsas, šnabž- 
dantis į ausį. Jos kvėpavimas prikimęs ir virpantis. 

— Nenoriu kalbėtis apie mane, - sako ji. - Tokios kalbos 
mane gąsdina. 

Ji turbūt jaučia, galbūt ne taip stipriai, kaip jis, kraujo pri- 

plūdusį, susijaudinusį gumburį papilvėje, bet paklusdama jo 
primestam susitarimui neliečia. Ahmadas niekada neturėjo 
niekam galios - nuo tų laikų, kai jo motina, palikta vyro, turėjo 
rūpintis jo gyvybe. 

Jis atkakliai laikosi savo: 

— O dainavimas bažnyčios chore? Kaip jis dera su tavo užsi- 
ėmimų? 

— Niekaip. Daugiau nebedainuoju. Mano motina nesupran- 
ta, kodėl palikau chorą. Ji sako, kad Tailenolis daro man blogą 
įtaką. Ji nė nežino, kokia ji teisi. Klausyk, buvo tariamasi, kad tu 
mane dulkinsi, o ne tardysi. 

- Aš tik noriu būti tau tiek artimas, kiek tik galima. 

— O, Dieve. Jau esu to prisiklausiusi. Ak, tie vyrai - visi to- 
kie širdingi. Gal geriau pakalbam apie tave. Kaip laikosi senasis 
Alachas? Kaip tau patinka būti šventeiva baigus mokyklą ir at- 
sidūrus tikrame pasaulyje? 

Jos lūpos juda per colį nuo jo kaktos. Jis nusprendė būti su 
ja atviras, papasakoti apie tą gyvenimo dalį, kurią instinktyviai 
saugo nuo visų, net nuo Čarlio, net nuo šeicho Rašido. 

- Aš vis dar einu Tiesiuoju Keliu, - sako jis Džorilynai. - Is- 
lamas vis dar mano paguoda ir vedlys. Bet... 

— Bet ką, mielasis? 

— Kai kreipiuosi į Alachą ir mėginu apie jį galvoti, suprantu, 
koks Jis vienišas toje žvaigždėtoje erdvėje, kurią savo valia ir 
sukūrė. Korane Jis vadinamas Mylinčiuoju, Savipakankamu. Aš 
buvau įpratęs galvoti apie meilę, o dabar mane pribloškia tas 
tuštumoje egzistuojantis savipakankamumas. Žmonės visada 
galvoja tik apie save, - sako jis Džorilynai. - Niekas negalvoja 
apie Dievą - ar jis kenčia, ar ne, ar jam patinka būti tuo, kuo 
Jis yra. Kas šiame pasaulyje teikia Jam malonumą? Tačiau net 
galvoti apie tokius dalykus, įsivaizduoti Dievą žmogaus pavi- 


232 


John Updike »* TERORISTAS 


dalu, pasak mano imamo, yra šventvagystė, pelnanti amžinąją 
Pragaro ugnį. 

— Vaje, kam taip kamuoti smegenis? Galbūt Jis davė mums 
vienas kitą, kad nebūtume tokie vieniši, kaip Jis. Apie tai nema- 
žai kalbama Biblijoje. 

— Taip, bet kas mes esam? Dvokiantys gyvuliai su negausiais 
gyvuliškais poreikiais, gyvenantys trumpiau už vėžlius. 

Paminėti vėžliai prajuokina Džorilyną, kai ji juokiasi, kreta 
visas kūnas, ir jis galvoja apie vidurius, skrandį ir kitus dalykus, 
slypinčius jos viduje, taip pat apie švelnią mylinčią sielą, kvė- 
puojančią jam į kaklą, ten, kur Dievas taip arti, kaip pulsuojanti 
gysla. Ji sako jam: 

— Gal geriau susitvarkyk su tomis keistomis mintimis, nes 
jos išves tave iš proto. 

Jo lūpos juda per colį nuo jos kaktos: 

— Kartais trokštu prisidėti prie Dievo, palengvinti Jo vie- 
natvę. 

Nespėja šie žodžiai išsprūsti jam iš burnos, ir jis suvokia pik- 
tažodžiavęs - dvidešimt devintoje suroje parašyta: Alachui ne- 
reikalinga jo sutvertyųjų pagalba!“ 

— Mirti? Tai nori pasakyti? Vėl mane gąsdini, Ahmadai. Kaip 
laikosi tas mane baksnojantis pimpalas? Mes turbūt užsišnekė- 
jom? - ir ji greitai įgudusia ranka jį paliečia. - Ne, nieko pana- 
šaus. Jis vis dar ten ir nori to, ko nori. Negaliu to pakęsti... nega- 
liu pakęsti to laukimo. Tu nieko nedaryk. Alachas galės kaltinti 
mane. O aš daugiau negaliu kentėti. Esu moteris, ir šiaip ar taip 
nešvari. 

Džorilyna uždeda delnus ant jo juodais džinsais aptrauktų 
sėdmenų ir ritmingai spūsčiodama jį prie savo minkšto kūno 


* Koranas, 29:6. 

įtraukia į konvulsyvų virsmą, jo sukietėjęs, įsitempęs vidus iš- 
siplečia, išsiverčia išvirkščias, kaip tikriausiai nutinka, kai siela 
po mirties kyla į Rojų. 

Du jauni kūnai tvirtai priglunda vienas prie kito, kaip du dū- 
suojantys alpinistai, pasiekę atbrailą. Džorilyna sako: 

— Na, štai. Kelnes išsitepei, bet neprireikė preziko ir tu likai 
nekaltas savo būsimai skarele apsigobusiai nuotakai. 

— Hidžabu. Tokios nuotakos galbūt niekada nebus. 

— Kodėl taip kalbi? Visos tavo reikiamos dalys veikia, be to, 
esi gero būdo. 

— Nuojauta, - atsako jis. - Tu turbūt būsi panašiausia į mano 
būsimą nuotaką, - ir šiek tiek jai papriekaištauja: - Aš juk ne- 
prašiau tavęs daryti taip, kad baigčiau. 

“ — Man patinka uždirbti savo pinigus, - sako ji. 

O jam gaila, kad ji atsipalaidavusi perėjo prie kalbų, išardė tą 
įtemptą, drėgną siūlę, pavertusią juos vienu kūnu. 

- Nežinau, iš kur ta nuojauta, bet tavo draugas Čarlis žaidžia 
kažkokį pavojingą žaidimą. Kam jis surengė mūsų susitikimą, 
jei tu neprašei? 

— Manė, kad man to reikia. Tikriausiai taip ir yra. Ačiū tau, 
Džorilyna. Nors, kaip tu ir sakei, tai nešvaru. 

— Atrodo, lyg jie tave stengtųsi nupenėti. 

— Kas? Kam? 

— Nežinau, brangusis. Tu girdėjai mano patarimą. Mesk tą 
sunkvežimį. 

- O jeigu liepčiau tau mesti Tailenolį? 

— Tai ne taip lengva. Jis mano vyras. 

Ahmadas bando ją suprasti. 

— Mes ieškome prieraišumo, kad ir kokie tie ryšiai būtų ne- 
sėkmingi. 

- Pataikei. 

Drėgmė jo kelnėse džiūsta, tampa lipni, bet jis vis tiek nori 
sulaikyti Džorilyną, bandančią išsivaduoti iš jo glėbio. 

— Turiu eiti, - sako ji. 

Jis suspaudžia ją dar stipriau, šiurkščiau. 

— Ar uždirbai savo pinigus? 

— O argi ne? Tau ištryško, jaučiau, tikrai smarkiai. 

Jis nori pasidalyti su ja nešvara. 

- Bet juk mes nesidulkinom. O galbūt vertėjo. Čarlis būtų to 
norėjęs. 

— Ima patikti, ar ne? Jau per vėlu šįkart, Ahmadai. Palikim 
tave nekaltą. 

Už baldų krautuvės sienų atėjo naktis. Jie guli per dvi lovas 
nuo vienintelės degančios lempos, ir jos blausioje šviesoje Džo- 
rilynos veidas ant baltos pūkuotos pagalvės juoduoja idealiu 
ovalu, jame blizga žibukai, sidabru švysčioja krutinamos lūpos 
ir mirksintys akių vokai. Ji prarasta Dievui, bet aukoja savo gy- 
venimą kitam, kad Tailenolis, tas apgailėtinas mušeika, galėtų 
gyventi. 

— Padaryk dar vieną paslaugą, - maldauja Ahmadas. - Džo- 
rilyna, aš negaliu tavęs paleisti. 

— Kokią paslaugą? 

— Padainuok man. 

- Oho. Tu tikras vyras. Amžinai nori dar ko nors. 

- Tik vieną trumpą giesmę. Man patiko, kai bažnyčioje galė- 
jau atskirti tavo balsą nuo kitų. 

— O dar kažkas išmokė tave saldžių žodelių. Man reikia atsi- 
sėsti. Negaliu dainuoti gulėdama. Gulint daromi visai kiti da- 
lykai. 

Taip šiurkščiai kalbėti buvo nebūtina. Po jos apvaliomis sun- 
kiomis krūtimis vienišos čiužinių vandenyne degančios lempos 
šviesoje matyti šešėlių pusmėnuliai. Jai aštuoniolika, bet sunkio 

jėga jau svarina krūtis žemyn. Jam knieti ištiesti ranką, paliesti 
atsikišusį mėsos spalvos spenelį, netgi jį sužnybti, nes ji kek- 
šė ir pratusi prie blogesnio, ir jis nusistebi tokiu žiauriu noru, 
kovojančiu su švelnumu, nuviliosiančiu jį nuo giliai slypinčios 
ištikimybės. Kovojantis už Alacho reikalus, - rašoma dvidešimt 
devintojoje suroje, - kovoja ir už save.* Ahmadas, pamatęs, kaip 
įsitempia jos lūpų raumenukai švelniai pabrinkusiais krašteliais, 
užsimerkia, laukdamas, kol ji uždainuos. 

- „Koks ištikimas draugas Jėzus“, - tyliai uždainuoja ji vir- 
pančiu balsu, be bažnyčioje girdėtų sinkopių, - „visas savo nuo- 
dėmes ir bėdas...“ 

Dainuodama ji ištiesia blyškų delną ir paliečia jo kaktą, 
tiesią, plačią kaktą, nusvirusią nuo tikėjimo naštos, kurią ne- 
daugelis žmonių pakeltų, o jos pirštai dvispalviais nagais klai- 
džiodami suspaudžia jo ausies spenelį: - „...patikėki Viešpačiui 
maldoje“. 

Jis stebi, kaip guviai ji rengiasi: iš pradžių užsisega liemenu- 
ką, tada, juokingai pasirangiusi, užsitempia siaurutes kelnaites, 
paskui aptemptą palaidinę, tokią trumpą, kad matyti pilvo ruo- 
žas, ir galiausiai - raudoną mini sijonėlį. Ji sėdasi ant lovos kraš- 
to ir maunasi savo aštrianosius batus ant baltų plonyčių kojinių, 
kurių jis nė nebuvo pastebėjęs. Jos saugo batų odą nuo prakaito 
ir kojas, kad neskleistų kvapo. 

Kiek dabar valandų? Kasdien temsta vis anksčiau. Truputį 
po septynių - jis su ja neprabuvo nė valandos. Motina tikriau- 
siai jau namuose, laukia, norėdama jį pamaitinti. Ji pastaruoju 
metu randa jam daugiau laiko. Tikrovė šaukia: reikia keltis, išly- 
ginti plastiku apvilktą čiužinį, kad neliktų atsispaudusių jų pavi- 
dalų, reikia grąžinti pagalves ir kilimą į jų vietą apačioje, nuvesti 


* Koranas, 29:69. 

Džorilyną pro stalus ir krėslus, pro stalelius, vandens aušintu- 
vą ir kontrolinį laikrodį ir per užpakalines duris išeiti abiem į 
naktį, dabar raižomą ne tiek grįžtančių namo tarnautojų, kiek 
žmonių, ko nors ieškančių, - pietų ar meilės, žibintų. 

Nuo jos dainavimo ir nuo išsiliejimo jis jaučiasi toks mie- 
guistas, kad mintis apie lovą ir amžiną miegą, šovusi į galvą ei- 
nant tuos keliolika kvartalų namo, visai nekelia siaubo. 


Šeichas Rašidas pasveikina jį Korano kalba: fa ina ma al-usri 
jusran. Ahmadas, tris mėnesius nesilankęs pamokose mečetėje 
ir gerokai primiršęs arabų kalbą, mintyse išsiverčia citatą ir ima 
ieškoti joje paslėptų prasmių. Po kiekvienos negandos ateina pa- 
lengvėjimas.* Jis atpažįsta, kad tai citata iš „Paguodos“, vienos iš 
ankstyvųjų Mekos surų, įtrauktų į Knygą vėliau, nes jos trum- 
pesnės, bet jo mokytojui brangių dėl glaustumo ir mįslingumo. 
Kartais dar vadinama „Pradžia“, ji kreipiasi Dievo balsu į patį 
Pranašą: Argi Mes nepradžiuginome tau širdies ir nepalengvino- 
me naštos, lenkusios tau nugarg?** 

Jo susitikimas su Džorilyna buvo surengtas penktadienį, 
prieš Darbo dieną, todėl tik kitą antradienį Čarlis Čehabas pa- 
klausė Ahmado: 

— Kaip sekėsi? 

— Puikiai, - išspaudė Ahmadas. - Paaiškėjo, kad truputį ją 
pažinojau Centro vidurinėje. Nuo tų laikų ji smarkiai išklydo 
iš kelio. 

— Ji viską padarė? 

— O, taip, padarė viską. 


* Koranas, 94:6. 
** Koranas, 94:1-3. 

— Gerai. Jos banditas pažadėjo, kad ji kuo puikiausiai susitvar- 
kys. Koks palengvėjimas! Noriu pasakyti - man. Kažkaip nejau- 
kiai jaučiausi, žinodamas, kad esi dar nekaltas. Nežinau, kodėl 
taip dėl to išgyvenau, bet išgyvenau. Jautiesi kaip naujai gimęs? 

— O, taip. Matau gyvenimą per naują šydą. Turėčiau sakyti - 
per naują lęšį. 

- Puiku. Nuostabu. Kol pirmąkart nesugulei, negyvenai. Aš 
pirmąkart suguliau šešiolikos. Tiesą sakant, net su dviem - su 
profesionale su prezervatyvu ir su mergina iš to paties rajono - 
be nieko. Bet tais laikais gyvenimas buvo labiau pašėlęs, be ŽIV. 
Tavo karta išmintingai mano, kad reikia saugotis. 

— Mes saugojomės. 

Ahmadas nurausta, prisiminęs nuo Čarlio slepiamą paslaptį, 
kad jis vis dar nekaltas. Bet jis nenorėjo atskleisti tiesos ir nu- 
vilti savo mokytojo. Galbūt jie per daug atsiskleidė vienas kitam 
kabinos vienumoje, kol „Puikybė“ suko ratus po Naująjį Džer- 
sį. Jam ramybės neduoda ir Džorilynos patarimas laikytis nuo 
sunkvežimio atokiau. 

Šį rytą Čarlis atrodo nervingas, nuogąstauja dėl daugybės 
darbų. Jis nuolat raukosi, judrios burnos išraiška kaitaliojasi, 
ir tai už demonstravimo salės esančiame kabinete, kuriame 
geriama rytinė kava ir planuojami dienos darbai, atrodo gan 
neįprasta. Čia jų laukia neskalbti alyvų spalvos kombinezonai 
ir geltoni neperšlampami apsiaustai lietingoms dienoms - jie 
kabo ant pakabų kaip nudirtos odos. 

- Per šį ilgąjį savaitgalį buvau sutikęs šeichą Rašidą, - pareiš- 
kia Čarlis. 

- Štai kaip? 

Žinoma, svarsto Ahmadas, Čehabai — svarbūs mečetės na- 
riai, ir šis susitikimas - nieko keista. 

- Jis norėtų, kad apsilankytum Islamo centre. 

— Tikriausiai nori išbarti. Pradėjęs dirbti, apleidau Koraną 
ir nebesilankau mečetėje penktadieniais, nors, kaip pastebėjai, 
niekada nepamirštu pasimelsti, kai tik randu penkias laisvas 
minutes ir galiu jas praleisti neužterštoje vietoje. 

Čarlis susiraukia: 

— Negali būti tik tu ir Dievas, Patrakėli. Jis atsiuntė savo Pra- 
našą, o Pranašas sukūrė bendruomenę. Be uma - žinių ir tikė- 
jimo praktikos tinkamoje grupėje - tikėjimas tampa bergždžia 
sėkla. 

— Ar šeichas Rašidas prašė man tai perduoti? - nes šie žo- 
džiai veikiau priklauso šeichui, o ne Čarliui. 

Vyras išsišiepia - staiga apnuogina dantis, kaip vaikas, pa- 
gautas krečiant pokštą. 

- Šeichas Rašidas pats gali kalbėti. Bet jis kviečia tave ne 
tam, kad išbartų. Ne, jis nori pasiūlyti tau progą pasižymėti. 
Bet gal užčiaupsiu savo plepią burną, nes užbėgu įvykiams už 
akių. Šiandien darbą baigsim anksčiau ir aš nuvešiu tave iki 
mečetės. 

Taip jis buvo nugabentas pas savo mokytoją - imamą iš Jeme- 
no. Manikiūro salonas, įsikūręs po mečete - tuščias, nors jame 
daugybė kėdžių. Ten sėdi tik vieniša manikiūrininkė vietna- 
mietė ir skaito žurnalą. Pro „Gryniname čekius“ langų, uždeng- 
tų metalinėmis žaliuzėmis, plyšelį matyti aukštas prekystalis, 
apsaugotas grotelėmis, už jų Žiovauja kresnas baltaodis. Ahma- 
das praveria tarp šių dviejų verslo vietų esančias apsilaupiusias 
žalias duris, pažymėtas 278114 numeriu, ir siaurais laiptais už- 
lipa į prieškambarį, kur išsikrausčiusios šokių studijos lankyto 
jai laukdavo pamokų. Pranešimų lentoje prie imamo kabineto 
kabo tie patys kompiuteriu parašyti skelbimai apie arabų kalbos 
pamokas, konsultacijas, kaip dabartiniais laikais sukurti šventą, 
tinkamą ir padorią santuoką bei kvietimai į vieno ar kito kvies- 

tinio mulos Viduriniųjų Rytų istorijos paskaitas. Šeichas Raši- 
das, apsirengęs sidabriniais siūlais išsiuvinėtu kaftanu, žengia 
į priekį ir su neįprastu įkarščiu ceremoningai paspaudžia savo 
mokiniui ranką. Per vasarą jis, regis, nepasikeitė, nors barzdoje 
gal atsirado daugiau žilų plaukų, tinkančių prie jo karvelio pil- 
kumo akių. 

Prie savo pirmojo pasveikinimo (kol Ahmadas dar suka gal- 
vą dėl jo reikšmės) šeichas priduria: 

— Va la al-akhiratu khajrun laka mina al-ūla. Va lasaufa jū- 
tyka rabuka fa tarda. 

— Ahmadas miglotai pamena, kad tai iš vienos trumpos mo- 
kytojo labai mėgstamos suros, galbūt iš „Ryto“, kur sakoma, kad 
ateityje būsimame gyvenime jūsų laukia kur kas turtingesni 
apdovanojimai, nei praeityje. Turi būti patenkintas tuo, ką tau 
duos tavo Viešpats.* O angliškai šeichas Rašidas sako: 

— Brangusis berniuk, ilgėjausi tų valandų, kai kartu skaitėme 
Šventraštį ir kalbėjomės apie didžius dalykus. Aš taip pat iš ta- 
vęs mokiausi. Tavo tikėjimo paprastumas ir tvirtybė stiprino ir 
vedė manąjį tikėjimą. Tokių kaip tu pernelyg mažai. 

Jis nusiveda jaunuolį į savo kabinetą ir įsitaiso krėsle aukšta 
atkalte, kuriame sėdėdamas paprastai moko. 

— Ką gi, - kreipiasi į Ahmadą, kai abu įsitaiso įprastose vie- 
tose prie stalo, ant kurio guli tik nučiupinėtas Koranas žaliu vir- 
šeliu, - tu keliavai po platųjį bedievių pasaulį, kurį mūsų broliai 
Juodieji musulmonai vadina „mirusiu pasauliu“. Ar jis pakeitė 
tavo tikėjimą? 

— Sere, aš to nepastebėjau. Tebejaučiu Dievą šalia, taip arti, 
kaip kakle pulsuojančią gyslą. Jis mane saugo, kaip tik Jis vienas 
gali. 


* Koranas, 93:5, 

— Ar lankydamasis miestuose nepastebėjai skurdo ir vargo? 
Ar neprivertė tai suabejoti Jo gailestingumu, ar turto ir skurdo 
skirtumas nemetė abejonių šešėlio ant Jo teisingumo? Ar neatra- 
dai, kad pasaulis - jo amerikietiška dalis - skleidžia išlaidavimo 
ir godumo, juslingumo ir tuštybės, nevilties ir apatijos dvoką? 
Argi visa tai kyla ne iš įkvėptos Pranašo išminties nežinojimo? 

Sausos imamo retorikos įmantrybės, žarstomos tai ramiu, tai 
pakeltu balsu, vėl priverčia Ahmadą jaustis nejaukiai. Jis bando 
atsakyti sąžiningai, šiek tiek Čarlio maniera: 

- Aš nutuokiau, kad tai nėra smagiausia šios planetos dalis, 
joje pilna nevykėlių, bet man, tiesą sakant, patiko joje būti. Dau- 
guma Žmonių visai mieli. Tiesa, mes paprastai nuveždavom jiems 
tai, ko jie norėjo, ir jie manydavo, kad jų gyvenimas dėl to taps 
geresnis. Su Čarliu smagu. Jis daug žino apie valstijos istoriją. 

Šeichas Rašidas palinksta į priekį, kojomis atsiremia į grin- 
dis ir, tikriausiai norėdamas nuraminti drebulį, suglaudžia savo 
dailių smulkių rankų pirštų galiukus. Ahmadas nusistebi, kodėl 
mokytojas taip nervinasi. Galbūt jis pavydi kito vyro įtakos savo 
mokiniui. 

- Taip, - sako jis, - su Čarliu „smagu“, bet jis turi ir rimtų tiks- 
lų. Jis man pranešė, kad pareiškei norą mirti už džihadą. 

— Tikrai? 

— Taip, apklausos Liberčio parke metu, kai grožėjotės Man- 
hatanu, kuriame buvo šlovingai nugriauti bokštai dvyniai - ka- 
pitalizmo priespaudos simbolis. 

— Tai buvo apklausa? 

Keista, galvoja Ahmadas, kad pokalbis gryname ore buvo 
perpasakotas čia, uždaroje miesto centro mečetės erdvėje, pro 
kurios langus matyti tik plytų sienos ir tamsūs debesys. Dangus 
šiandien Žemas, pilkas, aptrauktas debesimis, iš jų gali pasipilti 
lietus. O tos apklausos metu diena buvo ryški, giedra, atosto- 

gaujančių vaikų riksmai rikošetu aidėjo tarp blizgančios Aukš- 
tutinės įlankos ir tviskančio balto Mokslo centro kupolo. Balio- 
nai, žuvėdros, saulė. 

— Aš mirsiu, - patvirtina patylėjęs Ahmadas, - jei tokia bus 
Dievo valia. 

— Yra būdas, - iš tolo pradeda mokytojas, - kaip Jo priešams 
suduoti galingą smūgį. 

- Sąmokslas? - klausia Ahmadas. 

— Būdas, - skrupulingai pakartoja šeichas Rašidas. - Tam rei- 
kalingas besąlygiškai Dievą mylintis šachidas, nekantriai trokš- 
tantis pažinti Rojaus didybę. Ar tu toks esi, Ahmadai? - beveik 
tingiu balsu uždavęs klausimą, mokytojas atsilošia ir užmerkia 
akis, tarsi jam trukdytų pernelyg ryški šviesa. - Prašau, būk są- 
žiningas. 

Ahmadas vėl pasijunta stovįs virš bedugnės erdvės ant plo- 
nyčių retų pastolių. Pragyvenęs kone atsietą gyvenimą jis žengia 
ant virpančio švytinčios esmės krašto. 

— Tikiu, kad toks esu, - sako vaikinas mokytojui. - Tik aš 
neturiu kario įgūdžių. 

— Buvo pasirūpinta, kad turėtum visus įgūdžius, kurių tau 
prireiks. Tavo užduotis bus sunkvežimiu nuvažiuoti į tam tikrą 
vietą ir paprasčiausiai mechaniškai sujungti kontaktus. Kaip tai 
padaryti, paaiškins tokių dalykų specialistai. Šiame Dievo vardu 
kariaujamame kare, - nerūpestingai aiškina imamas su paten- 
kinta šypsenėle, - mes turime priešo specialistams prilygstan- 
čių technikų ir neprilygstamai stipresnę valią bei dvasią. Ar pri- 
simeni dvidešimt ketvirtąją surą - al Nūr, „Šviesa“? 

Stengdamasis prisiminti ir pacituoti, jis užmerkia mažomis 
melsvomis gyslelėmis išvagotus akių vokus. 

- Va al-lazyna kafarū amaluhum kasarabi bikyatin jachsa- 
buhu az-zamanu maan chata iza džaahu lam jadžidhu šajan 

va vadžada alaha indahu fa vafahu chisabahu, va alahu saryu 
al-chisabi, - atmerkęs akis ir pamatęs kaltą nesuprantančio Ah- 
mado veidą, šeichas su kreiva plonalūpe šypsena išverčia: - O 
netikinčiųjų darbai yra kaip miražas dykumoje. Ištroškęs keliau- 
ninkas mano, kad ten vanduo, bet priėjęs arčiau pamato, kad nie- 
kas. Jis ten randa Alachą, kuris su juo visiškai atsiteisia.* Visąlaik 
maniau, kad tai labai gražus įvaizdis: keliauninkas galvoja, kad 
ten vanduo, o randa tiktai Alachą. Jis priblokštas. Priešas turi 
tik savanaudiškumo miražą, daugybę mažyčių „aš ir smulkių 
interesų. Tik už tai jis gali kovoti. O mūsų pusėje - vienintelis 
didis atsidavimas. Mes atsiduodame Dievui ir susiliejame su juo 
ir vienas su kitu į viena. 

Imamas vėl užmerkia akis, tarsi apimtas švento transo, jo už- 
merkti vokai virpa nuo pulsuojančių kapiliarų. Tačiau iš burnos 
sklindantis balsas įtikinamas: 

— Persikelsi į Rojų akimirksniu, - tikina jis. - Tavo šeima — 
tavo motina - gaus už savo netektį kompensaciją iala, nors ji 
ir netikinti. Galbūt jos sūnaus aukos grožis įtikins ją atsiversti. 
Alachui padedant viskas įmanoma. 

— Mano mama visada pati save išlaikė. Ar galėčiau įvardyti 
kitą moterį, mano amžiaus draugę, kad ji gautų kompensaciją? 
Tai padės jai atgauti laisvę. 

— Kas ta laisvė? - klausia šeichas Rašidas ir atmerkia akis, iš- 
sklaidydamas savo transą. - Kol esame savo kūnuose, esame jų 
ir jų poreikių vergai. Kaip pavydžiu tau, brangus berniuk. Paly- 
ginti su tavimi, esu senas, o didžiausia šlovė mūšyje priklauso 
jauniems. Paaukoti gyvenimą, - tęsia jis, pusiau primerkęs akis, 
matyti tik pilka blizganti rainelė, - kol jis nenusidėvėjo, nevirto 
nuoplaišomis. Koks begalinis džiaugsmas turėtų tai būti! 


* Koranas, 24:39. 

— Kada, - klausia Ahmadas, leidęs šiems žodžiams nugrimz- 
ti į tylą, - įvyks mano istišhadas*? 

Jo pasiaukojimas - ištišhadas: jis jau tampa dalimi jo, gyvu, 
neapsaugotu daiktu, kaip širdis, kaip skrandis ar kasa, gaminan- 
ti chemines medžiagas ir fermentus. 

— Tavo didvyriška auka, - pasakytų žodžių svarbą greit padi- 
dina mokytojas. - Sakyčiau, po savaitės. Smulkmenų nežinau, 
bet po savaitės sueis vieni metai, ir tai bus veiksminga žinia pa- 
sauliniam Šėtonui. O žinia bus tokia: „Mes smogiame, kada tik 
norime.“ 

— Sunkvežimis. Ar jis bus tas, kurį vairuoju „Puikybėje ? 

Ahmadas gali sielvartauti jei ne dėl savęs, tai dėl sunkveži- 
mio - jo linksmos moliūgo spalvos, dailaus įmantraus užrašo, 
pranašumo, juntamo sėdint vairuotojo sėdynėje, kai kliūčių ir 
pavojų, pėsčiųjų ir kitų transporto priemonių pasaulis yra tie- 
siai priešais, kitoje aukšto priekinio stiklo pusėje, todėl lengviau 
nustatyti atstumą, nei vairuojant automobilį su ilgu ir lenktu 
gaubtu. 

- Tai bus panašus sunkvežimis, jį be jokio vargo galėsi nu- 
vairuoti nedidelį atstumą. „Puikybės“ sunkvežimis, jei liktų 
nors vienas atpažįstamas jo fragmentas, būtų aiškus įkaltis 
prieš Čehabus. Viliuosi, jog neliks jokių. Kai pirmąsyk sprog- 
dino Pasaulio prekybos centrą - tu gal buvai per jaunas, nepri- 
simeni - išnuomotą sunkvežimį išaiškinti buvo vieni juokai. 
Šį kartą visi fiziniai įrodymai bus nušluoti nuo žemės pavir- 
šiaus: nuskandinti, kaip sako didysis Šekspyras, penkių sieks- 
nių gyly. 

— Nušluoti nuo žemės paviršiaus, - pakartoja Ahmadas. 
Šiuos žodžius nedažnai išgirsi. 


* Pasiaukojimas, savęs skyrimas kankinystei (arab.). 

Jis pasijuto tarsi suvyniotas į keistą, permatomą, nemalonų 
vilnos sluoksnį, trukdantį jo jausmams suvokti aplinką. 

O šeichas Rašidas atvirkščiai, pajutęs vaikino nerimą ir 
šleikštulį, staiga išniro iš transo ir ėmė primygtinai įtikinėti: 

— Tu nieko nepajusi. Tavęs ten jau nebus. Tą akimirką atsi- 
dursi Džanoje, Rojuje, priešais kupiną džiaugsmo Dievo veidą. 
Jis pasveikins tave kaip sūnų, - šeichas rimtu veidu pasilenkia į 
priekį, keisdamas pokalbio manierą: - Paklausyk, Ahmadai. Tu 
neprivalai to daryti. Prisipažinimas Čarliui neįpareigoja tavęs, 
jei širdis suvirpės. Yra daugybė kitų, trokštančių užsitikrinti 
šlovę ir amžinąją palaimą. Džihadas turi užtektinai savanorių 
net šiame blogio ir netikėjimo krašte. 

— Ne, - prieštarauja Ahmadas, pajutęs pavydą tai tariamai 
gaujai kitų, atimsiančių jo šlovę. - Mano meilė Alachui absoliu- 
ti. Jūsų dovanos negaliu atsisakyti. 

Pamatęs, kaip suvirpo mokytojo veidas, kaip jame grumiasi 
palengvėjimas ir sielvartas, kaip šiame paprastai ramiame pavir- 
šiuje atsiranda ertmė, per kurią švysteli žmoniškumas, Ahmadas 
suminkštėja ir prisideda prie žmoniškumo pajuokaudamas: 

- Nenorėčiau, kad manytumėt, jog mūsų valandos, praleis- 
tos studijuojant Šventąją Knygą, buvo iššvaistytos. 

— Daugelis studijuoja Knygą, nedaugelis už ją miršta. Tik ke- 
letui suteikiama galimybė įrodyti jos tiesą, - iš rūsčių aukštu- 
mų šeichas Rašidas taip pat nusileidžia suminkštėjęs. - Jei tavo 
širdyje, brangus berniuk, esama nors mažiausios dvejonės - 
sakyk dabar, bausmės nesusilauksi. Viskas vyks taip, tarsi šio 
pokalbio nė nebuvo. Iš tavęs pareikalausiu tik tylos, turėsi tylė- 
ti, kad kitas, turintis daugiau drąsos ir tikėjimo, galėtų įvykdyti 
šią misiją. 

Vaikinas žino, kad juo manipuliuojama, bet vis dėlto pasi- 
duoda, nes tai pripildo jį dvasinės galios. 

— Ne, ši misija - mano, nors jaučiuosi, tarsi joje būčiau susi- 
traukęs į kirminą. 

— Tada puiku, - nusprendžia mokytojas, atsilošdamas ir su- 
sikeldamas savo mažais juodais pusbačiais apautas kojas ant 
sidabriniais siūlais siuvinėto suolelio. - Daugiau apie tai nekal- 
bėsime. Ir tu daugiau čia nesilankysi. Mane pasiekė žinia, kad 
Islamo centras galbūt yra stebimas. Apie savo didvyrišką spren- 
dimą pranešk Čarliui Cehabui. Jis susitars, kad artimiausiu 
metu gautum išsamias instrukcijas. Pasakyk jam tos šarmūta“, 
kuri brangesnė nei motina, vardą. Nesakyčiau, kad tam prita- 
riu: moterys yra mūsų laukai, o štai motina - pati Žemė, kurios 
dėka esame gyvi. 

— Mokytojau, verčiau patikėsiu tą vardą jums. Čarlis ją pažįs- 
ta ir todėl gali paniekinti mano ketinimus. 

Šeichui Rašidui nepatinka tokie sunkumai, teršiantys tyrą jo 
mokinio paklusnumą. 

— Kaip nori, - sako jis sausai. 

Ahmadas ant laiškinio popieriaus skiautės spausdintinėmis 
raidėmis užrašo DŽORILYNA GRANT - taip prieš daugelį mė- 
nesių matė parašyta tušinuku storo mokyklos vadovėlio paraš- 
tėje. Tada jie buvo beveik lygūs, o dabar jis keliaus į Džaną, 
oji - į Džahanamą, Pragaro pragarmes. Ji vienintelė nuotaka, 
kuria jis džiaugėsi šioje Žemėje. Rašydamas Ahmadas pastebi, 
kad drebulys iš mokytojo rankų persidavė jo rankoms. Jo sie- 
la dabar panaši į nelaiku pabudusią, žiemą šiltame kambaryje 
įkalintą zvimbiančią ir atkakliai besidaužančią į lango stiklą 
musę, nutviekstą šviesos, sklindančios iš lauko, kur ji greitai 
mirtų. 


* Kekšė (arab.). 

Kitą dieną, trečiadienį, jis pabunda anksti, tarsi nuo ką tik nu- 
tilusio riksmo. Virtuvėje, tamsoje, - dar nėra nė šešių, - jis su- 
tinka motiną, vėl dirbančią Šv. Pranciškaus ligoninės rytinėje 
pamainoje. Ji kukliai apsirengusi smėlio spalvos suknele ir ant 
pečių užsimetusi melsvą nertinį, jos kojos tyliai žengia apautos 
baltais sportukais, kuriuos avi per ilgas keliones kietomis ligo- 
ninės grindimis. Ahmadas su dėkingumu pajunta, kad jos pas- 
tarojo meto nuotaika - ūmumas, išsiblaškymas, sukelti vieno iš 
tų sunkiai suprantamų nusivylimų, kurie niūriai pasikartodami 
trikdė jį nuo ankstyvos vaikystės, - sklaidosi. Ji nepasidažiusi, 
oda po akimis pabalusi, o akys paraudusios nuo nardymo sa- 
pnų vandenyse. Ji pasisveikina su juo nustebusi: 

— Oho, tu šiandien ankstyvas! 

— Mama... 

— Ką, mielasis? Tik greitai, man budėjimas už keturiasdešim- 
ties minučių. 

— Norėjau tau padėkoti, kad taiksteisi sa manimi visus tuos 
metus. 

— Kokius keistus dalykus kalbi! Motina nesitaiksto su vaiku, 
jis - jos gyvavimo priežastis. 

- Be manęs būtum turėjusi daugiau laisvės kurti, būti daili- 
ninke ar daryti ką kita. 

— Ak, kokia aš dailininkė, turiu truputį talento, ir tiek. Jei būtų 
nereikėję rūpintis tavimi, būčiau nugrimzdusi į savigraužą ir pa- 
laidą elgesį. O tu buvai toks geras berniukas, tikrai - niekada ne- 
kėlei rūpesčių, apie kokius nuolat girdžiu ligoninėje. Ne tik iš kitų 
slaugių, bet ir iš gydytojų, nepaisant viso jų išsilavinimo ir dailių 
namų. Jie suteikia savo vaikams viską, bet vaikai išauga siaubingi 
kupini savigriovos ir kenkiantys kitiems. Nežinau, kiek čia dėta 
tavo mahometonybė. Juk net mažas buvai toks patiklus ir mielas. 
Viską, ką siūliau, laikei gera mintim. Tai netgi kėlė man rūpestį, 

atrodei taip lengvai palenkiamas ir įtikinamas, kad baiminausi, 
jog augdamas pakliūsi blogų žmonių įtakon. Bet tik pažiūrėk į 
save dabar! Patyręs žmogus, uždirbantis gerus pinigus, kaip ir ža- 
dėjai, o dar ir dailus. Esi lieknas kaip tėvas, turi jo akis ir gundan- 
čią burną, bet neturi bailumo, noro eiti trumpiausiu keliu. 

Ahmadas nesako jai apie trumpiausią kelią į Rojų, kuriuo 
ketina netrukus pasukti. Vietoj to jis taria: 

— Mes nevadiname to mahometonybe, motin. Tai skamba 
taip, lyg garbintume Mahometą. Jis niekada netvirtino esąs Die- 
vas, O tik Jo Pranašas. Vienintelis jam priklausantis stebuklas - 
Koranas. 

— Na, supranti, mielasis, katalikybė taip pat pilna tų smulk- 
meniškų skirtumų dėl dalykų, kurių niekas negali įžvelgti. Ap- 
imti isterijos žmonės juos prasimano, o vėliau tie dalykai tampa 
šventraščio tiesomis. Švento Kristoforo medalionai, draudi- 
mas liesti komuniją dantimis, mišios lotyniškai, jokios mėsos 
penktadieniais ir nuolatinis žegnojimasis, o paskui Vatikano 
Antrasis susirinkimas kuo ramiausiai visa tai atmeta - dalykus, 
kuriais žmonės tikėjo du tūkstančius metų! Vienuolės taip juo- 
kingai laikėsi viso to įsikibusios ir tikėjosi, kad ir mes, vaikai, 
laikysimės, bet aš mačiau tik mane supantį nuostabų pasaulį ir 
man norėjosi kurti to grožio kupinus atvaizdus. 

- Islamas tai laiko šventvagyste, bandymu pasisavinti Dievo 
teisę kurti. 

- Na, aš žinau tai. Štai kodėl mečetėse nėra paveikslų ir 
skulptūrų. Man tai atrodo pernelyg niūru. Kam tada Dievas 
davė mums akis? 

Ji kalba, skalaudama dubenėlį dribsniams, stato jį ant džio- 
vyklės, traukia iš skrudintuvės duoną ir tepa uogiene, tuo pat 
metu dideliais gurkšniais gerdama kavą. 

Ahmadas sako jai: 

— Dievo neįmanoma apibūdinti. Ar vienuolės tau to nesakė? 

— Nelabai prisimenu. Bet aš tik trejetą metų lankiau parapi- 
jos mokyklą, o paskui perėjau į valstybinę, kur Dievo nė ne- 
minėjo, baimindamiesi, kad koks nors žydų vaikas grįš namo 
ir papasakos savo ateistams teisininkams tėvams, - ji žvilgteli į 
laikrodį, tokius naudoja narai - storu stiklu ir dideliais skaitme- 
nimis, kad gerai matytų tikrindama ligonio pulsą. - Mielasis, 
man patinka rimti pokalbiai, gal tau netgi pavyktų mane atvers- 
ti į savo tikėjimą, nors ten reikia dėvėti apsmukusius drabužius, 
su kuriais karšta, bet dabar aš tikrai turiu bėgti. Net neturiu lai- 
ko pavežti tave iki darbo, atleisk, bet tu ir taip ten būsi pirmas. 
Gal baik pusryčius ir pasivaikščiok iki parduotuvės ar nubėk iki 
jos? Juk tai viso labo dešimt kvartalų. 

- Dvylika. 

— Pameni, kaip bėgiodavai su tokiais trumpais sportiniais 
šortais? Aš taip tavimi didžiavausi, atrodei toks patrauklus. 

— Mama, aš tave myliu. 

Sujaudinta, net priblokšta, jaučianti jo noro būti reikalingam 
bedugnę, bet tepajėgianti žvilgtelt nuo jos kraštelio ir tučtuojau 
sprukti, Tereza pakšteli sūnui į skruostą ir sako: 

— Na, žinoma, meiluti, ir aš tave myliu. Kaip ten sako pran- 
cūzai? Ca va sans dire. Savaime suprantama. 

Jis kvailai išrausta, nekęsdamas savo kaistančio veido. Bet 
privalo tai pasakyti: 

- Noriu pasakyti, kad visus tuos metus galvojau tik apie tėvą, 
nors rūpinaisi manimi tu. 

Mūsų motina - pati Žemė, jos dėka esame gyvi. 

Tereza rankomis perbėga kūnu, patikrina, ar viskas gerai. Ji vėl 
žvilgteli į laikrodį, ir jis jaučia, kaip jos mintys skrenda, lekia tolyn. 
Išgirdęs atsakymą, Ahmadas sudvejoja, ar ji girdėjo jo žodžius. 

- Žinau, mielasis, mes visi bendraudami darome klaidų. Ar 

galėsi šįvakar pats pasirūpinti vakariene? Šiandien vėl renkasi 
trečiadieninė piešėjų grupė ir mes turime modelį - na, žinai, 
susimetame po dešimtinę, ir ji kas penkias minutes keičia pozą, 
o vėliau sėdi viena poza ilgiau ir mes galime piešti pastele, bet 
ne tapyti. Be to, anądien paskambino Leo Vaildas ir aš pažadė- 
jau su juo susitikti. Prisimeni Leo, ar ne? Kurį laiką su juo susi- 
tikinėjau. Kresnas, plaukus susirišęs į uodegą ir nešioja tokius 
juokingus, mažus seniokiškus akinius... 

— Prisimenu jį, motin, - šaltai atsako Ahmadas. - Vienas iš 
tavo nevykėlių. 

Jis nulydi ją, bėgančią pro duris, žvilgsniu, girdi jos greitus 
minkštus žingsnius koridoriuje ir duslų iškviesto kylančio lifto 
gaudesį. Jis su nauju įkarščiu, su paskutinįsyk atliekamo veiks- 
mo uolumu išplauna savo dubenėlį ir apelsinų sulčių stiklinę. 
Padeda juos į džiovyklę. Jie visiškai švarūs it rytas dykumoje, 
kai mėnulio pjautuvas dalijasi dangų su Venera. 


„Puikybėje“, aikštelėje, kur tarp jų ir kabineto lango, pro kurį 
senasis plikagalvis ponas Čehabas gali pastebėti juos kalbančius 
ir užuosti sąmokslą, stovi ką tik pakrautas oranžinis sunkveži- 
mis, Ahmadas sako Čarliui: 

- Aš sutinku. 

— Girdėjau. Gerai, - Čarlis žvelgia į Ahmadą, ir vaikinas tar- 
si pirmąkart pamato jo libanietiškas akis - visą jų perregimą 
sudėtingumą. Jos tarsi nepriklauso kūnui - tokios trapios, per- 
smelktos gintarinių spindulių ir pilnos grūdelių, aplink vyzdį 
spalva blyškesnė, nei rainelę gaubiančio tamsiai rudo žiedo. 
Čarlis turi žmoną, vaikų ir tėvą, suvokia Ahmadas, jis prisiri- 
šęs prie šio pasaulio daug labiau, nei Ahmadas. Jo padėtis daug 
keblesnė. - Esi tuo tikras, Patrakėli? 

— Dievas paliudys, - sako Ahmadas. - Degu troškimu tai at- 
likti. 

Jis visąlaik šiek tiek sutrinka, nors nežino kodėl, kai tarp jo ir 
Čarlio atsiranda Dievas. O Čarlis greit atlieka vieną iš savo triu- 
kų burna - suspaudžia lūpas, o tada jas išpučia, tarsi nenoromis 
kažką būtų laikęs viduje. 

- Tada tau reikia susitikti su specialistais. Aš tuo pasirūpin- 
siu, - jis sudvejoja. - Tai kebloka, ir gali įvykti ne rytoj. Kaip 
tavo nervai? 

— Patikėjau save Dievo rankoms ir jaučiuosi romus. Mano 
paties valia, mano troškimai nurimo. 

- Aišku, - Čarlis kumšteli Ahmadą į petį, patvirtindamas 
vienybę ir sveikindamas jį, taip amerikietiško futbolo žaidėjai 
susidaužia šalmais ar krepšininkai sumuša delnais, atbuli trauk- 
damiesi į gynybines pozicijas. 

- Viskas paruošta, - sako Čarlis. Jo kreivoje šypsenoje ir at- 
sargiame žvilgsnyje Ahmadas atpažįsta mišrią kiekvieno švento 
darbo šioje Žemėje prigimtį: Meka ir Medina - susižavėjimo 
kupinas įkvėpimas ir kruopštus, kantrus darbas iki galo. 

Ne kitą, bet dar kitą dieną, penktadienį, Čarlis, sėdėdamas 
keleivio vietoje, liepia išvairuoti sunkvežimį iš aikštelės ir va- 
žiuoti Reigano bulvaru, o tada kryžkelėje sukti į kairę Šešiolik- 
tąja gatve iki Vakarų Pagrindinės, į tą už Islamo centro keletą 
kvartalų į vakarus nusitęsusį Naujojo Prospekto rajoną, kur Vi- 
duriniųjų Rytų emigrantai, turkai, kurdai ir sirai, atplaukę čia 
sugrūsti į švytinčių lainerių triumus, įsikūrė prieš keletą kar- 
tų, kai dar visu pajėgumu dirbo šilko ir odos dažymo fabrikai. 
Raudoni užrašai geltoname fone, juodi - žaliame arabišku raštu 
ar lotyniškomis raidėmis reklamuoja A! Madena bakalėją, Tur- 
kiyem grožio saloną, Al Baša, Baitul Vahid Ahmadija. Senukai 
gatvėse jau seniai iškeitė feskas ir galabijas į juodus išblukusius 

vakarietiškus kostiumus, praradusius išvaizdą nuo kasdienio 
dėvėjimo. Tokius kostiumus mėgo jų pirmtakai, vyrai nuo Vi- 
duržemio jūros - siciliečiai ir graikai, anksčiau gyvenę šiame 
prie pat gatvės sustatytų sujungtų namų rajone. Jaunesnieji 
arabų kilmės amerikiečiai, dykinėjantys, bet budrūs, iš vietinių 
juodaodžių perėmė išsipūtusius sportinius batelius, per dide- 
lius apsmukusius džinsus ir nertinius su gobtuvais. Ahmadas su 
švariais baltais marškiniais ir juodais tiesiais, ankštais it metali- 
niai dūmtraukiai džinsais čia nepritaptų. Šiems bendratikiams 
islamas - ne tiek tikėjimas, filigraninės durys, atsiveriančios į 
antgamtiška, kiek įprotis, vienas iš buvimo vargingųjų klase as- 
pektų, buvimas svetimu nacijai, atkakliai laikančiai save šviesia- 
ode, kalbančia angliškai ir krikščioniška. Ahmadui šie kvartalai 
atrodo kaip nusikaltėlių ir smukusiųjų pasaulis, į kurį jis baugš- 
čiai užsuka kaip svetimas tarp svetimų. 

Čarlis čia jaučiasi kaip žuvis vandeny, džiugiai tauškia su vie- 
tiniais, rodydamas Ahmadui sukti į automobilių prigrūstą sto- 
vėjimo aikštelę už Pep Boys ir „Al Aksa. Pigiau nebūna“ metalo 
dirbinių krautuvės. Jis maldaujamai iškelia dešimt pirštų išbė- 
gusiam „Pigiau nebūna“ tarnautojui, sakydamas, kad nė vienas 
sveiko proto Žmogus neprieštarautų, jei jis dešimčiai minučių 
čia pasistatytų sunkvežimį. Šį teiginį patvirtina iš rankų į rankas 
perduotas dešimties dolerių banknotas. Nueidamas jis sumur- 
ma Ahmadui: 

— Gatvėje šis prakeiktas sunkvežimis ryškus kaip cirko fur- 
gonas. 

— Tu nori būti nepastebimas, - padaro išvadą Ahmadas. - 
Bet kas gali pastebėti? 

— Niekada nežinai, - nuskamba neaiškus atsakymas. 

Jie eina daug greičiau nei paprastai vaikšto Čarlis, skersgat- 
viu, lygiagrečiu su Pagrindine gatve, jame spygliuota viela pa- 

puoštas vielines tvoras keičia asfaltu dengti ploteliai, perspėjan- 
tys: PRIVATI VALDA ar TIK KLIENTAMS, o šiuos - prienamiai 
ir paradiniai laipteliai, kukliai įsprausti į užpakalinius, miestui 
priklausančius sklypelius. Mediniai šių statinių šonai dengti 
aliuminio apkala ar metalo lakštais, imituojančiais plytas. Ne- 
gyvenamos patalpos iš tikrų, nuo laiko patamsėjusių plytų nau- 
dojamos kaip sandėliai ir parduotuvių, kurių vitrinos Pagrin- 
dinėje gatvėje, dirbtuvės. Kai kurios primena užkaltus tuščius 
griaučius, uolių chuliganų išdaužytais visais langais, o iš kitų 
sklinda šviesa ir žvangesys - ten dar veikia nedidelės dirbtu- 
vės ar taisykla. Viename iš tokių niūria rusva spalva nudažytų 
pastatų uždažyti net pakeliami langai metaliniais rėmais. Pla- 
čios garažo durys nuleistos, o virš jų kabantis skardinis ženklas, 
negrabiomis ranka išrašytomis raidėmis skelbiantis KOSTELO 
MECHANIKOS DIRBTUVĖS. Įvairus remontas ir kėbulo darbai, 
nubluko ir beveik neįskaitomai surūdijo. Čarlis pabeldžia į ma- 
žas metalu apmuštas šonines dureles su nauja blizgančia varine 
spyna. Po užsitęsusios tylos balsas iš vidaus klausia: 

— Klausau? Kas ten? 

— Čehabas, - sako Čarlis. - Ir vairuotojas. 

Jis kalba taip tyliai, kad Ahmadas abejoja, ar jį išgirdo, bet 
durys prasiveria ir išlenda susiraukęs jaunas vyriškis. Ahmadas 
svarsto, kur yra jį matęs, bet Čarlis grubiai, baimingai nevikriai 
čiumpa jį už rankos ir įstumia vidun. Viduje atsiduoda alyva per- 
mirkusiu betonu ir visai nelauktai medžiaga, kurios kvapą Ahma- 
das prisimena iš paauglystės, kai porą vasarų su kompanija pri- 
žiūrėjo vejas, - trąšomis. Gailus sausas kvapas graužia nosiaryklę, 
jis taip pat užuodžia acetileninio suvirinimo aparato ir ankštai 
susigrūdusių vyrų, kuriems seniai reikėjo nusiprausti ir prasivė- 
dinti, kvapus. Ahmadas klausia savęs, ar vyrai - du iš jų: lieknas 
jaunesnysis ir kresnas vyresnis, kuris pasirodė esąs technikas, — 

buvo tarp tų keturių, matytų Kranto vasarnamyje. Jis matė juos 
tik keletą minučių tamsiame kambaryje pro purviną langą, bet 
nuo jų sklido tokia pati niūri įtampa, kaip nuo ilgų nuotolių bėgi- 
kų, kurie per ilgai treniravosi. Jie niršta prašomi kalbėti. Bet pri- 
valo pagarbiai elgtis su Čarliu — vienu laipteliu aukščiau stovinčiu 
jų tiekėju ir organizatoriumi. Į Ahmadą jie žvelgia su bauguliu, 
tarsi būsima kankinystė jį jau pavertė vaiduokliu. 

- La ilaha ila Alah, - tarsi ramindamas sveikinasi jis. 

Tik jaunesnysis - nors ir jaunas, bet keletą metų už Ahmadą 
vyresnis - atsako sumurmėdamas deramą pasisveikinimą, lyg 
ką nors nepadoraus: 

— Muchamad rasūlu Alah. 

Ahmadas mato, kad iš jų nėra ko tikėtis jokio žmogiško at- 
sakymo, jokių užuojautos ar humoro prošvaisčių - jie tik kariai, 
vykdytojai, varžteliai. Jis pasitempia, siekdamas pelnyti jų prie- 
lankumą, prisiima savo vaidmenį. 

Uždaroje daugialypėje erdvėje dar likę praeito šio pastato 
gyvenimo, „Kostelo mechanikos dirbtuvių“ pėdsakų: virš gal- 
vos - sijos, grandinės ir suktuvai varikliams ir ašims pakelti; 
apačioje - darbastaliai ir gausybė stalčių nuo tepaluotų pirštų 
pajuodusiomis rankenėlėmis, pilnos kabliukų ir gembių lentos 
su ryškėjančiais nesamų įrankių kontūrais, vielos, metalo ir gu- 
minių vamzdelių gabaliukai, besimėtantys ten, kur juos padėjo 
paskutinė paskutinį remontą atlikusi ranka, krūvos tuščių aly- 
vos skardinių, tarpiklių, traukos diržų, tuščių detalių pakuočių 
kampuose už degalų statinių, naudojamų kaip šiukšliadėžės. 
Viduryje betoninių grindų, po vienintele ryškia šviesa stovi pa- 
našaus į „Puikybę“ dydžio ir formos sunkvežimis - į jo kabiną, 
tarsi vamzdeliai, palaikantys ligonio gyvybę, tįsta ilginimo lai- 
dai. Tik tai ne Ford Triton E-350, o GMC 3500. Ir sunkvežimis 
ne oranžinis, bet balzganas, lyg ką tik iš gamyklos. Ant jo šono 

tvarkingai, bet neprofesionaliai juodomis didžiosiomis raidė- 
mis užrašyta: LANGŲ ŽALIUZĖS. 

Ahmadui sunkvežimis nepatinka iš pirmo žvilgsnio: jis toks 
anoniminis, blankus, niekam nepriklausantis. Ir atrodo aplūžęs, 
gerokai pasitarnavęs. Prie išvažos į Naujojo Džersio greitkelį jis 
dažnai matydavo senus septinto ir aštunto dešimtmečio auto- 
mobilius - išpampusius, dvispalvius, su chromo apdaila - ir 
šalia jų stovinčią nelaimingą spalvotųjų šeimyną, būreliu lau- 
kiančią, kol atvyks valstijos policija ir nutemps jų apgailėtiną 
pirkinį. Ir šis kaulo baltumo sunkvežimis atsiduoda tokiu pat 
skurdu ir varganomis pastangomis išsilaikyti Amerikoje, įsilieti 
įjos septyniasdešimt mylių per valandą greičiu plūstantį srautą. 
Jo motinos kaštoninis subaru su užglaistytu sparnu ir raudonais 
dažais, nublukintais daugybės metų ėdraus Naujojo Džersio 
oro, - dar vienas toks apgailėtinas pavyzdys. Tuo tarpu ryškiai 
oranžinė „Puikybė“ su auksaspalvėmis raidėmis turi puošnaus 
linksmumo - kaip sakė Čarlis, primena cirką. 

Senesnis, žemesnis iš dviejų mechanikų ir trupučiuką drau- 
giškesnis mosteli Ahmadui prieiti ir pažvelgti pro praviras ka- 
binos dureles. Jo ranka alyva išterliotais pirštų galiukais nusilei- 
džia ant neįprasto tarp sėdynių įtaisyto daikto - metalinės ciga- 
rų dėžutę primenančios dėžės, nudažytos nykia maskuojančia 
spalva, su dviem mygtukais ant dangtelio ir izoliuotais laidais, 
nutiestais į sunkvežimio gilumą. Kadangi tarpas tarp vairuotojo 
ir keleivio sėdynių gilus ir jį nepatogu pasiekti, įtaisas padėtas 
ne ant grindų, o ant apverstos plastikinės pieno dėžės ir dėl sau- 
gumo lipnia juosta pritvirtintas prie jos dugno. Vienoje deto- 
natoriaus - o tai tikriausiai jis - pusėje įtaisyta geltona svirtelė, 
ojo centre, negilioje įduboje, kur tilptų nykštys, per pusę colio 
nuo paviršiaus įdėtas blizgantis raudonas mygtukas. Primityvus 
spalvų kodas atsiduoda karišku paprastumu, jaunais neišmanė- 

liais, išmokytais tik paprasčiausių dalykų, o mygtukas saugo 
nuo atsitiktinės detonacijos. 

Vyriškis aiškina Ahmadui: 

- Šitas jungiklis apsauginis. Pastumi į kairę - trakšt - įtaisas 
paruoštas. O tada paspaudi mygtuką, palaikai ir - bum. Prieka- 
boje keturi tūkstančiai kilogramų amonio salietros. Dvigubai 
tiek, kiek turėjo Makvėjus*. Užtenka, kad pralaužtum plieninį 
tunelio apvalkalą 

Jo rankos pajuodusiais pirštų galiukais nubrėžia ratą. 

— Tunelio, - bukai pakartoja Ahmadas. Niekas su juo apie 
jokį tunelį nekalbėjo. - Kokio tunelio? 

— Linkolno, - atsako truputį nustebęs vyras, bet parodo ne 
daugiau jausmų, nei kalbėdamas apie mygtuką. - Į Holando tu- 
nelį sunkvežimiai neleidžiami. 

Ahmadas tylėdamas stengiasi suvirškinti šias žinias. Vyras 
atsisuka į Čarlį: 

— Jis žino? 

— Dabar žino, - atsako Čarlis. 

Vyras nusišypso Ahmadui retadante šypsena, tampa daug 
draugiškesnis. Jo rankos nubrėžia didesnį ratą. 

— Rytinės spūstys, - paaiškina. - Iš Džersio pusės. Dešinysis 
tunelis vienintelis, kur gali važiuoti sunkvežimiai. Naujausias iš 
trijų, pastatytas penkiasdešimt pirmaisiais. Naujausias, bet ne 
tvirčiausias. Senesni pastatyti geriau. O šito du trečdalius nuva- 
žiavus ties posūkiu - silpna vieta. Net jei išorinis apvalkalas atlai- 
kys ir nepraleis vandens, ventiliacija bus sunaikinta ir visi uždus. 
Dūmai, grūstis. O tau - jokio skausmo, net minutės panikos. Vie- 
toj to - sėkmės džiaugsmas ir šiltas Dievo pasisveikinimas. 


* Timothy McVeigh (1968-2001) - JAV armijos veteranas, 1995 m. balandžio 19 d. 
Oklahoma Sityje susprogdinęs sunkvežimį su bomba. Žuvo 168 žmonės. 

Ahmadas prisimena prieš keletą savaičių nugirstą pavardę. 

— Arjūs - ponas Karinis? 

- Ne, ne, - sako jis. - Ne ne ne. Net ne draugas. Draugo 
draugas - visi kovoja už Dievą prieš Ameriką. 

Jaunesnis mechanikas, truputėlį vyresnis už Ahmadą, nu- 
girsta žodį Amerika ir ištaria ilgą ugningą arabišką sakinį, kurio 
Ahmadas nesupranta. Ahmadas klausia Čarlio: 

— Ką jis pasakė? 

Čarlis gūžteli pečiais. 

— Kaip visada. 

- Ar tu įsitikinęs, kad tai suveiks? 

— Mažų mažiausiai pridarys daug žalos. Tai bus rimtas pa- 
reiškimas. Antraštės visame pasaulyje. Tavo dėka žmonės šoks 
Damasko ir Karačio gatvėse, Patrakėli. 

Vyresnis bevardis vyriškis priduria: 

— Ir Kairo taip pat. 

Jis nusišypso žavia šypsena, parodydamas kvadratinius, re- 
tus, nuo tabako dėmėtus dantis, trinkteli kumščiu sau į krūtinę 
ir sako Ahmadui: 

- Egiptietis. 

— Kaip ir mano tėvas! - sušunka Ahmadas, bet aiškindama- 
sis, kas dar gali juos sieti, tesugalvoja paklausti: - O kaip jums 
patinka Mubarakas? 

Šypsena išblėsta: 

- Amerikos įrankis. 

Čarlis, tarsi įsitraukdamas į žaidimą, klausia: 

— O Saudo Arabijos princai? 

- Įrankiai. 

— O Muamaras al Kadafis? 

— Dabar - taip pat. Įrankis. Labai gaila. 

Ahmadas supyksta, kad Čarlis įsikišo į vis dėlto pagrindinių 

žaidėjų - techniko ir kankinio pokalbį. Tarsi įsitikinus jo kanki- 
nyste, dabar galima jį patraukti į šalį. Kaip įrankį. 

Ir stengdamasis įsitvirtinti klausia: 

— Osama bin Ladenas? 

- Tikras didvyris, — atsako vyras pajuodusiais nuo alyvos 
pirštais. - Niekas nepagauna. Kaip Arafatas. Lapinas, - jis nu- 
sišypso, bet nepamiršta susitikimo tikslo. Ir sako Ahmadui kuo 
stropiausiai tardamas žodžius: - Parodyk man, ką darysi. 

Vaikinas pašiurpsta, tarsi tikrovė būtų nusimetusi vieną iš 
daugelio savo apdangalų. Jis užgniaužia pasibjaurėjimą negra- 
Žiu paprastu sunkvežimiu, tokiu pat beverčiu, kaip ir jis pats. 
Klausiama veido išraiška ištiesia ranką prie detonatoriaus. 

Kresnas technikas nusišypso ir nuramina jį: 

- Viskas gerai. Neprijungtas. Parodyk. 

Maža geltona į L raidę panaši svirtelė, regis, pati paliečia jo 
ranką. 

— Pasuku šitą jungiklį į dešinę, - ji šiek tiek priešinasi, bet 
staiga, it pritraukta magneto, devyniasdešimčia laipsnių pasisu- 
ka į savo vietą, - ir paspaudžiu tą mygtuką. 

Ahmadas nejučiomis užmerkia akis, jausdamas, kaip myg- 
tukas pusę colio nusileidžia. 

— Ir laikyk mygtuką, - kartoja jo mokytojas, - kol... 

— Bum, - sufleruoja Ahmadas. 

— Taip, - pritaria vyras ir žodis debesėliu pakimba ore. 

— Tu esi labai drąsus, - beveik be akcento angliškai sako 
aukštesnis, jaunesnis ir lieknesnis nepažįstamasis. 

- Jis ištikimas islamo sūnus, - sako jam Čarlis. - Mes visi 
jam pavydime, ar ne? 

Ahmadas vėl suirzta: kodėl Čarlis elgiasi taip šeimininkiš- 
kai, neturėdamas tam jokios teisės? Šis veiksmas priklauso tik 
tam, kas jį atliks. Čarlio nerimas ir globėjiškumas meta šešėlį 

ant absoliučios, grynos istišhado prigimties ir pakilaus baugulio 
kupino istišhadi jausmo. 

Galbūt technikas pajunta šią nedidelę nedermę tarp karių, 
nes tėviškai uždeda ranką Ahmadui ant peties ir, ištepdamas 
berniuko baltus marškinius alyvuotais pirštais, paaiškina: 

- Jo kelias geras. Jis bus didvyris Alachui. 

Sugrįžęs į linksmai oranžinį sunkvežimį Čarlis prisipažįsta 
Ahmadui: 

— Įdomu stebėti, kaip dirba jų protas. Įrankiai, didvyris: jo- 
kių tarpinių dalykų. Tarsi Mubarakas, Arafatas ar saudiečiai 
neturėtų savo ypatingųjų padėčių ir nežaistų savų sudėtingų 
žaidimų. 

Ir vėl tai, ką sako Čarlis, Ahmadui, apimtam naujos, pakylė- 
tos nuotaikos ir paprasčiau suvokiančiam save, nuskamba šiek 
tiek dirbtinai. Toks reliatyvizmas jam atrodo ciniškas. 

— Galbūt, - sako jis, mandagiai prieštaraudamas, - pats Die- 
vas yra paprastas ir keisdamas pasaulį naudojasi paprastais 
žmonėmis. 

- Įrankiai, - sako Čarlis nelinksmai, spoksodamas per stiklą, 
kurį Ahmadas kas rytą nuvalo ir kuris dienai baigiantis vėl 
būna purvinas. - Mes visi įrankiai. Telaimina Dievas besmege- 
nius įrankius... Ar ne, Patrakėli? 


Tarp siaubo ir egzaltacijos antplūdžių, pasibaigiančių nekan- 
triu noru, kad tik greičiau viskas įvyktų, Ahmadą apima tam 
tikro aiškumo ir paprastumo būsena. Jam norisi, kad viskas 
liktų praeityje, kad ir koks jo „aš tuo metu būtų. Jis gyvena 
neįsivaizduojamo kaimynystėje. Saulės sustingdytos pasaulio 
detalės, tarpusavy susiję trumpi blykstelėjimai, žiojintys tarpai 
aplinkui, blizganti veiklios tuštumos taurė, o jame - buko juo- 

do tikrumo sunkulys. Jis negali pamiršti persikūnijimo, lau- 
kiančio jo tarsi už fotoaparato užrakto, nors jausmus vis dar 
taip pat pažįstamai užgriūva vaizdai ir garsai, kvapai ir skoniai. 
Rojaus švytėjimas skverbiasi į jo kasdienį gyvenimą. Ten vis- 
kas bus didu, kosminių dydžių. Vaikystėje, kai jam buvo kele- 
tas metų, užmigdamas jis staiga pajusdavo didybę, kiekviena 
ląstelė tapdavo pasauliu, ir tai jo vaikiškam protui būdavo tikė- 
jimo patvirtinimas. 

Jo darbo krūvis „Puikybėje“ sumažėjo ir liko laisvo laiko, ku- 
rio metu turėtų skaityti Koraną ar sklaidyti brošiūras, atvežtas iš 
užjūrio ir sudarytas bei skirtas šachidams ruošti - apsiplovimai, 
dvasinis apsivalymas, - jo ar jos mirčiai, nes dabar ir moterims, 
kurių platūs juodi drabužiai puikiai tinka liemenėms su sprog- 
menimis slėpti, Palestinoje suteikiama kankinystės privilegija. 
Bet jo protas pernelyg susijaudinęs, kad galėtų pasinerti į skai- 
tymą. Visa jo esybė panirusi į susižavėjimą ir džiugesį, kuriame 
turbūt skendėjo ir Pranašas, kai sutiko, kad Gabrielius diktuotų 
jam dieviškąsias suras. Kiekviena Ahmado gyvenimo minutė 
tapo intymiu maldos atitikmeniu, išsilaisvinimu, nusigręžus 
nuo savęs ir kreipiantis ne į save, bet į Kitą, į Esybę, artimą kaip 
kakle pulsuojanti gysla. Daugiau nei penkis kartus per dieną 
jis randa galimybę - dažniausiai tuščioje parduotuvės stovėji- 
mo aikštelėje - pasitiesti kilimėlį rytų kryptimi ir paliesti kak- 
ta žemę, kaskart per betoną pajuntant raminantį paklusnumo 
jausmą. Jame slūgsanti tamsi, į šlaką panaši sunkenybė iškreipia 
jo žvilgsnį į pasaulį ir kiekvieną šakelę ar telefono laidą išpuošia 
nematytais brangakmeniais. 

Šeštadienio rytą prieš atidarant parduotuvę Ahmadas sėdi 
ant krovimo platformos laiptelių ir stebi juodą ant nugaros ap- 
virtusį vabalą, gulintį ant stovėjimo aikštelės betono. Diena - 
rugsėjo vienuolikta, vis dar vasara. Ankstyva saulė įstrižai nu- 

šviečia šiurkštų blyškų paviršių su švelnumu, slepiančiu savyje 
auštančios dienos karštį, kaip dar nesudygusi sėkla slepia sa- 
vyje būsimą žiedą. Betonas plyšiuose leido sudygti piktžolėms, 
ištįsusioms mirštančio metų laiko žolėms su pieniškomis sulti- 
mis ir plaukuotais lapais, drėgnoms nuo sunkios rudens rasos. 
Dangus giedras - vos keletas plunksninių debesų draiskanų 
ir tirpstantys lėktuvų pėdsakai. Jo žydrynė, ką tik išnirusi iš 
žvaigždžių ir tamsos, dar švelni, pilkšvoka. Mažytės juodos va- 
balo kojelės kepėstuoja ore, grabaliodamos ieško, į ką įsitver- 
ti, meta ryškius, įstrižus nuo rytinės saulės šešėlius. Padarėlio 
kojos įnirtingai kruta ir kraiposi paskui nulinksta, lyg vabalas 
būtų susimąstęs, kaip gelbėtis iš šios keblios padėties. Iš kur 
atsirado tas vabalas? - nusistebi Ahmadas. Kaip jis nukrito čia, 
turbūt nesugebėjęs pasinaudoti sparnais? Jis vėl kruta. Kokie 
ryškūs ir tikslūs jo kojų šešėliai, su mylinčia ištikimybe pavaiz- 
duoti fotonų, iki būtent šio taško atskriejusių devyniasdešimt 
tris milijonus mylių! 

Ahmadas atsikelia nuo šiurkščių medinių laiptų ir, jausdama- 
sis didžiulis, atsistoja virš vabalo it valdovas. Bet jis vengia pa- 
liesti šį paslaptingą nukritusios gyvybės gumulėlį. Gal jo įkandi- 
mas nuodingas arba jis kaip mažulytis pragaro pasiuntinys įkibs 
Ahmadui į pirštą ir nebepaleis. Dauguma vaikinų - pavyzdžiui, 
Tailenolis - paprasčiausiai sutraiškytų erzinantį padarą koja, bet 
Ahmadui ši išeitis nepriimtina: liktų suplotas kūnelis, sutraišky- 
tų dalelyčių ir ištryškusių kūno skysčių košė, o jis nenori matyti 
tokio organinio siaubo. Jis apsidairo kokio nors įrankio, ko nors 
kieto, kuo būtų galima apversti vabalą, pavyzdžiui, tamsaus kie- 
to kartono gabalėlio, laikiusio du šokoladinius batonėlius ar že- 
mės riešutų sviesto pripildytus saldainius pakuotėje, bet neran- 
da nieko tinkamo. „Puikybės baldai namams“ stengiasi, kad jų 
aikštelė būtų švari. Afroamerikiečiai „raumenys“ ir pats Ahma- 

das ne kartą buvo siunčiami į aikštelę su žaliu šiukšlių maišu. Jis 
nepastebi jokio atsitiktinai besimėtančio kastuvėlio, bet apimtas 
netikėto įkvėpimo prisimena piniginėje esantį vairuotojo pažy- 
mėjimą, plastikinį stačiakampį, kuriame atspausta jo susirauku- 
si ir ne itin maloni fizionomija, įrašyti kažkokie Naujojo Džer- 
sio valstijai svarbūs duomenys ir uždėtas holografinis Didžiojo 
Antspaudo atvaizdas klastotojams atbaidyti. Su šia kortele po 
keleto atsargių, baugščių bandymų jam pavyksta atversti pada- 
rėlį ir pastatyti ant kojų. Saulės šviesa ant jo sudėtų sparnelių 
įžiebia įvairiaspalves, purpurines ir žalias, kibirkštėles. Ahmadas 
grįžta ant laiptelių pasidžiaugti puikiais savo gelbėjimo opera- 
cijos rezultatais, savo gailestingu įsikišimu į prigimtinę gamtos 
tvarką. Skrisk, skrisk. 

Bet vabalas, pagaliau atsidūręs ant žemės reikiama puse, iš- 
kelia savo blizgantį kūnelį ant šešių kojelių virš šiurkštaus be- 
tono, šiek tiek paropoja juo ir sustingsta. Jo čiuptuvėliai kurį 
laiką kruta, tarsi kažko ieškodami, ir taip pat nurimsta. Penkias 
amžinybę trunkančias minutes Ahmadas jį stebi. Įsideda į pini- 
ginę pažymėjimą su visa jame užkoduotos informacijos našta. 
Reigano bulvaru, griaudėdami repo muziką, nematomi važiuo- 
ja automobiliai, triukšmas užplūsta ir nuslūgsta. Į kaistantį dan- 
gų iš Niuarko riaumodamas pakyla lėktuvas. Vabalas - kartu su 
savo mikroskopiškai trumpėjančiu šešėliu - stovi sustingęs. 

Jis gulėjo ant nugaros, raitydamasis priešmirtinėse kančiose, 
ir dabar numirė, palikdamas šiam pasauliui nebepriklausančią 
savo mirties didybę. Taip keistai išdidintoje patirtyje, įsitikinęs 
Ahmadas, tikrai slypi kažkas antgamtiška. 

VADOVAS PRASTAI NUSITEIKĘS, ir jo ištikima padėjėja sten- 
giasi jam įtikti. Jo nuotaikos užlieja Hermioną kaip greitaeigo 
katerio palikta banga plūduriuojančią medūzą. Visų pirma jis — 
oji tai žino - negali pakęst iškviečiamas į darbą sekmadienį, tai 
sutrikdo jo taip branginamas poilsio su ponia Hafenrefer ir šei- 
ma popietes, kurias jie leidžia žiūrėdami, kaip Baltimorėje se- 
zono pabaigoje žaidžia Orioles, ar vaikščiodami po Uolų Upės 
parką, apsupti lakstančių vaikų, išskyrus penktąjį, jauniausiąjį, 
kuris trejų metukų dar vežiojamas vežimėliu. Panelė Vogel ne- 
gali pavydėti jam žmonos ir vaikų, ji beveik niekada jų nemato ir 
jie sudaro neregimą jo dalį, kaip tinkamai po mėlynu kostiumu 
ir trumpikėmis paslėptos intymios kūno vietos. Tačiau mintyse 
dažnai jį lydi, įsivaizduodama labiau atsipalaidavusį, šeimynišką, 
o ne tą įsitempusį kovotoją su šešėliais, tūnantį savo ankštame 
kampiniame kabinete. Hermiona nujaučia, kad lipniam vasaros 
karščiui atslūgus ir platiems alėjose susodintų platanų lapams 
įgavus kilnaus blausumo sekretorius trokšta būti gryname ore. 
Ji jaučia tai iš įtampos, išpučiančios jo itin tamsaus kostiumo 
nugarą. Dirbantys amerikiečiai anksčiau dėvėdavo melsvus ar 
rudus kostiumus - tėtė ištisą savaitę eidavo iš namų Plezanto 
gatvėje ir lipdavo į tramvajų apsivilkęs tuo pačiu dryžuotu rudu 

kostiumu su liemene, - bet dabar vienintele rimta spalva laiko- 
ma juoda arba tamsiai mėlyna, beveik juoda, taip gedint praėju- 
sių nevaržomos laisvės dienų. 

Pastaruoju metu jį kamavo dėl įprastų, bet plačiai spaudoj 
e paviešintų oro uostų saugumo trūkumų. Regis, kiekvienas 
slidus reporteris ir trokštantis į antraštes papulti Rūmų demo- 
kratas džiaugsmingai mosuoja peiliais, vėzdais ir užtaisytais 
revolveriais, sėkmingai rankiniame bagaže praslydusiais pro 
rentgeno skenerį. Jie abu, vadovas ir jo padėjėja, petys į petį 
stovėjo prie apsaugos tarnybos, lėtai hipnotizuojami begalinės 
perregimų lagaminų vidurių eilės, švytinčios dirbtine nuodin- 
ga žalia, kūno spalvos persiko, saulėlydžio raudonio ir demas- 
kuojančia vidurnakčio melsvumo spalva. Automobilių ir namų 
raktai, pasklidę kaip kortos ant žiedelių ir grandinėlių, kartu su 
suvenyriniais daikčiukais, nemirksintis tuščias žvilgsnis aki- 
nių metaliniais rėmeliais, gulinčių audinio įmautėje, panašūs į 
miniatiūrinių gyvačių griaučius užtrauktukai, saujelės monetų 
burbuliukų, subirusių į kelnių kišenes, aukso ir sidabro papuo- 
šalų žvaigždynai, lengvutės sportinių batelių ir batų raištelių 
skylučių grandinėlės, mažutėliai kelioninių žadintuvų myg- 
tukai ir sraigteliai, plaukų džiovintuvai, elektriniai skustuvai, 
grotuvėliai, mažyčiai fotoaparatai, - visa tai tamsiai mėlynais 
kontūrais švytėjo po blyškiais katodo skleidžiamais spinduliais. 
Nieko nuostabaus, kad pavojingi ginklai nuolat praplaukia pro 
akis, sustiklėjusias nuo aštuonias valandas trunkančio dviejų 
matmenų asmeninės mantos apžiūrinėjimo, ieškant to blogio 
auglio, staigiai šmėkštelinčio mirtino ketinimo silueto, vande- 
nyno potvynį primenančioje kasdienio amerikiečių gyvenimo 
monotonijoje, sumažintoje iki esminių dalykų, - daiktų, reika- 
lingų keleto dienų vizito kitame mieste ar valstijoje materialiam 
komtortui, kuris yra mūsų visuotinai priimta nenormali norma. 

Nagų žirklutės, mezgimo virbalai - šie dalykai bus pastebėti ir 
atimti, o peiliai keturių colių ašmenimis praslys palaikyti batų 
šaukštais, ir mažas pistoletas, kurio didžiąją dalį sudaro plasti- 
ko detalės, prasprūs prilipdytas prie alavinio košės dubenėlio, 
tariamai vežamo (jei jo tamsus apskritimas užkliūtų tikrinto- 
jams) kaip dovana rytoj Di Moine krikštysiamam kūdikiui. Ap- 
žiūra visada baigiasi - turi baigtis - tuo, kad vadovas patapšno- 
ja menkai uždirbantiems sarginiams šunims per uniformuotus 
pečius ir sako jiems stengtis: jie juk gina demokratiją. 

Vadovas savo juodu kostiumu atsisuka nuo šviesa užlieto 
lango su vaizdu į Promenadą ir Elipsę* - ištryptų pievų, kuriose 
ganosi avys-piliečiai sportiniais kostiumais, įvairiaspalviais šor- 
tais ir bėgimo bateliais, forma primenančiais kosminius laivus 
iš ketvirtojo dešimtmečio komiksų. 

— Aš vis svarstau, - prisipažįsta vadovas Hermionai, - ar ne- 
derėtų Atlantiko regionui grąžinti oranžinės parengties pavojui 
spalvos. 

— Atleiskite, sere, - atsako ji, - bet kalbėjausi su seserimi, gy- 
venančia Naujajame Džersyje, ir nesu įsitikinusi, ar tie žmonės 
žino, ką daryti padidėjus pavojaus lygiui. 

Vadovas kurį laiką kramto tai savo galingais nejudriais žan- 
dikaulių raumenimis, ir pareiškia: 

- Jie nežino, bet valdžia žino. Jie pakelia savo lygį ir turi visą 
sąrašą kritiniams atvejams skirtų priemonių. 

Tardamas šiuos raminamus žodžius jis susierzina - Hermio- 
na mato, kaip susiaurėja jo gražios akys po vyriškais, bet gražiai 
išlenktais tamsiais antakiais, - žinodamas, kokios esama prara- 
jos tarp jo valios ir milijardo pareigūnų ir valdininkų, efektyvių 


* Elipsė - elipsės formos parkas Vašingtone tarp Baltųjų rūmų ir Vašingtono mo- 
numento. 

ir abejingų, patikimų ir korumpuotų, kurie kaip perdegusios 
neuronų jungtys tai užmezga ryšį su plačiomis, vangiomis ir 
neatsakingomis gyventojų masėmis, tai ne. 

Hermiona bejėgiškai bando jį paguosti: 

— Manau, žmonėms tikrai patinka jausti, kad ištisas vyriausy- 
bės saugumo departamentas imasi priemonių jiems apsaugoti. 

— Mano bėda ta, - taip pat bejėgiškai prasitaria vadovas, — 
kad myliu šią prakeiktą šalį taip, jog negaliu įsivaizduoti, kodėl 
kažkas nori ją sugriauti. Ką tie žmonės turi pasiūlyti mainais? 
Dar daugiau Talibano - daugiau priespaudos moterims, dau- 
giau susprogdintų Budos statulų. Mulos šiaurės Nigerijoje liepia 
žmonėms neleisti savo vaikų skiepyti nuo poliomielito, o paskui 
paralyžiuoti vaikai nešami į pirmosios pagalbos klinikas! Jie iš- 
bando visas vietines raganystes, laukia, kol tuos vaikus visiškai 
suparalyžiuos, ir tik tada atgabena. 

- Jie bijo netekti kažko labai jiems brangaus ir vertingo, - 
sako Hermiona, svyruodama ant naujos artimumo ribos (o tos 
ribos vos pastebimos ir nustatomos griežtai pagal respublikonų 
ir krikščionių administracijos elgesio taisykles). - Tokio vertin- 
go, kad net aukoja dėl to savo vaikus. Šioje šalyje tas pats. Kraš- 
tutinėse sektose, kurių charizmatiški lyderiai atriboja juos nuo 
sveiko proto. Vaikai miršta, o tėvai verkia teismuose ir būna 
išteisinami — jie juk tokie patys vaikai. Tai siaubinga, kai suau- 
gusieji turi galią smurtauti prieš vaikus. Atvirai kalbant, džiau- 
giuosi, kad pati jų neturiu. 

Ar tai pasiteisinimas? Ar ji skundžiasi, kad, nors jiedu ir 
stovi prasidedant nuostabiam sekmadienio rytui galingiausios 
pasaulyje nacijos sostinėje, ji - tik senmergė, o jis - vedęs vy- 
ras, pagal savo religijos įžadus privalantis dvasiškai ir teisiškai 
būti su savo vaikų motina? Jie turėtų būti jos vaikai. Dirbdami 
vyriausybėje, praleisdami tame pačiame ar gretimuose kabine- 

tuose po dvylika keturiolika valandų, jie sudaro tokį pat viene- 
tą, tarsi būtų teisėtai susituokę. Palyginti sau Hermiona, žmona 
beveik jo nepažįsta. Ši mintis sukelia Hermionai tokį pasiten- 
kinimą, kad ji priversta tučtuojau užgniaužti veide neapdairiai 
atsiradusią šypseną. 

— Prakeikimas! - pratrūksta vadovas: jo mintys, judėdamos 
savais keliais, vėl grįžo prie skaudaus klausimo, privertusio atei- 
ti į kabinetą poilsio dieną. - Nekenčiu prarasti vertingą agentą. 
Mes turime taip mažai savų musulmonų bendruomenėje, tai 
viena iš mūsų silpnų vietų, todėl jie mus ir užklupo iš netyčių. 
Mes neturime pakankamai mokančių arabų kalbą žmonių, o 
pusė turimų galvoja ne taip, kaip mes. Ta jų kalba kažkokia keis- 
ta - paverčia juos silpnapročiais. Ko verti vien jų internetiniai 
plepalai: Dangus prasivers po Vakarų upe. Ir plūstels šviesa. Ką, 
po velnių, tai reiškia? Atleisk man už tokias šnekas, Hermiona. 

Ji atlaidžiai sumurma, kartu nustatydama naują artumo lyg- 
menį. 

Ojis tęsia: 

— Mūsų bėda ta, kad vertingasis radinys su mumis gudrau- 
ja, jo rankose per daug kortų. Jis nesilaikė nustatyto veikimo 
būdo. Jam pasivaideno didis atskleidimas ir gaudynės kaip kine, 
kur vaidina - atspėk kas? Jis. Mes žinome apie pinigų persiun- 
timo kanalą Floridoje, bet jų gabentojas dingo. Jam ir jo broliui 
priklauso nukainotų baldų parduotuvė šiauriniame Naujajame 
Džersyje, bet niekas ten nekelia ragelio ir neatidaro durų. Mes 
kažką girdėjome apie sunkvežimį, bet nežinome, nei kur jis, nei 
kas jį vairuos. Yra sprogdintojų komanda - suėmėm du iš ke- 
turių, bet jie tyli arba vertėjas neverčia mums to, ką jie sako. Jie 
visi dangsto vienas kitą, net tie, kuriems mokam, net nuosavais 
samdiniais nebeįmanoma pasikliauti. Tai šlykšti makalynė, ir 
betrūko tik kad sekmadienio rytą rastų lavoną! 

Jos gimtojoje Pensilvanijoje - ji žino - žmonėmis galima 
pasitikėti. Ten doleris vis dar doleris, pietūs - vis dar pietūs, 
o sandoris - sandoris. Rokis atrodo kaip boksininkas ir turėtų 
atrodyti, o nedori vyrai rūko cigarus, dėvi languotus kostiumus 
ir dažnai merkia akį. Ji ir vadovas toli nuklydo nuo gimtosios 
mielaširdingos žemės su namų numeriais spalvoto stiklo lange- 
liuose virš durų - nuo krašto, kuriame angliakasių sūnūs tam- 
pa futbolo žvaigždėmis, kur savo taukuose čirška kiaulienos 
dešrelės, kur kiaulienos maltinis apipilamas klevų sirupu, ir šis 
maistas neapsimeta neturintis mirtinai pavojingo cholestero- 
lio. Hermiona trokšta paguosti vadovą, prispausti prie jo savo 
liekną kūną it kompresą, numalšinsiantį geliantį perdėtos atsa- 
komybės jausmą, ji nori priglausti šį mėsingą svorį, netelpantį į 
de rigueur*juodą kostiumą, prie savo kaulėto kūno ir pasūpuoti 
ant klubų. Vietoj to ji klausia: 

— Kur ta parduotuvė? 

— Mieste, vadinamame Naujuoju Prospektu. Niekas niekada 
ten nevažiuoja. 

— Mano sesuo ten gyvena. 

— Tikrai? Jai derėtų iš ten sprukti. Ten pilna arabų - vadina- 
mųjų arabų kilmės amerikiečių. Juos prisiviliojo senieji fabrikai, 
paskui vienas po kito užsidarę. Jei ir toliau taip tęsis, Amerika pati 
nieko nebegamins. Tik filmus, kurie kasmet vis šūdinesni. Mes 
su žmona - tu juk pažįstama su Greise, ar ne? - taip juos mėgda- 
vome, nuolat vaikščiojom į kiną, paskui gimė vaikai ir teko jiems 
samdyti aukles. Džudi Garland, Kerkas Daglasas - jie sąžiningai 
buvo verti kiekvieno cento, kiekvienas vaidmuo - šimtas dešimt 
procentų. Dabar tegirdžiu tik apie mažvaikius aktorius - mote- 
rims nebepatinka, kai jas vadina aktorėmis, dabar visi aktoriai: 


* de rigueur (pranc.) - privalomą. 

ką sulaikė vairuojant girtą, kas pasigavo nesantuokinį vaiką. Į jas 
žiūrėdamos vargšės juodaodės mergaitės galvoja, kad pagimdyti 
vaiką be tėvo - šaunu. Tik dėdė Semas taip nemano. Juk tai jis ap- 
moka sąskaitas, ir niekas jam nė ačiū nepasako: gauti pašalpas — 
jų teisė. Jei šioje šalyje ir yra kas nors negerai, - o aš ir nesakau, 
kad yra, palyginti su kitomis, iš jų su Prancūzija ir Norvegija, - tai 
tik viena: mes turime per daug teisių ir nepakankamai pareigų. 
Na, kai šalį užims Arabų lyga, žmonės sužinos, kas yra pareigos. 

— Visiškai teisingai, sere. 

„Sere“ buvo skirtas priminti jam apie aplinkybes ir pareigas 
šios nepaprastosios padėties metu. 

Jis ją išgirsta. Ir vėl nusisuka, ima niūriai susimąstęs stebėti 
sekmadieninę sostinės ramybę - Potvynio įlanką* tolumoje ir 
glotnų baltą, primenantį observatorijos kupolą, tik be angos te- 
leskopui, Džefersono memorialo bumbulą. Žmonės dabar kal- 
tina Džefersoną už tai, kad neišlaisvino savo vergų ir su viena iš 
vergių sugyveno vaikų, tačiau jie pamiršta tų laikų ekonomiką 
ir tai, kad Salė Hemings buvo labai šviesios odos. Beširdis mies- 
tas, galvoja Vadovas, slidus valdžios raizgynas, saujelė didelių 
baltų pastatų, ledkalnių, paskandinusių „Titaniką“, laukas. Jis 

- Jei tas dalykas Naujajame Džersyje sprogs, daugiau nebesė- 
dėsiu šiltose vietelėse. Jokios spikerio algos. Ir milijono dolerių 
avanso už memuarus negausiu. 

Tai vyras turėtų prisipažinti tik savo žmonai. 

Hermiona priblokšta. Jis su ja suartėjo, bet smuko jos akyse. 
Ji sako jam trupučiuką kandžiai, stengdamasi padėti šiam gra- 
žiam pasiaukojančiam tautos tarnui atsipeikėti: 


* Potvynio įlanka - žmogaus sukurtas dirbtinis vandens telkinys tarp Potomako 
upės ir Vašingtono kanalo Vašingtone. 

— Pone, niekas negali tarnauti dviem šeimininkams. Vieną 
iš jų vadina Mamona, o apie kitą iš mano pusės būtų įžūlu už- 
siminti. 

Vadovas supranta užuominą, sumirksi stebėtinai šviesiomis 
melsvomis akimis ir iškilmingai pareiškia: 

— Ačiū Dievui, kad tu esi, Hermiona. Žinoma. Pamirškime 
Mamoną. 

Jis sėdasi prie savo kuklaus stalo, ima įnirtingai suvedinėti 
pypsinčias kodo skaičių trijules elektroniniame valdymo pulte, 
tada atsilošia ergonomiškoje kėdėje ir subliūva į ragelį. 


Hermiona paprastai neskambina sekmadieniais. Ji labiau mėgs- 
ta šiokiadienius, kai žino, kad Džeko greičiausiai nebus namie. 
Ji niekada neturėjo ką pasakyti Džekui, ir tai šiek tiek skaudi- 
na Betę: atrodo, Hermiona paveldėjo kvailus antisemitinius 
liuteronų prietarus. Be to, Betė padarė išvadą, kad šiokiadie- 
niais jos „dičkė“ sesuo gali pasiteisinti kitame telefone mirksin- 
čia raudona lempute, kai mano, jog jos sesuo užsiplepėjo. Bet 
šiandien ji paskambina dar aidint bažnyčios varpams, ir Betė 
džiaugiasi, išgirdusi jos balsą. Ji nori pasidalyti geromis naujie- 
nomis. 

— Herme, aš ėmiausi dietos ir vos per penkias dienas nume- 
čiau dvylika svarų! 

— Pirmų svarų netenkama lengviausiai, - atsako Hermiona, 
visąlaik sumenkinanti viską, ką Betė daro ir sako. - Iš pradžių 
tik netenki skysčių, jie greit vėl sugrįžta. Tikrasis išbandymas 
būna tada, kai jau pamatai tikrąjį skirtumą ir nusprendi atšvęsti 
jį apsirydama. Ar tik ne Atkinso dietos laikaisi? Sako, ji pavo- 
jinga. Jį ketino paduoti į teismą tūkstančiai žmonių, štai kodėl 
jo netikėta mirtis atrodė taip įtartinai. 

— Tai tik morkų ir salierų dieta, - sako jai Betė. - Kai tik no- 
risi ko nors užkrimsti, imu vieną iš tų mažų morkyčių, kurias 
dabar visur pardavinėja. Pameni, kaip morkas sunkvežimiais 
atveždavo į Filadelfiją iš Delavarų ūkių - surištas į ryšelius, že- 
mėtas ir smėlėtas? Ak, kaip man nepatikdavo, kai atsikandus 
morkos tarp dantų sugrikšėdavo smėlis - net galvoje nuaidė- 
davo! O šitos mažytės visai nepavojingos - jas turbūt atveža iš 
Kalifornijos ir nuskuta iki atitinkamo dydžio. Vienintelė bėda - 
jei jas per ilgai laikai plastikiniame maišelyje, jos tampa gličios. 
O saliero bėda ta, kad suvalgius porą stiebų lieka pilna burna 
skaidulų. Bet aš pasiryžusi jų neatsisakyti. Dievaži, sausainius 
krimsti daug lengviau, bet kiekvienas kąsnis prideda kalorijų. 
Kiekviename sausainyje - po šimtą trisdešimt kalorijų! Kai su- 
žinojau, buvau priblokšta! O parašyta taip velniškai išsamiai! 

Hermiona jos dar nenutraukė, o tai keista: Betė žino, kad savo 
kalbomis apie sugebėjimą apsieiti be maisto ji varo nuobodį, bet 
ji tik apie tai gali galvoti ir kalbėjimas garsiai padeda susilaikyti 
nuo atkryčio, nepaisant alpulio ir skrandžio spazmų. Jos skran- 
dis nesupranta, kodėl ji taip su juo elgiasi, kodėl jis baudžiamas, 
nežino, kad daugelį metų buvo jos didžiausias priešas, gulintis 
po širdimi ir reikalaujantis, kad jį pripildytų. Karmela daugiau 
nebenori gulėti jai ant kelių - Betė tapo irzli ir nervinga. 

— O ką apie tai mano Džekas? - klausia Hermiona. Jos balsas 
lygus ir orus, ji truputį užsikerta ir kalba iškilmingai, pasverda- 
ma kiekvieną žodį. 

Jos abi galėtų pakikenti iš naujos lieknos, prideramai atrodan- 
čios sesers, kaip anksčiau kikendavo savo kambaryje, namuose 
Plezanto gatvėje, kai dalydavosi tyru gyvenimo džiaugsmu. Ta- 
pusi rimtesnė ir stropesnė Hermiona užmiršo kikenti, jai tapo 
daug sunkiau prasiblaškyti. Įdomu, ar tik ne dėl šios priežasties 
ji nesusirado vyro - svarsto Betė. Hermiona niekada nemokėjo 

priversti vyrų užmiršti visų jų bėdų. Jai trūko ballon, kaip sakė 
panelė Dimitrova. 

Betė pritildo balsą. Džekas skaito miegamajame ir galbūt be- 
skaitydamas užmigo. Centro vidurinėje vėl prasidėjo pamokos, 
ir jis pasisiūlė vesti piliečio pareigų ir teisių pamokas pasakęs, 
kad jam reikia daugiau žinoti apie vaikus, kuriems patarinėja. 
Jis tvirtina, kad jie tolsta nuo jo. Jis tvirtina esąs per senas, bet 
čia už jį kalba depresija. 

- Jis apie tai daug nešneka, - atsako ji Hermionai. - Manau, 
bijo prišaukti nesėkmę. Bet jam turėtų patikti - aš darau tai dėl jo. 

Hermionos klausimas vėl ją nusodina: 

— O ar tai gera mintis - daryti ką nors vien todėl, kad to nori 
tavo vyras? Aš tik klausiu, juk niekada nebuvau ištekėjusi. 

Vargšė Hermė, ji turbūt nuolat apie tai galvoja. 

— Na, tu... - Betė laiku prikanda liežuvį: ji vos neleptelėjo, 
kad Hermiona vis tiek atrodo ištekėjusi už to savo jaučiaspran- 
džio futbolininko, savo boso, - tokia pat išmintinga, kaip ir 
kiekviena moteris. Aš tai darau ir dėl savęs. Numetusi dvylika 
svarų jaučiuosi taip gerai. Merginos bibliotekoje jau mato skir- 
tumą - jos mane labai palaiko, nors būdama jų amžiaus nė neį- 
sivaizdavau, kad taip nutuksiu. Pasakiau joms, kad noriu padėti 
dėlioti knygas į lentynas, o ne tik sėdėti ant storo užpakalio ir 
ieškoti ko nors Google vaikams, per tingiems, kad patys išmoktų 
tai daryti. 

— O kaip Džekui patinka pasikeitimai jo mityboje? 

— Na, stengiuosi nieko nekeisti, iki šiol maitinu jį mėsa ir 
bulvėmis. Bet jis tikina, kad mieliau su manimi valgytų salotas. 
Sako, kuo labiau sensta, tuo didesnį šleikštulį jam kelia maistas. 

- Tai jame kalba žydas, - įsiterpia Hermiona. 

— Ak, nemanau, - iš aukšto atsako Betė. 

Hermiona ilgam nutyla, ir Betė ima svarstyti, ar tik nenutrū- 

ko ryšys. Teroristai Irake sprogdina naftos vamzdynus ir elek- 
tros jėgaines - pasaulyje nebeliko saugių dalykų. 

— Kaip pas jus oras? - klausia Betė. 

— Kai išeini į gatvę, dar karšta. Rugsėjį Apygardoje tvanku. 
Ir medžių lapai nenusidažo visomis spalvomis, kaip botanikos 
sode. Gražiausias metų laikas čia - pavasaris, kai žydi vyšnios. 

- Šiandien, - sako Betė ir jos alkaną skrandį perveria toks 
skausmas, kad jai tenka įsitverti virtuvėje stovinčios kėdės, - 
pajutau ore rudenį. Dangus visiškai giedras... - kaip rugsėjo vie- 
nuoliktąją, norėjo pasakyti, bet nutilo, pamaniusi, kad netak- 
tiška Saugumo departamento vadovo pavaduotojai užsiminti 
apie tą legendinį giedrą žydrą dangų, jau tapusį mitu, dieviškąja 
ironija, amerikietiškos legendos dalimi, tokia pat, kaip himne 
minima raudona raketos šviesa. 

Jos abi turbūt galvoja apie tą patį, nes Hermiona klausia: 

— Pameni, minėjai jauną arabų kilmės amerikietį, kuriuo taip 
domėjosi Džekas ir kuris, užuot paklausęs Džeko patarimų stoti 
į universitetą, gavo teises vairuoti sunkvežimį, nes jam taip lie- 
pė imamas? 

— Miglotai. Džekas jau kurį laiką jo nemini. 

— Ar Džekas yra? - klausia ji. - Ar galiu su juo pasikalbėti? 

— Su Džeku? 

Ji niekada anksčiau nenorėjo su juo kalbėtis. 

— Taip, su tavo vyru. Prašau, Beti. Tai gali būti svarbu. 

Aha, vis dar „Beti“. 

— Kaip ir sakiau, jis tikriausiai snaudžia. Mes buvome išėję 
pasivaikščioti, kad aš daugiau judėčiau. Judėjimas taip pat svar- 
bu, kaip ir dieta. Jis pertvarko kūną. 

— Prašau, nueik ir pasižiūrėk. 

— Ar jis nemiega? Galbūt galėčiau jam perduoti tai vėliau? Jei 
jis miega. 

— Nemanau. Geriau pati su juo pasikalbėsiu. Mes su tavimi 
paplepėsime kitą savaitę, kai žiūrėsi savo serialus. 

— Ašjų taip pat atsisakiau - jie pernelyg susiję su užkandžia- 
vimu. Be to, visi tie veikėjai galvoje susimaišė. Eisiu, pažiūrėsiu, 
ar jis nemiega, - ji suglumusi ir išsigandusi. 

— Beti, net jeigu jis miega - ar galėtum jį pažadinti? 

— Nenorėčiau to daryti. Naktimis jis taip blogai miega. 

- Norėčiau jo paklausti keleto dalykų tučtuojau, mieloji. Tai 
nepalauks. Atleisk. Tik šįkart. 

Amžinai elgiasi kaip vyresnioji sesuo, žinanti daugiau už 
Betę ir aiškinanti jai, kaip elgtis. Vėl perskaičiusi jos mintis net 
telefonu, Hermiona švelniai perspėja Betę panašiu į jų motinos 
balsu: 

— O dabar, kad ir kas nutiktų, nemesk dietos. 


Sekmadienio vakarą Ahmadas baiminasi, kad paskutinę savo 
gyvenimo naktį negalės užmigti. Kambarys jam nepažįstamas. 
Čia, patikino jį šeichas Rašidas, stovėdamas su juo šiame kam- 
baryje, niekas jo nesuras. 

— O kas manęs ieškos? - klausia Ahmadas. 

Jo mažas liesas mokytojas - jiem stovint šalia Ahmadui at- 
rodė keista, kad jis tiek praaugo savo mokytoją, kuris Korano 
studijų metu padidindavo savo ūgį sėdėdamas sidabru siuvinė- 
toje kėdėje aukštu atlošu, - greitai, ryžtingai gūžteli pečiais. Tą 
vakarą jis vietoj įprasto mirgančio siuvinėto kaftano vilki pilką 
vakarietišką kostiumą, tarsi būtų apsirengęs į verslo kelionę pas 
bedievius. Kaip kitaip paaiškinti, kodėl jis nusiskuto barzdą, 
savo kruopščiai pakirptą žilstelėjusią barzelę? Ahmadas pama- 
tė, kad ji slėpė keletą mažų randelių, ant baltos vaškinės odos 
paliktų pėdsakų ligos, išnaikintos Vakaruose, bet pasigautos 

vaikystėje Jemene. Šie randeliai atskleidė ir jo violetinėse lūpose 
slypintį vaidingumą - vyrišką niūrumą, kurio nepastebėdavai, 
kai lūpos taip greitai ir patraukliai judėdavo tarp plaukelių. Šei- 
chas nedėvi ir turbano ar nėriniuotos baltos amama - matyti jo 
plinkanti kakta. 

Ahmado akyse susitraukęs, jis paklausia: 

— Ar motina tavęs nepasiges ir nepraneš policijai? 

— Šį savaitgalį ji budi naktimis. Palikau jai raštelį, kad nak- 
voju pas draugą. Ji gali pamanyti, kad tai draugė. Nuolat prie 
manęs kimba, kad susirasčiau draugę. 

- Šią naktį praleisi su draugu, kuris pasirodys esąs daug išti- 
kimesnis, nei kokia bjauri šarmūta. Su amžinuoju, neprilygsta- 
mu Koranu. 

Šiame siaurame, skurdžiai apstatytame kambaryje ant staliu- 
ko šalia lovos guli Koranas minkštais rusvais odiniais viršeliais 
su arabišku ir anglišku tekstu. Tai vienintelis naujas ir brangus 
daiktas kambaryje - „saugiame“ kambaryje, esančiame taip arti 
Naujojo Prospekto centro, kad pro vieną langą matyti smailus 
miesto Rotušės bokštas. Pastatas, dengtas įvairiaspalvėmis į žu- 
vies žvynus panašiomis čerpėmis, stūkso virš mažesnių stati- 
nių it pasakiškas jūrų drakonas - išniręs iš bangų ir sustingęs. 
Vakaro dangus už jo išrantytas besileidžiančios saulės rausvai 
nudažytų debesų. Pati saulė, jos oranžinis atspindys, šviečia 
karalienės Viktorijos stiliaus bokšto stiklo lakštuose - vidinių 
sraigtinių laiptų, jau keletą dešimtmečių uždarytų turistams, 
languose. Stengdamasis ką nors įžvelgti pro langą, pro plonus 
senus stiklus, purvinus, banguotus ir su oro burbuliukais, jis pa- 
mato, kaip gęstanti saulės šviesa tarsi ištirpdė aukščiausią vieno 
iš stačiakampių stiklu dengtų pastatų kampą. Rotušės bokšte 
įrengtas laikrodis, ir Ahmadas bijo, kad jo skambesys neleis jam 
užmigti, jis taps ne tokiu veiksmingu šachidu. Tačiau mechani- 

nė jo muzika - trumpa melodijos nuotrupa, aidinti kas ketvirtį 
valandos (paskutinė nata skamba ilgiau, sukurdama klausiamai 
pakelto antakio įspūdį), ir kas ketvirtą ketvirtį nuskambanti il- 
gesnė melodija, tarsi įžanga į graudulingai mušamas valandas, 
iš tikrųjų migdo ir ramina, kad šeichui pagaliau jį palikus kam- 
barys iš tiesų saugus. 

Buvusieji šio kambario gyventojai paliko jame keletą savo 
buvimo įrodymų. Įbrėžimai ant grindjuosčių, dvi ar trys cigare- 
čių Žymės ant palangių ir rašomojo stalo, nuo dažno naudojimo 
blizganti durų rankena ir rakto skylutė, ir tam tikras gyvuliškas 
kvapas nuo dygliuoto melsvo apkloto. Kambarys vienuoliškai 
švarus, dar švaresnis nei Ahmado kambarys motinos bute, ku- 
riame vis dar galima rasti jo nuodėmingo turto: elektroninių 
žaidimų su nusėdusiomis baterijomis, senų sporto ir automobi- 
lių žurnalų, drabužių, savo paprastumu ir patogumu turėjusių 
išreikšti jo paauglišką tuštybę. Per aštuoniolika metų jis sukau- 
pė užtektinai istorinių liudijimų, tapsiančių, kaip jis įsivaizduo- 
ja, labai įdomiais žiniasklaidai: ant kartono užklijuotos nuo ge- 
gužės saulės ant Tomo Alvos Edisono pradinės mokyklos laiptų 
besimarkstančių vaikų nuotraukos - Ahmado tamsus žvilgsnis 
ir nesišypsanti burna įpinti tarp kitų veidų, daugiausia juodų ir 
keleto baltų, kuriuos mokykla urmu pavers lojaliais ir raštingais 
amerikiečiais; lengvosios atletikos komandos nuotrauka, kurio- 
je Ahmadas jau vyresnis ir truputį šypsosi; išblukusios, pigiais 
dažais dažytos finišo juostelės; veltinė Metsų* gairelė iš kelionės 
autobusu į rungtynes Šy stadione devintoje klasėje; kaligrafiš- 
kai surašytas jo Korano klasės mokinių sąrašas dar prieš tai, kai 
klasėje liko jis vienas; jo C kategorijos vairuotojo pažymėjimas; 
tėvo nuotrauka - šypsosi paslaugia užsieniečio šypsena, ploni 


* New York Mets - profesionali Niujorko miesto beisbolo komanda. 

ūsiukai, keistai atrodę net 1986-aisiais, ir blizgantys, per vidurį 
sklaistymu perskirti plaukai, paklusniai sulaižyti, tuo tarpu Ah- 
madas savuosius, tokios pat spalvos ir storumo, išdidžiai šukavo 
atgal, truputį sutepęs plaukų putomis. Jo tėvo veidas, kurį rodys 
per televiziją, labiau įprasto grožio, nei sūnaus, tik trupučiuką 
tamsesnis. Jo motina, kaip ir televizijoje rodomos tornadų ar 
potvynių aukos, duos gausybę interviu: iš pradžių šnekės neriš- 
liai, sukrėsta ir apsiašarojusi, bet vėliau bus ramesnė - prisimins 
jį su sielvartu. Jos nuotrauka pasirodys spaudoje, ji akimirką iš- 
garsės. Galbūt jos paveikslai kurį laiką bus labiau perkami. 

Ahmadui patinka, kad šiame kambaryje nėra jokių jo bu- 
vimo pėdsakų. Jis jaučia, kad šis kambarys - dekompresijos 
kamera prieš šėlo kupiną pakilimą, prieš sprogimą - greitą ir 
stiprų it ištvermingasis baltas žirgas Burakas. 

Šeichui Rašidui, regis, nesinorėjo išeiti. Jis - nusiskutęs ir ap- 
sirengęs vakarietiškų kostiumu — taip pat turėjo išvažiuoti. Jis 
sukiojosi ankštame kambaryje, traukiojo neklusnius rašomojo 
stalo stalčius ir keletą kartų tikrino, ar vonioje esama rankšluos- 
čių ir kempinių Ahmado ritualiniams apsiplovimams. Šeichas 
nervingai mostelėjo ranka į ant grindų gulintį kilimėlį maldai 
su įaustu mihrabu, nurodančiu Mekos kryptį, ir pakartojo, 
kad mažyčiame šaldytuve paliko apelsiną, paprasto jogurto ir 
duonos vaikino pusryčiams - ypatingos duonos, khibz al-Abas, 
Abaso duonos, tokią kepa Libano šiitai per Ašūros religinę 
šventę“. 

- Ji sa medum, - aiškino jis, - sezamo ir anyžių sėklomis. 
Svarbiausia, kad rytoj rytą būtum stiprus. 

— Aš gal būsiu nealkanas. 


* Ašūros diena - šiitų religinė šventė, švenčiama minint kankinio imamo Huseino 
žūtį 680 m. Kerbelos mūšyje. 

— Prisiversk pavalgyti. Ar tavo tikėjimas vis dar stiprus? 

— Manau, taip, mokytojau. 

— Po šio šlovingo poelgio tapsi už mane viršesnis. Aplenksi 
mane auksiniuose Rojuje laikomuose sąrašuose. 

Jo gražios pilkos akys riestomis blakstienomis, regis, prisipil- 
dė drėgmės ir jis nudūrė žvilgsnį. 

— Ar turi laikrodį? 

— Taip. 

Nusipirktą už pirmąją algą Timex, tokį pat gremėzdišką, kaip 
ir mamos: su dideliais skaitmenimis ir švytinčiomis rodyklė- 
mis, kad būtų lengva pasižiūrėti naktį sunkvežimio kabinoje. 

— Ar jis tiksliai rodo? 

— Manau, taip. 

Kambaryje stovi paprasta kėdė - jos kojos suveržtos viela, 
nes įklijuoti skersiniai nesilaikė. Ahmadui atrodė nemandagu 
užimti vienintelę kambaryje esančią kėdę ir jis leido sau — iš 
anksto mėgaudamasis ta iškilia padėtimi, kurią pelnys - atsigul- 
ti į lovą ir sunerti rankas už galvos, parodydamas, kad neketina 
užmigti, nors staiga pasijuto pavargęs, tarsi šiame neskoninga- 
me kambaryje staiga kur nors būtų pratekėjusios migdomosios 
dujos. Jam buvo nemalonu jausti susirūpinusį šeicho žvilgsnį, 
jis norėjo, kad vyras išeitų. Troško pasimėgauti vienatvės valan- 
domis šiame švariame saugiame kambaryje, pabūti vienas su 
Dievu. Smalsus virš jo stovinčio imamo žvilgsnis priminė, kaip 
jis pats stovėjo iškilęs virš kirmino ir vabalo. Ahmadas žavėjo 
šeichą Rašidą tarsi kas nors atstumiančio, bet švento. 

— Brangus berniuk, aš juk neverčiau to daryti, ar ne? 

— Ką jūs, mokytojau, ne. Kaip būtumėt galėjęs? 

— Na, aš noriu pasakyti, ar pasisiūlei savanoriškai, savo stip- 
raus tikėjimo skatinamas? 

— Taip, ir iš neapykantos tiems, kas pajuokia ir nepaiso Dievo. 

- Puiku. Nesijautei manipuliuojamas vyresniųjų? 

Tai buvo stebinanti mintis - tiesa, Džorilyna taip pat ją išsakė. 

- Žinoma, ne. Jaučiausi jų išmintingai vedamas. 

- Ir tavo kelias rytoj aiškus? 

- Taip. Pusę aštuonių „Puikybės balduose namams“ susitin- 
ku su Čarliu ir mes kartu važiuosime prie užtaisyto sunkveži- 
mio. Jis važiuos kartu iki tunelio. O paskui liksiu vienas. 

Kažkas bjauraus tarsi nedidelis mėšlungis perkreipė švariai 
nuskustą šeicho veidą. Be barzdos ir prašmatniai išsiuvinėto 
kaftano jis atrodė nuviliančiai įprastas - liesokas, šiek tiek vir- 
pantis, kiek pavytęs ir nebejaunas. Išsitiesęs ant šiurkščios mels- 
vos antklodės Ahmadas jautė savo pranašesnę jaunystę, ūgį ir 
jėgą, ir baimę, kurią kėlė mokytojui, panašią į tą, kurią žmonės 
jaučia numirėliui. 

Šeichas Rašidas neryžtingai paklausė: 

— Ojeigu Čarlio dėl kokios nors nenumatytos nelaimės stai- 
ga ten nebūtų, ar sugebėtum vienas įgyvendinti mūsų planą? Ar 
rastum baltąjį sunkvežimį pats? 

— Taip. Žinau tą skersgatvį. Bet kodėl Čarlis turėtų neateiti? 

— Ahmadai, esu tikras, kad jis ateis. Jis drąsus karys mūsų 
kovoje už tikrąjį Dievą, o Dievas niekados nepalieka kovojančių 
jo pusėje. Alahū akbar! 

Jo žodžiai sumišo su tolimomis miesto Rotušės laikrodžio 
melodijomis. Dabar viskas atrodė nutolę, viskas it gęstančios 
vibracijos. O šeichas tęsė: 

— Kai karo metu šalia tavęs krenta karys, net jeigu jis tavo ge- 
riausias draugas, net jeigu jis išmokė tave visko, ką reikia žinoti 
apie karybą, ar tu bėgi ir slepiesi, ar Žygiuoji toliau į priešo ugnį? 

- Žygiuoju toliau. 

— Būtent. Gerai, - šeichas Rašidas su meile, bet tarsi sau- 
godamasis pažvelgė žemyn į ant lovos gulintį vaikiną. - Turiu 

tave palikti, mano neįkainojamas mokiny Ahmadai. Tu mo- 
keisi gerai. 

— Dėkoju už jūsų žodžius. 

— Tikiu, kad niekas iš to, ką išmokai, neskatino tavęs suabe- 
joti tobula ir amžina Knygų knygos prigimtimi. 

— Tikrai ne, sere. Niekas. 

Nors Ahmadas kartais pamokų metu jusdavo mokytoją api- 
mančias panašias dvejones, dabar buvo ne laikas jį klausinėti, 
jau per vėlu: visi turime pasitikti mirtį su tokiu tikėjimu, kokį 
susikūrėme ir išsaugojome didžiajam Įvykiui. Ar jo tikėjimas, 
kartais klausdavo jis savęs, yra paaugliškos tuštybės vaisius, bū- 
das atskirti save nuo visų kitų pasmerktųjų - Džorilynos, Tai- 
lenolio ir kitų paklydusiųjų, jau mirusių, iš Centro vidurinės? 

Šeichas skubėjo ir buvo susirūpinęs, tačiau jam buvo sunku 
išsiskirti su mokiniu netarus paskutinio žodžio. 

— Turi spausdintas paskutinio apsiplovimo instrukcijas, prieš... 

- Taip, - atsakė Ahmadas, vyresniajam taip ir nebaigus sa- 
kinio. 

- Bet svarbiausia, - pamokomai tarė šeichas Rašidas, - yra 
šventasis Koranas. Jei tavęs laukiančios ilgos nakties metu dva- 
sia nusilps, atsiversk jį ir leisk Dievui kalbėti tau per savo pas- 
kutinįjį tobulą Pranašą. Netikėliai stebisi islamo jėga - ji sklinda 
iš Mahometo balso, vyriško balso, dykumos ir turgaus balso, iš 
vyro, gyvenusio tarp mūsų, žinojusio visas žemiškojo gyveni- 
mo galimybes ir vis dėlto įsiklausiusio į balsą iš anapus, paklu- 
susio jo diktuotei, nors daugelis Mekoje suskubo iš jo juoktis 
ir tyčiotis. 

— Mokytojau, mano dvasia nenusilps, - Ahmado balse su- 
skambo nekantra. 

Kai vyras pagaliau išėjo ir durys buvo užrakintos, vaikinas nu- 
sirengė iki apatinių ir apsiplovė mažulytėje vonioje, kur kriauklė 

remiasi į sėdinčiojo ant unitazo petį. Ilgas rudas dryžis kriauklėje 
liudijo, kad čia metų metus iš krano bėga vanduo su rūdimis. 

Ahmadas nusineša vienintelę kambaryje esančią kėdę prie 
vienintelio stalo - naktinio staliuko iš laku padengto klevo, iš- 
marginto pelenų spalvos duobutėmis nuo paliktų smilkti ciga- 
rečių. Jis pagarbiai paima dovanotąjį Koraną. Jo lankstūs pusla- 
piai paauksuotais kraštais atsiverčia ties penkiasdešimtąja sura 
„Kafas“. Jis skaito kairėje pusėje, kur išspausdintas angliškas 
vertimas, aiškų atbalsį to, ką jam sakė šeichas Rašidas: 

Bet jie iš tiesų stebėjosi, kai iš jų tarpo atsirado vienas, pilnas 
įspėjimų. Ir netikintieji sakė: „Tai nuostabus dalykas: nejaugi, kai 
numirsime ir pavirsime dulkėmis, tai įvyks? Ar toks sugrįžimas 
toli?'* 

Žodžiai kalba jam, bet prasmė ne visai aiški. Jis perskaito ki- 
tame puslapyje esantį arabišką tekstą ir suvokia, kad bedieviai — 
kaip keista, kad jie, tie velniai, turi teisę kalbėti šventajame Kora- 
ne, - abejoja kūno prisikėlimu, apie kurį skelbė Pranašas. Ahma- 
das taip pat sunkiai gali įsivaizduoti kūno atsikūrimą jį palikus. 
Jis mato savo sielą, tą mažą jo viduje sėdintį ir „aš... aš...“ karto- 
jantį kažką, tučtuojau įžengsiantį į kitą gyvenimą, tarsi pastūmus 
sukamąsias duris. Tuo jis panašus į netikinčiuosius: bal kazabū 
bi al-chaki lama džaahum fa hum fy amrin marydžin. Bet, - skai- 
to jis angliškai kitame puslapyje, - jie palaikė jiems atskleistą tie- 
są melu ir dabar yra suglumę.** 

Bet Dievas, bylojantis didingu daugiskaitos pirmuoju asme- 
niu, išsklaido jų suglumimą: Argi jie nežiūrėjo į dangų virš jų, ar 
nematė, kaip Mes pakėlėme jį irišpuošėme, ir nėra jameįtrūkiu.*** 


* Koranas, 50:2-3. 
** Koranas, 50:5. 
*** Koranas, 50:6. 

Ahmadas žino, kad danguje virš Naujojo Prospekto tvyro iš- 
metamųjų dujų ir vasaros drėgmės migla, tamsiai rusva dėme 
pasklidusi virš dantytų stogų. Bet Dievas pažada, kad virš viso 
to esama geresnio dangaus, tobulo dangaus, su švytinčiais mels- 
vų žvaigždžių raštais. Mes ištiesėme Žemę ir iškėlėme joje tvirtai 
stovinčius kalnus, ir išauginome įvairiausių gražių augalų dėl įti- 
kinimo ir priminimo kiekvienam tarnui, kuris kreipiasi į Dievą.* 

Taip. Ahmadas taps Dievo tarnu. Rytoj. Ta diena jau beveik 
atėjo. Vos už keleto colių nuo jo akių Dievas aprašo savo lie- 
tų, išauginsiantį sodus, ir surinkto derliaus grūdus, ir aukštas 
datulių palmes su apkibusiomis vaisiais šakomis viena virš kitos 
žmogui pasisotinti. 

Ir taip suteikėme gyvybę mirusiai žemei. Toks bus ir prisikėli- 
mas.** Mirusi šalis. Tai juk ši šalis. 

Taip pat paprastai ir nesuvokiamai, kaip pirmasis sukūrimas, 
įvyks ir antrasis. Argi Mes pavargome po pirmojo kūrimo? Bet jie 
vis tiek abejoja naujuoju sukūrimu? | 

Mes sukūrėme žmogų - ir Mes žinome, ką jo siela šnabžda 
jam, ir Mes esame arčiau jo, nei gysla kakle.*** 

Šios eilutės visada turėjo Ahmadui ypatingą, asmeninę reikš- 
mę; jis užverčia Koraną minkštu odiniu viršeliu, nudažytu ne- 
lygia raudona rožės žiedlapių spalva, įsitikinęs, kad Alachas yra 
šiame mažame keistame kambaryje, kad Jis myli jį, slapčia klau- 
sosi jo sielos šnabždesių, jos vos girdimos sumaišties. Jis jaučia, 
kaip kakle pulsuoja gysla, girdi Naujojo Prospekto eismo ūžesį, 
tai slopstantį, tai vėl riaumojantį (motociklai, surūdiję duslintu- 
vai) aplink didžiąją griuvėsių plynę už keleto kvartalų nuo Ah- 


* Koranas, 50:7. 
** Koranas, 50:10-11.. 
*** Koranas, 50:15-16. 

mado, ir girdi, kaip eismas rimsta Rotušės laikrodžiui išmušus 
vienuolika. Jis užminga laukdamas, kol išmuš kitą ketvirtį va- 
landos, nors apimtas pakilaus pasiaukojimo džiaugsmo virpulio 
ketino nemiegoti visą naktį. 


Pirmadienio rytas. Miegas staiga palieka jį. Jam vėl atrodo, kad 
girdi silpstantį šauksmą. Jį nustebina maudžiantis gumulas pilve, 
bet po keleto sekundžių Ahmadas prisimena, kokia šiandien die- 
na ir kas jo laukia. Jis dar gyvas. Šiandien jo laukia tolima kelionė. 

Jis pasižiūri į laikrodį, rūpestingai padėtą šalia Korano. Be 
dvidešimt septynios. Jau gaudžia eismas, į jo nieko neįtarian- 
čią tėkmę jis netrukus įsilies ir ją suardys. Visa rytinė pakrantė 
Dievo valia bus paralyžiuota. Jis nusimaudo po dušu kabinoje 
su nuplėšta plastikine užuolaida. Palaukia, kol ims bėgti šiltas 
vanduo, bet jo neatsiradus prisiverčia palįsti po varvančiais 
šaltais lašais. Jis nusiskuta, nors žino, kad iki šiol verda ginčai, 
kokius žmones Dievui patinka matyti, kai susitinka su jais akis 
į akį. Čehabai norėjo, kad jis skustųsi, nes barzdoti musulmo- 
nai, net paaugliai, gąsdino bedievius klientus. Mahometas Ata* 
skutosi, kaip ir daugelis iš aštuoniolikos įkvėptųjų kankinių. Jų 
žygio metinės buvo šeštadienį, ir priešas dabar tikrai susilpnino 
apsaugą, kaip tie dramblio žmonės prieš užpuolant paukščiams. 
Ahmadas atsinešė sportinį krepšį ir dabar iš jo traukia švarius 
apatinius, kojines ir paskutinius šviežiai išskalbtus baltus marš- 
kinius, dailiai ištemptus ant keleto kartono gabalėlių. 

Jis pasimeldžia ant maldos kilimėlio, netikras į abstrakčius 
raštus įaustas mihrabas dėmesį blaškančioje Naujojo Prospek- 


* Mahometas Ata - vienas iš rugsėjo 11-osios teroristinio akto vadeivų, pilotavęs 
lėktuvą, įsirėžusį į Pasaulio prekybos centro šiaurinį bokštą. 

to geografijoje rodo jam šventosios juodosios Kaabos Mekoje 
kryptį. Liesdamas kakta audinį, jis užuodžia tą patį vos juntamą 
žmogaus kvapą, kuriuo persmelktas ir melsvas apklotas. Jis pri- 
sidėjo prie virtinės tų, kurie dėl kažkokių paslaptingų priežas- 
čių gyveno čia iki jo, maudėsi po šaltų rūdžių pilnu vandeniu, 
skambant laikrodžiui rūkė savo cigaretes. Ahmadas suvalgo, 
nors alkis pranyko pilvą gniaužiančioje įtampoje, šešias apel- 
sino skilteles, pusę plastikinio indelio jogurto ir nemažą dalį 
Abaso duonos, nors medaus saldumas ir anyžiai neatrodo to- 
kie skanūs šią valandą, kai netrukus teks atlikti didįjį žygį, jo 
artumas spaudžia gerklę it tuoj prasiveršiantis kovos klyksmas. 
Jis padeda nesuvalgytą lipnią šventinę duoną, jogurto indelį 
ir pusę apelsino į šaldytuvą ant didžiausio iš marškinių išimto 
kartono gabalo, tarsi norėtų palikti maistą būsimam gyventojui 
taip, kad jo nepasiektų skruzdėlės ir tarakonai. Jo protą užgu- 
lusi migla, panaši į tą, kuri pasirodo prieš įvykį, aprašytą suroje 
„Didi nelaimė“: tą dieną, kai žmonės bus panašūs į išblaškytus 
drugius, o kalnai - į iššukuotos vilnos kuokštus.* 

Po septynių penkiolika jis uždaro duris, palikęs saugiajame 
kambaryje Koraną ir apsivalymo instrukcijas kitam šachidui, 
bet pasiėmęs savo sportinį krepšį su nešvariais apatiniais, ko- 
jinėmis ir baltais marškiniais. Jis pereina tamsiu koridoriumi 
ir išeina į tuščią skersgatvį, drėgną po naktį nulijusio lietaus. 
Orientuodamasis pagal Rotušės bokštą, Ahmadas eina į šiaurę, 
Reigano bulvaro ir „Puikybės baldų namams“ link. Jis išmeta 
savo krepšį į pirmą pasitaikiusią šiukšlių dėžę. 

Dangus ne giedras ir skaidrus, o pilkas ir pavandenijęs, su 
žemais gauruotais debesimis, besisunkiančiais greit išsisklai- 
dančio rūko liežuviais. Praėjusi naktis drėgnu blizgesiu paden- 


* Koranas, 101:5-5. 

gė asfaltą, liukų dangčius, asfalto lopus. Drėgmė limpa prie dar 
žalių krūmų, augančių šalia laiptų ir prieangių, ant išbluku- 
sių nuo karščio aliuminio apkalų. Dauguma ankštai stovinčių 
namų dar ne visai pabudę, nors iš blausiai apšviestų langų ki- 
toje namo pusėje, kur virtuvės, aidi lėkščių ir puodų žvangesys, 
TV laidų „Šiandien“ ir „Labas rytas, Amerika“ garsai, žmonės 
pusryčiauja, ir prasideda vienas iš daugelio įprastų Amerikos 
pirmadienių. 

Nematomas šuo viename iš namų suloja ant pro šalį einančio 
Ahmado šešėlio. Ugniaspalvė vienaakė katė - kita pamišėliška 
akis panaši į baltą stiklinį rutuliuką - spaudžiasi prie tinklinių 
lauko durų, laukdama, kol ją įleis; ji išriečia nugarą, primerkta 
sveikoji akis žybteli auksine kibirkštėle, tarsi praeinančiame pro 
šalį augalotame jaunuolyje būtų pajutusi kažką šiurpaus. Oras 
gnaibo Ahmado veidą, bet dulksna per menka, kad permerktų 
marškinius. Krakmolyta medvilnė šiugžda ant pečių, juodi siau- 
ri džinsai aptempia ilgas kojas, lengvai žengiančias vandeninga 
žeme. Jo bėgimo bateliai ryja erdvę, skiriančią jį nuo likimo; 
įmantrus jų puspadžių reljefas palieka šlapius atspaudus ant ly- 
gaus šaligatvio. Kas išmokys tave, kas yra pragarmė? - prisimena 
jis. Prisimena ir atsakymą: šėlstanti ugnis!“ Iki „Puikybės“ liko 
pusė mylios: šeši gyvenamųjų namų kvartalai ir nedidelis verslo 
kvartalas Dunkin Donuts, ir jau pakėlusi grotas bakalėjos krau- 
tuvė veikia, bet lombardas ir draudimo agentūra dar uždaryti. 
Reigano bulvare jau gaudžia eismas, šmižinėja mokykliniai au- 
tobusai - jų raudonos švieselės piktai paeiliui mirksi, kai jie pra- 
ryja būrelius laukiančių vaikų, nešinų ryškiomis kuprinėmis. O 
Ahmadas į mokyklą nebegrįš. Centro vidurinė jam dabar at- 
rodo - su visu grėsmingu klegesiu ir nepagarbiomis pašaipo- 
mis - maža žaislinė pilis, vaikiškas prieglobstis, kuriame galima 
nepriimti sprendimų. 

Jis laukia, kol šviesoforas parodys žingsniuojantį žmogų, ir 
pereina bulvarą. Nuo alyvos dėmėtas bulvaro betonas jam la- 
biau pažįstamas kaip sunkvežimio padangas laikantis paviršius, 
nei ši tyli, mįslingai dėmėta kelio juosta po kojomis. Jis pasuka 
į kairę ir artėja iš rytų, praeina pro laidojimo namus su plačiu 
prieangiu ir balta stogine - ANGERIS IR SUNUS - keistas, slidus 
it angis pavadinimas, paskui - pro padangų parduotuvę, anks- 
čiau buvusią degalinę (siurblius išmontavo, o aikštelę paliko). 
Ahmadas sustoja ant Tryliktosios gatvės kelkraščio ir pažvelgia 
į „Puikybės“ aikštelę. Oranžinio sunkvežimio nėra. Čarlio sa- 
abo taip pat nėra. Ten stovi du nežinomi automobiliai, pilkas 
ir juodas, pastatyti nerūpestingai, netaupiai — įstrižai aikštelės 
tarp paslaptingos veiklos pėdsakų: išmėtytų plastikinių ka- 
vos puodelių ir moliusko geldeles primenančių išsinešti skirto 
maisto dėžučių, numestų ant suskeldėjusio betono, suplotų nu- 
važiuojančių ir atvažiuojančių automobilių padangų, panašių į 
ant kelio suvažinėtus gyvūnus. 

Virš galvos pro debesis silpna balta šviesa it gęstantis žibin- 
tuvėlis šviečia saulė. Kol Ahmado niekas nepamatė, nors keis- 
tuose įžūliai pastatytuose automobiliuose, regis, nieko nėra, jis 
neria dešinėn, aukštyn Tryliktąja gatve, ir pereina ją pasislėpęs 
už krūmų ir aukštų žolių, išaugusių už surūdijusio šiukšlių kon- 
teinerio sklype, nepriklausančiame „Puikybei“, o esančiame už 
seniai neveikiančios, senovinį tramvajų primenančios užkandi- 
nės. Ši užkalta atgyvena stovi ant siauros gatvės - Franko Heigo 
terasos - kampo. Gatvė užstatyta eilėmis sujungtų namų, šio- 
kiadieniais, kol nesibaigia pamokos, jie skendi tyloje. 

Ahmadas žvilgteli į laikrodį: septynios dvidešimt septynios. 
Jis nusprendžia palaukti Čarlio iki be penkiolikos aštuonios, 
nors pagal grafiką jie turėtų išvažiuoti pusę aštuonių. Tačiau 
bėgant laikui jam vis labiau aiškėja, kad kažkas negerai ir Čar- 

lis nepasirodys. Ši aikštelė užnuodyta. Tuščia erdvė už parduo- 
tuvės jam visada kėlė pojūtį, kad yra stebimas iš viršaus, - tik 
šįkart jį stebi ne Dievas, jis nejaučia Dievo kvėpavimo. Tai jis, 
Ahmadas, stebi užgniaužęs kvapą. 

Staiga pro užpakalines parduotuvės duris ant krovimo plat- 
formos, iš kurios storų lentų dar sunkiasi sakai, išeina kostiu- 
muotas vyras ir nulipa laipteliais, ant kurių dažnai sėdiniuoda- 
vo Ahmadas. Pro čia tą naktį jis išėjo su Džorilyna ir jie išsi- 
skyrė visam laikui. Vyras drąsiai prieina prie savo automobilio 
ir kalbasi su kažkuo ant priekinės sėdynės gulėjusia racija ar 
mobiliuoju telefonu. Jam, kaip policininkui, nesvarbu, ar jį girdi 
kas nors, ar ne, tik dėl pro šalį švilpiančio transporto jo žodžius 
Ahmadas supranta ne daugiau nei paukščio giesmę. Akimirką 
jo baltas veidas atsisuka į Ahmado pusę - sotus, ne itin laimin- 
gas veidas agento, dirbančio bedievių vyriausybei, valdžiai, jau- 
čiančiai, kaip iš jos rankų sprūsta valdžia, - bet jaunuolio arabo 
jis nepamato. Nėra į ką ten žiūrėti - tik tarp piktžolių rūdijantis 
konteineris. 

Ahmado širdis daužosi, kaip tą naktį su Džorilyna. Dabar jis 
gailisi, kad nepasinaudojo ja, kai jai buvo užmokėta. Bet būtų 
buvę blogai pasinaudoti jos nuopuoliu, nors ji savo padėties ne- 
laiko bloga ir mano, kad ji laikina. Šeichas Rašidas tam būtų ne- 
pritaręs. Praeitą vakarą šeichas atrodė sunerimęs, kažkas, apie 
ką jis nenorėjo kalbėti, slėgė jį, kažkokia dvejonė nedavė ramy- 
bės. Ahmadas visada galėjo pajusti savo mokytojo dvejones, nes 
jam buvo labai svarbu, kad jų nebūtų. Dabar Ahmadą persmel- 
kia baimė. Jo veidas atrodo patinęs. Ši rami, taikinga vieta, ilgą 
laiką buvusi mėgstamiausia vieta pasaulyje, jo bevandene oaze, 
dabar prakeikta. 

Jis pajuda žemyn tylia Heigo terasa - vaikai mokykloje, tėvai 
dirba, - nueina porą kvartalų ir pasuka atgal į Reigano bulva- 

rą, arabų rajono link, ten paslėptas baltasis sunkvežimis. Turbūt 
įvyko koks nors nesusipratimas ir Čarlis jo lauks ten. Ahmadas 
skuba ir nuo padūmavusios saulės jį šiek tiek muša prakaitas. 
Parduotuvės Reigano bulvare prekiauja rimtais dalykais - pa- 
dangomis, kilimais, tapetais ir dažais, stambiais virtuvės įtaisais. 
Toliau prasideda automobilių prekybos agentūros su milžiniško- 
mis aikštelėmis, jose automobiliai sustatyti ankštai it kareiviai ri- 
kiuotėje, akrai automobilių, priekiniai stiklai ir chromo apvadai 
žvilga pro debesis prasimušusios saulės spinduliuose, atspindi 
šviesą it javų lauke vėjuotą dieną, skelia žiežirbas, kibirkščiuo- 
jančias nuo blizgančių trikampių ir lėtai spirale besisukančių 
gairelių. Naujas dėmesį patraukiantis išradimas, šiuolaikinių 
technologijų kūrinys yra tie siaubingai gyvai atrodantys plastiki- 
niai vamzdžiai, pripučiami iš apačios oro ir mojantys rankomis, 
trūkčiojantys pirmyn atgal apimti kančios, nuolatinio kviečian- 
čio susijaudinimo, maldaujantys praeivių užsukti ir nusipirkti 
automobilį ar, jeigu stovi prie blyninės, blynų šūsnį. Ahmadui, 
vieninteliam asmeniui, einančiam šios Reigano bulvaro atkarpos 
šaligatviu, tie vamzdžių milžinai pasitaiko dukart - dvigubai už 
jį didesni isteriškai mojuojantys žali džinai išsprogusiomis aki- 
mis ir sustingusia šypsena. Atsargiai juos aplenkdamas, vienišas 
praeivis veidu ir kulkšnimis pajunta gūsį karšto oro, suteikiančio 
šiai įkyriai, išsišiepusiai, kenčiančiai pabaisai gyvybės. Dievas 
dovanoja jums gyvybę, pagalvoja Ahmadas, jis jus ir numarina.* 

Ties kita sankryža jis pereina bulvarą. Žingsniuoja Šešioliktą- 
ja gatve Vakarų Pagrindinės link per juodųjų rajoną, panašų į tą, 
kuriuo lydėjo Džorilyną namo pasiklausęs jos giedojimo bažny- 
čioje. Kaip plačiai ji žiojo burną, parodydama pieniškai rausvą 
gerklę. Galbūt tada antrame aukšte tarp viena prie kitos sustaty- 

tų lovų, jam reikėjo leisti jai nučiulpti, kaip ji siūlėsi. „Mažiau ne- 
tvarkos“, - sakė ji. Dabar visos merginos, ne tik kekšės, išmoksta, 
kaip tai daryti, mokykloje apie tai nuolat sklido bjaurios šnekos: 
kurios pasiruošusios čiulpti ir kurios mėgsta nuryti. Todėl atsi- 
skirkite nuo moterų ir nesiartinkite prie jų, kol jos neapsivalys. O 
kai apsivalys, eikite pas jas, kaip jums prisakė Dievas. Nes Dievas 
išties myli Jam paklūstančius ir myli norinčius būti tyrais.* 

Ahmadas eina, apsirengęs juodai ir baltai, greit rėždamas 
orą, bet pastriuokomis, kaip tikras amerikietis, ir mato apleistas 
gatves, greitojo maisto šiukšles, sulaužytus plastikinius žaislus, 
nedažytus laiptelius ir prieangius, dar tamsuojančius nuo ryto 
drėgmės, suskilusius ir nepakeistus langų stiklus. Palei kelkraš- 
čius išrikiuoti praėjusio amžiaus amerikietiški automobiliai — 
daug didesni, nei jų reikia, kiūžtantys, suskilinėjusiais užpaka- 
liniais žibintais, be ratų gaubtų ir nuleistomis padangomis. Iš 
tolimesnių kambarių sklinda moteriški balsai, piktai skųsda- 
miesi vaikais, kurie gimė nelaukti ir dabar niekieno neprižiū- 
rimi spiečiasi prie vienintelių draugiškų balsų, sklindančių iš 
televizoriaus. Zandžai iš Karibų ar Žaliojo Kyšulio salų sodina 
gėles, dažo prieangius, semiasi vilčių ir energijos iš savo gyve- 
nimo Amerikoje, o gimusieji čia karta po kartos lindi purve ir 
tinginystėje, tai jų protestas - vergų protestas, virtęs degradaci- 
jos troškimu, visų religijų pabrėžiamos švaros atsisakymu. Ah- 
madas švarus. Šaltas dušas, po kuriuo maudėsi šįryt, liko tarsi 
antroji oda po drabužiais, tarsi didžiojo apsivalymo, į kurį taip 
skuba, nuojauta. Jo laikrodis rodo be dešimt aštuonias. 

Jis eina greitai, bet nebėga. Jis neturi patraukti dėmesio, turi 
praslysti miestu nepastebėtas. Vėliau bus antraštės, CNN repor- 
tažai, užtvindysiantys Viduriniuosius Rytus džiaugsmu, priver- 

siantys tironus drebėti prabangiuose Vašingtono kabinetuose. 
O dabar ir virpulys, ir misija priklauso jam, tai jo užduotis, jo 
paslaptis. Jis prisimena save dalyvaujantį bėgime, pritupiantį, 
purtantį nuogas rankas, atpalaiduojantį jas, laukiantį, kol nuai- 
dės startinio pistoleto šūvis ir grupelė vaikinų, įnirtingai dunk- 
sėdami kojomis, puls Centro vidurinės pasenusiu šlako takeliu. 
Kol kūnas neužvaldydavo proto ir smegenų neužliedavo adre- 
nalinas, jis nervindavosi daug labiau nei dabar, nes dabar veikia 
globojamas Dievo rankos, Jo visagalės visa apimančios valios. 
Geriausias Ahmado rezultatas mylios bėgime buvo 4 minutės 
48 sekundės ant elastingo žalio takelio su raudonomis skiriamo- 
siomis linijomis Belvilio rajono mokykloje. Jis atbėgo trečias, ir 
plaučiai po to degė nuo paskutinių kelių šimtų jardų proveržio 
liepsnos: jis aplenkė du vaikinus, tačiau dar du liko nepasiekiami 
jo kojoms it tolstantis miražas. 

Už penkių kvartalų Šešioliktoji gatvė išeina į Vakarų Pa- 
grindinę. Aplinkui it minkštos skulptūros stoviniuoja pagyve- 
nę musulmonai tamsiais kostiumais, o kai kurie - purvinomis 
galabijomis. Ahmadas susiranda Pep Bois ir „Al Aksa. Pigiau 
nebūna“ vitrinas, skersgatvį už jų, kuriuo jiedu su Čarliu ėjo iki 
buvusių „Kostelo mechanikos dirbtuvių“. Jis įsitikina, kad niekas 
jo nematė prieinant prie vata apmuštų metalo durelių, nudažy- 
tų vėmalų atspalviu. Joks Čarlis čia nelaukia. Viduje negirdėti 
nė garso. Saulė pagaliau prasiskverbė pro debesis ir Ahmadas 
jaučia, kaip prakaituoja pečiai ir nugara, - jo balti marškiniai 
prarado gaivumą. Už pusės kvartalo nuo čia, Vakarų Pagrindi- 
nėje gatvėje, jau sujudo pirmadienis. Skersgatvyje atsirado kele- 
tas automobilių ir pėsčiųjų. Jis pabando sukti naują varinę durų 
rankeną, bet ji nepasiduoda. Ahmadas suirzęs sukioja ją. Kaip 
toks mažas, nemąstantis metalo gabalėlis gali priešintis as-Sa- 
mad, Nepriekaištingojo, valios vykdymui. | 

Stengdamasis „nepanikuoti, Ahmadas bando pajudinti di- 
džiąsias pakeliamas duris. Jų apačioje įtaisyta rankena, ją pasu- 
kus atšaunama pora šoninių skląsčių. Rankena pasisuka, durys, 
išgąsdindamos Ahmadą, šauna į viršų, skrieja ir džergždamos 
atsitrenkia į viršutinius jas laikančius strypus, skendinčius pa- 
lubėje tvyrančioje prieblandoje. 

Ahmadas įleido šviesos į urvą. Čarlio šioje purvinoje vietoje 
nėra, nėra ir dviejų meistrų - techniko ir jo jaunojo pagalbinin- 
ko. Darbastaliai ir kaiščiai sienose atrodo taip, kaip Ahmadas ir 
prisimena. Šiukšlių ir išmėtytų detalių patalpos kampuose ma- 
žiau. Garažą valė ir tvarkė, lyg prieš pabaigą. Viduje tylu it pas- 
kutinįkart išplėštame kape. Skersgatviu važiuojantys automobi- 
liai blyksteli į urvą pavojingais šviesos atspindžiais, žvilgteli į 
vidų praeiviai. Viduje nieko nėra, bet sunkvežimis stovi - dėžę 
primenantis GMC 3500, ant jo šono neprofesionaliai ranka už- 
rašyta LANGŲ ŽALIUZĖS. 

Ahmadas nedrąsiai atidaro kabinos dureles ir mato, kad 
maskuojama spalva nudažyta dėžutė tebėra įtaisyta tarp dviejų 
sėdynių ir lipnia juosta priklijuota prie dėžės nuo pieno. Rakte- 
liai kabo prietaisų skydelyje, kviesdami įsibrovėlį juos pasukti. 
Du stori izoliuoti laidai nutįsę nuo detonatoriaus į sunkvežimio 
kėbulą. Durelės į kėbulą, pritūpusio žmogaus aukščio, atsida- 
ro vos šešis colius - įsitempia pro jas nutiesti laidai. Pro šešių 
colių plyšį Ahmadas užuodžia amonio salietros ir nitrometano 
degalų kvapą, mato vaiduokliškai blyškias plastikines statines 
aukščio jam iki juosmens ir kiekvienoje po šimtą šešiasdešimt 
kilogramų sprogstamojo mišinio. Lygus baltas statinių plasti- 
kas blizga tarsi gyvas kūnas. Sudurti geltoni laidai vejasi nuo 
sprogdinimo kapsulių, sustiprintų aliuminio milteliais ir PETN, 
įmontuotų kiekvienos statinės dugne. Dvidešimt penkios tal- 
pyklos, įžiūrimos prieblandoje, sustatytos po penkias kvadratu, 

kruopščiai surištos kartu dviguba skalbinių virve ir, kad neslys- 
tų, pritvirtintos prie skersinių bei kilpų kėbulo šonuose. Visa 
tai atrodo kaip šiuolaikinio meno kūrinys, kruopščiai padarytas 
ir nesuvokiamas. Ahmadas prisimena kresną techniką, jo dai- 
lius, švelnius tepaluotų rankų judesius, įsivaizduoja jį su nekaltu 
darbininko pasididžiavimu šypsantį retadante šypsena. Jie visi 
čia, visi šiame plane, nuostabaus mechanizmo dalys, pritaikytos 
viena prie kitos. Kiti pradingo, bet Ahmadas liko, jis padės pas- 
kutinę detalę į vietą. 

Jis švelniai užtraukia mažas medines dureles ir grąžina už- 
taisytų statinių rinkinį į kvapnią tamsą. Jos buvo jam patikėtos. 
Jis, kaip ir jie, - karys. Jį supa kariai bendražygiai, nors jie ir 
tyli, nors nepaliko jokių instrukcijų. Durys sunkvežimio gale 
užrakintos kabančia spyna. Uždėta didžiulė sklendė, pro plyšį 
jos gale perverta stora ąsa ir užkabinta sunki pakabinama spy- 
na su šifru. Ahmadui šifro niekas nepasakė. Jis supranta paliktą 
žinią: turi pasitikėti savo broliais taip, kaip jie pasitiki Ahmadu, 
turi pasitikėti jų nepaaiškinamu dingimu, turi įvykdyti planą. 
Jis tapo vieninteliu išlikusiu Gailestingojo ir Nepriekaištingojo 
įrankiu. Jam parūpino sunkvežimio, kurį jis paprastai vairuoja, 
dvynį, kad jo kelias būtų tiesus ir lengvas. Jis nedrąsiai sėdasi į 
vairuotojo vietą. Senos dirbtinės odos sėdynė šilta, lyg nuo jos 
kažkas ką tik atsikėlė. 

Sprogimas, prisimena jis iš Centro vidurinės fizikos pamokų, 
tai kieto kūno ar skysčių žaibiškas virsmas dujomis, kai medžia- 
ga mažiau nei per sekundę išsiplečia šimtus kartų. Ir tai viskas. 
Tarsi stovėdamas ant tokio cheminio virsmo ribos, jis mato save, 
mažą ir susikaupusį, lipantį į nepažįstamą sunkvežimį, užvedan- 
tį variklį, didinantį apsukas ir ramiai išsukantį į skersgatvį. 

Jam ramybės neduoda tik vienas mažas dalykas. Išlipęs nu- 
leisti džeržgiančių garažo durų - už savęs, sunkvežimio ir ne- 

matomos bendrininkų kompanijos - Ahmadas jaučia, kaip ryte 
išgertos apelsinų sultys ir užgniaužtas nervingumas spaudžia 
šlapimo pūslę. Prieš kelionę geriau būtų nusišlapinti. Jis palieka 
sunkvežimį užvestu varikliu skersgatvio šalikelėje, vėl pakelia 
garažo duris ir už tepaluotų durų be užrašo, įspraustų tarp dar- 
bastalių, susiranda dirbtuvių tualetą. Patraukus virvelę, įsižiebia 
plika lemputė ir stovi blizgantis porceliano indas su ovalia, įtar- 
tinai atrodančia akimi vandens, kurį reiks nuleisti įliejus savo 
srovelę. Jis kruopščiai nusiplauna rankas, naudodamasis rieba- 
lus šalinančiu skysčiu, stovinčiu ant praustuvo. Ahmadas grįžta 
į lauką, patraukęs mazguotą virvę nuleidžia džeržgiančias duris 
ir viduje net susigūžia supratęs, kaip kvaila ir pavojinga buvo 
palikti sunkvežimį įjungtu varikliu net minutei ar dviem. Ap- 
imtas pakilios, bet kartu ir atpalaiduojančios paskutinės dienos 
jausenos jis normaliai nebemąsto. Nereikia pamesti galvos, rei- 
kia suvokti save kaip Dievo įrankį - ramų, tvirtą, ryžtingą ir 
nemąstantį, koks ir turi būti įrankis. 

Jis pažvelgia į Timex - po aštuonių devynios. Prarastos dar 
keturios minutės. Jis vairuoja sunkvežimį, stengdamasis išveng- 
ti duobių, staigių stabtelėjimų ir trūktelėjimų. Atsilieka nuo jų- 
dviejų su Čarliu nustatyto grafiko, bet tik mažiau nei dvidešim- 
čia minučių. Truputį nusiraminęs, nes sunkvežimis jau važiuoja 
tapęs kasdienio eismo dalimi, jis išsuka iš skersgatvio ir suka 
Vakarų Pagrindine į kairę, vėl pravažiuoja Pep Boys su klaikoku 
trijų vyrukų - Menio, Mo ir Džeko, sujungtų į trigalvį nykštuko 
kūną, piešiniu. 

Visiškai išsibudinęs miestas mirga ir sukasi aplinkui. Jis įsi- 
vaizduoja savo sunkvežimį kaip į apskritimą įspraustą stačia- 
kampį, matomą iš sraigtasparnio gaudynių metu, besibraunantį 
gatvėmis, sustojantį ties šviesoforais. Šis sunkvežimis elgiasi ki- 
taip nei „Puikybė“, kuri trupučiuką siūbuoja į šalis ir vairuotojas 

jaučiasi taip, lyg sėdėtų ant dramblio. Vairuodamas „Langų ža- 
liuzes“ jis nejaučia organiško ryšio. Vairas netinka jo rankoms. 
Kiekvienas kelio paviršiaus nelygumas supurto visą karkasą. 
Priekiniai ratai atkakliai krypsta į kairę, lyg avarijos metu būtų 
įlenktas rėmas. Svoris - dukart didesnis, nei turėjo Makvėjus, 
kompaktiškesnis ir sunkesnis, nei kuris nors baldų krovinys — 
stumia jį, kai stabdo ties raudona, ir traukia atgal, kai pajuda 
užsidegus žaliai. 

Norėdamas išvengti miesto centro - mokyklos, Rotušės, baž- 
nyčios, griuvėsių plynės, stiklinių dangoraižių strampų, pasta- 
tytų vyriausybės kaip duoklė miestui - Ahmadas pasuka į Va- 
šingtono gatvę, taip pavadintą, nes, kaip kažkada sakė Čarlis, 
važiuojant kita kryptimi prie šios gatvės stovi namas, kuriame 
didysis generolas buvo įsirengęs vieną iš savo būstinių Naujaja- 
me Džersyje. Džihadas ir Revoliucija - tokie pat karai, aiškino 
Čarlis - žūtbūtiniai, žiaurūs pažemintųjų karai, nes imperialis- 
tinis buldogas reikalauja paklusti jo paties naudai sugalvotoms 
niekšingoms taisyklėms. | 

Ahmadas įjungia radiją - nustatyta bjauri repo stotis, besi- 
spjaudanti sunkiai suprantamomis nešvankybėmis. Jis susiran- 
da WCBS-AM ir diktorius springdamas praneša, kad ties įvaža 
į Linkolno tunelį kaip visada susidarė grūstis - stok - važiuok, 
och och. Skuboti tauškalai iš sraigtasparnio, ir pasigirsta triukš- 
minga pop muzika. Jis išjungia radiją. Šioje velnio apsėstoje 
visuomenėje žmogui paskutinę gyvenimo valandą nėra net ką 
paklausyti. Tyla geriau. Tyla - tai Dievo muzika. Susitikdamas 
su Dievu Ahmadas turi būti švarus. Pagalvojus apie susitikimą 
su esybe, tokia artima, kaip gysla kakle, šaltukas, atsiradęs Ah- 
mado skrandyje, nuvinguriuoja į vidurius - tą esybę jis visąlaik 
jautė greta kaip tėvą, kaip brolį, bet niekada negalėjo kreiptis 
tiesiai į tobulą Jo švytėjimą. O dabar jis - betėvis, neturintis 

brolio, vykdo nepermaldaujamą Dievo valią: Ahmadas skuba 
pristatyti Hutamą - Niokojančią ugnį. O dar tiksliau, kaip kaž- 
kada jam aiškino šeichas Rašidas, Hutama reiškia sudaužanti į 


gabalus. 


Naujajame Prospekte esama tik vienos sankryžos su Aštuonias- 
dešimtuoju keliu. Ahmadas pasuka sunkvežimį į pietryčius Va- 
šingtono gatve iki Vašingtono ir Tildeno gatvės sankirtos, o ši 
veda tiesiai į Aštuoniasdešimtąjį kelią, šiuo dienos metu griau- 
dėjantį Niujorko link. Už trijų kvartalų į šiaurę nuo sankryžos, 
ant plataus posūkio, kur Getty degalinė stovi priešais Mobil 
degalinę ir parduotuvę „Sekundėlė; Ahmadas pastebi tarsi 
pažįstamą povyzą, stovinčią ant šaligatvio ir mojuojančią, bet 
mojančią ne kaip žmogus, veltui bandantis pasigauti taksi, ku- 
rie šiaip sau Naujajame Prospekte nestoja ir juos reikia kviesti 
telefonu, - mojančią jam. Ir iš tiesų, jis rodo per priekinį stiklą 
į Ahmadą pirštu ir iškelia delnus, lyg norėdamas jį sustabdyti. 
Tai ponas Levis, dėvintis savo rudą prie pilkų kelnių netinkantį 
švarką. Jis šį pirmadienį apsirengęs taip, kaip vaikšto į mokyklą, 
tik vietoj to stovi gatvėje už mylios nuo Centro vidurinės. 

Šis netikėtas susitikimas sutrukdo Ahmadui. Jis stengiasi nu- 
raminti pakrikusias mintis. Galbūt ponas Levis turi žinutę nuo 
Čarlio, nors Ahmadas nemano, jog jie pažįsta vienas kitą - kon- 
sultantui nepatiko, kad Ahmadas gavo vairuotojo pažymėjimą 
ir vairuoja sunkvežimį. O galbūt tai skubi žinutė nuo motinos, 
kuri šią vasarą minėjo poną Levį pernelyg dažnai tonu, rodan- 
čiu, kad ji vėl įsivėlė. Ahmadas neketina sustoti, kaip nestotų 
ties viena iš besiraitančių įkyrių baidyklių, padarytų iš oro pri- 
pūstų plastikinių vamzdžių, viliojančių pirkėjus išsukti iš pa- 
grindinės gatvės. 

Bet šviesoforo šviesa pasikeičia, eismas sulėtėja ir sunkve- 
žimis priverstas sustoti. Ponas Levis - Ahmadas nė nežinojo, 
kad jis gali taip greitai judėti, - neria per eismo juostas ir iškė- 
lęs ranką įsakmiai pabeldžia į keleivio langą. Sumišęs, įpratęs 
mokytojui rodyti pagarbą, Ahmadas pasilenkia ir paspaudžia 
durų atrakinimo mygtuką. Geriau tegul jis būna viduje, kartu 
su juo, paskubomis nusprendžia jaunuolis, nei gatvėje, kur gali 
paskelbti pavojų. Ponas Levis atplėšia dureles, eismui pajudėjus 
prisitraukia ir šlepteli ant juodos supleišėjusios sėdynės. Jis už- 
trenkia duris. Jis švokščia. 

— Ačiū, - sako. - Jau ėmiau baimintis, kad tave pražiop- 
sojau. 

— O iš kur jūs žinojot, kad čia būsiu? 

- Į Aštuoniasdešimtąjį kelią yra tik viena išvaža. 

— Bet čia ne mano sunkvežimis. 

- Žinojau, kad taip ir bus. 

— Kaipė 

- Ilga pasaka. Žinau tik nuotrupas. „Langų žaliuzės“ - juo- 
kinga. Atverkite kelią šviesai. Kas sakė, kad tie vyrukai neturi 
humoro jausmo? 

Jis vis dar šniokštuoja. Pažvelgęs į jo profilį ten, kur anksčiau 
sėdėdavo Čarlis, Ahmadas nustemba, koks senas atrodo kon- 
sultantas, ištrauktas iš bruzdančio jaunimo minios. Po akimis 
susikaupęs nuovargis. Lūpos atvipusios, vokų oda po antakiais 
padribusi. Įdomu, ką jauti kasdien risdamasis vis arčiau mirties, 
pagalvoja Ahmadas. Jis pats niekada nesužinos. Galbūt nugyve- 
nęs tiek ilgai, kiek ponas Levis, to nejauti. Gaudydamas orą Le- 
vis išsitiesia patenkintas, kad pasiekė savo ir pateko į Ahmado 
sunkvežimį. 

— Kas čia? - klausia rodydamas į pilkšvą dėžutę, pritvirtintą 
prie plastikinės dėžės tarp dviejų sėdynių. 

— Nelieskit! - žodis išsiveržia taip staiga, kad Ahmadas iš 
mandagumo dar priduria: - Sere. 

— Neliesiu, - atsako ponas Levis. - Bet ir tu neliesk. 

Ir tyliai apžiūri dėžutę, jos neliesdamas. 

- Užsienio gamybos, galbūt čekiška ar kiniška. Tai tikrai ne 
mūsų senas geras LD20 detonatorius. Žinai, buvau armijoje, 
nors manęs ir neišsiuntė į Vietnamą. Tai nedavė man ramybės. 
Nenorėjau ten vykti, bet norėjau kaip nors pasirodyti. Tu tai gali 
suprasti. Norą gerai pasirodyti. 

— Ne. Nesuprantu, - sako Ahmadas. 

Šis staigus įsiveržimas išmušė jį iš vėžių. Jo mintys it kama- 
nės daužosi į kaukolės sieneles. Tačiau jis toliau sklandžiai vai- 
ruoja GMC 3500 įvažos į Aštuoniasdešimtąjį kelią lankstu. Šią 
valandą, kai visi vyksta į darbą, jis sausakimšas. Ahmadas jau 
ėmė priprasti prie nelemto šio sunkvežimio būdo. 

— Kiek Žinau, jie dėdavo sprogmenis į tų Vietkongo vorų 
urvus, užtaisydavo juos ir susprogdindavo. Vadino tai švilpikų 
medžiokle. Bjaurus reginys. Bet ten ir taip nieko gražaus nebu- 
vo. Be moterų. Bet girdėjau, kad ir jomis negalėjai pasitikėti. Jos 
taip pat dirbo Vietkongui. 

Nors ir ūžiančia galva, Ahmadas bando aiškiai išdėstyti savo 
padėtį: 

- Sere, jei jūs bandysite nutraukti laidus ar trukdysite man 
vairuoti, aš susprogdinsiu keturias tonas sprogmenų. Geltona 
svirtelė - saugiklis, aš dabar jį išjungiu. 

Jis - trekšt - pasuka svirtelę į dešinę, ir abu vyrai laukia, kas 
nutiks. O Ahmadas pagalvoja: „Jei kas nors nutiks, mes to ne- 
besužinosim.“ 

Nieko neatsitinka, bet saugiklis jau išjungtas. Dabar Ahma- 
dui lieka nuleisti nykštį į mažą įdubą su raudonu detonatoriaus 
mygtuku ir palaukti keletą mikrosekundžių, kol įžiebti milteliai 

prasiskverbs prie sprogimą sustiprinsiančio PETN ir degalų ir 
pateks į tonas nitratų. Nenuleisdamas akių nuo užsikimšusio 
greitkelio, jis nykščio galu užčiuopia glotnų mygtuką. Jei šis iš- 
glebęs žydas pamėgins priversti jį nukrypti nuo tikslo, jis atsi- 
kratys jo kaip popiergalio, kaip išpeštos vilnos kuokšto. 

- Neturiu tokių ketinimų, - sako jam ponas Levis apsimes- 
tinai nerūpestingu balsu, kokiu patardavo žlungantiems moki- 
niams, nepaklusniems mokiniams ir mokiniams, kuriems į save 
nusispjaut. - Aš tik noriu papasakoti tau keletą dalykų. Gal jie 
tave sudomins. 

— Kokių dalykų? Pasakokite, ir aš jus išlaipinsiu, kai priartė- 
sime prie tikslo. 

- Na, svarbiausia, manau, tai, kad Čarlis negyvas. 

— Negyvas? 

- Tiesą sakant, jam nukirto galvą. Siaubinga, ar ne? Prieš tai 
jį kankino. Kūnas buvo rastas vakar rytą, Lankose prie kanalo, 
į pietus nuo „Gigantų“ stadiono. Jie norėjo, kad jį rastų. Prie 
kūno buvo prisegtas arabiškai parašytas raštelis. Akivaizdu, kad 
Čarlis slapčia dirbo CŽV, ir ana pusė galop tai išsiaiškino. 

Buvo tėvas, kuris dingo, Ahmado atminčiai nespėjus jo įam- 
žinti, o vėliau Čarlis — toks draugiškas, parodęs jam kelius, o 
dabar šis pavargęs žydas, atrodantis taip, tarsi drabužius rengėsi 
patamsy, užėmė jų vietą - tuščią vietą šalia jo. 

— O kas tiksliai buvo parašyta raštelyje? 

- Ak, nežinau. Vis tas pats, tie patys dalykai: sulaužęs prie- 
saiką nubaudžia pats save. Dievas jam atlygins. 

— Tai panašu į Koraną. Į keturiasdešimt aštuntąją sūrą. 

- Panašu ir į Torą. Kaip pasakysi. Aš daug ko nežinau. Vėlai 
pradėjau. 

- Ar galiu paklausti, kaip sužinojote tai, ką žinote? 

- Iš žmonos sesers. Ji dirba Vašingtone, Nacionalinio sau- 

gumo departamente. Ji man vakar skambino: mano Žmona, 
kalbėdamasi su ja, užsiminė, kad tavimi domiuosi, ir jie ėmė 
svarstyti, ar esama kokių nors sąsajų. Jie nesugebėjo tavęs rasti. 
Niekas nesugebėjo. O aš pamaniau - pamėginsiu. 

— Kodėl turėčiau tikėti tuo, ką sakote? 

- Netikėk. Tikėk tik tuo, kas atitinka tavo žinomus dalykus, 
Spėju, kad atitinka. Na, ir kur dabar Čarlis, jei pamelavaų? jo 
žmona sako, kad jis pradingo. Ji prisiekinėja, kad jis tik dirbo 
baldų versle. 

— O kas atsitiko kitiems Čehabams ir žmonėms, kuriems jie 
veždavo pinigus? 

Ahmadui įkandin važiuoja tamsiai mėlynas mersedesas, 
vairuojamas pernelyg jauno vaikino, kad užsidirbtų mersedę- 
sui, nebent jis lošė biržoje ir naudojosi kitų nesėkmėmis. Tokie 
žmonės prabangiai gyvena vadinamuosiuose Naujojo Džersio 
miegamuosiuose miesteliuose ir šokinėja iš dangoraižių, kai 
užsitraukia Dievo nemalonę. Ahmadas jaučiasi viršesnis ų5 tą 
mersedeso vairuotoją ir nekreipia dėmesio į jo pypsėjimą ir mė- 
tymąsi į šonus - taip šis stengiasi pabrėžti savo norą, kad balta- 
sis sunkvežimis taip lėtai nesivilktų vidurine juosta. 

Ponas Levis atsako: 

- Išsislapstė pogrindyje, išsilakstė, manau. Jie sugavo dų vy- 
rus, bandžiusius iš Niuarko išskristi į Paryžių, o Čarlio tėvas 
atsidūrė ligoninėje - jam, kiek žinau, širdies smūgis. 

— Iš tikrųjų tai jis serga diabetu. 

- Koks skirtumas. Jis sakosi mylintis šią šalį, ir jo sūnus ją 
mylėjo, o dabar sūnus už šią šalį ir mirė. Pasak vienos teorijos, 
tai jis ir įskundė savo sūnų. Yra dar dėdė Floridoje - federalai 
kurį laiką nenuleido nuo jo akių. Šios organizacijos užverstos 
bylomis ir viena su kita nebendrauja, bet tikrai pražiopso ne 
visas gudrybes. Dėdė ims kalbėti, ar prabils kas nors kitas, 


299 


John Updike » TERORISTAS 


- Nežinau. Nebuvau apdovanotas laime, - sausai atsako Ah- 
madas, - turėti brolį. 

— Anokia čia laimė, sprendžiant iš to, ką matau mokykloje. 
Kažkur skaičiau, kad šakalų jaunikliai ima mirtinai pjautis vos 
gimę. 

Ne taip šaltai, net su šypsena, Ahmadas sako ponui Leviui: 

- Čarlis apie džihadą kalbėjo labai ugningai. 

- Akivaizdu, tai buvo vienas iš jo vaidmenų. Niekada nebu- 
vau jo sutikęs. Regis, jis buvo linkęs rizikuoti. Jo klaida, pasak 
mano svainės, - o ji tik pakartojo tai, ką sako jos viršininkas, 
nes dievina tą mulkį, - jo lemtinga klaida buvo per ilgai laukti. 
Jis per ilgai rezgė pinkles. Žiūrėjo per daug filmų. 

- Jis daug žiūrėjo televizorių. Svajojo kada nors kurti rekla- 
mas. 

- Stengiuosi tau paaiškinti, Ahmadai, kad nebūtina tai da- 
ryti. Viskas baigta. Čarlis visai nenorėjo, kad eitum iki galo. Jis 
naudojosi tavimi, norėdamas išaiškinti kitus. 

Ahmadas mintyse peržvelgia besirangantį, vinguriuojantį to, 
kas pasakyta, ritinį ir nusprendžia: 

- Tai bus šlovinga islamo pergalė. 

— Islamo? Kaip? 

- Žus daugybė bedievių, kitiems bus pridaryta nepatogumų. 

— Turbūt juokauji, - sako ponas Levis, Ahmadui mikliai per- 
važiuojant iš 80-ojo į rytus vedančio kelio į pietinį 95-ąjį. 

Jis užima vidurinę juostą ir neleidžia mersedesui aplenkti 
iš dešinės, tuo tarpu pagrindinis eismo stautas plūsta į rytus, 
Džordžo Vašingtono tilto link. Kairėje nuo vėjelio raibuliuoja 
Overpeko upė, tekanti Hakensako pusėn. Sunkvežimis važiuo- 
ja Naujojo Džersio greitkeliu, iškilusiu virš pelkynų, čia išnau- 
dotas kiekvienas nusausintas plotelis. Greitkelis šakojasi - kai- 
rioji atšaka suka Linkolno tunelio išvažos link. Sąmokslininkai 

pasirūpino, kad elektroninio važiavimo mokesčio atsakiklis 
būtų pritvirtintas sunkvežimio priekinio stiklo viduryje: taip 
sunkvežimis ramiai pravažiuos pro rinkliavos būdelę ir apsau- 
gą, arba mokesčio rinkėjas matys jaunojo vairuotojo veidą tik 
akimirką. 

— Pagalvok apie motiną, - iš pono Levio balso dingo leng- 
vumas, jame suskambo šaiži gaidelė. - Ji ne tik praras tave, ji 
išgarsės kaip motina, užauginusi siaubūną. Pamišėlį. 

Ahmadui ima patikti tai, kad jo visiškai nejaudina įsibrovė- 
lio argumentai. 

— Motinai aš niekada nebuvau svarbus, - aiškina jis, - nors, 
tenka pripažinti, kai, jos nelaimei, gimiau, ji savo pareigas at- 
liko. O kalbant apie siaubūno motiną, tai Artimuosiuose Ry- 
tuose kankinių motinos yra labai gerbiamos ir gauna nemažą 
pašalpą. 

Ponas Levis atsako: 

— Esu įsitikinęs, ji mieliau turėtų tave, o ne pašalpą. 

— O kodėl jūs esate toks įsitikinęs, pone? Ar gerai ją pažįs- 
tate“ 

Pasirodo žuvėdros - iš pradžių pro priekinį stiklą jis mato 
tik keletą, vėliau dešimtis, o dešimtys virsta šimtais, sūkuriuo- 
jančiais virš sąvartyno. Virš šio godžių sparnuočių sambūrio, 
virš niauraus Hadsono stūkso akmeninis, rantytas it raktas 
didžiojo miesto, Šėtono širdies, siluetas. Apšviesti iš rytų jo 
bokštai dunkso iš vakarų metamuose šešėliuose, o tarp jų sū- 
kuriuoja, švyti miglelė. Pono Levio tyla pranašauja naują iš- 
puolį prieš Ahmado įsitikinimus, bet šią akimirką ir vairuoto- 
jas, ir jo keleivis tylėdami žvelgia į vieną iš pasaulio stebuklų, 
staiga dingstantį iš akių, eismui pajudėjus į priekį: abipus 95- 
ojo greitkelio atsiveria tuščios erdvės - žole užžėlusios pelkės 
su melsvo dangaus properšomis, atsispindinčiomis purve vin- 

giuojančiuose vandens srautuose. Aukštai ant priekinio stiklo 
blyksteli sidabrinis kryželis, pakilęs iš Niuarko tarptautinio oro 
uosto, nubrėžia pieno balsvumo danguje dvigubą pėdsaką, tar- 
si tiesdamas kelią tiems, kurie seks paskui jį skrydžių vadovų 
nubraižytoje raizgalynėje. 

Ponas Levis suardo šią akimirką prabildamas: 

— Na, apie ką dar galime pasikalbėti? Apie „Gigantų“ stadi- 
oną. Ar žiūrėjai vakar Jets* žaidimą? Kai tas vaikis, Karteris, 
nesugraibė kamuolio rungtynių pradžioje, pamaniau sau: „Na, 
va, ir vėl tas pats, kaip ir praeitą sezoną.“ Bet ne, jie ištempė, 
trisdešimt vienas - dvidešimt keturi, nors atsipalaiduot niekaip 
negalėjai, kol tas naujokas, saugas Kolmenas, paskutinę minutę 
užkirto kelią Bengalo finaliniam proveržiui. 

Tai turbūt kažkokia žydiška komedija, į ją Ahmadas nekrei- 
pia dėmesio. 

— Negaliu patikėti, kad rimtai ketini nužudyti šimtus nekaltų 
žmonių. 

— O kas sakė, kad bedieviai nekalti? Taip tvirtina tik patys 
netikintieji. Dievas Korane sako taip: Būk negailestingas neti- 
kintiesiems.** Degink juos, traiškyk, nes jie pamiršo Dievą. Jie 
mano, kad savęs paties pakanka. Jie myli šį gyvenimą labiau, 
nei būsimąjį. 

— Todėl dabar juos reikia žudyti. Tikrai žiauru. 

- Jums galbūt ir žiauru. Jūs, kiek žinau, atsimetęs nuo tikė- 
jimo žydas. Netikite niekuo. Trečiojoje Korano suroje sako- 
ma, kad net visas pasaulio auksas neišpirks tų, kurie anksčiau 
tikėjo, o dabar nebetiki, ir kad Dievas niekada nebepriims jų 
atgailos. 


* New York Jets - profesionali Niujorko amerikietiškojo futbolo komanda. 
** Koranas, 48:29. 

Ponas Levis atsidūsta. Ahmadas girdi, kaip jam kvėpuojant 
gerklėje gargia drėgmė, mažulyčiai baimės lašeliai. 

— Na, ką gi, Toroje taip pat pilna atstumiančių ir absurdiškų 
dalykų. Maras, skerdynės, viskas pagal Jahvės užsakymą. Gen- 
tys, kurioms nepasisekė tapti išrinktosiomis, - uždrausti jas, 
jokio joms pasigailėjimo. Tik jie dar nebuvo sukūrę padoraus 
Pragaro, tuo pasirūpino krikščionys. Būk išmintingas - dvasi- 
ninkai valdo žmones baime. Įpiršti Pragaro vaizdinį - turbūt 
seniausia įbauginimo taktika pasaulyje. Kartu su kankinimais. 
Ir pats Pragaras grindžiamas kankinimu. Tu tikrai visu tuo gali 
tikėti? Dievu - vyriausiuoju budeliu? Dievu - genocido vieš- 
pačiu? 

- Prie Čarlio prisegtame raštelyje buvo parašyta: „Ir mes su- 
silauksime Jo atpildo.“ Jūs paminėjote Torą, savo religines tra- 
dicijas. Pranašas yra pasakęs daug gerų žodžių apie Abraomą. 
Man įdomu būtų žinoti: ar jūs kada tikėjote? Ir kodėl praradot 
tikėjimą? 

- Aš toks gimiau. Mano tėvas nekentė judaizmo, ir jo tėvas 
taip pat. Jie kaltino religiją dėl visų pasaulio kančių - religija 
sutaiko žmones su jų bėdomis. Bet jie priėmė kitą religiją - ko- 
munizmą. Bet tau neįdomu apie tai klausytis. 

- Aš nieko prieš. Mums naudinga rasti sutarimą. Prieš atsi- 
radant Izraeliui musulmonai ir žydai buvo broliai - jie priklausė 
krikščioniško pasaulio pakraščiams, kėlė juoką savo komiškais 
drabužiais, buvo pramoga krikščionims, kurie dėl turto ir po- 
pieriaus baltumo odos jautėsi saugūs. Nepaisant turimos naftos, 
jie niekino mus, apgaudinėjo Saudo Arabijos princus, atimda- 
mi tai, kas jiems priklausė pagal prigimtinę teisę. 

Ponas Levis vėl atsidūsta. 

- Neblogus „mus“ čia nupiešei, Ahmadai. 

Perpildytame greitkelyje eismas sulėtėja ir užstringa. Ap- 

link nuorodos: NORT BERGENAS, SEKOKAS, VIHOKENAS, 
495-ASIS KELIAS, Į LINKOLNO TUNELĮ. Nors niekada čia ne- 
važiavęs - nei su Čarliu, nei vienas - Ahmadui nesunku lai- 
kytis nuorodų, nepaisant net to, kad 495-asis kelias, kuriuo 
trūkčiodamas šliaužia eismo srautas, daro kilpą, nuleisdamas 
automobilių srautą nuo Vihokeno uolos prie upės. Jis įsivaiz- 
duoja šalia skambantį balsą: „Atsipalaiduok, Patrakėli. Čia ne 
aukštoji matematika.“ 

Keliu leidžiantis žemyn tuntai automobilių įsilieja į eismą 
iš šalutinių kelių pietuose ir vakaruose. Virš automobilių sto- 
gų Ahmadas įžvelgia jų visų bendrą tikslą - ilgą rusvą akme- 
ninį fasadą ir tris baltomis plytelėmis įrėmintas arkines įvažas: 
į kiekvieną telpa po dvi eismo juostas. Ant ženklo užrašyta: 
SUNKVEŽIMIAMS - Į DEŠINĘ. Kiti sunkvežimiai - rudas UPS, 
geltonas Ryder, margi prekeivių pikapai, pūškuojantys ir žvie- 
giantys vilkikai, tempiantys milžiniškus kalnus šviežių Sodų 
valstijos produktų į Manhatano virtuves - spaudžiasi į dešinę, 
pavažiuoja keletą pėdų, stabdo. 

— Dabar pats laikas išlipti, pone Levi. Kai įvažiuosime į tune- 
lį, sustoti nebegalėsiu. 

Konsultantas įsiremia rankomis į šlaunis, aptemptas nede- 
rančiomis pilkomis kelnėmis, kad Ahmadas matytų, jog jis nė 
neketina liesti durelių. 

— Nė nemanau lipti. Dalyvausiame šiame reikale kartu, 
sūnau. 

— Aš jums ne sūnus. O jeigu bandysite atkreipti kieno nors 
dėmesį, susprogdinsiu sunkvežimį tiesiog čia, eismo kamštyje. 
Ne pati geriausia vieta, bet žus užtektinai. 

- Galiu lažintis, kad nesusprogdinsi. Tu per geras vaikis. 
Tavo motina pasakojo, kaip negalėdavai prisiversti užminti va- 
balo. Stengdavaisi pagauti jį į popieriuką ir išmesti pro langą. 

— Regis, jūs su mama daug kalbėjotės. 

— Konsultavau ją. Mes abu norime tau tik gero. 

— Man nepatiko traiškyti vabalų, bet ir liesti jų nemėgau. Bi- 
jojau, kad įgels ar pridergs į ranką. 

Ponas Levis įžeidžiamai juokiasi. Ahmadas laikosi savo: 

— Vabalai gali tuštintis - mokėmės per biologijos pamokas. 
Jie turi žarnyną, išangę ir visa kita, kaip ir mes. 

Jo protas įnirtingai dirba, mąstymas įtemptas iki ribos. Nes 
jau, regis, nebėra laiko ginčams, ponas Levis greta atrodo ne- 
materialus, pusiau tikras, taip jis visada jautė Dievą - artimesnį 
nei brolis, tarsi būtų susidvejinęs ir pusiau atsivėręs, kaip kny- 
ga su įrištais puslapiais - lyginiais ir nelyginiais, perskaitytais ir 
neperskaitytais. 

Keista, bet prie trijų Linkolno tunelio žiočių (Menio, Mo ir 
Džeko) auga medžiai ir žaliuoja žolė: virš susigrūdusių auto- 
mobilių, virš beprasmiško užsidegančių ir gęstančių raudonųjų 
ir posūkio šviesų mirgesio, ant žemės pylimo želia nušienau- 
tos žolės trikampis. „Tai paskutinis mano matomas žemės lopi- 
nėlis“, - mąsto Ahmadas, ta maža pievelė, kur niekas niekada 
nestovi, nerengia iškylų, kurios niekas anksčiau nebuvo dorai 
pastebėjęs, tik tuoj užgesiančios jo akys. 

Keletas vyrų ir moterų pilkšvai melsvomis uniformomis 
stovi sutirštėjusio, į priekį trūkčiojančio eismo srauto pakraš- 
čiuose. Tie policininkai atrodo it mieli žiūrovai, o ne prižiū- 
rėtojai - jie plepa, stovėdami poromis ir mėgaudamiesi išni- 
rusios, bet dar padūmavusios saulės šviesa. Spūstis, šiuo laiku 
čia susidaranti kasdien, jiems tokia pati gamtos dalis, kaip ir 
saulėtekis, potvyniai ar kiti be proto įsikišimo pasikartojan- 
tys reiškiniai. Vienas iš policininkų - kresna tvirta moteris, 
iš po jos unifrominės kepurės prie kaklo ir ausų išsipešę švie- 
sūs plaukai, o aukšta krūtinė spaudžia uniformos kišenes su 

ženkleliu ir šovinių juosta. Ji prisiviliojo du uniformuotus 
vyrus - juodaodį ir baltąjį. Abu gašliai šiepiasi, jų juosmenys 
apkarstyti sunkiais ginklais. Ahmadas pažvelgia į Timex - aš- 
tuonios penkiasdešimt penkios. Sunkvežimyje jis jau praleido 
keturiasdešimt penkias minutes. Po devynių penkiolika viskas 
bus baigta. 

Jis pasuko sunkvežimį į dešinę, įgudusiai naudodamasis 
veidrodėliais ir išnaudodamas mažiausią už jo esančių automo- 
bilių dvejonę. Spūstis, vos prieš akimirką atrodžiusi nepajudi- 
nama, išsisklaidė į juostas, vedančias į du Manhatano krypties 
tunelius. Staiga Ahmadas pamato, kad tarp jo ir įvažos į deši- 
nįjį tunelį stovi vos pusė tuzino furgonų ir automobilių. Tarp 
jų - dešimties pėdų aukščio nuomojamas dengtas sunkvežimis, 
skirtas daiktams gabenti, aliuminiu apmuštas maisto furgonė- 
lis, aklinai uždarytas ir užrakintas iki tos akimirkos, kai bus iš- 
lankstytas jo prekystalis ir įjungta virtuvė, tiesiai nuo šaligatvio 
maitinsianti neišrankią minią, keletas paprastų automobilių ir 
bronzos spalvos volvo mikroautobusas su zandžų šeima. Ah- 
madas mandagiu mostu leidžia vairuotojui įslysti į priešais su- 
sidariusią eilę. 

— Tu nepravažiuosi pro būdelę, - perspėja jį ponas Levis dus- 
liu balsu, tarsi jo krūtinę iš nugaros spaustų koks žaliūkas. - At- 
rodai per jaunas, kad tau leistų išvažiuoti už valstijos ribų. 

Tačiau mokesčių rinkėjo būdelė tuščia. Tuštutėlė. Užsidega 
žalias užrašas: UŽ VAŽIAVIMĄ SUMOKĖTA, ir baltam Ahmado 
sunkvežimiui leidžiama įvažiuoti į tunelį. 

Viduje viskas tučtuojau nušvinta keista šviesa: liguistos kre- 
minės spalvos plytelėmis išklotos tunelio sienos gaubia dvigubą 
automobilių ir sunkvežimių srautą. Tokioje erdvėje suspaustas 
triukšmas kelia aidą - prigęsta, lyg garsas sklistų per vandenį. 
Ahmadas jaučiasi taip, tarsi jau būtų nugrimzdęs po vandeniu. 

Jis įsivaizduoją tamsų Hadsono svorį virš galvos, slegiantį ply- 
telėmis išklijuotas lubas. Dirbtinės šviesos tunelyje pakanka, ta- 
čiau ji drumsta - automobiliai vos velkasi balkšvoje prieblando- 
je. Kai kurie sunkvežimiai tokie dideli, kad jų priekabos viršus, 
rodos, dreskia lubas. Tarp jų juda grūstyje prie įvažos įsiterpę 
automobiliai. 

Pro priekinį stiklą Ahmadas žvelgia žemyn, į užpakalinį 
bronzinio mikroautobuso V90 langą. Jame du nugara į vairuo- 
toją sėdintys vaikai spokso į jį, tikėdamiesi pramogos. Jie neat- 
rodo aprengti neatidžiai, tik kruopščiai nerūpestingai, ironiš- 
kai, akį rėžiančiais drabužiais, kokiais baltųjų vaikai rengiami 
šeimyninių išvykų metu. Šiai juodaodžių šeimai puikiai sekėsi, 
kol Ahmadas rankos mostu nepraleido jų į priekį. 

Po pirmojo proveržio, pagaliau užėmęs iš išsisklaidžiusios 
prie įvažos į tunelį spūsties atkovotą vietą, eismo srautas vėl 
stabteli dėl kažkokios nematomos kliūties ar keblumo prie- 
kyje. Tolydus judėjimas pasirodė esąs apgaulė. Vairuotojai 
stabdo, spigina raudonosiomis šviesomis. Ahmadas suvokia 
nejaučiantis nepasitenkinimo šia kliūtimi, šiuo trūkčiojimu į 
priekį. Nuožulnus kelio paviršius, netikėtai šiurkštus ir nely- 
gus, kaip vietai, niekada nemačiusiai dienos šviesos, grasinosi 
pernelyg greitai nugabenti jį, jo bendrakeleivį ir krovinį link 
žemiausio tunelio taško, už kurio, paskutiniame tunelio treč- 
dalyje, slypi teoriškai silpniausia vieta, - ten, kaip buvo pasa- 
kyta Ahmadui, tunelis daro posūkį ir yra pažeidžiamiausias. 
Ten ir baigsis jo gyvenimas. Jo mintyse it mirgantis miražas 
iškyla prižiūrėtas, bet nenaudojamas žolės trikampis virš įva- 
žos į tunelį. Jam gaila tos žolės, po kurią niekas niekada ne- 
vaikščiojo. 

Atsikrenkštęs jis prabyla. 

— Aš neatrodau jaunas, - paaiškina ponui Leviui. - Mes, Vi- 

duriniųjų Rytų kraujo turintys vyrai... mes bręstame anksčiau 
nei anglosaksai. Čarlis sakydavo, kad atrodau dvidešimt viene- 
rių, galiu vairuoti didžiulį sunkvežimį ir niekam neateis į galvą 
mane stabdyti. 

- Tas Čarlis prišnekėjo daugybę dalykų, - atsako ponas 
Levis. 

Jo nenuoširdžiame mokytojo balse justi įtampa. 

— Ar norėtumėte, kad nekalbėčiau laikui artėjant? Juk įma- 
noma, kad, nors ir esate atkritęs, norėsite pasimelsti. 

Vienas iš volvo užpakalyje sėdinčių vaikų, mergaitė tankiais 
plaukais, susuktais ant galvos į du smagius kamuoliukus, pri- 
menančius kažkada labai garsaus animacinio peliuko ausis, 
stengiasi šypsenomis patraukti Ahmado dėmesį, bet jis nepa- 
siduoda. 

— Ne, - prataria Levis, tarsi jam būtų sunku pasakyti net šį 
vienskiemenį žodį. - Kalbėk. Paklausk manęs ko nors. 

— Apie šeichą Rašidą. Ar tavo informatorius žinojo, kas jam 
nutiko, kai viskas išaiškėjo? 

- Šiuo metu jis dingęs kaip į vandenį. Bet grįžti į Jemeną 
jam nepavyks. Pažadu. Tiems šunsnukiams negali nuolat viskas 
baigtis geruoju. 

— Praeitą naktį jis mane aplankė. Atrodė nuliūdęs. Nors jis 
visada toks buvo. Manau, jo išsimokslinimas tvirtesnis už jo ti- 
kėjimą. 

- Ir jis tau nepasakė, kad viskas žlugo? Čarlį rado vakar 
anksti ryte. 

- Ne. Jis patikino, kad Čarlis lauks manęs, kaip ir buvo pla- 
nuota. Palinkėjo man sėkmės. 

— Suvertė tau visą atsakomybę. 

Ahmadas pajunta jo balse panieką ir patvirtina: 

— Aš ir esu už viską atsakingas, - ir neištveria nepasigyręs: - 

Šįryt „Puikybės“ aikštelėje stovėjo du keisti automobiliai. Ma- 
čiau vyrą, kuris garsiai, valdingu tonu kalbėjo mobiliuoju. Aš jį 
mačiau, 0 jis manęs - ne. 

Mergytės pakurstytas jos mažasis broliukas kartu su ja pri- 
spaudžia veidą prie gaubto lango, sprogina akis, kraipo burną, 
stengiasi priversti Ahmadą nusišypsoti, atkreipti dėmesį. 


Ponas Levis susmunka sėdynėje, apsimesdamas nerūpestingu, 
o gal gūždamasis nuo to, ką jam piešia vaizduotė. 

Jis sako: 

— Dėdė Semas vėl susimovė. Farai tikriausiai buvo išėję kavos 
ar vidiniu ryšiu pasakojo vienas kitam nešvankius anekdotus - 
kas žino? Klausyk. Man reikia tau kai ką pasakyti. Aš dulkinau 
tavo motiną. 

Ahmadas pastebi, kad plytelės ant sienų, atspindėdamos to- 
kią daugybę stabdančių automobilių raudonųjų šviesų, švyti 
rausvai. Automobiliai trūkteli keletą pėdų į priekį ir vėl stabdo. 

— Mes susitikinėjom visą vasarą, - tęsia Levis, Ahmadui nie- 
ko neatsakius. - Ji stulbinama. Nė nežinojau, kad vėl galiu ką 
nors pamilti, kad mane vėl užplūs gyvenimo syvai. 

— Manau, motina, - šiek tiek pamąstęs taria Ahmadas, - 
lengvai permiega su vyrais. Slaugės įpratusios turėti reikalų su 
kūnais, be to, ji laiko save laisva šiuolaikine moterimi. 

— Neimk giliai į širdį, nieko ypatinga neįvyko - tai nori man 
pasakyti? Bet aš paėmiau. Ji tapo man ištisu pasauliu. Praradęs 
ją, jaučiuosi tarsi išgyvenęs po rimtos operacijos. Man skauda. 
Aš per daug geriu. Tu to nesuprasi. 

— Neįsižeiskite, pone, bet supraskite, - iš aukšto sako Ahma- 
das, - manęs visai nedžiugina tai, kad motina sanguliauja su 
žydu. 

Levis nusikvatoja kimiu, panašiu į lojimą juoku. 

— Na, ką tu, mes juk visi amerikiečiai. Tokia idėja - ar Centro 
mokykloje tau nesakė? Airių kilmės amerikiečiai, afroamerikie- 
čiai, žydų kilmės amerikiečiai, net arabų kilmės amerikiečiai. 

— Pasakykit nors vieną. 

Levis pasijunta užkluptas iš netyčių. 

- Omaras Šarifas, - sako. 

Jis žino, kad ne tokiomis įtemptomis aplinkybėmis prisimin- 
tų ir kitų. 

— Ne amerikietis. Bandykite dar kartą. 

— Hm... Kuo jis ten vardu? Liu Alsindoras. 

— Karimas Abdul Džabaras*, - pataiso Ahmadas. 

- Ačiū. Tai buvo gerokai prieš tau atsirandant. 

- Bet jis buvo didvyris. Įveikė daug prietarų. 

— Maniau, kad tai buvo Džekis Robinsonas**, bet tiek to. 

- Ar jau priartėjome prie žemiausio tunelio taško? 

- Iš kur galiu žinoti? Atėjus laikui, mes prie visko priartė- 
jame. Atsidūręs tunelyje, nurodymų nerasi. Anksčiau ant šių 
pėsčiųjų takelių stovėdavo policininkai, bet jų daugiau nebėra. 
Jie čia stovėjo drausmei palaikyti, bet, manau, policininkai nu- 
sispjovė į drausmę kartu su visais. 

Toliau judėjimas keletą minučių užstrigo. Prieš juos ir už jų 
ima pypti automobiliai - triukšmas slysta plytelėmis, kaip di- 
džiulio muzikos intrumento kvėpavimas. Tarsi šis stabtelėjimas 
būtų jiems suteikęs begalę laisvo laiko, Ahmadas atsigręžia ir 
klausia Džeko Levio: 


* Kareem Abdul-Jabbar (Ferdinand Lewis Alcindor, g. 1947) - vienas geriausių 
JAV krepšininkų, įtrauktas į NBA Penkiasdešimtmečio komandą. Krepšinį paliko 
1989-aisiais. | 

** Jack Roosevelt „Jackie“ Robinson (1919-1972) - pirmasis juodaodis Pagrindinės 
beisbolo lygos žaidėjas. 

— Ar jums kada teko skaityti Egipto poetą ir filosofą Saidą 
Kutubą*? Prieš penkiasdešimt metų jis buvo atvykęs į Jungtines 
Valstijas ir buvo priblokštas rasinės diskriminacijos ir lytinio 
palaidumo. Jis padarė išvadą, kad amerikiečiai labiausiai nuto- 
lę nuo Dievo ir dievobaimingumo. Tačiau džahilyjos** sąvoka, 
reiškianti neišmanymo, tamsumo būseną prieš pasirodant Ma- 
hometui, gali būti taikoma ir pasauliečiams musulmonams. Tai 
jie tampa teisėtais nužudymo taikiniais. 

— Skamba protingai. Įtrauksiu jį į pasirenkamo skaitymo są- 
rašus, jei gyvensiu. Šį semestrą pasirašiau sutartį dėstyti kursą 
apie pilietines teises. Nes mirtinai įkyrėjo visą dieną sėdėti tame 
sename sandėliuke ir įkalbinėti niaurius sociopatus nemesti 
mokyklos. Tegul meta - tokia mano nauja filosofija. 

— Pone, man labai gaila, bet jūs neišgyvensite. Po keleto mi- 
nučių aš išvysiu Dievo veidą. Mano širdis perpildyta lūkesčio. 

Jų juostoje eismas pasislenka į priekį. Priešais esančiame 
automobilyje važiuojantiems vaikams nusibodo bandyti at- 
kreipti Ahmado dėmesį. Mažasis berniukas, užsimaukšlinęs 
raudoną kepurėlę su snapeliu, dryžuotais Yankees komandos 
uniformą mėgdžiojančiais marškiniais susirangė ir užmigo 
šiame trūkčiojančiame sraute, sunkvežimių stabdžių žviegime 
ir pūkštime, šiame plytelėmis išklotame pragare, kur švarus 
benzinas virsta smalkėmis. Mergytė su pūstomis kasytėmis, 
įkišusi nykštį į burną, prisiglaudė prie brolio ir žvelgia į Ah- 


* Sayyd Outb (1906-1966) - egiptiečių rašytojas, švietėjas, poetas, islamo teoreti- 
kas ir vienas iš Egipto musulmonų brolijos vadovų 6-7 praėjusio amžiaus dešimt- 
mečiais. 

** Džahilyja (arab.) - tamsumas, neišprusimas - islamo sąvoka, reiškianti nežinoji- 
mą, jog viskas priklauso nuo Dievo valios. Šia sąvoka apibūdinama ir Arabijos bei 
arabų padėtis prieš atsirandant islamui, t. y. prieš tai, kai Mahometui buvo apreikš- 
tas Koranas. 

madą stiklinėmis akimis, daugiau netrokšdama, kad ją paste- 
bėtų. 

— Nagi, pirmyn. Pamatyk tą šunsnukį, - sako jam Džekas 
Levis, sėsdamasis tiesiai, pasitermpdamas, jaudulys nurausvina 
jo liguistai blyškius skruostus. - Varyk, pasižiūrėk į tą suknistą 
Dievo veidą - man nusispjaut. Kodėl man tai turi rūpėti? Mo- 
teris, dėl kurios krausčiausi iš proto, mane metė, darbas nykus, 
kas rytą atsibundu ketvirtą ir negaliu užmigti. Mano žmona... 
Jėzau, per liūdna apie tai kalbėti. Ji mato, koks aš nelaimingas, 
kaltina save, kad taip siaubingai sustorėjo, ir ėmėsi kažkokios 
skubios dietos, kuri gali ją pražudyti. Ji žvėriškai kankinasi, nes 
nevalgo. Ir man norisi jai pasakyti: „Bete, pamiršk tą dietą, nie- 
kas nebesugrąžins tų laikų, kai buvome jauni.“ Nors mes nieka- 
da nebuvome išskirtiniai. Kartais linksmindavome vienas kitą, 
juokdavomės, džiaugėmės paprastais dalykais, kartą per savai- 
tę pietaudavome mieste, vaikščiojom į kiną, kai turėjom jėgų, 
retkarčiais surengdavom kokią iškylą prie krioklių. Vienintelis 
mūsų vaikas, vardu Markas, gyvena Albukerkėje ir tenori mus 
pamiršti. Negali jo dėl to kaltint. Mes taip pat elgėmės su savo 
tėvais: kuo greičiau juos palikti, jie nieko nesupranta, jie daro 
gėdą. Kuo vardu tas tavo filosofas? 

— Saidas Kutubas. O jeigu tiksliai - Kutbas. Mano buvęs mo- 
kytojas šeichas Rašidas labai jį mėgo. 

- Jis gerai sako apie Ameriką. Rasės, seksas - tai mus baugina. 
Kai tik išsikvepi, iš Amerikos nebegauni nieko. Ji netgi neleidžia 
tau padoriai numirti: ligoninės siurbia iš medicinos draudimo 
pinigus, kiek tik gali. Farmacijos kompanijos pavertė gydytojus 
sukčiais. Kodėl turėčiau trintis šiame pasaulyje, kol kokia nors 
liga pavers mane melžiama sukčių gaujos karve? Tegul Betė pa- 
sidžiaugia nors tais trupiniais, kuriuos jai paliksiu - aš taip ma- 
nau. Esu šiam pasauliui našta, užimu jame vietą. Nagi, pirmyn, 

spausk tą supistą mygtuką. Kaip mobiliuoju kažkam pasakė vie- 
nas rugsėjo vienuoliktą lėktuvu skridęs vaikinas: „Viskas įvyks 
labai greitai.“ 

Džekas ištiesia ranką prie detonatoriaus, ir Ahmadas antrą- 
kart ją sučiumpa. 

- Prašau, pone Levi, - sako jis. - Tai privalau padaryti aš. 
Jeigu tai padarysite jūs, bus nebe pergalė, o pralaimėjimas. 

— O, Dieve, tau derėtų būti teisininku. Gerai, nebespausk 
rankos. Aš tik juokavau. 

Mergytė autobusiuko gale matė šias trumpas grumtynes ir 
jos susidomėjimas pažadino brolį. Į Ahmadą su Leviu įsispok- 
so keturios blizgančios juodos akys. Ahmadas akies kampučiu 
mato, kaip ponas Levis viena ranka trina kitos plaštaką. Jis sako 
Ahmadui - galbūt norėdamas suminkštinti jį pagyromis: 

- Sustiprėjai per vasarą. Po mūsų pokalbio mokykloje davei 
paspausti tokią glebnią ranką, kad vos neįsižeidžiau. 

— Taip, daugiau nebebijau Tailenolio. 

— Tailenolio? 

— Dar vienas, šiemet baigęs Centro vidurinę. Bukaprotis mu- 
šeika, pasiglemžęs man patinkančią merginą. Kuriai patikau aš, 
nors ir atrodžiau keistas. Taigi, ne jūs vienas turite meilės bėdų. 
Pasak islamo teoretikų, garbinti gyvulišką instinktą - viena iš 
pagoniškų Vakarų klaidų. 

— Papasakok man apie skaistuoles. Apie septyniasdešimt dvi 
skaisčias mergeles, aptarnausiančias tave anapus. 

- Šventajame Korane nenurodytas tikslus churyjat *skaičius. 
Ten sakoma, kad jų daug, jos tamsiaakės, žvelgia droviai ir jų 
niekada nelietė joks vyras ar džinas. 

— O, dar ir džinai! Vajetau. 


* Hurijos (arab.). 

— Jūs šaipotės net nemokėdamas kalbos, - Ahmadas jaučia, 
kaip jam kalbant nekenčiamas raudonis užlieja skruostus. - 
Šeichas Rašidas išaiškino, kad džinai ir hurijos - Dievo meilės 
mums simboliai. O ta meilė yra visa apimanti, nuolat atsinauji- 
nanti ir paprastiems mirtingiesiems nesuvokiama. 

— Na, jeigu tu taip supranti, tegu. Nesiginčiju. Su sprogimu 
nepasiginčysi. 

— Ką jūs vadinate sprogimu, man bus tik smeigtuko dūris, 
maža skylutė, pro kurią Dievo jėga patenka į pasaulį. 

Nors atrodė, kad ši akimirka stringančiame transporto sraute 
niekados neateis, iš vos pastebimo tunelio išsilyginimo ir nedi- 
delio kelio pakilimo Ahmadas supranta, kad žemiausias taškas 
pasiektas, o plytelėmis išklotos sienos linkis priešais, retkarčiais 
matomas pro aukštas sunkvežimių priekabas, žymi tą silpnąją 
vietą, kurioje turėtų būti susprogdintas fanatiškai kruopščiai ir 
glaudžiai iš plastikinių statinių sudėliotas kvadratas. 

Jis nukelia dešinę ranką nuo vairo ir laiko virš kariška ny- 
kia spalva nudažytos dėžutės su nedidele įduba, į kurią tilps jo 
nykštys. Kai jis paspaus mygtuką, atsidurs pas Dievą. Dievas 
nebebus toks siaubingai vienišas. Jis sutiks tave kaip Savo sūnų. 

— Nagi, spausk, - ragina jį Džekas Levis. - O aš atsipalaiduo- 
siu. Viešpatie, koks aš pastaruoju metu pavargęs! 

- Jūs nepajusit skausmo. 

- Bet jį pajus daugybė kitų, - atsako pagyvenęs vyriškis, stai- 
ga vėl susmukdamas. Bet kalbėti nenustoja: - Ne taip aš tai įsi- 
vaizdavau. 

— Ką įsivaizdavote? - it aidas klausia Ahmadas, jausdamasis 
švarus ir tuščiaviduris. 

— Mirtį. Visąlaik maniau mirsiąs lovoje. Gal todėl taip ne- 
mėgstu joje gulėti. Lovoje. 

„Jis nori mirti, - mąsto Ahmadas. - Jis provokuoja mane at- 

likti šį darbą už jį.“ Penkiasdešimt šeštojoje suroje Pranašas kal- 
ba apie akimirką, kai mirštančio žmogaus siela pasiekia gerklę“. 
Taakimirka atėjo. Kelionė, miradž**. Burakas pasirengęs. Išsitie- 
sia šlamėdami jo sparnai. Tačiau toje pačioje suroje „Atsitiki- 
mas“ Dievas klausia: Mes sukūrėme jus: kodėl nenorite pripažinti 
Tiesos? Jūsų sėkla, kurią švaistote, - ar jūs ją kuriate, ar Mes, 
Kūrėjas?***Dievas nenori griauti: juk Jis sukūrė pasaulį. 

Plytelių ornamentas ant sienų ir išmetamųjų dujų nujuodin- 
tos plytelės ant lubų - begalinė, tolstanti kvadratų seka, prime- 
nanti milimetrinį popierių, suvyniotą į trijų matmenų figūrą — 
sprogsta Ahmado mintyse milžiniškame Kūrimo postūmyje, 
viena po kitos ritasi koncentrinės bangos, toliau ir toliau sklis- 
damos nuo pradinio niekio taško, paklusdamos Dievo valiai - 
didžiajam perėjimui iš nebūties į būtį. Tokia buvo Mielaširdin- 
gojo, Gailestingojo, ar-Rachman ir ar-Rachym, Gyvojo, Pakan- 
čiojo, Dosniojo, Tobulojo, Šviesos, Vedlio valia. Jis nenori, kad 
mes išniekintume Jo Kūrinį trokšdami mirties. Jis trokšta gyve- 
nimo. 

Ahmadas sugrąžina dešinę ranką ant vairo. Du vaikučiai 
priekyje važiuojančiame automobilyje, su meile aprengti ir su- 
šukuoti tėvų, kas vakarą maudomi ir čiūčiuojami, žvelgia į jį 
iškilmingai, rimtai, jo susikaupime jie pajunta permainas, 0 vei- 
do išraiškoje, sumišusioje su priekinio stiklo blizgesiu, - kažką 
neįprasta. Jis raminamai pakelia dešinės rankos pirštus nuo vai- 
ro ir mojuoja jais, kaip apvirtęs ant nugaros vabalas kojelėmis. 
Pagaliau pastebėti vaikai nusišypso, ir Ahmadas nesulaiko šyp- 
senos. Jis žvilgteli į laikrodį - po devynių aštuoniolika. Maksi- 


* Koranas, 56:83. 
** Pranašo Mahometo kelionė į dangų (arab.). 
*** Koranas, 56:57-59. 

malios žalos jau nebepadarysi: akimirka praėjo, ir tunelio linkis 
ima pamažu platėti į dienos šviesos keturkampį. | 

— Ką? - klausia Levis, lyg būtų neišgirdęs Ahmado atsakymo 
į savo repliką. Jis vėl išsitiesia. 

Juodaodžiai vaikai, taip pat pajutę artėjant išsigelbėjimą, mai- 
vosi pro volvo langus, pirštų galiukais tempia akių kampučius ir 
vizgina iškištais liežuviais. Ahmadas vėl bando jiems nusišyp- 
soti ir pakartoja draugišką gestą - pamoja pirštais, bet vangiai, 
jis jaučiasi išsekęs. Ryškiai apšviestos tunelio žiotys išsiplečia ir 
praryja jį, jo keleivius ir vaiduoklius. Visi kartu jie išnyra į blan- 
kią, bet brėkštančią dar vieno pirmadienio Manhatane šviesą. 
Priežastis, dėl kurios eismas tunelyje taip lėtai, trūkčiodamas 
slinko, pagaliau išnyko, išsisklaidė grįstoje atviroje erdvėje tarp 
vidutinio aukščio gyvenamųjų namų, skelbimų lentų, plytinių 
pastatų eilių ir už keleto kvartalų matomų tolimų, trapių stiklo 
dangoraižių. Tai kuo puikiausiai galėtų būti kokia nors bevardė 
šiaurinė Naujojo Džersio vieta, ir tik Empire State dangoraižis, 
vėl tapęs aukščiausiu pastatu Niujorke, išduoda, kad tai kažkas 
kita. Bronzinis autobusiukas pasuka į dešinę, į pietus. Vaikai, 
užburti miesto vaizdų, sukioja galvas į visas puses ir nė nepa- 
moja Ahmadui atsisveikinti. Po tokios aukos jų vardan Ahma- 
das jaučiasi paniekintas. 

Šalia jo sėdintis ponas Levis prataria: 

- Biče! - sako kvailai mėgdžiodamas mokinius. - Aš visas 
permirkęs prakaitu. Buvau tavim patikėjęs, - ir pajutęs, kad pa- 
sirinko netinkamą toną, jau švelniau priduria: - Puikiai padir- 
bėjai, drauguži. Sveikas atvykęs į Didįjį Obuolį. 


Ahmadas sulėtina, o paskui ir visai sustabdo sunkvežimį beveik 
pačiame plataus kelio viduryje. Automobiliai ir sunkvežimiai, 

besispraudžiantys į laisvę už sustojusio balto sunkvežimio, ap- 
važiuoja jį, spaudžia garso signalus - šoniniai jų langai atsida- 
ro, pasipila nešvankūs gestai. Ahmadas pastebi tamsiai mėlyną 
greitį didinantį mersedesą ir nusišypso, pagalvojęs, kad jo pasi- 
pūtęs ir niekam tikęs vairuotojas, investicijų vagis, veltui sten- 
gėsi jį aplenkti - vis tiek teko vilktis iš paskos. 

Džekas Levis suvokia, kad vadovauti dabar teks jam. 

- Taigi, - sako jis, - klausimas toks: ką dabar daryti? Reikia 
grąžinti šį sunkvežimį atgal, į Džersį. Ten apsidžiaugs jį pamatę. 
Ir, apgailestauju, bet apsidžiaugs pamatę tave. Bet tu nepada- 
rei jokio nusikaltimo - aš pats pirmas tai pabrėšiu, - tik išvežei 
pavojingų medžiagų krovinį už valstijos ribų su C kategorijos 
pažymėjimu. Jie turbūt atims jį, bet nieko čia tokio. Kad ir kaip 
ten būtų, vežioti baldus nėra tikroji tavo ateitis. 

Ahmadas pavaro sunkvežimį į priekį, truputį pasitraukia iš 
eismo srauto ir laukia tolesnių nurodymų. 

— Važiuok tiesiai ir, kai tik galėsi, suk į kairę, - sako jam Dže- 
kas. - Nebenoriu grįžti į tunelį su tavimi ir tuo daiktu, ačiū. 
Važiuosime Džordžo Vašingtono tiltu. Kaip manai, ar galima 
vėl įjungti saugiklį? 

Ahmadas nuleidžia ranką, dabar jau bijodamas ką nors pada- 
ryti kruopščiai suderintam mechanizmui. Trakšt, sako maža gel- 
tona svirtelė, ir sunkiam kroviniui nieko nenutinka. Ponas Levis, 
su palengvėjimu suvokęs, kad yra gyvas, nesiliauja šnekėjęs: 

- Ties ta sankryža suk į kairę. Manau, ten turėtų būti Dešim- 
tasis aveniu. Bandau prisiminti, ar Vestsaido greitkeliu leidžia- 
ma važiuoti sunkvežimiams. Mums gali tekti važiuoti Riversai- 
do keliu arba nusigauti iki Brodvėjaus ir važiuoti juo iki pat tilto. 

Ahmadas leidžiasi vadovaujamas, suka į kairę. 

- Vairuoji kaip profas, - sako jam ponas Levis. - Ar gerai 
jautiesi? 

Ahmadas linkteli. 

- Žinau, patyrei šoką. Aš - taip pat. Bet čia, deja, šitos dėžės 
nepastatysi. O kai privažiuosim tiltą, būsim jau beveik namie. 
Tiltu išvažiuosim į Aštuoniasdešimtąjį kelią. O tada - tiesiai į 
policijos būstinę, ji už Rotušės pastato. Neleisim tiems niekšams 
mūsų įbauginti. Tai, kad grąžini šį sunkvežimį sveiką ir gyvą, 
jiems tik į naudą, ir jie tai supras, jei turi nors pusę smegenų. 
Juk galėjo įvykti nelaimė. Visiems, kas stengsis tave įbauginti, 
sakyk, kad tave šiems spąstams, šiai abejotinai operacijai paruo- 
šė CŽV agentas. Tu esi auka, Ahmadai, tave pakišo. Nemanau, 
kad Nacionalinio saugumo departamentas norėtų pamatyti šios 
operacijos smulkmenas spaudoje arba išgirsti svarstomas ko- 
kiame nors teisme. 

Ponas Levis kvartalą ar du tyli, tikėdamasis išgirsti ką nors iš 
Ahmado, o tada tęsia: 

- Žinau, apie tai kalbėti tikrai per anksti, bet iš tavęs išeitų 
neblogas teisininkas. Tu net apimtas didžiulės įtampos išlieki 
ramus. Moki kalbėti. Ateinančiais metais arabų kilmės ameri- 
kiečiams prireiks daug advokatų. Ojoj! Regis, mes esam Aštun- 
tajame aveniu, o aš maniau, kad Dešimtajame. Važiuok, jis išves 
mus tiesiai į Brodvėjų prie Kolumbo žiedo. Manau, jis iki šiol 
taip vadinamas, nors vargšą ispaniūkštį minėti dabar politiš- 
kai nekorektiška. Kairėje - centrinė autobusų stotis: esu tikras, 
esi čia bent kartą buvęs. Paskui kirsime Keturiasdešimt antrąją 
gatvę. Pamenu, kažkada ji buvo labai nevalyva, bet, atrodo, Dis- 
nėjaus korporacija ją sutvarkė. 

Ahmadui norisi susikaupti tarp geltonų taksi, šviesoforų ir 
pėsčiųjų, besibūriuojančių ant kiekvieno kampo, norisi sutelkti 
dėmesį į šį naują jį supantį pasaulį, bet ponui Leviui niekaip 
nepabosta dalytis mintimis. 

Jis sako: 

— Įdomu būtų sužinoti, ar ši prakeikta velniava buvo prijung- 
ta, ar mūsų žmonės sugebėjo juos apmulkint ir jos neprijungė. 
Tai buvo mano koziris, bet labai džiaugiuosi, kad jo neprireikė. 
Ačiū Dievui, kad tu persigandai, - jo ausims tai nuskambėjo 
šiurkščiai, ir Džekas pasitaiso: - Arba, geriau sakykim, pasigai- 
lėjai. Išvydai šviesą. 

O aplink juos - Aštuntajame aveniu, vedančiame Brodvėjaus 
link - didysis miestas knibžda žmonių: vieni apsirengę prašma- 
tniai, kiti - nuskurę, keletas dailių, bet dauguma negražūs, tarp 
stūksančių pastatų atrodantys smulkūs it vabzdeliai, bet bėgan- 
tys, skuodžiantys šį padūmavusį, blyškų rytą, kiekvienas įsiki- 
bęs kokio nors plano, sumanymo, vilties - priežasties nugyventi 
dar vieną dieną, kiekvienas - pasismeigęs ant sąmonės, savęs 
išsaugojimo, savęs stūmimo į priekį smeigtuko. Tai, ir tik tai. 
Šitie velniai, galvoja Ahmadas. Šitie velniai pasiglemžė iš manęs 
mano Dievą. 

Ką jūs vadinate sprogimu, man bus tik smeigtuko dūris, 
maža skylutė, pro kurią Dievo jėga patenka į pasaulį. 


Johnas Updike'as (Džonas Apdaikas, 1932-2009) 
vienas žymiausių JAV rašytojų, kartais vadinamas pas- 
kutiniuoju Amerikos klasiku; pasaulinio pripažinimo 
sulaukė jo „Triušio“ romanų ciklas. Lietuvių kalba 
2003 m. buvo išleistas skandalingai pagarsėjęs jo ro- 
manas „Poros“ („Tyto alba“). „Teroristas“ - dvidešimt 
antrasis, priešpaskutinis Johno Updike'o romanas. 


Amerika atsigauna po rugsėjo 11-osios košmaro. Aštuoniolikmetis 
Ahmadas gyvena su motina aire kažkur Naujajame Džersyje; savo tėvo 
arabo jis nepamena, bendramokslių nekenčia ir niekina, vakarietiškąją 
kultūrą laiko žlugusia, o tuštumą jo gyvenime užpildo Korano pamo- 
kos ir mokytojas imamas Šeichas Rašidas. Ahmadas puikiai mokosi, jis 
itin protingas ir sumanus; tačiau užuot siekęs karjeros, vaikinas pasuka 
kitu keliu: jis palengva atsiskiria nuo visų ir prieglobsčio ieško tikėjime. 
Neilgai trukus paaiškėja, kad vaikinas jau pasirengęs vardan islamo pa- 
aukoti ne tik savo, bet ir kitų gyvybes. Vienintelis Džekas Levis, seniai 
Dievą pamiršęs žydų kilmės mokinių konsultantas, simpatizuojantis 
Ahmado motinai, tiki, kad vaikiną dar galima išgelbėti. Tačiau Ahma- 
das jau vairuoja prikrautą sprogmenų sunkvežimį judriu greitkeliu tu- 
nelio link, kad su savimi į pražūtį nusineštų kuo daugiau netikėlių... 


„Teroristas“ - stipri, aistringa ir nepaprastai aktuali knyga. Tai tero- 
rizmo ir fundamentalizmo skerspjūvis, žvilgsnis į Vakarų pasaulį jau- 
no, Mąstančio ir neapkenčiančio žmogaus akimis. Romanas nesiūlo 
banalių paaiškinimų, nekaltina ir neteisia. Jis apnuogina fundamenta- 
lizmo, emigracijos, terorizmo, JAV ir viso šiuolaikinio pasaulio proble- 
mas. Kaip gyventi seksualizuotoje, prasmę praradusioje, korumpuo- 
toje vakarietiškoje visuomenėje? - klausia Updike'as. Atsakymo teks 
ieškoti visiems. 


